ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ

Г.Қ.Қортабаева

Қазақ ономастикасы: кейіпкер аттарының этнолингвистикалық сипаты

(сатиралық-юморлық шығармалар бойынша)

АЛМАТЫ

«Қазақ университеті»

2013

ББК

Баспаға әл-Фараби атындағы Қазақ ұлттық университеті шығыстану факультетінің Ғылыми кеңесі және Редакциялық-баспа кеңесінің шешімімен ұсынылған.

Басылым Қазақстан Республикасының Білім және ғылым министрлігі Ғылым комитеті 2012-2014 жылдарға ғылыми-техникалық бағдарламалар мен жобаларды гранттық қаржыландыруда Фундаменталды және қолданбалы зерттеу салалары бағдарламасы бойынша «Түркі әлемінің тілдік бейнесі»тақырыбындағы ғылыми жоба шеңберінде жүзеге асырылды.

**Пікір жазғандар:**

филология ғылымдарының докторы, профессор **Р.А.Авакова**

филология ғылымдарының докторы, профессор **Г.С.Сагидолда**

Қортабаева Г.Қ.

Қазақ ономастикасы: кейіпкер аттарының этнолингвистикалық сипаты

(сатиралық-юморлық шығармалар бойынша): монография. – Алматы: Қазақ университеті, 2013. –

**ISBN**

Монографияда поэтикалық ономастика: байырғы қазақ фольклоры, қазіргі қазақ қаламгерлері туындыларындағы жалқы есімдер әлемі, яғни сатиралық - юморлық кейіпкерлердің тілдік табиғаты, этностың ұлттық әлемін өз бойына сіңірген жалқы есімдерді жаңа ғылыми парадигмаға сәйкес зерттеу, қазақ болмысы мен күлкісін когнитивтік тұрғыдан қазақ ономастикасы материалдары негізінде зерттелген ономасиологиялық-этнолингвистикалық аспектіде қарастырылған.

Г.Қ. Қортабаеваның «Қазақ ономастикасы:» атты монографиясы түркітану, лингвистика, шығыстану, аударма ісі мамандықтары магистрлері мен бакалаврларға, сонымен қатар мен PhD докторанттар мен ізденуші ғалымдарға, сондай-ақ жалпы оқырман қауымға арналады.

**ББК**

Қортабаева Г.Қ. 2013

ISBN

Әл-Фараби атындағы ҚазҰУ, 2013

|  |
| --- |
| МАЗМҰНЫ  Кіріспе......................................................................................................................4  1. ОНОМАСТИКАЛЫҚ КЕҢІСТІКТЕГІ ПОЭТОНИМДЕР  1.1 Кейіпкер аттарын зерттеу тарихы....................................................................9  1. 2 Апеллятивтенген кейіпкер аттары……………………………......................14  1. 3 Кейіпкер аттарының мағыналық-тақырыптық топтары ..............................19  1.3.1 Соматикалық атаулардан жасалған поэтонимдер .........................................25  1.3.2 Зоофорлық аттар................................................................................................29  1.3.3 Фитофорлық аттар ............................................................................................35  1.4 Кейіпкер аттарының лексикалық құрамы ......................................................38  1.4.1 Көне сөздерден жасалған аттар……………………………………..............39  1.4.2 Диалектілік лексикадан жасалған аттар.........................................................40  1.4.3 Шет тілден енген сөздерден жасалған аттар .................................................42    2. САТИРОНИМДЕРДІҢ ЛЕКСИКА-ГРАММАТИКАЛЫҚ  ҚҰРЫЛЫМЫ  2.1 Кейіпкер аттарындағы морфологиялық-синтаксистік жасалым ...............50  2.2 Патронимдер мен матронимдердің жасалу үлгілері ....................................59  2.3. Гендерлік негізді кейіпкер аттарының жасалу жолдары.............................62  2.3.1. Ер адам мен әйел аттарының жасалу жолдары ….........................................64  2.4 Синоним және антоним мағынасындағы аттар..............................................72  2.5. Қос сөз түріндегі және қайталау сипатты кейіпкер аттары………….......74  2.6 Сөйлем типтес немесе фразаланған аттар….........………………..............76  2.7 Сөз тіркесі түріндегі немесе юкспозитивті патронимдер...........................77  2.7.1 Тұрақты тіркестерден жасалған аттар. ........................................................78  2.7.2 Мақал-мәтел типтес кейіпкер аттары..... …………………..........................81    3. КЕЙІПКЕР АТТАРЫНЫҢ ЭТНОТАНЫМДЫҚ АРНАСЫ  3.1 Кейіпкер аттарындағы салт-дәстүрдің ұлттық-мәдени бейнесі................. 84  3.1.1 Этнопоэтикалық сипатты аттар........ ...........................................................85  3.1.2 Этномәдени аттар ............................................................................................ 91  3.2 Табу, эвфемистік сипатты және лақап аттар...................................................93  3.2.1 Туыстық атаулардың қатысымен жасалған аттар........................................ 98  3.3 Сан-өлшемдік ұғымдарды білдіретін танымдық деректер .......................101  3.4 Түр-түстің кейіпкер аттарындағы символдық таңбасы ............................ 106  3.5 Пейоратив аттардың семантикалық ерекшеліктері ...................................108  3.5.1 Мелиоратив және деминутив аттар..............................................................119    ҚОРЫТЫНДЫ.......................................................................................................  Юморлық афоризмдер...................................................................................  Пайдаланылған әдебиет тізімі....................................................................  Монографияда қолданылған сатиралық-юморлық шығармалар............  Кітапта кездесетін термин сөздердің қысқаша түсіндірме сөздігі.......... |

**КІРІСПЕ**

Қазақ халқының рухани өмірінде айрықша орын алатын әзіл-сықақ, қүлкінің сипаты танылатын юмор мен сатираның тілдік табиғатын этнолингвистикалық тұрғыдан зерттеу қазақ ономастикасының қазіргі қалпын анықтауға мүмкіндік береді және қазақ тіл білімі үшін маңызы ерекше. Этнолингвистика тіл байлығы негізінде халықтың рухани, мәдени өмірінің тарихын, салт-дәстүрі мен ұлттық дүниетанымын жан-жақты ашып көрсетеді. Қазақ тіліндегі кейіпкер аттарының табиғатын, сипатын, қызметін «тіл-ұлт-мәдениет» үштік тұтастықта жан-жақты қарастыру өзекті мәселе болып саналады, себебі қазақ танымының когнитивтік болмысы қазақ ономастикасы материалдары негізінде зерттелу енді басталып келеді.

Кейінгі жылдары көркем шығармалардағы жалқы есімдер әлемі зерттеушілер көңілін аудара бастады, өйткені олардың тілдегі рөлі, өзіндік құрылымы, лингвистикадан тыс жатқан этнолингвистикалық факторлары халықтың танымдық көзқарасына сәйкес әлем моделімен анықталатын ономастикалық кеңістік құрайды. Қазіргі поэтикалық ономастикалық кеңістік әлеуметтік, психологиялық, тарихи жаңалықтарымен тілдің басқа лексикалық категорияларынан ерекшеленеді. Көркем мәтін кеңістігіне ономастикалық лексиканы сараптау, автор ойына негізделген жалқы есімдердің мағынасының прагматикалық компенентінің өзектілігі келіп шығады. Көркем мәтіндегі жалқы есімдерді түрлі аспектіде қарастыру үлкен қызығушылық тудырғанымен, қазақ тіл білімінде әдеби жалқы есімдер жайлы зерттеу еңбектер аз.

Этностың ұлттық таным әлемін өз бойына сіңірген жалқы есімдерді жаңа ғылыми парадигмаға сәйкес зерттеу қазақ ономастикасының алдына соны мақсаттар мен міндеттер қойып, ономастиканың метатілдік теориялық негіздерін қалыптастыруға мүмкіндік береді. Этностың ұлттық таным әлемін өз бойына сіңірген жалқы есімдерді жаңа ғылыми парадигмаға сәйкес зерттеу қазақ ономастикасының алдына соны мақсаттар мен міндеттер қойып, ономастиканың метатілдік теориялық негіздерін қалыптастыруға мүмкіндік береді. Аталған диссертациялық жұмыс тақырыбы қазақ поэтикалық ономастикасының теориялық мәселелерін негіздеуімен өзекті.

Қазақ сатиралық-юморлық кейіпкер аттарының жүйесін зерттеуге арналған концептологиялқ бағыт қазақ поэтикалық ономастикасындағы зерттеулердің ауқымын кеңейтіп, жалғасын табуға негіз болатын еңбек. Сондықтан диссертант қазақ тіліндегі сатиралық-юморлық кейіпкер аттарын зерттеу нысаны етіп алып, халық ауыз әдебиеті мен қазіргі қазақ әдебиеті бойынша онимдердік бірліктерді жинақтап, фонетикалық, грамматикалық, лексикалық ерекшеліктерін айқындап, көркем мәтінге лингвопоэтикалық талдау жасаған, оларды өз дәрежесінде анықтауға тырысқан. Қазіргі кезде еліміздегі мемлекеттік тілді дамытуға байланысты «Тілдерді қолдану мен дамытудың 2001-2010 жылдарға арналған мемлекеттік бағдарламасы» талаптарына сай орындалған.

Зерттеуде тақырыптың өзектілігі дәлелді баяндалған, алға қойылған мақсат-міндеттері анық көрсетілген және жұмыс барысында қол жеткен ғылыми нәтижелер мен ғылыми жаңалықтар, ұсынылып отырған тұжырымдар нақты берілген.

Монография кіріспе, үш тарау, қорытынды және пайдаланылған әдебиеттер тізімінен тұрады. Зерттеу жұмысының құрылымы, мазмұны, ғылыми стилі, әдебиеттерді пайдалану және сілтемелерді орнымен қолдану дәрежесі, көлемі кандидаттық диссертацияларға қойылатын талаптарға толық сәйкес келеді. Диссертациялық жұмыстың ғылыми нәтижелері төмендегідей:

– сатиралық-юморлық кейіпкер аттарына жан-жақты тілдік талдау жасалған;

– аттары ерекше қойылған «сөйлеп тұрған» немесе экспрессивті-бағалауыштық мәнді кейіпкер аттары ұлттық болмыспен сабақтастыра қарастырылған;.

– сатиралық-юморлық аттардың пейоративті және мелиоративті түрлерінің сапалық және сандық құрамы анықталынған;

–идиоэтникалық, семантикалық қолданыс ерекшеліктері қазақ әдебиетіндегі сатира мен юмор жанрымен байланыстылығы дәлелденген;

– денотатпен байланыс негізінде кейіпкер аттары топтастырылған;

– поэтонимдердің сөзжасамдық мүмкіндіктерін, лексика-семантикалық ерекшеліктері көрсетілген;

– кейіпкер аттары ішінде көне атаулардан басқа кірме және жасанды, диалектілік сипаттағы атаулардың орын алатындығы нақты талданған;

– ономастиканың дәстүрлі принципіне сүйене отырып, төл терминдерін ұсынған және оларды ғылыми оралымда қолдану мүмкіндігі атап өтілген;

– кейіпкер аттарын этнолингвистикалық тұрғыдан зерттеу арқылы ұлттық менталитетті, қазақтанудың бір қырын ашуға болатыны дәлелденген.

– сатиралық патронимдер ирониялық-юморлық мәнде жұмсалуына қарай кейіпкердің мінездемелік сипаты дәлелденген.

Монографияда тақырыпқа қатысты қазақ ономастикасы бойынша А.Әбдірахманов, Т.Жанұзақов, А.Т. Қайдаров, О.А.Султаньяев, Е.Жанпейісов, Қ.Қ.Рысбергенова, В.У.Махпиров, Н.Уәли, Г.Б.Мәдиева, Б.М.Тілеубердиев, С.Қ.Иманбердиева, Е.Ә.Керімбаев, С.Е.Керимбаева, Б.Көшімова т.б., орыс поэтикалық ономастикасы бойынша С.В.Веселовский, В.А.Никонов. В.И.Болотов, Н.Баскаков, Э.Б.Магазаник, Ройзензон, Ю.А.Карпенко, Т.Н.Кондратьева Л.М.Щетинин, Е.М.Мелетинский, Н.М.Ведерникова, А.В.Суперанская. В.Е.Сталтмане, В.И.Супрун, Т.В.Топорова, О.И.Фонякова, Ю.Федосюк, А.Г.Гафуров, Г.Ф.Саттаров, И.И.Алиев, Ф.Г.Гарифова, К.Конкобаев, сондай-ақ Т.Қожакеев, З.Қабдолов, Ш.Елеукенов, Ғ.Есім, Б.Кенжебаев, С.Талжанов, Р.Алтынбекова т.б. ғалымдардың қорғалған диссертациялары мен жекелеген ғылыми мақалалардың негізгі теориялық тұжырымдары мен пікірлері басшылыққа ала отырып, қазақ ономапоэтикасының номинациясы мен функциясындағы лингвомәдени, этнолингвистикалық т.б. аспектілер және ментальдік құрылымдары мәселелеріне қатысты өз тұжырымдарын ұсынған.

Зерттеу жұмысында қойылған мақсат-міндеттер нақты айқындалған, алынған ғылыми жаңалықтар дәрежесі жоғары, қорғауға ұсынылған тұжырымдар анық көрсетілген. Диссертанттың диссертацияда жасаған түйіндері мен қорытындылары төмендегідей жаңалықтар қатарын ұсынуға мүмкіндік береді:

- халық ауыз әдебиеті мен қазақ әдебиеті бойынша сатиралық - юморлық кейіпкер аттары (2500-ден астам**)** тұңғыш рет сараланып, жүйеленді;

- қазақ сатиралық - юморлық кейіпкерлер аттары коммуникативтік - прагматикалық деңгейінде қарастырылды;

- қазақ ономастикалық кеңістігінде тарихи, мәдениеттану және этнографиялық деректерді ескере отырып, этнолингвистикалық тұрғыдан сипатталды;

- сатиралық - юморлық кейіпкерлер аттарын ұлттық болмыспен, психологиямен, мифологиямен, философиямен сабақтастырады;

- кейіпкер аттарындағы сан-өлшем ұғымы, түр-түс атауларымен берілуі символдық тұрғыдан дәлелдеген;

- кейіпкер аттары тек тілдік фактор ғана емес, сонымен қатар экстралингвистикалық факторлар арқылы қазақи рухтың көрінісін айқындауға болатынын дәлелдейді.

– сатира мен юморлық атауларға себеп болған басты уәждеуші негіздер ашылған;

Алдымен зерттеушінің халық ауыз әдебиеті мен қазіргі қазақ әдебиеті бойынша, оның ішінде сатира мен юморда қолданылатын 2500-ден астам жуық кейіпкер аттарын жинақтауын, оларды үш тарауға бөліп, тілдік тұрғыдан жан-жақты талдауын маңызды қол жеткізген табысы деп бағалауға болады. Ұлттық сатира мен юмор қорынан алынған

Диссертацияның «Қазақ тіліндегі сатиралық –юморлық кейіпкер аттары» деп аталатын І тарауында кейіпкер аттарының зерттелуі, сатира мен юмордың жанрлық ерекшелігі мен кейіпкер табиғатының қалыптасуы жайлы теориялық зерттеулер, апеллятивтенген аттар және әр жылдардағы кейіпкерлердің сатирадағы көрінісіне хронологиялық талдау жасайды. Зерттеуші орыс және қазақ поэтикалық ономастикасында кейіпкер аттарының поэтонимдер деп аталып жүргенін тілге тиек ете отырып, сатира мен юморда қолданылатын аттарды сатироним және юмороним деген терминмен атауды ұсыныс ретінде енгізеді, бірақ автор «ғылыми оралымға енбегендіктен, жұмыста сатиралық-юморлық поэтонимдер» деп қолданатындығын ескерте кетеді. Кейіпкер аттарының ономастикалық кеңістіктегі көлемі және шегі жөнінде жүйелі пайымдаулар жасай отырып, кейіпкер атарын «Адам», «Табиғат», «Қоғам» деп 3 макрожүйеге, 37 микрожүйеге бөліп, әр кейіпкер атын онимдік бірлік ретінде қарастырып, астроним, анемоним, зооним, ойконим, фитоним, экзоним, дигитоним, мифоперсоним, политоним, порейоним, хрононим, демоним, теоним, гиппоним, киноним, орнитоним, инсектоним т.б. деп бірінші рет ономастикалық терминдер қолдануы зерттеушінің ізденімпаздығын көрсетеді.

Мысалы, «Табиғатқа қатысты атаулардан жасалған СЮП-тер» деген бөлімде астронимдер (аспан денелері): *Айдай*, *Аспанды Тірептұрғаныбыш*, *Күнбике*, *Күншығыс*, *Күнбатыс*, *Үркер*, анемоним (жел): *Долыгүл*, *Желдігүл*, *Ақдолы*, *Көкдолы*, *Құйынгүл*, зоонимдер (аң-құс): *Түлкібике*, *Қоянгүл*, *Тауықбике*, *Қырғигүл, Көкекгүл,* ойконим (жер бедеріндегі атау): *Ойпаңгүл*, *Жертесер, Жолтабар, Сортаң, Тақыр, Дөңасаров,* фитонимдік аттар (өсімдік): *Жуакүл, Мақтажан, Миагүл, Қоғажай*, *Ләйлікөк*, *Сабақгүл*, *Сәбізкүл*, *Гүлжапырақ,* топонимдерге (ел, кеңістік) *Мәскеубай*, *Тәшкенбай*, *Әмірикан*, *Керман* т.б. жүздеген мысалдар келтіреді.

Екінші тарау «Кейіпкер аттарының лексика-грамматикалық аттарының құрылымы» деп аталады. Бұл тарауда кейіпкер аттарындағы морфологиялық-синтаксистік жасалым, гендерлік негізді кейіпкер аттары, күрделі тұлғалы ер адам мен әйел аттары, антоним және синоним мағынасындағы, қос сөздер арқылы жасалған сөз етіледі. Поэтонимдердің жасалымындағы қазақ тіліндегі барлық сөз таптарына қатысы мен үлес салмағы дәйекті түрде саралай келе, еліктеуіш пен одағайлардан жасалған аттар туралы кеңірек сөз етеді. Еліктеу сөздердің қатысымен жасалған сатиралық – юморлық аттардың (*Байпаң*, *Дүңкілдек*, *Елпекбай*, *Майпаң*, *Шошаңгүл* ) астарында қазақи мінез, әзіл қалжың, ұлттық үрдіс тәрізді этнолингвистикалық деректі тамыршыдай тап басқан. Сондай-ақ поэтонимдердің сөзжасамдық модельдері мен көп кездесетін жұрнақ құрамы талданады. Синонимдес, антонимдес патронимдердің жасалу жолдарына, сөйлем типтес, сөз тіркесі түріндегі, тұрақты тіркестестердан жасалған, мақал-мәтел типтес аттардың семантикалық ерекшелігіне жіті тоқтап, қызыға талдайды.

Кейіпкер аттарын түрлі қыры мен сырын, тілдік табиғатын экстралингвистикалық фактормен ұштастыра зерттей отыра, олардың ирониялық-юморлық мәнде жұмсалуына қарай кейіпкердің мінездемелік сипатын беретіндіктен, пейоратив (*Албасты, Бәдік, Безбүйрек, Мыстанқыз*) және мелиоратив мәнді (*Әзіл* *Сықақұлы*, *Жебе Садақұлы*, *Жұмсақжанов*, *Көңілжықпасов*, *Талғампазов*, *Тәмпіштің Таңқыгүл*) болып келетіндігін мысалдар арқылы дәлелдейді. Өйткені аталым ретінде қолданылып отырған лексеманың заттық мотиві халық санасында әбден қалыптасқандықтан, мақал-мәтелдердер уәждік фактор ретінде негіз бола алады. Мақалдарда өзіндік логикалық дайын пікірлер, жинақталған қорытындылар және халықтың әлеуметтік-тарихи тәжірибесі бар.

Кейіпкер атының жасалуына сықақшы қаламгерлерлердің тіліміздегі тұрақты тіркестерді қолдануының басты себебі – ондағы экспрессивтік- эмоциялық бояудың басымдылығы, айрықша бейнелі қолданысқа түсіруге ықпал жасайтынын тап басқан және сатиралық юморлық кейіпкерлер аттарын зерделеу нәтижесінде ұлттық тіл мен ұлттық мінез ерекшелігінен хабар беретін бірқатар ғылыми маңызды жетістіктерге қол жеткізген.

Диссертацияның «Кейіпкер аттарының этнотанымдық арнасы» деп аталатын үшінші тарауында табу және эвфемистік сипаттағы, туыстық атаулардың қатысымен жасалған, сан-өлшемдік ұғымдарды білдіретін, этнопоэтикалық және этномәдени аттар, пейоратив-мелиоратив аттардың семантикалық ерекшеліктері мен түр-түс атауынан жасалған аттардың символдық таңбасы қарастырылады. Онда қазақ сатиралық және юморлық аттарының ұлттық мәдени семантикасын, олардың бойында ғасырлар бойы жинақталған этномәдени мазмұнынан ментальдік, интеллектуалдық, рухани және ұлттық сипатын барынша ашуға талпыныс жасайды және толыққанды пайымдаулар жасайды. Сатириктердің кейіпкер атына туыстық аттарды беру мотиві – сол атаудың бойындағы жаман қасиетті көрсету, Сатира мен юморда қолданылған кейіпкер аттарындағы сандық ұғымдар қазақ халқының өз тұрмысына, кәсібіне, салтына сай нақышты, ұлттық өрнекті бейнелейді. Қарғыс мәндегі сөздер экспресивтілік пен эмоционалдық реңкте қолданылады.

Сатиралық-юморлық кейіпкер аттары ойдан шығарылған, қиялдан туған жасанды аттар болғанымен, оның астарында қазақи мінез, әзіл-қалжың, ойлау дәрежесі, философиясы, тарихы, саясаты, мәдениеті жатыр деуге толық негіз бар. Қаламгердің ат қою мәселесіне бейжай қарамай, әр түрлі экспрессивтік бояуда жұмсауы, олардың стилін, шеберлігін көрсетеді.

Зерттеудің ғылыми жаңалығы мен теориялық тұжырымдары болашақта қазақ тілінің лексикография, ономастиканың арнайы курстарында, этнолингвистика, лингвомәдениеттану т.б. ғылыми пәндердің және қазақ поэтикалық ономастикасындағы зерттеулердің ауқымын кеңейтіп, елеулі үлес қосады деуге болады.

Автор тақырыпты ашу барысында қол жеткізген нәтижелері мен тұжырымдары қазақ поэтикалық ономастикасының дамуына айтарлықтай дәрежеде өзіндік үлесін қосады. Жұмыстың құндылығы мен күрделілігі 2500-ден астам сатиралық-юморлық кейіпкер аттарын жинап, тақырыптық жағынан топтастырып, әр аттың жасалуына, семантикасына қарай зоофорлық, фитофорлық, пейоративті, мелиоративті, антоним, синоним сипатты, этномәдени, этнопоэтикалық, сөйлем тектес, сөз тіркесі түріндегі аттар, сатиралық патронимдер, юморлық матронимдер деп қолданысқа түсірген.

Монография қазақ ономастикасы, тіл білімінің когнитивті салалары бойынша курстарды оқытуда, жазушының ономастиконын құрастыруда қолдануға болады.

**ШАРТТЫ ҚЫСҚАРТУЛАР МЕН БЕЛГІЛЕР**

**АА** – апеллятивтенген аттар

**ағ**  – ағылшын

**гр**  – грек

**ЖқЕ** – жалқы есім

**ЖпЕ** – жалпы есім

**ЖЖ**  – жұмбақ-жаңылтпаштар

**ЗА**  – зоофорлық аттар

**ҚТТС**  – Қазақ тілінің түсіндірме сөздігі

**ЛА**  – лақап аттар

**лат**  – латын

**ММ**  – мақал-мәтелдер

**МП** – мелиоратив патронимдер

**нем** –неміс

**ор**  – орыс

**СЮП** – сатиралық-юморлық поэтоним

**т.б.** – тағы басқа

**ТМД** – тәуелсіз мемлекеттер достастығы

**ТП** – теофорлық патроним

**ТТ** – тұрақты тіркестер

**ФА** – фитофорлық аттар

**фран** – француз

**ЭА** – этномәдени аттар

**ЭП** – этнопатронимдер

**ЭС** – Этимологиялық сөздік

**ЮП** – юкспозитивті патронимдер

**ЮНЕСКО** – Біріккен Ұлттар Ұйымының білім,

ғылым және мәдениет мәселелері жөніндегі ұйымы

**<** – тұлғасы жағынан сөздің өзінен бұрынғы түрі

**> –** тұлғасы жағынан сөздің өзінен кейінгі түрі

**~ –** қатар қолданылатынсөздер, тіркестер

**/ –** сөздің нұсқалары

**+ –** түбірге қосымшалардың не өзге түбірдің қосылуы

**1. ОНОМАСТИКАЛЫҚ КЕҢІСТІКТЕГІ ПОЭТОНИМДЕР**

**1.1 Ономастика немесе «ат беру» өнері жайлы ғылым**

Грек мәдениетінің алтын қазынасы мен ұлт мақтанышына айналған «Одиссеяда» (Гомер) «Адамдар арасында ешкім де есімсіз болмайды» деген сөзі тарихта алтын сиямен жазулы. Көне дәуір ойшылдары (Аполоний Дискон, Демокрит, Диомед, Платон, Хрисипп т.б.) атаулардың ақиқаттығы мен қажеттігін түсінді, олардың талпыныстары мен ізденістері кейінгі ономастикалық пәннің негізін құрады. Есімсіз адам, атаусыз заттың болмайтындығы баршаға аян. Егер сөз бір адам жайында болса, алдымен оның адами қасиеттерінен бұрын есімі еске түсер еді. Әңгіме бір көркем туынды туралы болса, әлбетте, кейіпкер аты ауызға бұрын ілігер еді. Дүние есігін жаңа ашқан сәбиге қойылатын есім мен көркем туындыдағы кейіпкерге берілетін аттың арасындағы байланыс, ұқсастық, айырмашылық, ерекшелік, оның деңгейі, дәрежесі, мөлшері, сандық-сапалық арақатысы қандай, оны тіл-тілдегі жалқы есімдерді зерттейтін лингвистиканың бір саласы – ономастика (гр. ат беру өнері) жауап береді.

Антропонимия – кісі есімдерін арнайы зерттейтін ғылым ретінде Альбер Дозаның басшылығымен Халықаралық ономастардың І конгресінде (Париж, 1938) тұңғыш рет ресми танылды, ал 1949 жылы Бельгияда ЮНЕСКО шеңберінде «Онома» журналын шығару қолға алынды. Соңғы 20 жыл ішінде ономастиканың жалпы заңдылықтарын – теориялық ономастика, сипаттамалы ономастика; ономастикалық деректер бойынша – өткен дәуірлердің реалийлерін – тарихи ономастика; практикалық ұсыныстар бойынша – қолданбалы ономастика, көркем шығармалардағы жалқы есімдерді зерттейтін – поэтикалық ономастика т.б. бағыттар бөлініп шықты.

Ономастиканы тіл білімінде материалдық дүниенің тілдегі өрнегі деп қарайтындықтан, оны жалпы атау туралы проблемалардың барлығына да қатысы бар әмбебап ғылым саласы санатына жатқызуға болады. Өткен ғасырдың 20-30-жылдарында құлаш жая бастаған ономастиканың да зерттейтін ауқымы мен аумағы кеңейіп, түрлі тармақтарға: антропонимика, зоонимика, этнонимика т.б таралып, өз бағыт-бағдарын белгілеп, өзіндік сара жолына түсті.

Қазақстан тіл білімінде қалыптасқан үрдіс бойынша ғалымдардың жалқы есімдер тобын – антропонимдер, космонимдер, менсонимдер, топонимдерді зерттеуде айрықша ұмтылыстар бар екендігін байқатады. Көркем мәтіндегі жалқы есімдердің лингвистикалық және этнолингвистикалық табиғаты, олардың қолдану ерекшеліктері, апеллятивтенуі, ұлттық сипатын зерттеу енді басталып келеді.

Ұсынылып отырған монографияда қазақ фольклорынан бастап, қазақ қаламгерлері туындыларындағы сатиралық-юморлық аттардың тілдік табиғаты ономасиологиялық-этнолингвистикалық аспектіде қрастырылды. Көркем туындыға біз ауқымы, шеңбері, өрісі кең көп қырлы алмас секілді асыл дүние деп қарап, оның бір қыры сатира мен юмор тұрғысынан сөз етпекпіз.

Мәдениеттің құрамдас бөлігі, оны меңгерудің негізгі құралы болып табылатын тіл ұлттық менталитеттің ерекше қырлары мен сырларын, жұмбағы мен құпиясына толы шексіз де шетсіз қасиеттерін ашуда. Осындай тіл құпиясының бір ұшығы адам есімдерінің пішім-бейнесі оны қоршаған ортаға көзқарасында, дүниетанымында, этикалық дәстүрінде, тұрмыс-салтында, әдет-ғұрпында, бүкіл ұлттық психологиясы мен логикасында, географиясы мен этнографиясында жатыр.

Ономастиканың дербес саласы ретінде қалыптасқан поэтикалық ономастика көркем әдебиет пен халық ауыз әдебиетіндегі онимдердің қолданылуын зерттейді. Көркем шығармалар мәтіндеріндегі одан тыс басқа да мәтіндердегі барлық жалқы есімдердің қолданылу ерекшеліктерін әдеби ономастика зерттейді.

**Поэтикалық ономастика** дегеніміз – көркем мәтінді зерттеудегі ономастиканың, стилистиканың, поэтиканың, мәтін лингвистикасының, семиотиканың, лексикалық семантиканың т.б. әдіс-тәсілдерін қолданылатын бағыт. Поэтикалық ономастика көркем шығармалардағы жалқы есімдердің жанрлық, стильдік, тақырыптық және идеялық заңдылықтарына сәйкес қолданылады. Көркем мәтіндегі сатиралық-юморлық аттар өзінің негізгі номинациялық (атауыштық) қызметімен қатар, аталу уәжділігі мен ерекшеліктеріне, поэтикасы мен стилистикасына сай бірқатар қызмет атқарады. Поэтикалық ономастикада жалқы есімдерді зерттеудің барлық аспектілері мен бағыттары, қазіргі ономастикадағы олардың топтастыру ұстанымдары, жанрлық ерекшеліктері мен семантикалық құрылымы, көркем мәтіндегі кейіпкер аттары ономастикалық кеңістікте мәтіндегі онимдік бірліктермен эстетикалық байланыста қарастырылады.

Сатира мен юмордағы кейіпкер аттарының семантикасы, генезисі мен қолдану ерекшеліктері, өзіндік өзгешеліктері мен сан алуандылығы т.б. негізгі белгілерімен байланысты. Олардың лингвистикалық ерекшеліктерін көркем мәтіндегі берілісімен сабақтастырмай, этнолингвистикалық табиғаты толық зерттеліп, өз шешімін таппайды. Сатирамен юмор жанрында ұшырасатын кейіпкер табиғаты, әдетте өзінің образдылығы, мәнерлілігі және ылғи ауыс мағынада қолданылатындығымен ерекшеленеді.

Сатиралық-юморлық кейіпкер аттарын мағыналық жағынан талдау, номинативтік қызметінен басқа эмоциялық-экспрессивтік қызметін көрсету, бүкіл ұлтқа тән қадір-қасиет, мінез-болмыс, ойлау жүйесі, өнері, тарихы, саясаты, қазақи қалжыңы көрініс тапқан сатиралық-юморлық аттарды ономасиологиялық өрісте этнолингвистикалық аспектіде зерттеу – жұмыстың өзектілігі болып табылады.

Қазақ лингвистикасының көшбасшылары А.Байтұрсынұлы, Қ.Жұбанов, С.Аманжолов, І.Кеңесбаев, А.Ысқақов сынды біртуар ғалымдарымыз адам есімдеріне байланысты біраз мәселенің басын ашып беріп кетті. Қазақ ономастикасының негізін қалаушылар Ә.Әбдірахманов, Е.Қойшыбаев, Ғ.Қоңқашпаев, Т.Жанұзақов, В.Н.Попова, Қ.Рысбергеновалардың ғылыми зерттеулерінде қазақ ономастикасына арналған кешенді, центристік тілдік талдаулар жасалды.

Ауыз әдебиетінің барлық үлгілеріндегі күлдіргі, аты ерекше аталатын фольклорлық аттар, ХХ ғасырдың бас кезіндегі әдебиеттен (Б.Майлин, Ж.Аймауытов, І.Жансүгіров, Қ.Тайшықов т.б.), М.Әуезов, С.Мұқанов, Ғ.Мүсірепов туындыларынан, қазақ драмалық шығармаларынан, қазіргі қазақ сатирасы мен юморлық жанрында жазылған туындылардан, «Ара» журналы (1959-2007) мен мерзімді баспасөз беттеріндегі сын-сықақ мүйісінде жарияланған аты ерекше, күлкілі, тосын қойылған сатиралық және юморлық кейіпкер аттары..

Жұмыста әдеби кейіпкерлер маңызды этномәдени тілдік бірлік ретінде ғана емес, сатиралық шығармалардың поэтикалық жүйесінде ерекше рөл атқаратын эстетикалық категория ретінде қарастырылды. Халық ауыз әдебиеті мен қазіргі қазақ әдебиеті бойынша сатиралық-юморлық кейіпкер аттары (2600-ден астам) тұңғыш рет жинақталып, сараланып, жүйеленді. Кейіпкердің аталуындағы сыртқы, ішкі факторлардан тұтас бір ұлттық болмысты көрсету іске асты.

Сатиралық-юморлық кейіпкер аттарының этномәдени ерекшеліктерін, эстетикалық қызметін зерттеу, этнолингвистикалық және қолданымдық табиғатын терең түсінуге, ономастика мен этнолингвистиканың бірқатар мәселелерін ұғынуға ықпал етеді.

**1.2 Ономастиканың зерттелу тарихы**

Ономастиканың зерттелуі біздің елімізде, сондай-ақ шетелде соңғы қырық жыл көлемінде құлашын кең жая бастады. Өзіндік материалдар мен әдістемесі қалыптасқан ономастиканы тіл білімінің жеке, қызықты да келелі саласы ретінде қарастырмау мүмкін емес. Ономастика тек қана лингвистикалық компоненттермен шектеліп қалған жағдайда, оны жеке ғылым ретінде бөлудің қажеттілігі тумас еді. Бұл мәселенің айрықша мән берер тұсы – лингвистикамен қатар әдебиет, тарих, география, этнография, әлеуметтану сияқты зерттеліп отырған объектінің тарихи, мәдени тіпті, экономикалық тұрғыдан да қажет материалдар беретінін ескерсек, оны ерекше ғылым саласы демеске лажымыз жоқ. Осылайша, өз тәуелсіздігін, дербестігін сақтай отырып, таза ғылымдар қатарына қосылады да, тарихшылар, географтар, археологтар үшін қосымша қолданбалы ғылым ретінде қала береді.

Тарих көкжиегіне көз жіберсек, аталмыш ғылым саласы ғұламалар назанын ерте аударған. Орта ғасырда, түркі тілдес халықтардың әдебиет пен мәдениет, білім мен ғылымының шарықтау шағында әл-Фараби (Х ғ.), Әл-Бируни (Х-ХІ ғғ.), Дулати (Х ғ.), Бабыр (ХІ), кейінірек ғалымдар В.В.Радлов, Н.Потанин. Ш.Уәлиханов, А.Е.Алекторов, А.Н.Самойлович, Н.В.Катанов, А.Левшин еңбектерінен құнды деректер табуға болады.

Белгілі орыс ономасы В.А. Никонов «Имя и общество» деп аталатын кітабында 40–50-жылдары ономастикалық зерттеудің тоқырауға ұшырағанын: жазушы Л.В.Успенскийдің ЖқЕ-дер туралы этюдтері ғана ономастика ғылымын серпілткенін, мұз көшкінінің бұзылғанын, сөйтіп, 60-жылдары ғана бұл ғылым саласында сілкініс пайда болғанын атап өтеді. Бұл бұрынғы кеңестік ғылым жүйесінде болатын. Ал өткен ғасырдың 80-90-жылдарында түркі халықтарының антропонимиясын зерттеу шындап қолға алына бастады, Түркі ономастикасы бойынша халықаралық ғылыми-теориялық конференциялар (Фрунзе, Баку, Гулистан, Алматы т.б.) өте бастады.

Қазақ жалқы есімдерін зерттеудегі қазіргі бағыттар этнолингвистикалық, когнитивтік, функционалдық т.б. ғылыми парадигма деңгейімен сипатталады. Кейіпкерлер әдебиет әлемінде өмір сүретіндіктен, әдебиетшілердің төл объектісі болғанымен, лингвистердің де үлесіне тиетін кез келді. Қазіргі уақытта қазақ тіл білімінде антропонимия өзіндік дербес пән ретінде қалыптасу жолындағы жас та толыққанды ғылым саласы деуімізге толық негіз бар. Олай дейтініміз, «Қазақ ономастикасының мәселелері» атты кітапта: «Бізде антропонимика, топонимика, этнонимика, астронимика, зоонимика, космонимика, фитонимия, теонимия т.б. бөлімдері әлі толық зерттелген жоқ. Олардың зерттеу объектілері ұшан-теңіз, бір емес, бірнеше ұрпаққа жетері сөзсіз» [Қазақ ономастикасының мәселелері, 1986; 4-б.], – делінген.

Соңғы жылдары кеңестік (ТМД елдері) тіл білімі көлемінде поэтикалық антропонимия немесе ономапоэтика – әдеби көркем туындылардағы жалқы есімдерді (поэтонимдер) зерттейтін ономастиканың бір тармағы пайда болды. Бұл терминді алғаш рет өз зерттеулерінде орыс антропонимистері Ю.А.Карпенко, Э.Б.Магазаник, В.М.Калинкиндер т.б. қолданды.

Қазақ ономастикасында сатиралық шығармалардағы кейіпкер аттары туралы сөз қозғалғанымен, тілдік табиғаты әлі күнге дейін ономасиологиялық тұрғыдан жүйелі зерттеу нысаны бола қойған жоқ. Шынайы өмірдегі адам есімдерін антропонимия зерттесе, көркем әдеби туындылардағы жалқы есімдердің мәтіндегі қолданысын, поэтикалық қуатын, қаламгердің эстетикалық ұстанымын, мәнерін (стиль) **поэтикалық ономастика** немесе **ономапоэтика** зерттейді.

Кейіпкер табиғатын зерттеу, олардың семантикасы мен этимологиясын ашу, сөзжасамдық құрылымын талдау арқылы қазақтың ұлттық-мәдени ерекшелігі туралы құнды деректің көзі деуге болады. Мәселен, қазақ тілінің жалқы есімдері белгілі бір дәрежеде ономастикалық номинацияның нәтижесі, өнімі ретінде қарастырылды, сонымен қатар жүйелі интерпретациялау мен суреттеуде, лингвистикалық бірліктер ретінде олардың қасиеттері мен белгілері толық пайдаланылады.

Сатира мен юмордағы кейіпкер аттарына жан-жақты (лексика-семантикалық, сөзжасамдық үлгілері, аттар мен фамилиялардың құрылымдық модельдері) тілдік талдау және есімі жалпыға айналып кеткен аттар сырын, яғни, **‘есімі ерекше’, ‘сөйлеп тұрған’, ‘айқайлап тұрған’** эмоциялы-экспрессивтік юморлық кейіпкер аттарын ұлттық болмыспен сабақтастыра қарастыру, тіл құпиясының адам есімдерінде мол деректің көзі екенін этнолингвистикалық тұрғыдан зерттеу мақсаты қойылды.

**Ономапоэтика** немесе поэтикалық ономастика көркем әдеби туындылардағы жалқы есім атаулыны (кісі есімі, жер-су аты, аң-құс аты, өсімдік атаулары, планета аттары т.б.), олардың құрылым принципін, мәнерін (стиль), мәтіндегі қолданысын зерттейтін, оқырманның қабылдауы мен қаламгердің эстетикалық-идеялық көзқарасын білдіретін, мақсатын айқындайтын ономастиканың бір тармағы.

Орыс ономастикасының сөздігін түзіп шыққан Н.В.Подольскаяның анықтамасы бойынша, «поэтикалық ономастика – көркем шығармадағы атауыштық қана емес, кейіпкер аттары арқылы шығарманың стилистикалық, идеологиялық, экспрессивтік жүгі, әлеуметтік мәнін, антропонимдердің қалыптасу, қолдану ерекшеліктерін зерттейтін антропонимиканың бір саласы» [Н.В. Подольская,1988; 96-б].

Поэтонимдердің қызмет ерекшеліктерін зерттеу В.И.Супрунның еңбегінде жан-жақты баяндалып, ол негізгі үш қызметін атап көрсеткен: «1. маңызды мәтін қызметі – басты кейіпкерді атау; 2.ономастикалық ая жасайды; 3.қосымша таным белгісі ретінде қолданылады» [В.И.Супрун, 1997; 8-б].

Ресей ономастикасы мен ТМД елдері бойынша көркем әдебиет пен фольклордағы онимдік қолданыстарды, яғни поэтонимдердің сан алуан қырына арналған, терең және жүйелі түрде зерттеген көптеген ғалымдардың еңбектерін (И.И.Алиев, В.А.Аникин, С.В.Веселовский, В.И.Болотов, Н.М.Ведерникова, Ф.Г.Гарифова, А.Г.Гафуров, Ю.А.Карпенко, Т.Н.Кондратьева, Э.Б.Магазаник, Е.М.Мелетинский, В.Н.Михалков, В.А.Никонов. Ройзензон, Г.Ф.Саттаров, А.В.Суперанская, В.Е.Сталтмане, В.И.Супрун, Т.В.Топорова, Ю.Федосюк, О.И.Фонякова, Л.М.Щетинин, К.Конкобаев т.б.) т.б. атауға болады.

Орыс тіл біліміндегі ат қою теориясы этнолингвистиканың алғашқы үлгілерін құрады деуімізге негіз бар. Бұл бағыттың шеңберінде адамның ат қою әрекеті сөйлесім мен ойлау әрекеттерінің тоғысуы арқылы жүзеге асатын ерекшелік деп танылады. Ономасиологиялық жұмыстар қазіргі этнозерттеулерді жаңаша қарастыруға мүмкіндік береді.

Бүгінгі қазақ ономастикасының өзіндік қол жеткен табыстары бар, дербес пән ретінде қалыптасқан ғылым саласы деуімізге толық негіз бар, 40-тан астам докторлық және кандидаттық диссертациялар қорғалған. Қазақ ономастикасында қазақ жалқы есімдерінің этнолингвистикалық аспектілері Е.Ә.Керімбаев, Б.М.Тілеубердиев, К.Аронов, А.Ә.Әлімхан, К.М.Семби, С.Е.Керімбаева, Д.М.Керімбаевтардың еңбектерінде зерттелді.

Сондай-ақ жекелеген шығармалардағы кейіпкерлер аттарының табиғатын, сөз төркінін ашуға көңіл бөлген ғалымдарымыздың (Әміров Р., Есбаева Қ., Нұрмаханова Х., Мұсабаева Ф., Мұхатаева А.) зерделі де зиялы қаламгерлеріміздің (Әлімбекова О., Әлімжанов Б., Балақаев М., Кендібаев Ф.) газет-журнал беттеріне жарияланған мақалалары мен кейбір этюдтері болмаса, сатира мен юмор жанрындағы кейіпкер аттары туралы қорғалған еңбек жоқтың қасы.

Соңғы кездері қазақ ономастикасы бойынша қорғалған диссертациялық еңбектерді (Н.Ө.Асылбекова, Т.М.Абдрахманова, Г.Т.Әубәкірова, К.З.Жаппар, Б.Ә.Көшімова, Мәуленова Б.М.), Г.Б.Мәдиева, С.Қ.Иманбердиеваның «Ономастика: зерттеу мәселелері», Б.Тілеубердиевтің «Қазақ ономастикасының лингво-концептологиялық негіздері» атты еңбектерін теориялық мәселелерді тұжырымдаған еңбек деп бағалауға болады. Десек те, қазақ ономастикасында көркем шығармалардағы кейіпкер аттарының тілдік табиғаты этнолингвистикалық аспектіде зерттеле қойған жоқ.

Этнолингвистикалық аспектіде зерттеу деген сөз – қазақ ұлтының өзіндік ерекшелігін ескере отырып, ұлттық менталитет, тұрмыстық, мәдени ерекшеліктері тұрғысынан қарастыру. Академик Ә.Қайдар сатира мен юмор жанрында қолданылатын жалқы есімдерді зерттеу нысаны етіп, Халықаралық ономастика конгресінде «Казахские собственные имена в сатирических произведениях» (Лейпциг, 1984) деген тақырып бойынша баяндама жасаған. Ғалымның «Ғылымдағы ғұмыр» атты еңбегінде: «Тіліміздегі бұл қызық құбылысты ары қарай «індете зерттеу» үшін ғалым өз шәкірттерінің біріне (Г.Қортабаеваға)кандидаттық диссертация ретінде ұсынып, арнайы зерттетіп отыр» [Ә.Қайдар, 2000; 15-б] ,– деп атап көрсетілген.

Біздің қарастырғалы отырған мәселеміз: тіл-тілдегі лексикалық байлықтың бір алуаны – кейіпкер аттары. Кейіпкер аты, алдымен ол – жалқы есім, яғни жалпы есімге барлық жағынан (грамматикалық, семантикалық, функциялық қызметі) қарама-қарсы ұғым мен категория. Жалқы есімдер кез келген тілдің сөздік қорының біршама бөлігін құрайды да, ономастикалық универсалийдің бірі болып табылады, өйткені олар тарих айнасы ретінде халықтың көптеген мәдени құндылықтарын сақтаған. Жалпы есімдер лексикалық мағынаға ие болса, жалқы есімдерде бұл қасиет жоқ, олар тек атауыштық қасиетке ғана ие. Олай болса, кейіпкер аттары жалпы есімнен жасалғанымен, жалқы есімге айналғанда, бастапқы ұғымынан, мәнінен, нәрінен айрылады. Ономастикон (жалқы есімдердің жиынтығы) өз құрамына жалқы есімдердің басқа да түрлерін қамти отырып, адамзат қоғамының қызмет аясы мен мәдениет саласының көптеген өрістерімен байланысты болады.

Көркем туындылардағы кейіпкер аттары – лингвистикалық тұрғыдан жалқы есімдер (ЖқЕ) функциялық қызметі жағынан жалпы есімдерге (ЖпЕ) қарама-қарсы. Оның себебі ЖқЕ-дер – лексикалық мағынаға ие, ал ЖпЕ-дер – атауыштық қасиетке ғана ие. Олай болса, кейіпкер аттары ЖқЕ-нен жасалғанымен, ЖпЕ-ге ауысқанда, бастапқы ұғымынан, мәнінен айрылады. ЖқЕ-дің ЖпЕ-ден айырмашылығы А.А.Белецкий, А.В.Суперанская, В.А.Никонов, В.И.Болотов, Ю.А.Карпенко, Л.М.Щетинин, Т.Жанұзақов, Е.А.Керімбаевтардың еңбектерінде жан-жақты баяндалған.

В.И.Болотов ЖқЕ мен ЖпЕ-дің мағыналарындағы басты айырмашылық деп мынаны атап көрсетеді: «Жалқы есімдер тұрғысында ең басты ретте энциклопедиялық мағынаны айту керек, энциклопедиялық мағына деп біздер есім денотаты туралы нақты ақпарат жиынтығын түсінеміз. Жалпы есімнің тілдегі маңыздылығы ұғымдық, семантикалық өріс арқылы анықталады, бірақ маңыздылықтардың, мағыналардың бірін экстралингвистикалық салаға байланысты оны тілдік құралдар арқылы өзектендіріп суреттеу қажет» [В.И. Болотов, 1974; 333]. Жалқы есімдер жалпы есімдерге қарағанда, тарихтың әр кезеңіне байланысты өткен оқиғалар жайлы нақты да қызықты дерек бере алады, өйткені тілдің тірек үш тағанының бірі – «жер бетіндегі ескерткіші ономастика» (Ә.Қайдар).

«Жалқы есімдер – бұл мәдениеттің ерекше категориясы, тарихи сананың ерекше категориясы. Адамзат үшін жалқы есімдер қызметімен, құрылым жағынан, негізгі параметрлері, негізгі уәждері және жасалу принциптері бойынша әмбебап»,– дейді акад. Ә.Қайдар.[] Проф.Т.Жанұзақ «Жалқы есім бойында денатативтік мағынаның басым екендігі, оның есесіне сигнификат жоқтығы анық байқалады»[ Т.Жанұзақ, 2007; 9] дейді.

ЖқЕ-дің мәдени-ұлттық табиғатына қатысты әртүрлі көзқарасты талдай отырып, профессор Е.А.Керімбаев: «Әр халықтың онимиясында мәдени-тарихи ақпарат жинақталған, қоғамның мәдени тарихына байланысты жалқы есімнің ерекшеліктерін және типологиялық ұлттық-мәдени ерекшеліктерін зерттеудің маңыздылығын» [Е.А.Керімбаев, 1995; 14] ұғындырады. Ертегі-аңыздардағы *Қорқыт, Алдар көсе, Шығайбай, Қарабайлар*, Бейімбеттің *Мырқымбайы*, Ілиястың *Сұрпақпайы*, Ш.Смаханұлының *Елпекбайы*, О.Әубәкіровтің *Көди, Сөдиі* арқылы тарихи кезең, сол уақытта өткен оқиғалар жайлы этнографиялық дерек бере алады.

Жалпы лингвистикада кейіпкер аттарының көркем шығармада атқаратын қандай рөлі бар, мән-мағынасы бар ма деген мәселе төңірегінде біраз даулы мәселелер, пікірталастар бар. Ғалым А.М.Эмирова ЖқЕ-ді «бұл бір жағынан, тілдік категорияға жататын жүйенің ерекшелігін көрсететін белгі, екінші жағынан, халықтың тұрмысын, нанымын, дінін, тарихын білдіретін спецификалық лингвомәдени белгі» [А.М.Эмирова, 1999; 300-б],–деп қарастырады

Ғалым Г.Әзімжанова «Тілдік қолданыста жалқы есімдер референциалды мағынасы болмаса да, нақты мазмұнға ие болады, коммуникацияда қатынасушылар үшін өзіне тән көптеген сипаттарды білдіреді ,–дейді де, жалқы есімнің мәтін түзушілік қабілеті денотатқа байланысты екендігіне баса көңіл бөледі,– егер денотат белгілі болса, жалқы есім ұғымдық мазмұнға ие болады, кейде мәтінде ауыспалы мағынада қолданылуы мүмкін» [Г.М.Әзімжанова, 2003; 45-б].

Орыстың белгілі ономасы А.В.Суперанская «В художественном произведении, есть уже обозначение, играющее всеми красками, на которое только оно способно. Оно с максимальной силой развивает оттенки, мимо которых мы проходим в жизни» [Г.М.Әзімжанова, 1995; 9-б],– деп ЖқЕ-ді атап көрсетеді.

Көркем туындының ауқымы, шеңбері, өрісі кең болғандықтан, көп қырлы алмас секілді асыл дүние деп, оның бір қыры – көркем туындылардағы, яғни сатира мен юмор жанрындағы кейіпкер аттарының тілдік табиғаты, жасалуы, лексикалық құрамы, уәждік факторлары туралы сөз етпекшіміз.

Біздің жұмысымыздың нысанын сатираның негізін жасаған, сын сардары Т.Қожакеевтің «Сықақталатын «сабаздың» атын , фамилиясын ойната, құбылта атау сатиралық туындыға ерекше әсер береді, оқушының айызын қандырады. Өйткені, ол сатириктің кімді айтып, кімді нысанаға алып отырғанын біле қояды» [Т.Қожакеев, 1974; 197],– деген сөзі біздің де мақсатымызды нақтылай, бекіте, биіктете түседі. Сықақшы шығарманың тақырыбы мен идеясына, көркемдік шеберлігіне ғана емес, сол шығарманың өне бойында, бас-аяғында өмір сүретін кейіпкердің сыртқы бітімі мен ішкі дүниесінің үндесе аталуына үлкен мән береді.

Әр халықтың сатирасы мен юморының табиғаты әртүрлі. Ауыз әдебиетінен бастау алған қазақ сатирасының пайда болған кезінен бастап, бүгінгі күнге дейін небір даму сатыларынан өтті, тамырын тереңге жіберді. Қазақ ономастикасының дамуы, жан-жақты зерттелінуі құнды әрі бай материалдарды мұқият жинауға байланысты екендігін академик Ә.Т.Қайдар мен профессор Т.Ж.Жанұзақов: «Ең бірінші талаптардың бірі – барлық бірліктерді жинау және қағаз бетіне түсіру»,– деп атап көрсетеді [А.Т.Кайдаров, Т.О.Джанузаков, 1983;198]. Сондықтан ауыз әдебиетіндегі атының аталуы ерекше (*Алдар көсе, Бізбике, Шығайбай, Тазша бала, Жезтырнақ, Желаяқ, Қаңбақ шал, Жиренше* т.б) персонаждардан бастап, қазақ әдебиеті бойынша 100-ден астам қаламгерлердің сатиралық-юморлық және сатиралық емес туындыларын, қазақша басылымдарды және «Ара» журналының (1956–2007) барлық нөмірін сүзіп, бүгінгі қазақ әдебиетіндегі сатира мен юмор жанрында қолданылатын, есімі езу тартқызар, күлкілі, аты ерекше белгілі стильдік мақсатта жұмсалған аттарды ғана есепке алдық, шамамен 2600-дей онимдік бірлік анықталды.

Кейіпкер – көркем шығармада суреттелетін адам, әдеби образ. Әдебиетте адамның бейнесін өзі өмір сүрген дәуірдің өзгешеліктерін танытатын типтік сипаттарымен бірге кейіпкердің тұлғасын, мінезін, іс-әрекетін, суреттеу үшін қаламгер түрлі суреттеу тәсілдерін қолданады. Солардың бірі – кейіпкерге ат беру. Әдеби кейіпкерге ат беруді ұлы еңбек, өнер деп қарау керек, өйткені көркем шығармада кездейсоқ аттардың болуы мүмкін емес. Ұлы француз жазушысы В.Гюго: «Алдымен атты ойлап табу керек. Ат табылған жерде сюжетті ойлап табу қиын емес»,–деген сөзі көп нәрсені аңғартады.

Орыс жазушысы Л.Успенский «Сен және сенің атың» кітабында: «Егер Л.Толстойдың басына өзінің геройларының фамилияларын, айталық, Ростовтың фамилиясын Перепенияға өзгертер ойы келсе, «Соғыс пен бейбітшіліктің» мықты ғимараты теңселген болар еді» деген сөзін тек ғана жеңіл әзілге құрылған деп санауға болмас. Шынында, Ростов, Облонский немесе Иртеньевке Перепения, Чичиков немесе Плюшкин секілді фамилияларды беру, бейнелеп айтқанда, миға сыймас дүниелер ғой. Ю.Тынянов айтқандай, «Көркем шығармада танымал емес есімдер жоқ. Шығармада аталған әр есімнің өзі мағына».

Сонымен, кейіпкер аттарын этнолингвистикалық аспект тұрғысынан, яғни ұлттық көзқарас, ұлттық ерекшелік, этномәдени, этнографиялық факторларды ескере отырып, қазақтың рухани дүниесі мен ұлттық болмысын қарастыра отырып, жалқы есімдерді жүйелі зерттеу арқылы автордың ойы, эстетикалық көзқарасын ашуға мүмкіндік береді. Кейіпкер атын ойлап табу, атына заты сай ат беру – қаламгер шеберлігі. Кейіпкерге ат қою қиын ба, ат көп, атау көп. Бірақ «Евгений Онегинді» жазарда орыс ақыны А.С.Пушкин былай депті: *Я думал уж о форме плана*

*И как героя назову,*

*Покамест моего романа*

*Я кончил первую главу*.

Академик В.В.Виноградовтың: «Вопрос о подборе имен, фамилии, прозвищ в художественной литературе, о структурных их своеобразиях в разных жанрах и стилях об их образных и характеристических функциях - не может быть проиллюстрирован немногими примерами. Это очень большая и сложная тема стилистики художественной литературы» [В.В.Виноградов, 1963; 38],– деген пікірін барлық қаламгер атаулыға қойылатын өткір талап ретінде ұғынуға болады.

**1.3 Ономастикалық жүйедегі термин мәселесі**

Ономастикалық зерттеулер синхрониялық-диахрониялық тұрғыдан және салыстырмалы-тарихи әдістер арқылы зерттеледі. Сондай-ақ ауқымды, ареалды, аймақтық ономастикалық зерттеулер де болуы мүмкін. ЖқЕ-ге хронологиялық классификация жасау – өте күрделі де қиын, өйткені ол басқа ғылым салалары: әдебиет, тарих, археология, диалектология, география, философиямен тығыз байланысты қарастырылатын жүйе.

С.Роспонд антропонимдердің хронологиясымен шұғылдана отырып, олардың арасынан уақытқа байланысты категорияларға бөледі. Фамилия мен аттың арасындағы айырмашылық мынада деп қарайды: мысалы Жан – бірінші есім, кейін Жан фамилияға айналғанда, ол екінші есім болып есептеледі. С.Роспонд оны функционалды, әлеуметтік, хронологиялық, кейде құрылымдық түріне де байланысты деп түсіндіреді.

Лингвистикалық ономастикада көптеген бірліктер түрлі параметрлері мен принциптеріне сәйкес онимдер бойынша топтастырылады. Солардың бірі ғалым А.В.Суперанская онимдерді белгілі бір өзіне тән қасиеттері мен мінездеудің қызметіне қарай төмендегідей топтама жасаған:

1. Белгіленген объектіге байланысты аттардың топтамасы.
2. Табиғи және жасанды аттар топтамасы.
3. «Микро-макро» линиясы бойынша топтама.
4. Аттардың құрылымдық топтамасы.
5. Хронологиялық топтама.
6. Уәжге байланысты этимологиялық топтама.
7. Тіл – сөйлеу дихромотомиялық топтама.

8.Стилистикалық және эстетикалық топтама [Сахариев Б. ,1952, 159 б]

Профессор Е.Ә.Керімбаев өзінің «Казахская ономастика в этнокультурном, номинативном и функциональном аспекте» деп аталатын еңбегінде ЖқЕ-дің тілдік аспектілерін өзі енгізген «жеке ономастикон» (индивидуальный ономастикон) ғылыми ұғымы арқылы когнитивтік тұрғыдан қарастырады. Ең бастысы, жеке ономастиконның белгілері мен қасиеттерінің сипатына өзі қолданып жүрген терминдер мен тіл оралымдарын атап көрсетеді, «дүние моделі болып анықталатын, қазақ халқының түсінігінде өмір сүріп келген және өмір сүруші қазақ онимиясы тілдік қызметте, өзінің тілдік функциясына іске асырылады» [Е.А.Керімбаев, 1995; 14-б] деп анықтайды.

Қазіргі уақытта бүкіл славян елдерінде және жалпы орыс ономастикасында қолданылып жүрген біртұтас жүйе бар. Ол жүйелілік ЖқЕ-дің объектісіне қатысты болып келеді. Ономастика бүгінде өзіндік терминдерге ғана емес, сондай-ақ белгілі бір терминологиялық жүйеге де ие.

Ономатолог ғалымдар өз зерттеу нысанына байланысты жаңа терминдерді енгізу мүмкіндігіне ие болды, мәселен, көптеген ғалымдар В.Н.Попова археоним, Қ.Қ.Рысбергенова **эремоним, ареноним**, Г.Б.Мәдиева **спиритоним**, С.Қ.Иманбердиева **менсоним** сияқты терминдер ұсынды [Г.Мәдиева, С.Қ.Б.Иманбердиева, 2005; 109-б] және олар қабылданды. Қазақ поэтикалық ономастикасында кейіпкер аттары теориялық жағынан да, әдістемелік жағынан зерттелгенімен, ғылыми оралымға түскен терминдер аз, сол себепті поэтикалық аттар немесе поэтоним дегеннен басқа терминдер қалыптаспаған.

Белгілі бір стильдік мәнде қолданылған кейіпкер аттары ономасиологиялық өрісте поэтикалық кейіпкер аттар немесе **поэтонимдер** (гр. poitik шығармашылық өнер + onyma ат, ат беру, есім) деп қолданылып жүр. Н.В.Подольскаяның сөздігінде поэтонимдерге мынандай дефиниция (анықтама) берілген: «Имя в художественной литературе, имеющее в языке произведения, кроме номинативной, харектеризующую, стилистическую и идеологическую функции» [Н.В.Подольская,1988;16-б].

Зерттеудің басты нысаны – қазақ ономапоэтикасындағы сатиралық-юморлық кейіпкер аттарының тілдік табиғатын жан-жақты тану. Біздің зерттеуіміз сатиралық-юморлық аттар болғандықтан, **сатироним** және **юмороним** деген терминді ұсынып отырмыз. Бірақ бұл терминдер әзірге жұршылық талқылауынан өтпегендіктен, жұмысымызда **сатиралық-юморлық поэтоним (СЮП)** деп қолданатын боламыз.

Зерттеуімізге байланысты ономастикалық терминологияның төмендегідей типтік морфемаларын қолдандық:

-**ация, -изация** (процесс) антопонимизация, апеллятивация, трансонимизация;

**-нөлдік флекция**: оним, антропоним, гиппоним, поэтоним, таутоним;

-**ия** (жалқы есімдердің жиынтығы): онимия, антропонимия, топонимия;

-**ика** (ғылым тарауы) антропонимика, гидронимика, ономапоэтика;

-**ист**  немесе -**аст** (зерттеуші) антропонимист, топономист, ономаст;

-**икон** (тізім, сөздік) антропонимикон, ономастикон, топонимикон;

-**лық /-лік (**туынды сын есім**)** зоофорлық, фитофорлық,поэтикалықономастикалық, теофорлық;

-**дық / дік, тық / тік** (туынды сын есім)онимдік, антропонимдік. Зерттеуде грамматикалық терминдердің қатысымен антропонегіз, антропоформант, онимдік өріс, есімдердің мотиві, фразаланған аттәріздес, сондай-ақ антоним, синоним, деминутив, аугментатив, квалитатив, мелиоратив, пейоратив т.б жалпылингвистикалық терминдер де қолданылды. Ономастикалық кеңістіктің дамуы ономастикалық терминологияның өзгеруіне себеп болды,«в любой развивающейся науке происходит постоянной пересмотр существующей терминологии. Поэтому необходима постоянно действующая служба слежения за терминологии « [Теория и методика ономастических исследовании,1986; 223-б].

Поэтикалық ономастиканың басты мақсаты көркем туындыдағы кейіпкер аттарының, яғни әдеби жалқы есімдердің қолданыс заңдылығын, әр түрлі қызметін (идеологиялық, стилистикалық, экспрессивтік) анықтау, автордың ойы мен жанрлық көзқарасын ашуға мүмкіндік береді.

**1.4 Апеллятивтенген кейіпкер аттары**

Көркем әдебиетте болсын, шынайы өмірде болсын, жалқы есімдердің жалпы есімге ауысып, жеке адам атының жалпыланып кететіні бар, бұл құбылыс лингвистикада апеллятив (лат. appellatіvus – жалпы [Тiл бiлiмі сөздiгi,1998;42-б] ) деп аталады. Апеллятив – жалқы есімнің ешқандай өзгеріссіз жалпы есім ретінде қолданылуы. Мысалы, *Кашмир* деген қала атауынан *– кашемир* матасы, *Американ етігінен – әмірқан етік,* физик *Амперден – ампер,* *Шампан* провинциясынан *– шампан ішімдігі* т.б*.* атаулар пайда болды. Жер атаулары мен адам есімдерінің, яғни жалқы есімдердің жалпы есімге айналу құбылысы апеллятивтену деп аталады. Апеллятивтер *–* кез келген тілдің ұлттық-мәдени ерекшеліктерін айқындайтын жүйе. Жалқы есімдерге қарағанда апеллятивтер толық семантикалық құрылысы бар, реалий, нақтылық, даралық денотаттар қасиеттері арқылы сөйлеу тілінде берілетін мазмұны бар жалпы ерекшелік тобындағы ұғымдардан құралады.

Ғалым Г.Әзімжанова оларды жасалу жолына қарай алты түрге бөлуге бөліп, алғашқы бесеуі – лексикалық, біреуі – семантикалық деп атап көрсетеді [Г.Әзімжанова,2004;70]. Жалқы есімдерден жасалған апеллятивтердің семантикасы, әдетте, олардың ономастикалық семантикасына кірмейді. Ономастикалық семантика – тіл мен сөйлеу деңгейінде көрінетін семантиканың өте ерекше түрі.

Қазақ – қалжыңқой халық, жаратылысынан әзіл-оспақ, сын-сықақты сүйеді, демек, сатира – қазақ халқының әр кездегі салт-санасының көрінісі, жан сыры. Қазақ фольклорының қай түрінен де стилистикалық бояуы анық, атынан заты көрініп тұрған кейіпкер аттары көп кездеседі. Мысалы. *Желаяқ, Шибұт, Көлтаусар, Таусоғар, Ер Төстік, Жезтырнақ, Қылкеңірдек, Қожанасыр, Тазша бала, Алдар көсе* – сатиралық әңгімелер мен ертегілердің кейіпкерлері.

***Қарабай*.** Сатириктер Қарабай атын көп қолданады. Оның себебі бірнеше: 1.ауыспалы мағынада арам, қара ниет, зұлым дегенді білдіріп тұр. 2. «Қозы Көрпеш – Баян Сұлу» жырындағы ұнамсыз бейне. Бұл туралы М.Әуезов: «Оның айқын сипатының бірі – сараңдық, малқұмарлық, құлқы жаман қомағай байлық. Мал-дәулеттің қасында оған туған ел, дос-жар, іштен шыққан баланың көз жасы түк емес. Бұл жасынан шық бермес Шығайбайға, Қарынбайға тартқан. Елдің жауыз байды жиренішті етіп көрсеткен бір мол көрінісі осы образда»,– деп айқын көрсеткен [М.Әуезов, 401]. Ниеті қара, мейірімсіз, сараң, дүниеқоңыз адам туралы сөз болса, ауызға алдымен Қарабай аты ілінеді, себебі бұл апеллятивтенуден болған құбылыс.

Мұндай халықтық аттарды ғалым Д.М.Керімбаев «жоғары образдылығымен, жоғары дәрежеде типтендірілгендіктен, яғни жалпыұлттық символға айналады және ұлттық мәдениеттің негізгі тұжырымын білдіреді» [Д.М.Керімбаев, 2004; 23-б ] ,–дейді.

***Мырқымбай*** – көркем сөз шебері Б.Майлиннің кейіпкерінің аты. Қарапайым қыр қазағының бойынан бүкіл ұлтқа тән қасиеттер: адалдық пен аңқаулық, жалқаулық пен енжарлық, көнгіштік пен көмбістік, бірбеткейлік пен қырсықтық т.б. қасиеттер жинақталған. Осы жинақталған бейне бірте - бірте жалпыланып қарабайыр тірлігіне дән риза, өз жайымен жүрген қазақи адамы ретінде ұлт жүрегінен орын алды.

Өз кейіпкері жөнінде Б.Майлин: «Менің Мырқымбайым әр дәуірде әртүрлі пішінде болған секілді. Ауыл өмірінде колхозшылар бірін-бірі еркелетіп, сүйкімді атпен атаймын дегенде, «әй, Мырқымбай-ау» дейді екен. Бұл «сүйгенін шұнағым дейдінің» кері ғой»,– деп жазды [Майлин Б.,1986,155]. Академик, сөз зергері З.Қабдолов Мырқымбайды – «қазақ әдебиетінде бұрын-соңды мұншалық бедерлі бейнеленбеген, дәлірек айтқанда, мұншалық жан-жақты жинақталмаған және дараланбаған, мұншалық мүсінделмеген тың тип» [З.Қабдолов,1988;100-б] ,– деп бағалайды.

Мырқымбай атын бүгін айтпаған күнде cол кездің өзінде-ақ *мырқымбайшылау, мырқымбайлар* деген сөзжалпақ жұрттыңаузында жүрді. І.Жансүгіровтің «Газет емес, концерт» фельетонында *Қостанай мырқымбайлары, мырқымбайлар қалаға ағылды, Мырқымбайлардың екі көзі сахнада, Ардақты Мырқымбай, Қопаңдаған мырқымбайлар* деп қолданысының өзі қазақ шаруа бейнесін Мырқымбайдан артық елестету мүмкін еместігін дәлелдейді.

«Бейімбет кейіпкерлерінің аты неге Мырқымбай, неге Құрымбай, неге Желдібай Жындыбаев? Сол кездегі шаруаның кейпі – Мырқымбай, тәртіп күзетшісі – Құрымбай, Совет үкіметінің өкілі – Желдібай Жындыбаев болса, соның астарынан не іздеуге болады? [,Байменше С., 2007, 320 ].

Бейімбет кейіпкерлерінің аттары табиғи жаратылысымен, мінез-құлық, әдет-ғұрып ерекшеліктерімен астасып жатады. Заманындағы әлеуметтік топ – кедейлердің аттары қарапайым тіршілігіне ұқсаған *Бұқабай, Түйебай, Айранбай, Құрымбай, Қайрақбай, Талқанбай, Тұтқыш, Тышқанбай, Жарықбас, Етікбай, Бұзаубас, Тымақбай, Дәуғара, Боқбасар, Жалбыр* болып келеді. Ал бұған қарама-қарсы топтағы тұрмыс иелерінің аттары – *Белденбоқ, Шоңмұрын, Итаяқ, Желдібай, Талтаңбай* т.б. болып келеді. М.Әуезов атындағы академиялық драма театры сахнасында қойылған «Саботаж» пьесасының авторы Қ.Ысқақ: «Бейімбет творчествосы – 20–30-жылдардағы ел өмірінің тұнып тұрған болмысы мен тарихы. Тарих болғанда да, мұнда сол бір алмағайып заманның трагедиясы тұнып тұр»деп тамаша айтқан.

Ғ.Қабышұлы – шебер қаламгер арызқой, даукес жалақордың аты-жөнін ұқсастырып, Бейімбеттің Дайрабайының жалғасы іспетті алған. Сықақ әңгімеде

былай деп суреттеледі*: Дамылбай Дайрабайұлының бұған дейінгі он жеті мекеменің үстінен жаудырған арызы Алматының көк базарына төрт қабат етіп төсеп тастауға жетеді* [29,120 б].

Әрине, бұл аттар Бейімбеттің Мырқымбайындайжұрттың көкейіне ұялап, ұлттық бейнеге айналып кеткен бейнелер емес. Дәл *Мырқымбай, Дайрабайдай* болып мақалданып-мәтелденіп, керек жерінде математикалық ереже секілді сақылдап тұрмағанмен, бүкіл ұлтқа тән қасиеттерді бойына жинақтаған, тумысынан берекесіз, өтірікші, жалқау, суайт жанның – ***Судыр Ахметтің*** (Ә.Нұрпейісов. «Қан мен тер») бір ғана әрекетін мысалға келтірелік.

*Оразаның тұсында баласына жарапазан айтқызып, оны әр үйге итеріп кіргізіп, өзі отынның тасасында тығылып тұрып, баласының әкелген азын-аулақ нәпақасын жинап үйіне келеді. «...Қатын, торықпа! Құдай қаласа, осы оразаның тұсында өзіңе қыстық азығыңды жинап беремін. Тек, ерте бастан күтініп, қаптарыңды даярлай бер»*, –дейді Судыр Ахмет. Жарапазаннан жинаған нәпақаны қыстық азыққа санап тұрған осынау берекесіз, күлкілі бейне қазақ әдебиетіндегі қайталанбас, ұлттық бейне болып қалары сөзсіз.Қоғамда жоғары дәрежелі лауазымды адамдар болғанымен, әдебиетте жоғары дәрежелі кейіпкер болмақ емес.

***Судыр Ахмет***. Судыр **↔ су**+дыр ~су+ылдау ~ су+сылдау ~ су+дырау ~ су+дырақ. **Су** сөзінің бірнеше мағынасы бар. 1. су. өзен, көл; 2. судырау, құрғақ бос сөйлеу; 3. судыр. ауыс. іліп алары жоқ тұрлаусыз жылтыр сөздің иесі, жылпос 4. судырақ. бөспе, көпіртіп сөйлейтін адам [Қазақ тілінің түсіндірме сөздігі,1986, 371;375 б]. Осы **су** сөзінің алғашқы мағынасынан екіншілік мағына с*удырау* етістігі туындаса, үшіншіден, судырау қимылы *бір жерде тұрмай*, *тоқтамай ағу* сияқты қимылдың көрінісі ЖпЕ-ге айналып кетеді. Ісінде, сөзінде береке жоқнемесе су сияқты тоқтамай, өте көп сөйлейтінадам жөнінде Судыр аты, яғни ЖқЕ пайда болып, жаңа бір мағынаға ие болып тұр. Жалпы су сөзі көптеген кейіпкер аттарының жасалуына негіз болған: *Су+мұрын, Су+айт, Су+ғынбек, Су+дырбай, Су+аяқов, Су+жұқпасов, Суылдақов, Су+қан, Су+қылдақов, Су+нақбай, Су+айтбек Су+дырахметович, Су+жұқпас, Су+дыр сары* т.б. Әрбір қылығы кісі көңілін қытықтап, күлкі шақырып тұратын осы бір тумысынан берекесіз трагикомедиялық тоғышар жандар ұрпағының қай кезде де өмір сүре алатынына  оқырмандардың көзін жеткізеді.

«Судыр Ахметті өзім жақсы білетін тағы үш кісінің бойындағы қылықтарын жиып-теріп, осы образдың өз көкірегімде күні бұрын қалыптасқан болмысы мен бітімі бейнесіне үйлесе келіп, үндес шығып жататын ортақ судырақтықтарын алдым» [Ә.Нұрпейісов,1976; 98-б] ,– дейді жазушы Ә.Нұрпейісов.

***Сары Шая*** мен ***Көткеншек Көшен*** – трилогиядағы аты шулы Судыр Ахметтің бүгінгі ізбасары. Азғантай балықшы ауылдың өзін сан түрге түсіріп, рушылдық отын қыздырып жағып, аузымен орақ орған бәтуасыз Сары Шаяның жан дүниесін жазушы әжуалап аша білген. Оларды типтендіріп отырған – жазушы қаламының құдіреті.«Жазушының бояуын келістіре жасаған образы – Судыр Ахмет, көк мылжың, қуыс кеуде, есі кірмеген баладай пәруайсыз жан. Қолынан дәнеңе келмейтін, бір бақаннан бір қазық шығара алмайтын, қандай да іске орашолақ, бос белбеу. Судырдың артында жалғыз қалғаны – ақ киіз қалпағы.Ұлт тағдыры, адамның өмірдегі еңбегі туралы ойға шомдырады. Бұрау басын сындырмаған адамның өмірге келдісі не, кеттісі не дегізеді»

[ Ш.Елеукенов, 2004;49-б].

***Судыр Ахмет***, ***Қарақатын*** – феодалды-патриахалды қоғамның, олардың дүниеге келуіне бірден-бір жағдай жасаған көшпелі өмірдің мал шаруашылығымен айналысқан интенсивті мешеу тірлігінің төл перзенттері екені даусыз.

«Жұт жеті ағайынды» дегендей рухани жұт – тоғышарлық одан да көп, нағыз «қызыл көздің» өзі. Олар: көзқарастағы тайыздық, мінездегі өзімшілдік, дүниетанымындағы дүмшелік, сезімдегі желбуаздық, сөздегі екіұштылық, ниеттегі арамдық пен көкейдегі тойымсыздық, жүрістегі сұйықтық, позициядағы самарқау бейтараптық, әрекеттегі жалтақтық, қарым-қатынастағы есеп пен пайдакүнемдік, принциптегі солқылдақтық, мақсат-мұраттағы жер бауырлаған ұсақтық, сенімдегі немқұрайлық. Осының бәрі тоғышарлық «аурудың» басты-басты симптомдары» [С.Әшімбаев,1993; 63-б].

Мұның бәрі, сайып келгенде,адам бойындағы түрлі жағымсыз құбылыстардың жиынтығын рухани жұт деуге болады. Сыншы С.Әшімбаев санамалап көрсеткен қоғамдағы жағымсыз құбылыс – сатираның нысаны.

Кеңестік идеология ауанымен қазақ классик қаламгерлеріміздің қаламынан туған әр шығарманы, әр кейіпкерді орыс әдебиетінің әсері, ықпалы деп бар жақсыны теліген. Оған мысал ретінде 50-жылдардағы пікірді дәлел ретінде келтірейік: «Гоголь көптеген шығармаларында геройларының ішкі-сыртқы дүниесіне, іс-әрекеттеріне, мінезіне лайық ат қойып отырады. «Ботакөздегі» Итбай, атаман Шайтанов, «Теміртастағы» Қасқырбай, Түлкібай, «Өмір мен өлімдегі» Сойдақтіс т.б. сөзсіз орыс әдебиетіндегі Гоголь үлгісінен туған кейіпкерлер» [Б.Сахариев 1952; 24-б] ,–деген пікірлерді кездестірдік.

Бұл туралы жарияланған мақалалар, жазылған еңбектер, тіпті қорғалған диссертациялар бар, бірақ оларды да жоққа шығаруға болмайды. Десек те, жоғарыда талданылған ерте ғасырлардан ауыз әдебиетімен жеткен *Алдар көсе, Қаңбақ шал, Тазша бала, Шынашақ, Көлтаусар, Желаяқ, Жалмауыз кемпір, Бекторы* т.б. көптеген фольклорлық-мифтік бейнелерді қайда жібереміз?! Бұлар жырланған дәуірде Н.Гоголь дүниеге келмеген де болатын.

Б.Кенжебаев қазақтың күлдіргі әңгімелерін жинап, бір жинақ етіп шығарған. Сол ел аузындағы әңгімелердің бірінде бір қыдырымпаз жігіт көрші үйден шықпай, әбден мезі етеді. Жақтырмаған көршісі: – Сенің атың кім еді осы? – деп сұрайды. – Күнде осында ,– деп жауап береді әлгі жігіт. – Әттең-ай, Анда-Санда деп қоймаған екен,-деп өкінген екен көршісі [Б.Кенжебаев, ,11].

Қазіргі қазақ сатириктері де осы бай ауыз әдебиетінен сусындап өскендіктен, кейіпкерге ат беруде осындай үрдісті жалғастыруы заңды құбылыс: *Алдар көсе, Шығайбай* (Қ.Мырзалиев), *Алдар*, *Бізбике, Тазша бала* (С.Кенжеахметов), *Қожанасыр,* (С.Адамбеков) т.б. Егер осы ауыз әдебиетіндегі кейіпкер атында заты тұрмаса, яғни белгілі уәжбен аталмаса, ол соншама ғасырлар бойы бізге ауызба-ауыз жетер ме еді, кім білсін?

*Жоқ қарап жүрген бір қарт Алдар көкемнің үйінде түстеніп отырып, Бізбике жеңгейдің қыстан қалған сары ала қазыны қазанға салғаны көзі көріп қалды.*

*- О, жақсыдан жаман туады, бір тиынға алғысыз, жаманнан жақсы туады, адам айтса нанғысыз деген рас екен-ау. Бізбике келіннің қолы ашық, пейілі кең ғой. Шығайбай марқұмға тіл тигізбей-ақ қояйын*,- *деп шынтақтап жатып қалды.* (С.Адамбеков, .)

Шебер сықақшы әзіл-сықақ жазу барысында өзінің алдына кейіпкерлердің дербес, қайталанбайтын бөлек бітімді бейнесін жасауды мақсат етеді, ат беру уәждемесіне әлеуметтік мән беріп, эмоционалды-экспрессивті ыңғайда жұмсалуына, адам көңілін селт еткізерліктей мазмұнда қолданған. Қорыта келгенде, қазақтың классик ақын-жазушылары болсын, сатира мен юморда жүрген сықақшы қауым болсын жағымсыз құбылыс жөніндегі бағалауды бастан-аяқ күлкілі ситуацияға негізделген кейіпкерлері апелятивтеніп кеткен.

**1.5 Сатира-юмор немесе қазақы әзіл-сықақ түрлері**

**Сатира** (мысал, мысқыл, өлең, памфлет, сықақ әңгіме, повесть, романдар, фельетон) мен **юмор** (пародия, шарж, эпиграмма, юмореска) жанрында ұшырасатын кейіпкер табиғаты, әдетте өзінің образдылығы, мәнерлілігі және ылғи ауыс мағынада қолданылатындығымен ерекшеленеді. Сатира (лат. Саtіrа)- өзі суреттеп отырған оқиғаны, құбылысты немесе кейіпкерді өткір сынға алып, әжуаға айналдыратын көркемдік бейнелеу тәсілі. Сатираның мысал, эпиграмма, памфлет, фельетон, пародия, шарж, карикатура, анекдот сияқты жанрлары бар. Драматургияда сатира комедия жанрынан көрінсе, көркем прозада сатиралық әңгіме, повесть, романдар жазылады. Сатиралық шығармаларда әсірелеу (гротеск), тұспалдау (аллегория), юмор (достық рәуіштегі күлкі), ирония (жеңіл әжуа), сарказм (ащы мысқыл, кекесін), т.б. бейнелеу тәсілдері кеңінен колданылады.

Ежелгі Грецияда жанр ретінде туындағанымен әдебиеттің дербес тегі ретінде Ежелгі Римде кең қанат жайды. Петронийдің "Сатирикон", Апулейдің "Алтын баспақ" романдары осы тұста дүниеге келеді. Орыс әдебиетінде алғашқы сатиралық шығармалар 17 ғасырда дүниеге келді. Қазақ сатирасы халық ауыз әдебиетінен бастау алады. Алдар Көсе туралы аңыз әңгімелерде ащы мысқыл, улы кекесін, сынап-мінеу сарыны басым болса, Қожанасыр туралы күлдіргі әңгімелер юмор, достық рәуіштегі сын, астарлы әзілге құрылады. Ежелгі Рим әдебиетшілері сынап-мінейтін сыни шығармаларды «сатира» деп атаған. Сатира әрқашан юмормен егіз, күлкімен бауырлас. Сатирада ыза, кек, юмор-күлкі қосылса, сатира бұрқанған күшке ие болады. Сатира – керексіз зиянды құбылыстардың суреті. Сатирада ащы кекесін, күлкі ету, мазақ қылу, жоққа шығару, лирикалық сезім мен ғылыми талдау тоғысып жатады [Т.Қожакеев,1996; 7-б].

**Юмор** да сатира сияқты өмірдегі күлкілі құбылыс-оқиғаларды суреттейді. Бірақ юмор уыт-зілден гөрі жеңіл күлкіге ғана негізделген әзіл-оспақ болып келеді. Қазір қазақ әдебиетінде таза юморлық симпатиядан туған шарж, пародия, эпиграмма, юморескалар қоғамдағы тұрмыс-тіршіліктегі жағымсыз жақтарды, адам бойындағы әлсіздіктерді зілсіз әдіс-тәсілмен, стильмен іліп-шалып кетеді. Сатирада сарказм мен ирония басым болса, юморда шымшыма сөз, әзіл-оспақ, жеңіл күлкі басым болады. М.Горькийдің айтуынша, юмор – ақымақтарды күлдіру үшін емес, күлкіге жығып, келекелеу үшін қажет.

Сатира мен юмор үнемі қатар аталады, екеуі де сын құралы, екеуі де қоғамдағы ұнамсыз көріністерді сынап-мінейді, екеуі де күлкіге сүйенеді. Сатира мен юмор осыншама ұқсас болса, неге бірігіп-кірігіп кетпейді? Өйткені сатираның да, юмордың да өз кейіпкері, өз тағдыры, өз күлкісі болады. Сатира өз нысанын түгелдей жоққа шығарады, ал юмор құбылыстың жеке мінін әзіл-әжуасымен түзетуді мақсат тұтады.

Сатира – болмыстағы жағымсыз құбылыстарды сынап әшкерелеуді, күлкі етуді мақсат етіп қара сөзбен немесе өлеңмен жазылатын көркем әдебиеттің түрі [А.П.Квятковский, 1966;253-б].

Ғ.Қабышұлы – өзінің сомдаған образдарымен сатира қаласын бітіруге жан салып, өткір де нәзік қаламымен, жүрекпен жеткізе білген. Қазақ сөздерінің сарайының кірпішін қалаушы ғана емес, әшекейлеуші, әрлеуші, жөндеушісі де. «Әзіл (юмор) жұмсақ күлкі, ол ағаттыққа ұрынған кейіпкеріне «өкпелеп қалып жүрмеші» деген іштей жанашырлықпен күледі. Сықақ (сатира)– зілді күлкі, оғаш қылық жасаған кейіпкеріне «өкпелесең өле қал» деп күледі» [Ғ.Қабышұлы, 2007;16-б].

Мұсаев «Сатиралық образдың тілі күлкімен суарылады. Өмір күлкіге жомарт, өмірден көктеп, нұр алған өнер де күлкіге толы. Гоголь күлкісі, Чехов күлкісі, Горкий күлкісі, Бейімбет, Ғабит күлкілері де біріне бірі ұқсамайтын сан әуезді күлкілер» [Мұсаев, 31] дейді.

Юмордың сатирадан ерекшелігі күлдірмейтін сатира болуы мүмкін, ал күлдірмейтін сатира болмайды. Қазақ сатирасының тамыры – тым тереңде. Халық ауыз әдебиетінің үлгілері сын-сықаққа, әзіл-қалжыңға толы десек, асыра айтқандық емес. Ауыз әдебиеті үлгілерінде, ертегілерде, аңыз-әңгімелерде, мақал-мәтелдерде, жұмбақ-жаңылтпаштар қүрамында кездесетін күлкілі аттар, бата, қанатты сөздердің, тұрақты тіркестердің құрамында ұшырасатын мифтік бейнелер, ел аузындағы есімдер, ойдан шығарылған аттар, тарихи тұлғалар.

Қазақтың күлкі атасы ***Алдар көсенің*** қулығы, қазақы қалжыңдары, іс-әрекеті ел арасына кең таралғаны сонша, «қазақ лингвомәдени социумінде стереотипті кейіпкер ретінде қолданылады» [Мадиева Г.Б.,2004,168]. Ел арасынан қуақы, күлдіргі, жылпос, алдампаз адам шықса, Алдар деген атты берген. Оның себебін ғалым Б.Адамбаев «халық өзінің шығармаларында белгілі адамның бейнесін ғана өзгертіп қоймайды, оның ең алдымен, ісін, сөзін қалауынша ел тілегіне бейімдеп өңдеп, өзгертіп жібереді» [Г.Б.Мадиева,2004;90-б] ,– деп түсіндіреді.

Алдар аталуының уәжі, себебі көп. Алдар айналасындағы күлкі екі жағдайдан көрінеді: бірі персонаждың кейпінде, бетіне маса тайып жығылатын жылмағай, жалтыр иекті жылпостың *көсе* атануы болса, екіншісі *Менің атым Алдар* деп айғайлап тұр, өйткені сөздің түбірінде етістік алдау бар. Халық жек көрген адамдарынан *Алдар* аты арқылы өшін алған, «Алдар қу, Алдардың арбамайтыны, жалмамайтыны» жоқ деген сөз ел аузында мәтелге айналып кеткен. Оның себебін академик М.Әуезов былай түсіндіреді: «Алдар аты күлкі аты, күлкіге өлім жоқ. Күлкі өлмес елдің өшпес күші» [,255].

Бүгінгі қолданыста жақсы, қуақы, қызықты әңгіме болса, шық бермес Шығайбайдың сараңдығын сынайтын өткір мысқыл болса, Алдар көсе сияқты екен деп қаламыз. Демек, Алдар жинақталған, апеллятивтенген кейіпкерге айналып кеткен. Алдардың аты башқұрт, татар, қырғыз, ноғай, т.б түркі тілдеріне кең тараған. Бір қызығы, удмурд ертегілерінде*Алдар Иван, Алдар ағай, Иван Алдаров* дейтін персонаждар бар.

***Қожанасыр*** –Алдар көсемен қатар жүретін күлдіргі бейне. Бірақ екі бейненің халық танымында сомдалуы мен күлдіруінде айырма бар. Халық Алдар әңгімелерінде басқаларды Алдар арқылы мазақтатып, өшін алып отырады. Қожанасыр әңгімелерінде өзі аңғал, аңқау, әпенде болып көрінеді. Қожанасырдың аңқаулығының ар жағында тапқырлық пен қуақылық, ащы мазақ пен мысқыл тұрады. Жазушы М.Әуезов: «Қожанасырдың өз басы қазақ емес және әңгімелері де әуелде қазақ ортасында туған әңгіме емес... Қожанасыр әңгімесі – көршілес өзбектен ауысып келген «қыдырынды әңгіме». Әңгіме көбінесе Қожа Насырдың шаһарда тұратындығын айта отырады» дейді [М.Әуезов, 281]. Демек, академик М.Әуезов «қыдырынды әңгімелер» отырықшылық, қаламен байланысты туғандықтан, Қожанасыр қазақтікі емес деп отыр. Біздіңше, Қожанасыр – өзбек, тәжік, азербайжан тәрізді түркі халықтарына ортақ кейіпкер. Оның іс-әрекеті, мінез-құлқы, жүріс-тұрысы күлдіргі болса да, әңгімелері ғибрат-үлгі, сабақ аларлықтай. Қазіргі қолданыста оның аты апеллятивтенген, себебі әпенділеу, аңқаулау немес сөз тапқыш адамды, «өзі бір жүрген Қожанасыр екен» деп жатамыз.

Бес ғасыр жырланған жыраулық поэзия да сатира мен юмордан алыс болған жоқ. Мәселен, *Ақтамберді, Тәттіқара, Бұқар жырау, Шал* ақындардың т.б.туындылары сын-сықақ, мінеу-сынау, шенеу т.б сатираның элементтерінен құралақан емес. Біз олардың өз есімдерін өлеңге қосқан тұстарын ғана бөлек беріп отырмыз.

***Құлыншақ ақын:***

– *Майлықожа дегеннен май болмадың,*

*Елді қыдырып жегеннен бай болмадың*, – дегенде,

***Майлы:***

– *Сенің атың қойылған Құлыншақ деп,*

*Не жабағы, не дөнен, тай болмадың*, – сөзді жалғап кетеді.

Ақтайлақ пен Балпықтың сөз қақтығысуларында өз есімдері қоланылады.

***Балпық*:**

– *Сені мен Ақтайлақ екен десем,*

*Боз тайлақ екенсің ғой.*

***Ақтайлақ*:**

* *Сені мен Балпық екен десем,*

*Ақылы жоқ тантық екенсің ғой,* – деп қақтығысқан екен*.*

Бұлардың ішінде қазақ сатирасын ерекше белеске көтерген – **Абай.** Ол өз сатирасында қазақ еліндегі барлық жағымсыз құьылыстарды ащы сықақтады және олардың образдарын жасады. Абай өз дәуірінің қатал сыншысы және қоғамдағы кемшіліктердің міншісі болды.

Әйелің – Медет қызы аты – *Өрім*,

Айына бір жумайды беттің кірін.

Ер кезек кер жігітке үшке дейін,

Бір боқты тағы бас та және сүрін ,– деп *өрім* деген сөзді пайдаланып, үсті-басының өрімдігін, әйелдің ластығын, настығын, мысқылдайды.

ХХ ғ.басындағы ақын-жазушылардың қайсын алсақ та, сатиралық шығарма жазбаған не сатиралық сарынды қолданбаған қаламгерер кемде-кем. Бұл туралы «Жүз жылдық кейіпкерлер» деген тараушада арнайы сөз етіледі. Қазақтыңюморын, әзіл-қалжыңын еш халықпен салыстыруға болмайды. Қазақ тіліндегі сатиралық-юморлық поэтонимдер қазақ танымында өз әлемін құрап, сол әлемнің тілдік көрінісін бере алады, әртүрлі қаламгерлердің не белгілі бір автордың туындыларының идеялық мазмұнын байланыстырушы рөл атқарады. Күлкінің қоғам мен адам өмірінде алатын орны ерекше. Әрбір халықтыңкүлу ерекшелігі бар, күлкісі – туған тілінде.Қазақ күлкісі – халық болмысы.

А.Байтұрсынов қазақтың әзіл-сықағын «Күліс» деп атап, күлкіні екіге бөледі: 1.шын күлкі; 2.сын күлкі. «Шын күлкі шаттық үстінде, көңіл қоштанғанда келетін күлкі. Сын күлкі нәрсе көңілге күдікті, ерсі көрінген уақытта келетін күлкі. Адам ауырлайтын да, ауырламайтын да күлкі бар. Ауыр күлкінің аты – сықақ қулық болады. Ең жеңілі ойын сөз, оны әзіл деп атаймыз» [А.Байтұрсынұлы,1989; 292-б].

Сатира зерттеушісі М.Тілеужанов күлкі түрлерін былайша жіктеген: ***қалжың күлкі, әзіл күлкі (юмор), мысқыл күлкі, улы күлкі (сарказм), кекете-мұқата күлу (издевка), қағыта, шеней, оспақтай күлу (пародия), келекелеп күлу (ирония), мазақтай күлу, мошқау күлкі (насмешка), езу тарту (улыбка), жеңіл күлкі (шутка).***

Ғылыми ортада «күлкі терапиясымен» танымал, «күлкі коллекционері» академик Шора Сарыбаев қазақтың күлкі түрлерін жіктеп-жіліктеп, 80-дей түрлерін тауыпты. Қазақ басқа да түркі тілдеріндегі күлкіні фоносемантикалық тұрғыдан алғаш талдау жасаған профессор К.Ш.Хұсайынның еңбегін атауға болады. Жоғарыда келтірілген күлкінің түрлерінің қыр-сыры мен алуан түрлі сипаты сатира мен күлкі құбылысының табиғатын ашуға көмектеседі. Тіліміздегі осы жанрға байланысты комизм құбылысын зерттеген Салихова «юмор – комизмді, ал сөзтапқырлық талант пен юморды туғызады» дейді.

Юморист С.Кенжеахмет «Күлкі – күштінің құралы. Күлдіру мен күлкінің құрал-саймандары: әзіл, қалжың, мысқыл, әжуа, келеке, келемеж, шымшыма, шаншыма, сықақ, сөзбен шұқу, ілу, қағыту. Күлкінің мың түрлі себебі бар да, үш түрлі қасиеті бар. Күлдіре білу – өнер, күле білу – өмір, күлкі болу – өлім» [С.Кенжеахметұлы,2003;2-б]. Сонымен, сатира, юмор дегеніміз адам баласының алуан түрлі сезімдері мен қабілет-қасиеттерімен, әлеуметтік тұрмыс күйімен, қоғамдық ортасымен тікелей байланысты.

Мысалы, Бесбике (К.Әмір-Бек), Зымзия, Шүшира (О.Әубәкіров), Зілғайша, Шишагүл (Қ.Демеубергенов), Сипагүл, Желдігүл (Е. Жаппасұлы), Әлду, Бәлду (С.Кенжеахметов), Тіріжан, Тістібақа, Жыпбике (Б.Қыдырбекұлы), Сұрсұлу (Ғ.Қабышұлы), Әпитөк, Гүлжапырақ (А.Наймантаев), Зузула, Күлімкөз (Ш.Смаханұлы), Зымыра, Гүбі (У.Уайдин), Қырықсақина (Ш.Хұсайынов) т.б.

«Сатира, юмор – әрі көңілді, жеңіл, әрі зілді, қуаныш, ренішке бейім өнер» [Т.Қожакеев, 197;16-б], сондықтан оның әрбір кейіпкер атында эстетикалық, эмоциялық т.б. деректерге бай болады. Сол себепті оның кейіпкерлері әзілқой, қалжыңқой, мысқылшыл, қағытпа, сыншыл болып келеді.

**1.6 Сатиралық аттарды мағыналық-тақырыптық жағынан топтау**

Шынайы өмірдегі дүние есігін жаңа ашқан сәбиге қойылатын есім мен көркем туындыдағы кейіпкерге қойылатын аттың арасында айырмашылығы да, ұқсас жақтары да бар. Ұқсастығы – номинативтік, коммунативтік қызметінде.

Мысалы өмірде балаға азан шақырып ат қойғанда көптеген этнографиялық факторлар бар: ата-ананың жақсы ниеті, түрлі ырым, ерекше оқиға, эстетикалық, психологиялық т.б. уәждік факторлар ескеріледі. Мысалы, бұрын ертеректе, үйге қонақ келсе – Қонақбай, жайлауда туса – *Жайлаубай,* жолаушы келсе – *Аманкелді,* қыз туа берсе– *Ұлтуған* деп қоя берген*,* ал бүгіндекітап, кино кейіпкерлерін, сәнді, әдемі есімдерді таңдап қоятын болды.

Шілдеханада ат қою бәйгесіне қатысып, қылкеңірдек болатындар туралы Ж.Алтайбаев «Тағы кімдер не дейді», Ғ.Қабышев «Жануар тойы», М.Рәшев «Ат қоюдың әлегі», О.Иманәлиев «Таласбек туғандағы талас», Б.Қыдырбекұлының «Бауырымның балалары» деген әзіл-сықақтарын арнады.

*Біздің ауылда жұрттың балаға ат қойысы қызық. Анау қойшы бала Жетпіс пен мынау мелиоратор Жетпіс екеуі де әкелерінің жетпіс жасында көрген балалары. Итбай, Итемген өз алдына, енді Үшкемпір, Бескемпір дегендер де туа бастады. Мына «Көмей» деген жерде, судың сағасын-платинаны жұрт осылай атайды. Шампан деген бағбан жігіт бар, оның Шарап деген әпкесі бар. Олар туғанда тойында шампан, шарап судай төгілген* (Ш.Смаханұлы.Ат қоюдың әлегі.).

Бастығыңның аты *Қисық* болса,

Атыңды өзгертіп *Қырсық* қой (Ж.Мырзағалиев. Жайма базар.)

Шынайы өмірдегі жаңа туған сәбигеазан шақырып,ат қою мен кейіпкерге ат ойлап табудың айырмашылығы да, ұқсас жағы да бар. Атберу, ат қоюдың екеуін де өнер деп айтар едім. Адам есімдерін көп зерттеген профессор Т.Жанұзақовтың зерттеулеріне адамға есім берудің түрлі себебі, уәжін атап көрсеткен, адамның баласына тілеген жақсылығы, арманы, мұраты т.б. Профессор Т.Қожакеев айтқандай, «кейіпкерді сүмірейтіп суреттеу үшін» неше түрлі аттарды ойлап табады. Кейіпкерге ат қойғанда қаламгер де сыртқы бейнесі мен ішкі бітімін үндестіре алады. Осы келтірілген мысалдар сатирик пен юмористің стильдік мақсатын көрсетеді. Ұқсастығы деп осыны айтуға мболады. Айырмашылығына келер болсақ, адамға берілген есімде жағымдылық, құлаққа естілудегі ұнамдылық жағы ескеріледі. Ал кейіпкер аттарын қаламгер ойлап табатындықтан, жасанды аттар көп кездеседі. Сатира мен юмордағы ат қою мен өмірдегі ат қоюдың ортақ жақтары мен ерекшелері де бар. Ат қою факторын анықтау үшін кейіпкер аттарын мағыналық-тақырыптық жағынан топтадық. Алдымен ұқсас жағын саралап көрейік.

**1. Белгілі бір ырыммен қояды.**Ш.Смаханұлының әзіл әңгімесіндебаласы көп бір қария айтады: «*Ақылды жаратушы бізге беруін тоқтатпайын деген екен. Келген дәулет, көбейе берсін деген шығар. Мұның аты Көбей қойдым*»(Ш.Смаханұлы. Елпекбайдың телпегі).

***2.*  Есімді өнер туындыларынан таңдайды**.

«Ерлі- зайыпты жас жұбайлар жаңа туған сәбиін көтеріп туу туралы куәлік беретін мекемеге келіп тұр.

* Бөпелеріңіз ұл ма, қыз ба?- деді инспектор.

- Қыз.

- Атын кім қоясыңдар?

- *Жизель*.

Нұсқаушы басын шайқап:

* Онша лайықты емес екен.
* Неге лайықты емес,- деді анасы. -*Жизель* – балеттегі ару қыздың аты.

Сәбиіміз өскенде сондай атақты болуын қалаймыз, біз мода бойынша француз атын қойғымыз келеді. Онда жүзден астам кітап жазған *Жорж Сименон* деген атақты жазушы бар екен. Соның атын қоямыз. (Ш.Смаханұлы. «Еліктеудің екі тауқыметі»).

3. Есімді еш мақсатсыз қою салты.

- Ассалаумағалайкө-ө-ө-өм!- деп екеуі жарыса сәлем берді қарсы келе жатқан жасы үлкен кісіге ізет білдіріп.

* Уағалайкүміссәлем! Есімдерің кім, шырақтарым? – деді *Елпекең* ізетті балаларға іші жылып.
* Менің атым *Айдапкел*.
* Менің атым *Байлапқой*.

Мені ондырмаған ат қойғыштар сендерді де аямаған екен,- деді *Елпекбай.*

4. бай , -бек, -хан, -қожа, -ғали, -құл, -тай, -жан сыңарларымен келген дәстүрлі есімдер.

5.Лексикалық құрамы диалектілік сөздерден және араб, парсы, иран, монғол, орыс т.б. кірме сөздерден құралады.

6. Аң-құс атаулары

7. Өсімдік

8. Сан өлшем

9. Тұрмыстық жабдық атауы

10.Туыстық қатынас

11.Соматикалық атаулар

12. Азық-түлік, тағам

14. Ән -күй аспаптары

15 Көлік түрлері

16Қару-жарақ

17 Түр-түс атауы кездеседі. Бірақ *жасыл* түс шынайы өмірде де, сатирада да кездескен жоқ.

18 Аспан денелері

19 Жел, дауыл, жаңбыр т.б. табиғат құбылыстары

20 Жер-су аттары

21 Ру, тайпа, ұлт атаулары

22 Жын-пері атаулары

23 Фольклорлық аттар

24 Хан, патша, князьдық, дворяндық атаулар

25 Діни сипатты аттар

26Білім-ғылымға байланысты туған аттар

27 Әлеуметтік-саяси мәнді атаулар

Бұл туралы антропонимист Т.Жанұзақов ат қоюдың себебін анықтаған. Ономастикалық кеңістік теориялық ономастиканың негізгі ұғымы болып табылады. Оны зерттеушілер әр қырынан талдайды. Көптеген пікірлердің сын жинақтағанда ономастикалық кеңістік шектерге: антропонимия, топонимия, зоономия т.б бөлінеді және оладың да кеңейіп, таралып, тарылып тұратын тұстары бар дегенге саяды.

Көркем туындыдағы СЮП-терді тақырыптық-лексикалық топтарға бөлуіміз: қазақ поэтикалық ономастикалық кеңістігінде: **антропонимия, топонимия, зоонимия, фитонимия, космонимия, астротопонимия, хрононимия,** **хрематонимия, мифонимиялық** т.б. көптеген кейіпкер аттарының бар екені анықталынды.

Ономастикалық кеңістік жалқы есімдердің барлық тобынан тұрады. Н.В.Подольскаяның сөздігі бойынша қарастырғанымызда, зерттеуімізде 20-дан астам тобы кездесті. Тіліміздің лексикалық құрамындағы сөздер халық тұрмысындағы ұғым-түсініктердің жиынтығы, қоғам дамыған сайын жаңа сөздермен толығып, арнасын кеңейтеді.

Ғалым А.В.Суперанская «ономастикалық кеңістік жеке шектері бар секторларға бөлінеді» деп, антропонимия, топонимия, зоонимия, фитонимия, космонимия, анемонимия, теонимия, генонимия, астротопонимия, хрононимия, хрематонимия, мифонимия т.б. атап көрсетеді [Б.Сахариев, 1952;3-б]. Мұнда адам санасында қалған мифтік ойлау жүйесінің де, өмірде бар құбылыс атауы да, ойдан шығарылған аттар да көркем мәтінде ұлттық колорит жасау, яғни олардың қолданылуы фондық семантикаға қатысты болып келеді.Оның барлық болмысы мен өмір тіршілігін, дүниетанымы мен мәдени, рухани байлығын, ана тілде сақталған фактілер мен деректер негізінде зерттеп білу.

Ә.Т.Қайдар этнолингвистикалық зерттеулердің шекарасы мен көлемін анықтау үшін макроқұрылым және микроқұрылымұғымдарын береді. Этнолингвистика тіліміздегі этнографиялық лексиканың ұшан-теңіз байлығын қалай болса солай, кез келген фактіге байланысты емес, өзара жіктеп, саралап барып зерттеуге тиіс. Олай болмаған жағдайда әрқилы ұғымға байланысты өмірдің әр түрлі саласында қайталанып, әр қырынан көрінетін сөз бен сөз тіркесінің тілдегі орны мен қолданыс аясы, мағына-мәні толық ашылмаған болар еді. Сондықтан да этнолингвистикалық зерттеулер тіл байлығын микрожүйелер мен макрожүйелерге бөліп алып, оларды жіктеп, топтастыра, өзара байланыста бүкіл кейіпкер аттарын «Адам», «Табиғат» және «Қоғам» деп үлкен үш салаға бөліп қарастыруға болады.

«Ұйытқы сөздердің табиғатын, себеп-салдарын, тематикалық топтарын өз алдына дара тексерудің мәні зор» [І.Кеңесбаев, 1974:589-б],– деген академик І.Кеңесбаевтың пікірі біздің алдымызға қойған мақсатымызды айқындай түседі.

**Ι.Адамға қатысты атаулардан жасалған СЮП-тер.**

**Туыстық қатынас**: *Апаева, Абысын Ағайын Туғаншылов, Апамов, Абысын Шешеева, Шөтік Ағайынович, Бауырбек Немереұлы, Жездебек Әкейменов, Жеңгебай, Қайын Мырзағаұлы, Қайын Ағаев, Қайын Мырзағаұлы Шырақов, Қайынсіңлі Бикешқызы Шырайлымовна, Шөбере Үбіреұлы, Құдағиева, Қарынбөлеев, Туғанбай Інішеков, Тамыр Танысович, Төркінгүл* т.б.

**Физиологиялық,** биологиялық белгілеріне байланысты*: Зәр+күл, Тері+жан, Быт+бике, Титтай+гүл, Топар+бике, Жыланкөз, Саңырау, Керең+баев, Соқыр, Соқыр+ішек, Сүйел, Секпіл, Көксау, Қотыр+гүл, Шиқан, Мас+бас, Ақима, Қылипа, Қисық+бас, Тыртық+гүл, Тобан+аяқ, Сойдақтіс, Тобанкүл, Ұйқы+бай, Ұйқы+сары, Ықылық, Сілекеев, Тірі+жан.*

**Экспрессивті аттар**: *Аңқау+бике, Бейберекет, Ерке тотай, Жып+бике, Лып+бике, Зыр+бике, Зып+бике, Өрепкі, Жоқбол, Ырду, Дырду, Әмпей, Жәмпей, Мисыз, Ауыш, Әңгелек, Сұрсұлу, Түшкірік, Ықылық* т.б.

**Сандық-өлшемдік ұғым білдіретін** (100): *Бір+гүл, Үшкемпір, Бес+бике, Бір+ай, Жалғыз+гүл, Жалғыз+бике*;

**Хремотонимдік** (гр.»хрематос»,»зат, мүлік») **–** адам өмірінің прагматикалық сферамен байланысты материалдық мәдениет түрлерінің (зергерлік бұйымдар, музыкалық аспаптар, қару-жарақтар т.б) атауын береді.  **Зергерлік бұйымдар**: *Зұмрат+баев, Сырға+ев, Жамбы, Қырық+сақина, Түйме+гүл, Шаш+теңге, Сом+екеш, Сырға+бике, Ақ+балдақ, Ақ+теңге, Жүзік, Тұмар+гүл.* т.б

**Тұрмыс жабдықтары**: *Біз+бике, Әтір+бике, Дастархан, Ине+гүл, Қайыс+гүл, Мес, Опа+күл, Шиша+гүл, Ожау+күл. Ожауова, Егеуәлі Қайрақұлы, Көрпебаевна, Тостаған+ова, Тұтқыш, Шарбақ+ова* т.б.

**Мата, киім атаулары**: *Ақ+жаулық, Ал+жапқыш, Көк+жаулық, Барқыт+бике, Батшайы, Мәуіті, Малма+гүл, Торымбике. Бәтеңке+қызы, Орамал+ова, Таз+телпеков, Шапан+қызы, Кебіс+бай, Бөрік+бай, Құлақшын, Тымақ+бай, Ләмбөк, Етік+бай, Мәсі+бай, Киім+бай, Шұлғау+бай, Қалпағы+бар* т.б.

**Азық-түлік, тағам**: *Айран+гүл, Бауырсақ, Бөкпен, Қатық+гүл* (сүт тағамдары); *Шампан+гүл, Шарап+бике* (ішімдік*)*; *Шай+бике, Шай+гүл, Әсіп, Әтір+шай, Қазы Қарта+баев, Қамыр+жан, Күлше+бай* (ұн*), Бал+шекер, Майсөк, Май+шелпек+ов, Мейіз, Шекер, Дәмдігүл, Талқан, Тәтті, Тоқаш+бек, Уыз+хан, Шәрбат* т.б.

**Ән -күй аспаптары:** *Адырна+бай, Перне+бике, Дабыл*,

**Жабдық атаулары:** *Мұрындық, Ноқта+бай, Тоқым, Тұсау+бай, Тұзақ, Елтір+бай, Пұшбақ+бай, Тулақ+бай, Шөншік, Жұрқа+бай, Боздақ, Жабағы, Шуда+бай, Көкшақа, Қылқи+бек, Шүйке+бас Жарғақ, Тайтері, Елтірбай, Көнек*;

**қару-жарақ**: *Ай+балта, Бәкі, Бытыра+бай, Жебе Садақ+ұлы, Қару+бай, Наган+бай, Наркескен, Пышақ+бай, Патрон+бек, Пушка+бай, Оқ+пан, Оқшантай, Семсер+ов, Шоқпар+ов;*

**ұлттық мүлік аттары:** *Наркескен,*  *Қоңырқұлжа*, *Тайтұяқ,* *Оңқай, Бүк+шік*;

**Пейоратив аттар:** *Бәдік+гүл, Долы+гүл, Нас+бике, Жалаңаш+бике, Сарқыт, Мазақ, Шөпжелке, Қиқу, Шүшира, Шошаңгүл*;

**Мелиоратив аттар** *Әзіл* *Сықақұлы*, *Жебе Садақұлы*, *Жұмсақжанов*, *Күлегешов*, *Көңілжықпасов*, *Талғампазов*, *Тәмпіштің Таңқыгүлі*, *Уытбай Усойқынов* т.б.

**Соматикалық атаулар** арнайы қарастырылады**.**

**Псевдоним (** бүркеншік ат) – қаламгердің шын аты-жөнін жасырып, басқа есіммен танылуы. Псевдонимнің жасалу түрлері бар:

1. жеке сөздерден құралған бүркеншік ат – Б.Майлин («Бейімбет», «Малай», «Мереке»), І.Жансүгіров («Ағын»‚ «Балгер», «Матай», «Жа-Жа»‚ «Салпаңқұлақ», «Құйқалық»), Ж.Сәрсеков («Көз», «Момын», «Салмақбай»), Қ.Тайшықов («Бұйрас», «Қапсыңқа», «Малтаң», «Малкелді»), Ж.Тілепбергенов («Жете», «Жиенғали»), Ә.Сәрсенбаев («Көсе», «Еділбай»), Ә.Текеев («Әл-Атырау»), А.Сегізбаев («Жөнеу»), Ғ.Тоқаев («Шурале»), С.Сейфуллин («Бүйенбай», «Қоңырқұлжа»), А.Елшібеков («Жауқашар»),

2.сөз тіркестерінен құралған бүркеншік ат – С.Еркебаев («Қара бала»), Б.Майлин («Жасқаншақ Алтай»), (, , ,»«,),»«,

3. аббревиатураланған немесе аты-жөннің басқы әріптермен берілісі.

Ж.Сәрсеков («Ж.С.»), Ж.Тілепбергенов («Ж», «Ж.Т.»),

**Пареоним (** грек.– +onuma ат, атау, есім) –нақыл сөздер, қанатты сөздер, мақал-мәтелдер. Сократтың «Платон – менің досым, бірақ шындық одан да қымбат» ( Платон – мой друг, но истина дороже )

Б.Майлиннің «Даудың басы – *Дайрабайдың* қасқа сиыры», А.С.Пушкиннің «Бәріміз де *Наполеонға* ұқсағымыз келеді» (Мы все глядим в Наполеоны) немесе «Бәріміз де *Гогольдің* «Шинелінен» шықтық» деген сөздер қанатын кең жайып, нақыл сөзге айналып кетті. Б.Момышұлы, Ә.Нұршайықов, Қ.Мырзалиев, А.Сүлейменов сияқты ақын-жазушыларымыздың арнайы жазған қанатты сөздері мен нақыл сөздері әдеби орта мен ғылыми ортаға кеңінен таныс. Біздің нысанымыз жалқы есімдер болғандықтан, яғни құрамында адам есімдері кездесетін нақыл немесе қанатты сөздерді зерделеп, сараладық.

**С.Төлешовтен** – «Жұт – жеті ағайынды, *Гитлермен* – сегіз», **Ш.Смаханұлынан** – «*Абайды* оқымай, ұлы ақын болғысы келеді, Ана тілін, білмей роман жазғысы келеді», «Әр ауылдың өз *Қоңқайы* бар», «Жұрттың Ыбырайы – *Ыбырай*, Біздің *Ыбырай* – сұмырай», «*Елпекбай*, атқа жеңіл *Телпекбай*», **С.Кенжеахметұлынан** – «Ыдысы бүтін *Арақ* жоқ, Шынысы бүтін *Шарап* жоқ», **Қ.Мырзалиевтен** –, «Әмірдің де *Тәңірі* бар», «Жалқауды *Жаратқан* да жаратпайды», «Еншіні әке берер, көршіні *Құдай* берер», «Арақ – *Әзірейілдің* лақап аты, маскүнемнің махаббаты», «Қиын еді *Спартактың* ғасыры, біздің ғасыр одан гөрі қиындау», **Ш.Мұртазадан** – «*Абай*, *Жамбыл*, *Мұхтарсыз* қазақ елі шын жетім, «, Ә.Нұршайықовтан .»«,»«,»«,.

**ІІ.Табиғатқа қатысты атаулардан жасалған СЮП-тер.**

**Астроним** (аспан денелері): *Ай*+дай, *Аспан*+*ды* *Тірептұрғаныбыш*, *Күн+бике*, *Күн+шығыс,* *Күн+батыс*, Үркер.

**Анемоним** (жел): *Долы+гүл*, *Желді+гүл*, *Ақ+долы*, *Көк+долы*, *Толағай, Құйын+гүл*, зоонимдерден жасалған зоофорлық аттар (аң-құс): *Түлкі+бике, Бөрі+күл, Киік+гүл, Қоян+гүл, Бозым+гүл, Тана+бике, Жорға+гүл, Қой+сұлу, Жүз+тайлақ Әтеш, Тауық+бике, Қырғи+гүл, Көкек+гүл Сірке+күл, Сонаш+гүл, Тісті+бақа*;

**Ойконим** (жер бедеріндегі атау): *Аймақ, Батпақ+бай, Ойпаң+гүл, Дөң+ес, Дөң+бек, Жер+тесер, Жол+табар, Өңір+бек, Еңіс+гүл, Сортаң, Тақыр, Тас+бике, Үңгір, Лай+бай, Иірім+бек, Дөң+асар+ов, Тау+асар+ов* т.б. **Фитонимдік** аттар (өсімдік): *Жуа+күл, Құрақ+гүл, Қызғалдақ, Мақта+жан, Миа+гүл, Қоғажай, Ләйлікөк, Сарғалдақ, Сабақ+гүл, Сәбіз+күл, Томар+күл, Әтір+гүл, Көкей+гүл, Гүл+жапырақ, Гүл+елпек.*

**Түр-түстен жасалған**: *Ақторсық, Ақкемпір, Ақжаулық, Көкжаулық, Ақбалдақ, Қарақатын, Сарыкүл, Бозымгүл, Сұрсұлу.*

**Топоним** (гр.орын, ел, кеңістік+оним) *Мәскеубай –* Москва, *Тәшкенбай–*  Ташкент, *Ауғанбек –* Ауғанстан, *Әмірикан –* Американ, *Керман* *–* Герман. Топонимнің атауыштық қызметін тіл аясынан қарасақ, нақты географиялық объектіден тұрады. Ал аталу себебі этностың рухани және материалдық байлығы сияқты экстралингвистикалық факторлар топонимнің фондық семантикасын құрайды. Мұндай аттардың қойылуына қоғамдық-саяси оқиғалар, тарихи әлеуметтік жағдайлар себепші болған.

*Ауғанбек екі жыл ел бетін көрмей,өзінің айтуынша,Ауғанстанның шыжыған ыстығында күндіз-түні көз аштырмайтынбораған оқ пен бұрқ-бұрқ жарылған снарядтар астында азаматтық борышын өтеп, ауылға аман-сау оралды* (Ғ.Қабыш). Көркем мәтінде топонимдермен бірге топонегізді, яғни топонимдік атаулардан жасалған кейіпкер аттары болады.

**Экзоним** ( гр.сыртқы+оним) – берілген тілдегі заңдылыққа бағына отырып, фонемалық жағынан өзгеріске түсетін жалқы есімдер. Бұл термин Біріккен Ұлттар Ұйымында немісше exonym деп қабылданған. Сөздікте топонегізді поэтоним [В.И.,Супрун, 1997; 45-б] деп қаралса, біз *Мәскеубай* мен *Тәшкенбайды* **экзоним** ретінде қарастырамыз. Өйткені қазақ тілінде олардың фонемдік құрамы сол тілдегі сөзбен сәйкес келмейді. Мысалы Бакы – Баку, Рим – Roma, Париж – Paris, Вена – Wien, Неаполь – Napoli, Москва –Мәскеу, Ташкент – Тәшкен деп өз тілінен басқаша айтылады.

**ΙΙΙ.Қоғамға қатысты ұғымдардан жасалған СЮП-тер.**

**Абстрактілі ұғым:** *Ақыл+көп****,*** *Аман+бике,**Арзан+күл, Аш+гүл, Әбиір+күл, Ой+бике, Құт+бике, Тоқ+бике, Сыбыс+бике, Әділ+гүл, Сәуе+гүл, Сәтті+күл, Зәру+бике, Қай+зада, Сол+зада, Кім+ов, Мынау+гүл, Ел+бике, Дау+гүл, Және+гүл, Заң+ғой, Дау+соғар, Тақ+құмар* т.б;

**Геортоним:***Тойшыбек, Тойболсын, Тойгүл,* *Тойгерім,*  *Наурызбек*;

**Дигитоним –** адамға берілген қоғамдағы орнын ерекшелендіріп тұратын князьдық, дворяндық титул аттар.Белгілі қоғамда әлеуметтік тұрмысқа сай адамдар сословиеге бөлініп отырған: ел билеушілер мен оған қызмет етушілер. Билеушілер әр елде әртүрлі аталады: қазақ халқының тарихында *патша, хан, тархан, бек, сұлтан, бай*, *әкім, болыс* сияқты ат төбеліндей топ өздерін текті тұқым, ақсүйекпіз деп санаған. Дигитонимдік СЮП-тер: *Ақ+патша, Бай+батша, Нар+батша, Бухан,**Бөрі+хан, Елес+хан, Елік+хан, Үрме+хан, Қарыс+хан, Мұнай+хан, Жалау+хан, Перғауын, Хан+өлмесов, Князев* (герман «тек») – орыс княздықтарынан басқа Еуропада көптеген князьдықтар мен князьдар өмір сүрген.

**Демоним:** *Мыстанқыз, Сайтанбек, Жезтырнақ, Албасты, Жындыбаев, Жынұрғанов, Перісоққанов.*

**Мифоним:** *Албасты,Желаяқ, Жалмауыз кемпір, (қара күштер); Мыстанқыз, Жаппаргүл, Жан+қайша, Үрбіл* (діни ұғымдар);

**Персоним:** *Аяз ата, Желаяқ, Таусоғар, Бізбике* (Алдар көсе), *Қыз+жүлік* (Қыз Жібек*), Нұқатан, Сұрапыл* (дауылдың аты, Алланың төрт періштесінің бірі), Шынашақ, Күнікей (ертегі).

**Теоним:** *Берқұдай*, *Құдайқұлов*, *Әулиебайұлы, Тәңірқұлов, Пірбайұлы*, *Пірманов*, *Мұсылманов*, *Япыраевич.*

**Білім-ғылымға байланысты туған аттар:** *Ақылдым, Ақыл+қалта, Әліппе, Әріп+бек, Білім+гүл, Білгішбай, Емле, Жұрнақ, Үтір, Ноқат, Сұрау+бай* т.б.

**Жанрлық аттар:** *Әлқисса, Әзіл+бай, Әзіл Сықақ+ов,Әзіл+әлі, Әңгіме, Бәдік, Бос+сөз, Жырау, Келеке, Құрғақ+сөз+ов, Өлең+баев, Тілмар, Тұспал, Жыр+дария, Күй+дария, Калжың+басұлы, Мысал+жан, Мақал+бике, Пародия+ғали, Панфлет+хан, Оспақ, Сатирин, Ұйқас+бай, Эпиграмма+бай* т.б.

**Сауда-финанс:** *Ақ+теңге****,*** *Арзан+гүл****,*** *Теңге+гүл, Тиын Тебен+қызы, Шаш+теңге, Пұл+сыз, Пұл+жеген, Пұл+бай Тиын+сызов, Қарыз+хан, Алып+сатар+ұлы, Сауда+бек, Салық+бай, Көк+тиын, Бес+тиын.*

**Порейонимдер:** *Машина+тегі, Вагон+бек, Пойыз+бек.*

**Политоним** (гр. мемлекеттік іс+атау).Сатира мен юмор әдебиеттің басқа жанрларына қарағанда ел өміріне әлеуметтік-саяси жағынан белсене араласады. Әсіресе тоқырау, қайта құру, бетбұрыс кезеңдерінде сатираның таптық, партиялық сипаты күшейе түсті, саяси, әлеуметтік және қоғам өміріндегі түрлі ұғым атауларына байланысты СЮП-тер кездесті: *Елім+ай, Ел+қайғы, Елім+баев, Жалау+хан, Хатшы+бай, Нұсқау+бай, Жарлық+бай, Қызыл+бай, Уәкіл+бек, Мөр+басар, Жарна+гүл, Оңшыл+баев, Солшыл+баев, Заман, Бұйрық+баевич, Большевик+теров* т.б*.*

**Этноним** (гр.этнос *халық+*оним) *Әдігей, Кәріс+бай, Қалмақ+бай, Сарт+бек, Өзбе+кулла, Сәбетбай Орысбай Беларыс, Укірайна, Ләтіп, Литіп, Естен, Молдабай Гүржан, Арымжан, Әзірбайжан Өзбекбай, Тәжікбай, Қырғызбай, Түрікмен, Қазақбай*.

**Хрононим** (гр.хронос- уақыт, кезең+оним) – тарихи мәні бар кезең немесе маңызды оқиға аттары. *Адам Ата, Хауа Ана* «өте ертеден», *Ақ+патша* (Романовтар династиясы билеген кез), *Бай+батша* (кеңес өкіметіне дейінгі кезең), *Бай+құл* (феолдалдық дәуір), *Аңырақай* (қазақ даласында болған соғыс), *Пролетариат .*

Зертеуімізде ономастикалық кеңістіктегі сатиралық-юморлық онимдік бірліктердің термин түрінде 20-дан астам түрін анықтадық. Сатиралық-юморлық поэтонимдерді тақырыптық топтама жасап, сандық көрсеткішін анықтадық: ең көп кездескені – зоонимдер, фитонимдер, соматизмдер, хремотонимдер, ең аз қолданылғаны **–** демонимдер (жын-пері),порейонимдер (көлік аты), хрононимдер (уақыт, оқиға).

**1.3.1 Соматикалық атаулардан жасалған поэтонимдер**

Құрамында дене мүшелерінің атаулары бар кейіпкер аттарын соматикалық СЮП-тер деп қарастырамыз. Адамның дене мүшелері атауларына байланысты жасалған кейіпкер аттарының өзіндік ерекшеліктері, күлкілі реңктері, қолдану ретіне қарай стильдік жақтары жетерлік. Зерттеу көрсеткендей, **60-тай** соматикалық (бас-көз, бет-ауыз, тіл-жақ мұрын, қол-аяқ, т.б.) атаулардан **250-ден астам** СЮП-тер жасалған.

«Анатомиялық терминдер сөздігін» құрастырушы А.Рақышевтің топтастыру принципі бойынша «бас аймағы, бет аймағы» [Рақышев А.,1996,3 б] деп топталынды.

**1. Бас және бас аймағынан жасалған СЮП-тер саны-70**.

*Алабас, Алтыбас, Бақырбасов ~, Бұзаубас ~, Гәубас ~, Додабас~ , Дарабас, Дыраубас, Ешкібас~, Жайбас, Жалпақбас, Жапсарбас, Жарғақбас, Жыртықбас, Жүндібасович, Жарықбас, Зілбас, Итбас, Киізбас, Көкебас, Кірбас, Көнгенбасов, Қабанбас, Қазанбас, Қайқыбас, Қалтақбас, Қарынбас, Қасқабасов, Қисықбас, Қоқыбас, Масбас, Маубас, Ожаубас, Сарыбас, Қубас, Қағанақбас, Майбас, Тақырбасов, Таспабас, Тесікбас, Түктібас, Топайбас, Таубас, Топырақбас, Шаштыбас, Шақшабас, Шалабасов, Құйқалақ, Қосорай, Мысмаңдай, Тасмаңдай, Шотмаңдай, Шаштеңге, Самайтаз, Шотшеке т.б.*

Келтірілген мысалдар «бас» атауымен тіркескен кейіпкер аттарының тізімі ғана емес. Абай айтқандай, «бас жақсылыққа да, жамандыққа да бейім болса, рақымдылық, мейірбандылық, әрбір түрлі адам баласын өз бауырым деп, өзіне ойлағандай ойды оларға да болса игі еді демек, бұлар – жүрек ісі,асықтық та жүрек ісі. Тіл жүректің айтқанына көнсе, жалған шықпайды» [Абай,110 б].

Бастардың өзін жасалу жолына қарай бірнешеге бөлуге болады:

1.түстен жасалған *Алабас, Сарыбас, Қарабас, Шалабасов*

2.малдың атауынан *Бұзаубас, Ешкібас, Қойбас, Қабанбас, Итбас*

3. зат атауынан  *Ожаубас, Қазанбас, Киізбас, Жүндібасович, Түктібас, Шаштыбас,*

*4*. көлеміне байланысты *Гәубас, Додабас, Дыраубас, Жалпақбас, Зілбас, Таубас, Қағанақбас, Шақшабас,*

5. *Маубас, Кірбас, Масбас, Қоқыбас,*

6. *Тақырбасов, Тесікбас, Жыртықбас,*

7. этнографиялық ұғымдар *Қубас, Топайбас, Қосорай, Шаштеңге, Самайтаз,*

*8.* санына байланысты  *Алтыбас, Дарабас,*

Атақты психолог Карл Юнг үндістердің «барлық американдықтар – есуастар» дегенін таңырқай жазады. Неге олар бұлай деп есептейтінін білгісі келген Юнгтың сұрағына олар: «Американдықтар басымызбен ойлаймыз дейді, дұрыс адамдар жүрегімен ойлауға керек. Біз жүрекпен ойлаймыз»,– деп жауап берген екен [Конфуций, 2002; 9-б].

Әр кейіпкер атының астарында ғасыр бойы қалыптасқан дүниетаным, ұлттық болмыс, ұлттық мінез, ұлттық дәстүр, ұлттық наным-сенімнен туындайтын құбылыс – этнолингвистикалық ерекшелік жатыр. Бір ғана Шүйкебас атының пайда болу уәжіне тоқталсақ, *шүйке* – тулаққа салып сабаумен сабалған, әбден түрілген майда, иіруге дайындалып, домалақтап қойған жүн. Шүйке үлкен болмайды, сондықтан қазақ кішкентай нәрсенің белгісін *шүйкедей* деп теңеу жасайды.

Белгілі сықақшы К.Әмір-Бек «Неменеңе жетісіп күлесің?» деген кітабында тарихтағы саяси ұлы тұлғалардың аттарын бас соматикасымен байланыстырған: ***Таспабас*** (Сталин), ***Қасқабас*** (Хрущев), ***Дыраубас*** (Брежнев), ***Қыраубас*** (Горбачев). Тарихи бейнелерді бас соматикасымен атау арқылы олардың нақты бейнесін немесе портретін көзге елестетеді. Сөз жоқ, автор ат беру уәжділігіне ерекше мән беріп, эмоциялық ыңғайда жұмсалуын соматикалық атауларды қолдану арқылы көздеген. Сәтті таңдалған аттар тарихтың әр кезеңінде келеңсіздікті әзілмен сынай отырып, юморлық күлкімен әшкерелейді, тіпті кейіпкер аттарының өзі «антропонимия – тарих» (Никонов) дегенді дәлелдейді.

Біздің ойымызды профессор Т.Қожакеевтің: «Сықақталатын сабаздың аты туындыға ерекше әсер береді, оқушының айызын қандырады. Өйткені ол сатириктің кімді айтып, кімді нысанаға алып отырғанын біле қояды»,– деген пікірі нақтылай түседі.

**2. Бет аймағынан жасалған СЮП-тер – 60.**

а) **бет:**  *Бетонбет, Бетсіз Бетібелдиева, Жұтаңбет, Жылмаңбет, Күлбет, Қарабет, Шықшытбет* т.б. ә)

**көз:** *Ақкөз Қызылкөзұлы, Ақиған Көккөзов, Алайкөзов, Биякөз, Бадырақкөз, Жыланкөз, Күреңкөз, Көзкөрген, Көзжұмбаев, Иткөз, Мысықкөз, Сусликкөз, Текекөз, Шақкөз* т.б.

Адамның сыртқы бейнесіне қатысты сөздерді зерттеген М.Ержанов көздің **23** түрін атап көрсеткен. Ал сатира мен юморда кездесетін көздердің берілісі ғалым Б.Уызбаева атап көрсеткендей, «әрбір «көздің» артында әр адамның өзіне тән мінез-құлқы, ақыл-парасаты, бет-пішіні, күш-жігері, батылдық-батырлығы, жалтақтығы мен жарамсақтығы, қаталдығы мен жұмсақтығы, өжеттігі мен мамандығы т.б. қасиеттері байқалады». *Алайкөзов, Бадырақкөз, Иткөз, Мысықкөз, Сусликкөз, Текекөз*  поэтонимдері тура мағынасында алынған болса, *Ақкөз* есер, *Қызылкөзұлы* *пәлеқор*, *Көзжұмбаев* *бүркемелеу*, *Көзкөрген* *ертеден таныс*, *Көккөзов* *орыс халқының өкілі* болып ауыспалы мағынада жұмсалып тұр.

б) **мұрын:** *Дөңмұрынов, Маймұрын, Лапшамұрын, Мұрын, Мұрынқұл, Мұрындық, Иттұмсық, Танауғалиев*;

в) **құлақ:** *Ақпақұлақ, Жарқұлақов, Кірқұлақ, Құлақ, Қосқұлақ, Саққұлақ, Сабауқұлақ, Тасқұлақ, Ұзынқұлақ* т.б. Құлаққа байланысты алынған аттардың бәрі дерлік поэтикалық, стилистикалық мәнде алынған.

г) **ауыз:** *Ашықауыз****,*** *Ауыз Жаппасов, Бейпілауыз, Жаманауыз, Жайынауыз, Ешкіауыз*;

ғ) **тіл мен жақ:**  *Құлқынгүл, Тастаңдай, Тілмарович, Тілқатпасов, Тілемсеков, Заржақ, Қужақ, Самыржақ, Ұртбай, Ұртымай, Сойдақтіс* т.б.

**3. Мойын атауымен келетін СЮП-тер – 10.**

*Бұқамойын, Қылмойынов, Қылқимойын, Бұзаутамақ, Өңешгүл, Кеңірдекович, Қылкеңірдек, Тайбұғақов, Шөпжелке, Желкебай*.

**4. Кеуде, ішкі мүшелерге байланысты туған СЮП-тер – 20.**

*Көкірек Кеудебаев, Жалаңтөс, Тауықтөс, Бауырбек, Бесқарын, Месқарын, Сауқарын, Итқарын, Тасбауыр, Тасжүрек, Қарынбөлеев, Талақ, Ішекқарынұлы,**Ұлтабар* т.б

**5. Қолға қатысты атаулардан туған СЮП-тер – 15.**

*Қолдағышов, Жұдырықбеков, Бармақшал, Басбармақ, Тырнақшал, Белбармақов, Жезтырнақ, Саусақпаев, Сұқбек, Сояу, Шынашақ, Шапалақ, Шеңгелов, Бессаусақов.*

**6. Жамбас:**  *Біржамбас, Бөксегүл, Бұлаңқұйрық, Жамбассипарұлы, Жатырбай, Көтібар, Құйымшақ, Құйысқанбике, Тайкөт* т.б.

**7**. **Аяққа қатысты атаулардан жасалған СЮП-тер – 20.**

*Шойтабанов, Ақтабанов, Тобан, Тобышақ, Майөкшенов, Ноқтабан, Желаяқ, Итаяқ, Көкаяқ, Қуаяқов, Қотанаяқ, Саптыаяқ, Сәндіаяқ, Суаяқов, Талтаяқ, Бақай, Башай, Шотаяқ, Бибұт, Шибұт, Шиборбай, Ұлтан*.

Ғалым Б.Хасеновтің «Адамның метафоралы мағынада қолданылмайтын мүшесі жоқ, басынан аяғына дейін, яғни барлық мүшесі метафораланады» [Хасенов Б.,1966,76] деген пікірі СЮП-терді лексика-семантикалық жағынан топтастыру дәлелдейді. Метафораланған, ұлттық ерекшелікті білдіретін, кірме сөздерден жасалған СЮП-терді 7 топқа бөліп қарастыруға болады.

**1. Лақап аттар:** *Басбұзаров, Безбүйрек (ов), Тасбауыр, Тасжүрек, Маубас, Қуаяқ, Суаяқ, Сумұрын, Тоңмойын(ов), Зәркүл, Қайқыбас, Қайқытөс, Тауықтөс, Мықыр, Тырылбике, Шөпжелке, Шотшеке, Митың, Мимырт, Маймақ, Талтаяқ, Шатқаяқ, Тәлтірек(ов), Кердеңбике* т.б.

**2. Мифоперсонимдер:** *Аяз Ата,**Алдар Көсе, Жарғақбас, Қағанақбас, Тазша, Қылкеңірдек, Шойынқұлақ, Төстік, Қарынбай, Шынашақ, Жезтырнақ, Шибұт, Желаяқ, Ұлтан, Мүгедек Темір* (Ақсақ Темір) т.б.

**3. Пейоратив (жағымсыз мәндегі) аттар:** *Ақпақұлақ, Әпербақан, Бейпілауыз, Жаманауыз, Заржақ, Жылмаңбет, Көкми, Көтібар, Кірқұлақ, Кірбас, Күлбет, Маубас, Қарабет, Мисыз, Құйыршық, Шибұт, Тілемсек, Тайкөт, Жалаңашбике* т.б.

**4. Этнопоэтонимдер немесе ұлттық ерекшелікті білдіретін СЮП - тер:**

*Көзайым* қуанышты хабар, *Көзжақсым* ат тергеу салты, *Біржамбас* отыру, жату әдебі, *Ұлтабар* ұл тапсын деп берілетін мүше, *Талақ* неке бұзусалты, *Үлпершек* қыз-келіншекке берілетін сый тағам, *Қосорай* «екі рет үйленеді»дейтін наным, *Ұзынқұлақ* ұлттық ойын, *Көзжұмбай* бірнәрсені жасыру,бүркемелеу, *Қарынбөлеев* туыстық атау, *Бауырбек* «бауырмал бол» деп берілетінмүше, *Жамбассипарұлы* ұрын бару салты*, Қарабет, Қубас* баласыз адам, *Тұлымтай* аттергеу ғұрпы, *Құйысқан* күмістелген әбзел, *Шаштеңге шаштың ұшына* тағылатын күміс сөлкебай, *Саптыаяқ* ағаш ыдыс т.б*.* Соматизмдерден жасалған кейіпкер аттарынан ұлттық салт-дәстүр іздері байқалады.

**5. Экзогенді (кірме) СЮП-тер:** *Бетон+бет* (лат. bіtumen), *Метал+тіс* (грек. Mettol «кен, жер қазу»), *Скелет+бай* (гр. Sktleton «кепкен»), *Суслик+көз* (славян. «сусати – «шипеть»). Н.М.Шанскийдің сөздігінде осы атаулардың этимологиясы талданған [Н.М.,Шанский, 1975; 45; 264; 411; 432-бб].

**6. Фразаланған аттар:** *Ауыз Жаппасов* ауыз жаппас, *Басимес Шіренгенұлы* бас имес шіренген, *Бетсіз Бетібелдеева* бетсіз беті белдей, *Белденбоқ* белден боқ *Аузыбасы Сүйреңдегенова* аузы-басы сүйреңдеген, *Бейпілауыз Бөкпенбетова* бейпіл ауыз, бөкпен бет, *Қалт-құлт Еткенов* қалт-құлт еткен, *Бөксегүл Жалаңашева* бөксесі жалаңаш, *Еркекбасымен Өсекайтқанов* еркек басымен өсек айтқан, *Сүйегі Қурағанов* сүйегі қураған, *Табаны Қышыған* табаны қышыған, *Тіріжан Тістібақа* тірі жан тісті бақа, *Шандырбай Шырбітпесов* шандыр, шыр бітпес.

**7. Адамның физиологиялық күйінен туған СЮП-тер.**

Адамның әр түрлі физиологиялық күйін сипаттайтын, мысалы бір мүшесінің кемдігі, ұйықтауы, ықылық атуы, түшкіруі, ауру түрлері, т.б. белгілерге байланысты кейіпкер аттары бөлек топталынды:*Кемиек, Саңырау, Кереңбаев, Соқыр, Соқырішек, Сүйел, Секпіл, Көксау, Қотыргүл, Шиқан, Масбас, Қылипа, Қисықбас, Тыртықгүл, Тобанаяқ, Топарбике, Сойдақтіс, Тобанкүл, Ұйқыбай, Ұйқысары, Ықылық, Сілекеев, Тіріжан.*

Кейбір кейіпкер аттары дене мүшелері нақты аталынбаса да, соған қатысты атаулар арқылы жасалынған СЮП-тер ұшырасады. Мысалы, басқа байланысты – *Тазша*; бетке – *Бедірейгенова*, көзге – *Адырақбаев, Ақима, Қылипа, Бадырақ, Көргенов*, *Соқыр*; мұрынға – *Тәмпіш, Таңқыгүл;* ауызға – *Жұтқанов, Жұттыбай*; құлаққа – *Саңырау, Кереңбаев*; қолға – *Шеңгелов;* денеге – *Айтыртық, Талпақ, Тырдай Жалаңашов*; шашқа – *Үрпек, Бұйра, Шүйкебике*; бойға – *Қортық, Мықыр, Пошым*; аяққа – *Айталтақ, Маймақ, Зыпберген* т.б.

Сықақшы М.Шерім соматизмдерден туындайтын кейіпкер аттарының тұтас галереясын жасаған: *Биякөз, Ешкікөз, Мысықкөз, Сусликкөз, Жұдырық, Кеңірдекович, Тамыровна, Саңырау Кереңбаев, Жарықбас, Жалаңашбике* т.б.

Қазақ тіліндегі адам интеллектісіне қатысты лексиканы зерттеген Б.Ұ.Сағынова «Сөз мағынасының кеңеюі, сөздердің семантикалық өрісінің бір-бірімен ұласуы, олардың тілдегі белгілі бір құбылысты, атауды білдірудегі бір-бірімен тура немесе жанама байланысын, адамның дүниені ақыл-ойы арқылы тану процесінің бір қыры соматизмдер арқылы танылады»,– дейтін [Сағынова Б.,1999, 13 б] пікірі осы сатиралық-юморлық аттардың жасалуына да қатысты. Қорыта келгенде, поэтонимдердің соматикамен байланысты бас болсын, көз болсын, аяқ болсын, қайсысын алсақ та, кейіпкердің бітім-болмысын, сыртқы бейнесі мен ішкі жан дүниесінің үндесуін байқаймыз.

**1.3.2 Зоофорлық аттар**

«Тіл-тілдің өз байлығының бірсыпырасы – ономастикасы мен топонимикасы да метафораға негізделген боп келе береді» [Жанұзақов Т.,1965,38 б]. Метафоралану, яғни еркін сөз тіркестері мағыналарының нақтылығы, олардың біріншілік – номинативтік мағынасында қолданылу жиілігінің жоғарылылығы. Ғалым В.П.Жуков тілде жиі қолданылатын адамның дене мүшелері аң-құс, мал, құрт-құмырсқа, құс, азық-түлік, киім-кешек, ыдыс-аяқ т.б атаулары метафораланады дейді [С.Талжанов, 175; 96-б].

**Зооним** (гр.zoo «жануар»+onіm.атау) – жан-жануар аттары. Ономастикада зоонимдер туралы қорғалған еңбек болғанмен, зоонимика сатира мен юмор жанры тұрғысында тілтанудың арнайы зерттеу нысаны болған емес. Шетел, орыс лингвистикасында зоонимдерді **гиппоним** (жылқы), **киноним** (ит), **орнитоним** (құс), **инсектоним** (жәндік) т.б деп жіктеп, арнайы зерттейді. Жан-жануар, аң-құс, құрт-құмырсқа атауларынан жасалған жалқы есімдер **зоофорлық аттар** **(ЗА)** деп аталады [Н.В. Подольская, 1988; 60-б].

Әр халықтың ұлттық танымы әртүрлі. Грек есімдерінде антилопа, ара, аю, бобра, бұғы, маймыл, өгіз, пантера, тышқан, тасбақа, шегіртке т.б. аң-құс атаулары жиі кездеседі. Ал қазақтың төрт түлік малы – халықтың күнкөрісі, тұрмыс-тіршілігі: «кисе-киім, жесе-тамақ, ішсе-сусын, жүрсе-көлік» болған.

Жазушы М.Әуезов: «У казахов метафоры чаще всего связаны с животным миром (что так резко выражено в народном орнаменте), а узбеки культивируют мотивы, связанные с растительным миром»,– деп қазақтың ұлттық танымын ұлттық өрнектерден де байқауға болатынын айтады. Расында, төрт түлік мал халықтың барлық жан-дүниесін, ойлау жүйесін, психологиясын, тілін «жаулап алған». Халық жылқыны – желден, түйені – сордан, сиырды – судан, қойды – оттан жаралған деп есептейді. Төрт түлік мал қазаққа қандай қадірлі, қымбат болса, «бес саусақ бірдей емес» дегендей, сүйкімсіз адамның түсін, сиқын, жақсы-жаман мінезін, қылығын айқындап көрсету үшін, оны малдың мүшелерімен, мінезімен салыстырады, әртүрлі теңеулер жасайды.

Лексикалық мағынаның негізгі бөлігі – денотаттық (лат.denotatum – таңбаланушы, белгіленуші [Тiл бiлiмі сөздiгi, 1998; 99-б] ) компонент.

Шындық болмыс пен адам санасындағы идеалды құбылыстардың өз ұғымы болады. Осы заттар мен құбылыстарды семасиологияда денотат деп атайды, ал реалды заттар мен әлемнің сөзбен байланысын денотаттық фактор дейді. Деноттатық компонент шындық болмыстағы заттың атауға айналуынан, санада кез-келген заттың, оның бір пішіні, қасиеті арқылы бейнелеуінен қалыптасады. Бұл макрокомпонент өзгермелі, икемдік бейімделгіштік қасиетке ие болады. Сонымен, денотатдегеніміз – бір сөзді айтқанда, ойымызға түсетін соның белгілері. Мысалы, *мөңіреу* – сиырға, *шөгу* – түйеге, *маңырау* – қойға, *кісінеу* – жылқыға, *қытқыттау* – тауыққа, *мияулау* – мысыққа тән. Сөз мағынасының денотаты зерттеудегі ЗА-ға, мәселен, сиыр, түйе, ешкі, қой т.б. тікелей қатысты.

**Қой атауымен келген ЗА:** *Қозыбақ, Қозытай, Қозыбағар, Қойбай, Қойбағар, Қойсұлу, Қойтеке, Қойшы, Қойболды, Қошқар, Торымбике, Ісекбай*.Қой – табиғатынан ыстық - суыққа төзімді, жуас, момын мал, қайда айдаса да көнеді, осы қасиеттерін ерте аңғарған халық «қойдан қоңыр» деп бағалаған. Қой атауымен байланысты жасалған зоофорлық аттардағы сигнификаттық мағына– жуастық, көнбістік, момындық. ЗА-тар сигнификаттық (лат. sіgnіfіcatum «таңбалаушы» [Г.Әзімжанова,2004; 329-б]) мағына қазақтың өз ұғымы, ойлауымен байланысты қойылған деуге болады.

**Ешкі атауымен келген ЗА:** *Ақтуша, Ешкіайдар, Ешкібас, Ешкібағар, Ешкікөз, Ешкіауыз(ов), Текекөз, Тоқалешки(ева), Тышқақ (лақ), Шыбыш* т.б.

Мұндағы сигнификаттық мағына: *шыдамсыздық, жеңілтектік, күйгелектік, сабырсыздық.* Ешкі– қойға қарағанда еті аз, жүні қылшықты, ыстық-суыққа шыдамсыз, ықтағыш мал. Ешкінің жүрісіне қарап, оны ұшқалақ, жеңілтек мал деп есептейді. Жақтырмағанда, әсіресе, әйел адамдарға «ешкідей шошаңдама», «лақтай секеңдеме», «шыбыштай шыбжыңдама» деген тыйым сөздер айтады.

**Сиыр атауымен келген ЗА:** *Ауқау(ов), Бұзаубақ, Бұзаутамақ, Бұқабаев, Бұқамойын, Бөртебаева, Өгізхан, Сиырбағар, Сиырбаев, Танабике,Зеңгібаба..* Сиыр – отырықшылыққа байланысты пайда болған мал, айдағанға онша көнбейді. Қыңыр адамды «сиырмысың», «сиыр сипағанды білмейді» деп сөгеді. Мұндағы ассоциация – *қыңырлық, надандық, топастық.* Ғалым Ф.И.Буслаевтың айтуынша: «ертеде көне санскрит тілінде жерді, сиыр мағынасында ұғып, оны өгіз-го – (гау) деп атаған. Орыс тілінде: говядина – сиыр еті, неміс тілінде – gow (гау), гот тілінде – gobі (гови), қазақ тілінде – ау-қау (аухау) болып айтылған» [В.П. Жуков,1986;15-б]. Ежелгі грек елінде әйел құдай Гераны – сиыр бейнесінде қабылдап, табынған.

**Жылқы атауымен келген ЗА:** *Ақбозов*, *Аткелтір*, *Бестібай*, *Дөненқырт*, *Жорғабай*, *Жұлқар (тісі)*, *Көкшолақ*, *Көкбайтал(ов)*, *Мәстек*, *Құнанқырт*, *Нарбалақов*, *Саңлаққали*, *Саршолақ*, *Саяқбай*, *Сәуірік, Пырақбаев*, *Тайбұғақов, Тайшабаров*, *Тайқара*, *Тайқасқа*, *Тайтері*, *Тайлыаяқ*, *Тайтұяқ*, *Тебеген*, *Тарпаңбай* т.б.

Жылқы **–** көшпелі халықтың қадірлі, қастерлі пір тұтатын малы. Әсіресе дүлдүл пырақ, арғымақ, жүйрік ат, тайпалған жорғаны ерекше бағалаған. Жылқыға байланысты жасалған ЗА-дың басым көпшілігі жағымды мәнге ие юморлық кейіпкерлер болып келеді. Жылқыдағы денотаттық мағына – албырттық, асаулық, шалкестік.

**Түйе атауымен келген ЗА:** *Ақтайлақ,**Атанбек, Бозтайлақ, Бошалақ, Бозінген, Бозымгүл, Боздақ, Бура, Жүзтайлақ, Қоспақ, Нарпатша, Наркескен, Нұқатан, Інгенбай, Ойсыл, Өркеш, Түйебағар.*

Түйе – шөлге төзімді, көш - қонның көлігі, көш керуені, «дала кемесі» атанған. Түйенің асыл тұқымдыларын нар, мая, жампоз деп атайды. Нар – жалғыз өркешті, асыл тұқымды түйенің ірі түрі, *күштілік, мықтылық, батылдық, қажымастықтың* символы. Қоспақ – айыр түйемен нарды будандастырудан алынған түйе тұқымы, батыста жиі қолданылатын бураның бір түрі. Орал өңірінде ақылсыз, ақымақ адамдарды қоспақ деп атайды. Себебі қоспақ басқа түйелерге қарағанда самарқаулау, ауыр қозғалады.

Түйеге тән денотаттық мағына – жуастық, самарқаулық, жалқаулық.

**Үй жануарлары мен хайуандары аттарынан жасалған ЗА:** *Шошқа(евич), Тайқар, Күребай. Бұлардың ішінде ең көбі итке байланысты аттар: Ақкүшік, Арсалаң, Барақ, Доңызқұл, Домбай, Есекбай, Итаяқұлы, Иткүл, Итбай, Итқара, Итқұл, Итбас, Итемген, Иткөз, Иттұмсық, Итуахи, Итбақбас, Күшіген, Күшікбала, Көпек, Төбет, Үрген, Құтпан, Қызылтазы, Құмай, Тазыбайдың Қаншығы* т.б.

Б.Бордо айтқан екен: «Адамдарды тани түскен сайын иттер туралы ойлаймын». Ұлы ақын Абай өзі жақтырмаған нәрсесін «ит» деп атаған. Қазақ иттің психологиясын басқалардан анағұрлым көп біледі, итті ауызға бұрын алады, итке деген танымдық көзқарасы бөлек. Тілімізде бейпіл ауыз адам туралы «аузынан ақ ит кіріп, қара ит шықты» деген сөз бар. Жыл туралы бір мәліметте ит жылының әр түсті иеленетіндігі жазылған: 1994 жылы –көк ит, 2006 жылы – қызыл ит, 2018 жылы – сары ит, 2030 жылы – қара ит.

Қазақ есімдерінің тарихына жан-жақты этнографиялық талдау жасаған ономотолог-ғалым Т.Жанұзақов: «Қазақтың ен даласы мәдениет пен тіл бірлігі, әдет-ғұрып, салт-сана тұтастығының негізі. Мыңдаған кісі аттары түрлі әдет- ғұрып, салт-сана, наным-сенім, жол-жоралғы дәстүрлерге байланысты қойылып отырған. Мысалы *Итбай, Итбас, Күшік, Барақ* деп ат қою дәстүрге айналған»дейді.

***Барақ*** есімінің алғашқы мағынасы көне түркі тілінде ‘сабалақ, жүндес, аңшы ит’ дегенді білдірсе, қазіргі тілімізде ‘барақ ит’ деп сол күйінде қолданылады. Оның шығуы көне дәуірдегі тотеммен байланысты. Алайда антропоним ретінде туынды мағынасы басты назарда ұсталады. Б.Досжановтың айтуынша, «Соңғы ғасырларда тарихта болған Би Барақ, Барақ хан, Барақ сұлтан, Көкжал барақ секілді адамдардың атағы басым түсіп, бұл аттың әуелгі *ит* мағынасы солғындап, жақсы мағынаға ауысқан» [Б.Ә.Досжанов, 2001; 9-б].

Қазақ ұғымындағы «итжанды мықты, жаны сірі адам» деген түсінік ертеден келе жатқан ит атын қою ырымымен байланысты болса керек. Т.Жанұзақов мұның негізі сыры итті тотем ретінде қастерлеуден туған болар деп түсіндіреді [Т.Жанұзақов,1965; 45-б] және тіліміздегі адам есімдерінің атауының сырында ұлттық ғұрыптардың жатқанын дәлелдейді.

***Итжеккен***деген кейіпкер атының семасын талдар болсақ, итжеккен ‘алыс, ұзақ жер’ мағынасын білдіреді. Сөздің пайда болуына Қиыр Шығыста, Чукоткада тұратын халықтардың көлік ретінде ит жегетіндігі уәж болса керек. Халық танымында *ит* семасы алыстықпен, қашықтықпен тікелей байланысты. «Жақсы ит өлігін көрсетпейді» деген мақалда иттің адам көрмейтін, алыс жерге кететіндігін білдіріп тұр. Тағы бір мағынасы «ит жеккенге айдалу» *жер аудару* немесе *жат жер* дегенмен пара пар.

«Әдебиеттен тілді бөле қарау «ала қойды бөле қырқу» тәрізді ғой. Бұл екеуі бірінсіз бірі күн көре алмас керек. Сондықтан да біз әдеби әсерді айтқанда, тілге тіреліп, ал тіл қорын зерттегенде, әдеби туындыларға сілтеп отырамыз» [С.Талжанов, 1978; 36-б] ,– деп С.Талжанов айтқандай, көркем мәтіннен үзінді келтіреміз.

Зерттеуде қазақ әдебиеті бойынша жиналған материалдың тілдік табиғатын тануда **әдебиет – тіл – сатира-юмор** үштігімен ұластырдық. Белгілі сатирик С.Кенжеахметовтің сатиралық туындысында ит атауына байланысты қойылған *Итбай, Итемген, Иткүл* деген кейіпкер аттары бар. «*Бұл қатынның шешесі итжерік күйінде ит жылы туыпты. Кіндігін Итбайдың кемпірі кесіп, Итемген шал атын Иткүл қойыпты*» [С.Кенжеахметұлы 2003; 11-б] .

***Итуахи* >** ит + уа + хи дейтін одағай сөздердің бірігуінен жасалған. Итуахи аталуы кейіпкер атынан баяндалады: «*Иттей боп дем алған екенсің. Иттің құлағына алтын сырға, мен өзі сөз арасында итті атамасам тұтығып, ақылымнан адасып қалатын секілдімін. Мұның бәрі – жүйкенің иттей боп жүдегені деген сөз»*[ С.Кенжеахметұлы, Ара, 2003; 106 б].

Қазақ «түйеден құласа – шудасын, жылқы – жалын, сиыр –мүйізін, есек – тұяғын төсейді екен, есектен құлағанның емі жоқ» дейді. Есек – бойы аласа, құлағы ұзын, еті мен сүті арам, күші адал жануар, жалпы халыққа танылған негізгі қасиеті – етінен ет кесіп алса да селт етпейтін, қасарысқан қырсық мінезі. Адамның мінез-құлқына байланысты *есек дәме*, *есек құрты мұрнына түсу*, *зәңгі есектей аңқылдау* тәріздес тұрақты тіркестер тілімізде қолданылады. Ақылы келте, ойланбай іс істейтін ақымақ, топас кейіпкердің аты мен заты үндесіп тұр. Қазақ ұғымында есекті *ақымақ, топас, шалдуар* деп менсінбей қараса, үнділер есекті қожасына берілген дос ретінде санайды. Есектің осындай жағымсыз жағы басым болғандықтан, қазақ баласына *Есекбай* деген есім қоймайды, бірақ сатирада есектің жоғарыда көрсетілген мінез-құлқына байланысты қойылған Ғ.Қабышұлының «Күлеміз бе қайтеміз» деген сықақ әңгімесінде *Есекбай* деген кейіпкер аты бар.

«*Есекбайдың құдай арамдығына атан түйе батып кететін түпсіз жылым етіп жаратқан. Оның үстіне оған шібіштің құйрығындай шолтаңдап тыным таппайтын тіл берген*» деп кейіпкерінің арамдығын және орынсыз сөйлейтіндігін сынайды.

Құмай сөзін көктүріктік *Ұмай* есімімен байланыстырып жүргендер де бар. Бүкіл түркі жұртында **жер-ана** **Ұмай** – шаңырақтың киесі деп ұғынылады, «Ұмайқа табынса, оғул болур»[ М.Қашғари,1983; 5-б]. Қырғыздарда *ұмай* деп аталған ою-өрнек үлгісі бар, мұндағы ою-өрнек құс бейнесін елестетеді екен. Расында да, қырғыз танымында *Ұмай* – ертегілік құс. Мифтик құмайдың түп ана сипатына ие болуына қарағанда, оның Ұмаймен сабақтас болуы жоққа шығарылмайды.

Ал түрікпендердегі *Хумай* – өзінің көлеңкесі түскен пендесіне құт-бақыт әкелетін мифтік құс. Парсы фольклорындағы *Хумаюн*, көне орыстық кітаби фольклордағы гамаюн құстарының бейнелері мен есімдері *түркінің құмай бейнесі мен сөзінен өрбіген болар* деп шамаланады [Мифы народов мира, 1980; 123-б]. Парсылар да құмайдың көлеңкесінің қасиеті бар деп санайды.

**Түз аңдары атауынан жасалған ЗА:** *Айдаһар, Аюбай, Аюкен, Борсық Бөрігүл, Бөлтірік, Бөкен Арыстанович, Жыланкөз, Елікханов, Ешкіемер, Киікгүл, Көкжал, Көжек, Қоянгүл, Қоян Қорықпасов, Қодыкен Сусликкөз, Қоңырқұлжа, Таутан, Төкеш Түлкібаев, Түлкібике, Түлкібақ.*

***Қоянгүл*** < қоян+гүл. Мұндағы қоян – аң, гүл – антрополексема, яғни әйел атын білдіру үшін қолданылатын сөз. Қоян атымен келген кейіпкердің семасында қорқақтық бар. Қоянның сыртқы пішіні: түсі көк, не сұр, бойы аласа, құлағы ұзын, көзі бадырақ, ерні жырық, өзі үркек, секең-секең жортады. Міне, осындай сыртқы белгілерімен бірге сыбдыр естілсе, жорта жөнелетін секемшіл мінезі кейіпкердің де қорқақтығын айқындап тұр. Мұндай *Қоянгүл, Күшікбала, Ақкүшік, Борсық* т.б. кейіпкерлер юморлық бояуымен ерекшеленеді.

**Құс атауымен жасалған ЗА:** *Аққу,**Әтеш,**Бөдене Бұлдырықов, Бытпылдақ, Балапан, Дуадақ, Жарғанат, Жапалақ, Ителги(ев), Кекілік, Көкекгүл Күйкента(ева), Қаршыға Бүркіт(ов), Қораз Қоқиев, Қыран, Қырғигүл, Қызғышов, Қытқытбек, Құсбегин, Құсмұрын, Құрбек, Құзғынбай, Құтан, Сауысқан Саққұлақов, Тауықбике, Таутан, Тауықтөс, Торғай, Тырнабай, Үкітай, Үйрек(ович), Шүрегей, Шүжетай, Шымшықбек.*

Қаламгер өз кейіпкерін сүмірейтіп суреттеу үшін мысқылдап, қағытып, мұқатуда түрлі әдіске барады, мәселен құс пен адам арасынан ұқсастық іздейді. Қазақ байғыз, жарғанат, қарға - құзғын сияқты құстарды түрлі қасиеттеріне қарай ұнатпайды. ЗА-дың семасында жағымсыз мағына басым.

Қораз – тілдік қолданыста әтеш деп те айтылады, екеуі де бір заттың атауы, номинативтік бірлігі бар дублет (фр. қос қабат) сөздер. «ҚТТС»-де қоқилану *қыр көрсету, қодыраң, едіреңдеу, қораздану*  ал қораздану *көкірек керу, менменсу, паңсыну*  дегенді білдіреді. Сөз төркіні парсы тілінің хорус – *әтеш,* хоруш – *айқай* дегеннен шыққан. Екеуі де бір құстың атауы, ал «сөйлеу процесінде қоразданып дейміз, әтештеніп демейміз» дейді профессор Т.Қордабаев [Т.Қордабаев,1991;11-б]. Әтеш – мал-құстың бәріне қатысты еркектік ұғымын береді, ал қораз – тауықтың еркегі. Қораздың басқа тауықтан ерекшелігі – күн шықпай айқайлайды, шақырады, қышқырады. Осыдан тілімізде «тауықсыз да таң атады» деген мақал қалыптасқан.

***Қораз Қоқиев*** > қоқи қораз қоқиланады, «қоқ-қоқ» деген дыбыс шығарады, сатирик С.Жортанов қораздың қоқилануын, ешкімді менсінбейтін, тұмсығын жоғарыға көтеріп тұратын кейіпкеріне берген.

«*Ешкіммен тілдеспейді, амандаса қалсаң, бас-аяғыңды тексеріп шығып, оң қолының сұқ саусағымен көзілдірігін көтеріп жоғары қарап тұрып «с-с...» деген болымсыз дыбыс шығарады. Көзілдірігімен бірге көтерілген танауы біразға дейін делдиіп тұрып алды*» [С.Жортанов, 37 б].

Халық даналығын жақсы білетін сықақшы қаламгерлер ат беру мәселесінде аң-құстарға тән мінез-құлықты өз кейіпкерінің болмысы мен бітіміне сай аттар таңдай білген. ЗА-дың лингвоментальді қабаттарын зерттегенде, тотемдік, мифологиялық, этнографиялық мәнін ескердік.

**Зоофорлық патронимдер** (patronyme – әке атауы).

Ономасиология өрісте ЗА-ды этнолингвистикалық тұрғыдан қарастыру – «тіл қазынасын этнос болмысы тұрғысынан толық меңгеру, оның бейне бір тұңғиық теңіздей терең мағына-мазмұнына бойлай еніп, танып білу» [Ә.Қайдар, 1998; 20 б]. Жоғарыда зоофорлық аттарды талдадық, ал зоофорлық патронимдерді талдау себебіміз – кейіпкерге берілген фамилиялардың өзіндік ерекшелігін тану.Жан-жануар әлеміне қатысты тілімізде сақталып келген түрлі ұғымдар, түсініктер, салт-дәстүрлер, аң-құсқа біткен ерекше қасиет, қимыл-әрекет, түр-түс, тұлға, дыбыс, мінез халықтың да дүниетанымында, болмысында қалыптасқан.

Халық аузында:

«*Түйе сеніп бойына,*

*Қалған ұмыт жылдардан.*

*Жатпа, қарап мойыма,*

*Тайма, именіп ділмардан*»,– деген шумақ жатталып қалған.

Мұндағы: *түйе* – тышқан, *сеніп* – сиыр, *бойына* – барыс, *қалған* – қоян, *ұмыт* – ұлу, *жылдардан* – жылан, *жатпа* – жылқы, *қарап* – қой, *мойыма* – мешін, *тайма* – тауық, *именіп* – ит, *ділмардан* –доңыз. Міне, осылайша халық жыл қайыруды білген және есте тұтқан.

Халық сенімі бойынша, жыл қасиеттеріне байланысты адамдар да сондай қасиетке ие болады. «Тышқан жылы туғандар белсенді өмір сүреді, байлық-бақытқа ие болады. Сиыр шыдамды, еңбекқор болады. Барыс жылында туғандар бірбет, өркөкірек мінезді болады. Қоян – жігерсіз, ұстамсыз. Ұлулар – байсалды, шешімді, мақсатына жету жолында қайтпайтын қасиетке ие. Жылан жылғылар – көреген, кемеңгер, жігерлі. Жылқылар – қызу қанды, тыз етпе, шатақ мінезді. Қой – момын, көнгіш, қарапайым. Мешін – ұқыпты, кейде сараңдыққа бейім болады. Тауық жылғылар – еңбекқор, жайдары. Ит – мейірбан, ынталы. Доңыз жылында дүниеге келгендер ұшқалақ, жеңіл мінезді болады» [Ұ.Б.Әділбаева, 2001; 20-б] деп айтылады.

Ертеде түркі көсемдері қадірлі де ұлы қолбасшының бойынан аңдарға тән он түрлі қасиеттің табылуын талап еткен екен. Ол қасиеттер: бөрі, көкжал, арыстан – батылдық, қабан – қажырлы, аю, түлкі – қу*,* бит*–* қан сорғыш, жылан *–* улы, піл – күштілік.

Жыл басы тышқаннан *–* *Тышқанбай*; сиырдан *–* *Бұзаубас, Бұқабаев,* *Танабике, Сиырғали, Өгізбаев*; қояннан *– Қоянгүл*; жыланнан *–* *Жыланкөз;* жылқыдан *–* *Бестіайғыров, Жорғагүл, Жорғабай*; қойдан *– Қойбай*, *Қойбағар, Қойсұлу, Қойтеке*; мешіннен *–* *Маймыш,* *Маймақ*; иттен *–* *Айтақ,* *Итқұл, Итаяқ, Итбай, Итбас, Итқара, Итқарын, Итгүл, Иттұмсық,* *Итбақбас*; тауықтан *– Тауықбике*; доңыздан – *Доңыз, Қабанқара* т.б. СЮП-тер жасалған*.*

Зоофорлық патронимдер кейіпкерге берілген фамилиялар өте көп: *Ақтабанов, Бестіайғыров, Бөртебаева, Көкбайталов, Қозыбағаров, Қоспақов, Тарпаңбаев, Тайшабаров, Текекөз Ешкіауызов, Төртқарин, Пырақбаев, Шыбыш Текебаев, Сиырғалив, Өгізбаев, Өгізұлы*, *Тазыбайдың Қаншығы, Итбай Шошқаевич, Шауыпкел Төбетов, Құтпан Итаяқұлы, Мысықмұртов, Итбақпасов*, *Жұлқарбай Итбаеш*, *Бөкен Арыстанович, Елікханов, Қоян Қорықпасов, Түкеш Түлкібаев*, *Бөдене Бұлдырықов, Бөденеев, Қаршыға Бүркітов, Күйкентаева, Қылқимойын Қытқытбек, Тұрымтаевна, Шымшықбек Жағалтаев, Ителгиев, Қораз Қоқиев* .

Бұдан басқа *Бақа Бақыш, Битбаевич, Ебелек Көбелеков, Сона Сопақов, Насеком Паразитович* тәріздес ЗП аз да болса кездеседі. Сатириктер назарынан су жыртқыштары (*Киттей, Шортан, Жайынауыз, Жайынгүл, Бекіре*), ұсақ балықтар (*Лақа, Шабақ*), қос мекенділер (*Айбақа, Бақа, Бақыш, Тістібақа, Шаянбек, Сары Шая*), қан сорғыштар (*Биттей, Бүрге, Сүлік, Сонашгүл, Сіркегүл, Таскене*), *Көбелек(ов), Инелік*, *Заршыбын* тәріздес зоонимдер тыс қалмаған. Жоғарыда келтірілген ұғымдар халық танымында, тілдік санада қалыптасқан мағыналық ментальді өріс поэтонимнің қойылуына, атауыштық процесіне негіз – детерминант (лат. determino – анықтауыш) болады.

Қорыта келгенде, сатира мен юморда зоофорлық аттардың кездесуі қазақ дүниетанымында жан-жануар, аң-құстың үлкен орын алатындығын, бүкіл тіршілігінің көзі екендігін дәлелдейді. Жер бетінде аң-құстың түрлері жүз-мыңдап саналғанымен, сатира мен юморда кейіпкер ретінде зоонимдердің **100**-ге жуық түрі қолданылыпты. Зоофорлық кейіпкер аттарында адам мен аң-құс арасындағы ұқсастық, бағалауыштық, эмоционалдық-экспрессивтік қосымша мол когнитивті ақпарат жинақталған мағлұматтарды сіңіреді.

**1.3.3 Фитофорлық аттар**

Фитоним – кез келген өсімдікке берілген атау [Н.В.Подольская, 1988;143- б], мысалы раушан гүлі, ал кез келген өсімдік атауынан жасалған ЖқЕ-дер ономастикада фитофорлық аттар деген атауға ие [Н.В.Подольская, 1988;144-б]. Өсімдік дүниесінің адам өмірінде, оның күнделікті тұрмыс тіршілігінде атқаратын жүгі, рөлі жоғары. Өсімдік атауларын тілдік (лингвистикалық) тұрғыдан талдау, лексика-семанталық құрамын анықтап, морфологиялық құрылысын айқындап, олардың шығу тегін, түп-төркінін (этимология), стильдік жағынан қарастыруды мақсат етіп қойдық. Себебі онсыз сатира мен юморда қолданылған аттардың уәжделуін, қолданысын анықтау қиынға соғады. Фитонимдерді топ-топқа жіктеудің түрлі принциптері бар. Өсімдіктің өзі табиғатта үш топқа бөлінеді: ағаш, бұтақ, шөп. Қазақ тіліндегі өсімдік атауларын жинап, жан-жақты тілдік талдау жасаған проф. Б.Қалиев оларды өсетін жеріне, шаруашылық маңызына қарай және ботаникалық т.б. жағынан да бөлуге болатынын айтады. Біздің зертеуімізде *гүл, жапырақ, тамыр, бүршік* т.б. атаулардың қатысымен жасалған аттар кездесті. Өсімдіктердің сыртқы түрі мен жуан-жіңішкелігіне, қатты-жұмсақтығына қарай ғалым Ш. Сейітова оларды төрт топқа бөлген екен. Біздің мақсатымыз лингвистикалық тұрғыдан зерттеу болғандықтан, фитофорлық кейіпкер аттарын алдымен ботаникалық тұрғыдан 6 топқа бөліп қарастырдық.

**Ағаш:** *Ағаш+бай, Сандал+бай, Тас+емен+ов, Шыбық, Зәйтүн.*

**Бұтақ*:*** *Бұта+ғали, Жапақ, Қияқ Қамыс+ов, Қамыс+бай, Қурай, Шілік, Ши+гүл, Ши+бұт, Ши+борбай, Борықбаева.*

**Шөп:** *Адыраспанов, Ажырық, Бұзаубас, Ебелек, Запыран, Жантақ, Желбіржекен, Қалақай, Қаңбақ+тай, Мия+гүл, Наша+бек, Шағыр, Шөңге+бай, Усойқы, Пішен+баев.*

**Дақыл:** *Арпа+бай, Тары+бай, Жүгерин, Күріш+бек, Мақта+жан, Уыт+бай.*

**Бау бақша:** *Әңгелек, Әпелсин, Бүлдірген, Бәдірең, Жаңғақ, Жуагүл, Көсік, Пісте+бек, Түйнек+бай, Шие+байұлы, Шатыраш+ұлы, Пәшек, Бошақ.*

**Гүл:** *Гүл+дерай, Гүлбазар,Ине+гүл, Қызғалдақ, Сарғалдақ, Гүл+жапырақ, Бәйшешек, Ләйлі+көк, Сары+күл, Шай+күл.*

Әр өсімдікке тән ерекшелік фитофорлық кейіпкер аттарының жасалуына уәж бола алады. *Шигүл*, *Шибұт*, *Шиборбай* деген аттарды алып қарасақ, түбіріндегі **ши** сөзінің денотаттық мағынасы – өсімдік атауынан шыққан, ши шығару, яғни ұрыс-керіс туғызу – коннататтық мағынасы. Осы секілді әр сатиралық-юморлық аттарды талдай берсек, фитофорлық аттардың түрлі нәрселерге ұқсастықтан жан-жануарға, құстарға, адамдарға, наным-сенімге байланысты уәж негізінде жасалғандығын көруге болады.

Антропономиялық өрісте табиғаттың, оның ішінде өсімдік әлемінің сөз жасауға әсері мол да ерекше. Әрбір атаудың мағынасы сол атау туғызған халық түсінігіне, танымына байланысты белгіл бір уәжбен аталған. Әдетте кез келген нәрсеге емес, тұрмыста жиі қолданылатын етене жақын нәрселер, құбылыстар ұқсастырылады да, адам санасында ассоциациялық бейне туады. Сол мақсатта сықақшылар өзіне таныс өсімдіктің атауымен салыстырады және оны ұтымды пайдаланады. Мысалы, капустаның сыртқы қабатталуына қарай *қырыққабат* деп аталынып жүр.

Кейіпкер ***Қырыққабатов мырза*** *– қулығына құрық бойламайтын, іші мерез, сұмдықтың неше атасын меңгерген жағымсыз кейіпкер* (Ғ.Қабышұлы). Қырыққабат атауының басқа да мағынасы бар, нақтыласақ ұлтабар деген органикалық мүшенің қабатталуына қарай ауызекі тілде қырыққабат деп атайды.

Кей өсімдіктердің улы, жағымсыз қасиеттерін атайтын, оның қаупінен сақтандыратын белгісі бар дайын тілдік атаулар бар. Әр өсімдіктің дамуындағы, сыртқы түрі мен түрлі биологиялық қасиеттері, табиғи өзгерістері де сатириктер назарынан тыс қалмаған.

*Усойқы* – хош иісті ақ гүлі бар өсімдіктің улы болуына байланысты ащы қыршаңқы тілді адамдарды да усойқы деп атайды, *Тарыгүл* – ұсақ, *Ебелек* – жеңілтек, *Қаңбақшал* –жеңіл, *Миягүл* – тілі ащы адам, *Мақтажан* – жұмсақ мінезді адам, *Қызғалдақ* – сұлулық, әдемілік символы, Шырпы– *арық*, Дөңбек – жуан ағаштың үлкен бір кесіндісі. Зор денелі адамдарды жуандығына қарай дөңбектей деп атайды. *Жанта****қ***– шөлде өсетін, көбінесе түйе жейтін тікенекті өсімдік түрі. *Қаңбақ* – шөлді жерде өсетін шар тәрізді, домалап, ұшып жүретін өсімдік. Ертегіде кездесетін Қаңбақ шал да домалап жүреді. *Қалақай* – тиген жерін дуылдатып, ащытатын өсімдік. Тілі шақпа адамдарды ‘қалақай тілді’ дейді. Жеңілтек адамдарды қаңбақтың жеңілдігімен салыстырады. Зәйтүн – субтропик жақта өсетін, мәңгі көгеріп тұратын ағаш. Дәстүр бойынша, гректер олимпиада ойындарында жеңген жеңімпаздарды зәйтүн бұтағының алқасымен марапаттаған. *Қылпық* –бидай-арпаның масағының мұрты, *Уытбай*- арақ, бозаны ашыту үшін салатын құлмақ тәріздес дән.

Қазақ тіліндегі өсімдік атауларының уәжділігін зерттеген ғалым Ұ.Әділбаева *ебелектің* 4 мағынасын көрсетеді: 1. Құмды, сортаңды жерде өсетін бір жылдық шөптесін өсімдік. 2. Ою-өрнектің бір түрі. 3. ауыс. Дәрменсіз, әлсіз, қауқарсыз. 4. ауыс. Жеңілтек, ұшқалақ [Ұ.Б. Әділбаева, 2001; 26-б]. Осы соңғы жеңілтек, ұшқалақ мағынасы, яғни ебелектің ұшып жүретіндігі кейіпкер атының жасалуына уәж болып тұр. Мысалы, халықта *елбең-елбең жүгірген, ебелек отқа семірген* деген сөз бар.

Қазақ ономастикалық кеңістігінде ФА-тар өсімдіктің түрлі ерекшелігіне, қасиетіне, сапасына, түр-түсіне т.б. белгілеріне байланысты жасалған.

Тілімізде «пәлегі – ащы, түйнегі – тұщы « дейтін тіркес бар, мұндағы *пәлек* деп отырғаны – келін, *түйнегі* – немересі.Пәлек – қауын-қарбыз, асқабақ, қиярдың желісі. Бұдан басқа өсімдіктің бәріне қатысты атаулардан туындаған *Дәріқыз, Дәрібала, Дөңбек, Мауыз, Кендір, Сыптай, Тамыр, Тікенович, Пәлек,* *Шырпы* сияқты фитофорлық аттар да кездеседі. Келтірілген аттардың бәрі кейіпкер бейнесін ашуда толықтай қолданылған немесе стилистикалық мақсатта қолданылған деп тұжырымдауға болмайды, әлі де зерттей түсетін жақтары бар.

**Фитофорлық патронимдер (ФП)** түрлі өсімдік (гүл, шөп, бұта, ағаш, жеміс, жидек т.б) атауынан жасалған: *Адыраспанов, Бақбақов, Бәйшешекова, Бәдік Бәдірен, Жаңғақ Шиебайұлы, Желбір Жекенов, Жүгерин, Жусанбаев, Запыранов, Сандалбаев, Сарғалдақов, Мәми Тобылұлы, Қалқақбай Жантақов, Қамысбай Жантақов, Қызғалдақова, Қырыққабатов, Тасеменов, Тікенович, Шағырбаев, Уытбай Усойқынов, Ырғайбаев* т.б.

Қазақ тіліндегі өсімдік атауларын жинап, жүйелеп зерттеген профессор Б.Қалиев 10 мыңдай өсімдік атауы бар деген [Б.Қалиев,1988;5-б]. Бірақ біздің зерттеуіміз фитофорлық аттардың зоофорлық аттармен салыстырғанда аз кездесетіндігін көрсетті. Бұдан өсімдік әлемінен кейіпкер атын жасап отырған қаламгерлердің тұрмыстық дүниетанымы, түсінігі, қазақтың ұлттық болмысы байқалады.

***Адыраспанов*** *<* адыраспан – ыстық жақта өсетін, өткір иісті, дәрілік шөп, сөздің мағынасына қарап, аспан астындағы адырда өсетін өсімдік деуге болады. Ел аузында «Ассалаумағалейкум, Адыраспан! Жіберді ем болсын деп, Омар, Оспан» деп айтылатын сөз сақталған. *Омар, Оспан* – пайғамбар, шадиярлардың аттары. Халық адыраспанның дәрілік қасиетінен басқа, үйді аластайтын, жаман күштерден қорғайтын сиқырлы қасиеті бар деп сенеді.

***Желбір Жекен*** *<* желбір жекен – сазды, батпақты жерде өсетін ұзын , жіңішке жапырақты өсімдік Жел – жерінде, жекен – суында « дейтін мақал бар.

ФА-ды құрамы жағынан төл атаулар мен басқа тілден ауысқан деп екі топқа бөлуге болады. Ғалым Б.Қалиев қазақ тіліне басқа тілден ауысқан өсімдік атауларының ішіндегі ең көбірегі араб-парсы тілінен енген атаулар екендігін айтады да, мына атаулардың ішіндегі жүгері, қына, пісте, шеңгел атауларының «араб-парсы тілдерінен түркі тілдеріне емес, керісінше, түркі тілдерінен араб-парсы тілдеріне ауысуы мүмкін деп ойлаймыз» дейді.

Фитофорлық аттар *Бәдрен, Запыран, Күріш, Қына, Жүгері, Пісте, Сандал, Сәбіз, Шеңгел* атаулары қазақ тіліне әбден сіңіп кеткендіктен, басқа тілден ауысқандығы байқалмайды. «Бір тілден екінші тілге көшіп, өзгертіліп айтылып, тіпті төркіні танымайтын сөздер болады [Қалиев Б., 1988; 52-б] деген пікірдің шындығы осы.

Ғалым Б.Тілеубердиев ономастикалық «өсімдік» концептісінің көп деңгейлі құрылымында наным-сенімдерге, эстетикалық талғамдарға, мифтік танымға байланысты түрлі когнитивтік ақпар бар[Б.Тілеубердиев, 2007; 193-б] екенін айтады. Зерттеу көрсеткендей, өсімдік атауынан жасалған сатиралық-юморлық поэтонимдердің саны аз. Мұның себебі қазақ халқының отырықшылыққа кеш көшкендігінің, егіншіліктің де кеш тууымен деп сабақтастыруға болар.

**1.4. Кейіпкер аттарының лексикалық құрамы**

Кез келген жалқы есім – ең алдымен, жалпы лексикалық бірліктің барлық белгілері мен сипатына тән сөз. Кейіпкер табиғатын танып қабылдау, алдымен сөздің мағыналық өрісіне, ұғымдық аясына зер салудан басталады, өйткені онимдік бірліктердің сатиралық және юморлық сипаты халықтың қоғамдық қызметі мен күнделікті тұрмысының үздіксіз байланысын дәйектейтін маңызын түсінуге көмектеседі.

Белгілі қазақ ғалымы К.Аханов былай деп жазады: «Зат немесе құбылыс тілде сөзбен аталғанда өз бойында бар я өзіне қатысты айрықша бір белгісі бойынша аталады. Заттың аталуына негіз болған оның о бастағы белгісі уақыт озған сайын күңгірт тартып, ұмытыла бастайды. Осыдан келіп түбір сөздің этимологиясы күңгірттенеді де, оның шығу тегі арнайы зерттеудің нәтижесінде ғана айқындалады [К.Аханов, 1993; 87-б]. Кейде ұмытылып бара жатқан сөздер көркем әдебиет арқылы жаңғырады.

Жалқы есімнің табиғатын зерттеу, әр халықтың, әр аймақтың көрінісін бейнелейтін сөзжасамдық құрылымын талдау ұлттық ономастиконды қарастыруға итермелейді. Ұлттық ономастиконды қарастыру үшін әр түрлі онимдер разрядын, олардың лексикалық қабаттың қай қабатынан іздеу керек, кейіпкер атының қай ұлтқа қатысты екендігін анықтау қажет. Қазақ поэтикалық ономастикасында қолданылатын кейіпкер аттары поэтонимдік жүйе құрайтыны талас тудырмайды. Сонымен қатар қазақ көркем туындыларында кездесетін барлық сатиралық-юморлық аттар шығу тегіне (араб, парсы, түркі, монғол, орыс, поляк, неміс т.б.) қарамастан, қазақ поэтикалық ономастиконына кіреді. Мәдени ономастиконды зерттеушілер И.И.Толстой мен С.М.Толстая «Дәстүрлі халықтық мәдениеттің тілдік кодының белгісі ретінде жалқы есімдер жеке ономастикалық кодты құрып, тілде ерекше орын алатындығын» [И.И.Толстой, 2001;597-б] айтады.

Бұл пікір жалқы есімдер тілдегі кірме және шет тілді жалқы есім қатысымен ерекшеленеді. Кейіпкер аттарын талдау барысында олардың тарихи есімдермен (*Қожанасыр, Әпенді, Қыдыр, Айша*), танымал адамдар есімдерімен (*Афродита, Гиннес,* *Мадонна*) және көркем шығарма кейіпкерлерімен (*Жорж, Жизель, Лора, Эльза*) ассоцияланғанын байқауға болады.

Мұндай аттарды зерттеушілер **прецедентті атау** деген терминмен беріп жүр. Прецедентті атауға ономаст-ғалымдар Г.Б.Мәдиева мен С.Қ.Иманбердиева мынандай анықтама берген: «халық үшін нақты құндылығы бар кеңінен танымал көркем шығармамен, тарихи есіммен, саяси тұлғамен, географиялық реалиймен, сонымен қатар тіл иелеріне кеңінен танымал қатынаста нақты оқиғаларға байланысты қолданылатын жеке қабылдаушы танитын жеке есімдер» [Г.Б. Мәдиева, С.Қ.Иманбердиева, 2005; 145-б].

Кейіпкер аттарының лексикалық құрамы жағынан талдаған себебіміз: тіліміздегі көне және жаңа, жергілікті сипатқа иедиалектілік сөздерден, сондай-ақ басқа тілден енген кірме элементтер арқылы жасалған кейіпкер аттары бар ма, бар болса, қаншалықты мөлшерде қолданылғанын анықтау болды. Бұл көрсеткіштен сатириктер мен юмористердің сөз байлығы мен сөз қолданысын, тілдік ерекшелігін, сөз ойнату құбылысын, комизм тудырудағы стильдік қырларын байқауға болады.

**1.4. Көне сөздерден жасалған аттар**

Көнерген сөздер – қазір тілімізде сирек қолданатын сөздер. Көне сөздер –ескінің көздері, тірі тарих. Көне сөздердің талай құпиясын ашқан академик Р.Сыздықова «көненің көздері архаизмдерді екі-үш топқа бөліп қарастыру керек» дейді. Осы принцип бойынша кейіпкер аттарын 1.мүлде қолданылмайтын (*Білте, Мыршым, Сопықұл,* *Пырақбаев, Тәңірқұл*)2.қолданыстан шығып қалған, бірақ мағынасы түсінікті (*Сайтанбек, Жебе, Пірімқұл, Жамбы, Садақ,*) 3. қазіргі қолданыста бар, бірақ өзгеше мағынаға ие болған сөздерден жасалған кейіпкер аттары (*Бақсы, Құдайқұл, Шатыраш,**Шырбітпес, Молдабай* ) деп бөлдік. Кейбір қос сөздердің құрамында бір сыңары түсініксіз көне сөздер кездеседі. Мысалы *Ө­секаяңұлы* деген патроним *өсек-аяң* деген қос сөзден жасалған. Бірінші сыңары түсінікті болғанмен, **аяң** сөзі «Кодекс Куманиксте» *өсек* мағынасында жұмсалған екен. Көне сөзден жасалған аттар дегенде, біз діни сипатты атауларды бөліп алып отырмыз. Мұндай ұғымнан туған аттарды ономасиологиялық өрісте **теофорлық аттар** деп қарастырылады. Зерттеуде көбінесе фамилия түріндегі кейіпкерлер кездесті, сондықтан оларды теофорлық патронимдер **(ТП)** деп алдық.

**Теофорлық патронимдер (ТП)** адамның кие тұтатын, қасиетті саналатын ұғымымен байланысты жасалған. Құдай, алла, тәңір тәріздес діни ұғымды білдіретін сөздердің көне екені түсінікті. Қазақ бір нәрсеге табынғанда, сыйынғанда, жалбарынғанда, аузына жалғыз құдайды алмайды, бұл қатарды «тәңірім», «жаратқан ием»,»алла тағалам»,»пірім» тәріздес сөздер толықтырады. *Берқұдай*, *Құдайқұлов, Әулиебайұлы, Тәңірқұлов, Пірбайұлы, Пірманов, Мұсылманов, Тақуаұлы, Бақсыбаев, Япыраевич* тәріздес кейіпкерлер ғана кездесті.

***Құдай >*** *Берқұдай*, *Құдайқұл* сияқты кейіпкер аттары жасалған. Бүкіл әлемді жаратушы құдіретті адам қиналғанда, қысылғанда аузына жиі алатын сөзі болғандықтан, құдаймен байланысты оралым-тіркестер өте көп. Бірақ табыну, сыйыну ретінде жұмсалғанымен, тілімізде құдай туралы *шұнақ құдай*, *соқыр құдай* дейтін сөз тіркестері сақталып қалған.

***Тәңірқұлов.*** Бүкіл түркі жұртында ғалым С.Қасқабасовтың айтуынша, «көктегі Тәңір – ер рөлінде, ал Ұмай – жер-ана болып қабылданады» [С.Қасқабасов, 1984; 46-б],– дейді. Қазақтар тәңірге жасаған деп қатты табынған, құдіретті күш санаған, пір тұтқан.

***Әулиебайұлы >***әулие **–** діни наным бойынша, адам тағдырына ықпал жасай алатын, қасиетті, киелі жан [Қазақ тілінің түсіндірме сөздігі, 1 том. А-Ә, 1974, 651 б]. Адамдар әулиеге қатты сенген, болжауларына құлақ қойған. Сөйте тұра, ұнатпау мәнде *әулиесіну*, *әулиешілік* деген қолданылатын сөздер қалыптасқан.

***Пірбайұлы, Пірманов, Япыраевич <*** пір**–** қасиетті ұғым, адамға рух беруші, қолдап-қорғаушы, демеуші ретінде сыйынатын күш. Осыдан пір тұту дейтін ұғым қалыптасқан.

***Тақуаұлы* *>*** *тақуа* –аузынан құдай сөзі түспейтін діндар адам, мысқылдау түрінде *тақуасынып* деп қолданылады. Кейіпкерге қойылу себебі де осы ирониялық мақсаттан туған деуге болады.

***Бақсыбаев******>*** бақсы **–** қазақ ұғымындағы тәуіп,түрлі тәсілдермен тамыр ұстап, дем салып, пірге, аруаққа сыйынып, ауруды ұшықтап ем-дом жасаушы. Ел арасында бақсылар балгерлікпен де айналысқан. Кеңес дәуірінде бақсылық ескіліктің сарқыншағы ретінде қаралып, жағымсыз семада жұмсалған. Бұл құбылыс сатириктердің садағының нысанына айналды.

Сондықтан кейіпкер аттарының шығу төркініне қарап көне түбірлерді анықтауға тырыстық. Көне сөз тіркестердің адамға әсер ететін *тыр тию, сел тию, қал тию, сөз тию, тіл тию, ит тию, көз тию* деген сенім-нанымдық түсініктер шығатынын өз еңбегінде зерттеуші С.Қондыбай көрсеткен екен [Қондыбай С., 2004,45 б].

Сөздің түбірінде *тыр, сел, көз, қал, сөз, тіл, ит*жатқанын тілге тиек етеді. Ғалым жорамалын қисынсыз деуге келмейтін сияқты. Олай десек, қазақ тіліндегі *тыртию, селтию, қалтию, состию, тылтию, итию, көстию* сияқты көне сөздерден  *Қылтиған Тыртиғанұлы, Селтеңбай, Қалтқұлт Еткенов* тәріздес СЮП-тер жасалуы мүмкін. Теофорлық патронимдердің семасында сатирадан гөрі юморлық бояу басым келеді, яғни сықақтап, сынаудан гөрі шымшып, күлу басым.

**1.4.2 Диал**е**ктілік сөздерден жасалған аттар**

Этнос болмысын кең көлемде зерделейтін этнолингвистика диалектілік лексикамен байланысты, өйткені диалектизм ұлт тілінің өн бойында сақталған әр кезеңнің іздері. Диалектілік лексиканың бір ерекшелігі – ғалым М.Атабаева атап көрсеткендей, ұлт психологиясын, мінез-құлық қырларын бейнелі ойлау, бейнелеу қабілеттерін танытатын эмоционалды-экспрессивті сөздер» [М.С.Атабаева, 2006; 38-б]

Зерттеуіміз байқатқандай, кейіпкер аттарының аздаған бөлігі диалектілік сөздерден жасалып, ерекшеленіп тұрады. Диалектолог-ғалым Ж.Болатов «Әдетте, әдеби тіл мен диалектілер бір-бірімен тығыз байланыста болып келеді. Олардың арасына жік қоюға болмайды. Халық тіліндегі айтылған ойды дәл көрсететін жергілікті мәні бар сөздер, асыл элементтер әлеби тілге жиі еніп отырады «,– деп диалектизмнің тілдегі орнын жоғарылатады [Ж.Болатов, 1973;88-б].

Этнодиалектілік негіздегі СЮП-тер: *Ақи, Тақи* үзілді-кесілді, *Аппаз* жиырма тиын, *Алжапқыш* алға жапқыш, *Алқынды* сабынның қалдығы, *Ауыш* есінен ауысқан, *Ауқатжан* тамақ, *Әпкіш* иінағаш, *Әйдік* үлкен, *Әуей* көңілдес, *Бозымгүл* түйе, *Бақыраштай* ыдыс, *Бәдірең* қияр, *Балқаймақ* тағам түрі, *Бөстек* текемет, *Бірдеңке* бірдеме, *Жылым* ау, *Жуа* сиқыршы, *Долы* бұршақты жаңбыр, *Далбай* құлақшын, *Доқ* бұйрық, *Елпек* жұмсақ, *Елтірі* қозы-лақ терісі, *Иісмай* крем, *Кібіт* қойма, *Көпек* еркек күшік), *Кәржік* мұрын, *Кәубас* үлкен бас, *Кекіре* арам шөп, *Киеңк*і ауру, *Қойтан* ақымақ, *Құлжа* сақа, *Қобан* бидай, *Қақпыш* текпішек, *Қоспақ* 1.түйе, 2.ақымақ, *Қырпық* тері, *Қырт* мылжың, *Қыпық* бидай, *Лақа* балық, *Лақы* күлдіргіш, әзілкеш адам, *Ләмбөк* мата, *Пәшек* шырмауық, *Пістебек*, *Шімкөрек*, *Шүмек* түтік, *Шөлмекбай* арақ, *Самыржақ* зар жақ, *Тайқар* екі жастағы ұрғашы есек т.б.

Этнодиалектизмдерден жасалған аттардың барлығын жергілікті кездесетін аймағын түгелдей тізбелеуді мақсат тұтпадық. Сондықтан кейбіреулеріне аз ғана тоқталып кетуді жөн санадық. Мысалы *Маша+гүл* дегенСЮП-тің *Маша* деген орыс тіліндегі *қыздың есімі ме, ұрғашы есек пе, бұғы ма* сатирик қай түрін қолданған, бұл арасын аша алмадық. *Кие* – кие шөп біткеннің жалпы аты (Жамбыл), *Жылым* – жылым теңізге салатын ұзындығы 500 метрдей үлкен ау (Қызылорда), *Лақа* – лақа бауыры теңбілдеу, тұмсығы дөңгелек,жалпақтау келген қоңыр балық (Қызылорда), *Итбалық* - итбалық өзен балығы (Алматы), *Қобан* – қобан қатты бидай (Орынбор) т.б.

***Ым, Жым*** деген аттар жеке-жеке ат түрінде кездеседі, тілімізде ым-жым қос сөзінің мағынасы бірнәрсені жасыру, қулық-тәсіл. Диалектологиялық сөздікте жым-қоянның ізі [Қазақ тiлiнiң диалектологиялық сөздігі, 1969;56-б], істеген ісі білінбейтін қу, жымқырма жүрісі бар кейіпкер атының жасалуына осы білінер-білінбес қоянның ізі мен жүрісі уәжге негіз болып тұр.

«Әрбір жеке диалектілік құбылыстың төркінін із кесіп бағдарлау – бізді қазақ халқының құралуына негіз болған өткендегі ру-тайпалардың тіліне жетелейді де, не ат басын бұрын-соңды елімізбен аралас-құраласта болған көрші жұрттар тіліне апарып тірейді»[ Русская фразеология,1986;11-б]. Мысалы, ***Әкіри*** дейтін аттың не мағына беретінін зерттей келе, сөздің одағай тұлғасында, яғни *қой, құрсыншы* деген мәнде Шығыс Қазақстанда жергілікті сөз ретінде қолданылатындығын анықтадық. Тіпті қаламгердің кейіпкер атын қойғанына қарап, қай өңірден шыққандығы танылады.

*Әкіри айқайдың ата-бабасын жиып отыр. Жынын шақырған бақсыдай. Көк телефонына жайдақ келіп еді, бұ қырсықты қойсаңшы, енді, міне, Кенен атамыздың*  «*жамандатқыр көкшолағынан*» *Әкіриді әбден құртты!* (Ғ.Қабыш. Көлденең кітап.)

Біраз кейіпкер аттары тіліміздегі жергілікті құбылыс ретінде ұғынылып жүрген сөздердің қатысымен жасалған. Диалектолог-ғалымдар Ғ.Қалиев, Ш.Сарыбаевтар «халық тілінің жергілікті ерекшеліктерінде қазіргі кезде әдеби тілде жоқ, әлдеқашан қолданылудан шыққан көне тілдік белгілердің» сақталып қалғандығын айтса, [Ғ.Қалиев, Ш.Сарыбаев,2000;15-б], ал М.Балақаев., М.Серғалиевтер «Біз жергілікті ерекшеліктердің қөркем әдебиеттегі кейіпкерлердің тілінде пайдалануын қалаймыз. Мұның қисындылығы бар: шығарма қаһарманының түр-түсі, мінез, қылығы жағынан даралануын қажет. Оқиға қай аймақтың тұрмыс-тіршілігін, қай жерде қызмет қып жүрген адамдардың сипатына орай сол жерден тілдік ерекшеліктердің де болғаны жөн» [М.Балақаев, М.Серғалиев, 2004; 125-Б] дейді.

Кей жағдайда сөздіктен орын алмаған, мысалы *әкіри*, *дәлдүріш*, *симпанский,нәгіман* тәрізді тар шеңберде қолданылатын сөздер де ұшырасады. Мұндай сөздердің кездесуін профессор Х.Нұрмұханов былай деп түсіндіреді: «Қаламгер қауымның өз «ауылизмдіктен» гөрі, негізінде, әр түрлі стильдік мақсатты, соған қоса, мүмкін, көптің игілігіне асар, жалпы халықтық сипат алып кетер деген ізгі үмітпен пайдаланатыны сөзсіз» [Нұрмұқанов Х.,1984, 109].

***Дәлдүріш*** және ***Нәгіман*** кейіпкер аттары әдеби тілде кездеспейді, сондықтан жергілікті тіл ерекшелігі ретіндеғанақарастырғанда түсінікті.

Маңғыстауда *ақымақ, алаңғасар, аңқау* мағынасында жұмсалады, ойланбай, қалай болса солай сөйлейтін адам жөнінде де айтылады, қазір баспасөз беттерінде *халтурщик* мағынасында қолданылып жүр.

Сонымен, кейіпкер аттарына диалектілік сөздерден ат қою кейіпкердің кәсібіне, жұмыс орнына байланысты, кейде экспрессивтілікті күшейту үшін де қолданылады, кәсіби сипаттағы, тіпті жаргондық сөздерден ат кою да осындай стилистикалык мақсаттан туындаған.Сонымен, диалектілік негізде жасалған поэтонимдерді көне сөздердің ұзақ және мол сақтаған, тілдік мәні зор құбылыс ретінде қараймыз.

**1.4.3 Шет тілден енген сөздерден жасалған аттар**

Қазақ халқы өзінің сан ғасырлық тарихында бірнеше халықпен бас қосып, өзінде жоғын солардан алғандай, ауыс-түйіс жасамаған елі де кемде-кем тәрізді. Бірі – классикалық, шығыс, ескі грек рим халқынан біраз нәрсені алып пайдаланса керек; екіншісі – бұдан талай ғасыр бұрын соғдыдияндар арқылы келген Иран елі; үшіншісі – моңғол-түркі елдерінің қарым-қатынас туыстығы, ежелгі алтай ата тілінің болуы; төртіншісі – араб халқымен байланысы; бесіншісі – орыс халқы.

Кейіпкер аттарын сөздік құрамы жағынан алғанда, қазақтың төл сөзі, көне сөздер, шығыс тілі (араб, парсы, иран, қытай, моңғол) және орыс тілі арқылы енген (грек, латын, ағылшын, француз, неміс, поляк т.б) сөздерден жасалғандығы анықталды. Әрбір әсер, ықпал, әртүрлі бағытта жүретіні ақиқат, тарихи қарым-қатынас, әсіресе діннің әсері тілдің лексикалық құрамынан анық көрінеді. Ислам діні, қасиетті Құранның қазақ даласына келуі оның бүкіл тұрмыс-тіршілігіне жаңа леп, жаңалық, оң өзгерістер әкелді десек, артық айтқандық емес. Құлаққа үні де, сөзі де таныс ұғымдарды балаға азан шақырып, ат қою арқылы санасына сіңірді. Өмірде жиі кездесетін *Әли, Ғабиден, Мұқанбет, Оспан, Қайдар, Іслам, Айша, Бәтима, Қадиша, Фарида* аттары о баста «Құраннан» енгенімен, уақыт өте келе, антропоним ретінде рухани-мәдени өмірге сіңіп кетті.

**1. Араб тілінен енген сөздерден жасалған СЮП-тер:**

***Азанғайша, Алдияр, Арамқара, Арамза, Арақ, Ауқатжан, Апырай, Асарбек, Әзәзіл, Әбілет, Әтірбике, Әтіршай, Әулиебайұлы, Әсіп, Әліпби, Әлқисса, Әріпбек, Бәрекелде, Бейберекет, Дәрігүл, Дүлей, Дұғай, Дуа, Дұғакүл, Дүкенбай, Жалақор, Жаппаркүл, Жамағайын, Зәрубике, Зәреқұт, Зікір, Запыран, Зұлпықар, Ләм, Мим, Молдабай, Мұсылманұлы, Қыдыр, Нашабек, Надан, Натрибек, Нәпсіқұмар, Қамыр, Пайдабек, Пәтуасыз, Пәлеқор, Пырак, Пірімқұл, Сайтан, Сауық, Сүндет, Сұрқия, Талақ, Тәспиық, Таһуа, Тұмар, Ықтимал, Тұмарбек, Хақымбар, Шапи, Шарап, Шарапбике, Шәрбат, Шүкір, Ібіліс, Опагүл, Опағали, Сұрапыл.***Бұл аттардың жоғарыда айтылып өткендей, мағынасы түсінікті болғандықтан бәріне тоқталмадық.

**2. Парсы тілінен енген сөздерден жасалған СЮП-тер:**

*Барабдал, Бадал, Албасты, Әбігер, Әмпей, Бетпақ, Дырау, Жадыгөй, Дуанбек‚ Зәре*, *Зікір, Қалжа, Далбаса, Алуа, Орамалова Дардана, Гүлдария, Меймангүл, Мұнтаз, Жорабай, Найсап, Жебе, Бетперде, Пәлек, Орамалова, Кебіс,*

Араб пен парсы тілдерінде жүрген ортақ сөздердің жігін айыру қиын. Бұл қабаттың басымы қазақтың сөйлеу тіліне ертеден еніп, өз сөзі болып кеткендер. Әсіресе *дүние, мейман, момын, құдай, заман, пасық, арам, намаз сияқты* сөздерді академик Р.Сыздықова «түп негізі араб-парсынікі болғанмен, халық тіліне сіңіп, қазақ лексикасының байлығына әлдеқашан айналған» [Сыздықова Р., 1993, 154] дейді, «аффикстері де әбден сіңісіп, қазақ сөздеріне де жалғана бастады» [А.Есенқұлов,1986;72-б]. Сондықтан кейбір сөздер қазақ тілінің заңдылығымен жасалған деуге болады. Мағыналық жағынан оқырманға ерекше экспрессиялық әсер беретін коннатациясы күшті тілде белсенді қолданылатын *Әмпей, Жәмпей, Жадыгөй, Найсап* дейтін СЮП-тер туралы сөз етеміз.

***Әмпей*** – ҚТТС-де «бірімен бірі ауыз жаласқан, сырлас, әкей-үкей, ашына, тамыр, көңілдес» [Қазақ тілінің түсіндірме сөздігі, 1 том. А-Ә, 1974, 624 б] деп берілген, сондай-ақ әмпей-жәмпей, ауызекі тілде *біреуді алдау, айналдыру* деген мәнді білдіреді. Осы шығармада *Жәмпей* деген де кейіпкер аты бар.

***Найсап*** *–* оңбаған, жексұрын, арамза, сұрқия мәнінде, көбінесе біреуді балағаттау мәнде жұмсалады. Мағынасындағы осындай жағымсыздық, ұнамсыздық семасы кейіпкердің болмысына лайық алынған.

***Жадыгөй*** *–* сөздікте *жадігөй* деп берілген, мағынасы *көз бояушы*, *әзәзіл*, *азғырушы* дегенді аңғартады. Батыс өңірінде бұл сөз өтірік сөз айтып жағыну, яғни маймөңкелеу бұлтару, жұмсартып сөйлеу деген мәнде жұмсалады. «Бұл күнде *жәдігөй* сөзі «сиқыршы» деген тура мағынасынан ауысып, «алдаушы, қастандық етуші, екі жүзді адам» деген ұғымда жиірек кездеседі [Сыздықова Р., 1994, 90 б].

**3. Түркі тілінен енген сөздерден жасалған СЮП-тер:**

**Түркі** тілдерінен –

*Башмачкин* **татар**,

*Мәшура*, *Колбаса*,

**өзбек** тілінен - *Тәшкен+бай*, *Узбек+улла, Таш+мат+ов.*

Ал *Сестібай* > сес+ті+бай **қарақалпақ** тілінде *сес* сөзінің мағынасы – дыбыс. *Мәшура* сөзі түркінің *мишура* деген сөзінің дыбыстық өзгеріске түскен түрі.

Орыс жазушысы Н.В.Гоголь бір кейіпкерін *Башмаков*, одан кейін *Башмакеевич,* ең соңында *Башмачкин* деп өзгерткен. Бірақ әңгіме Н.Гогольдің кейіпкері емес, Ү.Уайдиннің *Титім* *Башмачкин* дейтін кейіпкерінің аталуындағы **башмак** сөзі о баста орыс тіліне **татар** тілі арқылы өтіп, уақыт келе, түркі тіліне қайта оралып ‘башмақ’ – башмақ, ‘туфля, агач башмак- башмак с высокой дерявянной подошвой’[Татарча-русча сүзлек, 1966, 64 б] деген мәнде жұмсалады. Мұндай тілдегі ауыс-күйістер қатар отырған елдің тілінде болатын құбылыс, кейде төркіні танымастай өзгерген сөздер болады. Михельсонның «Словарь 700 иностранных слов» еңбегінде *разгялдяй* сөзіне этимологиялық талдау жасаған. Татарларда ораза келіп, аяқталғаннан кейін айт сияқты той-думан, ел қыдырс басталады. Татар-башқұрттар ежелден орыстармен көрші отырғандықтан, «ащы судың» да дәмін басқалардан ертерек татқан ғой. Ораза кезінде маскүнемдікке салынып, сүйкімсіз қылығымен елдің мазасын адамдар болған. Содан орыстар Ораза келді дегенді *разгялдяй* деп кеткен. Е.Н.Шипованың «Орыс тіліндегі тюркизмдер сөздігі» деген еңбегінде түркі тілдерінен орыс тіліне енген атаулардың ұзын саны 50 мыңдай екен.

**4. Алтай тілінен енген сөздерден жасалған СЮп-тер:**

**Қытай** тілінен

*Бұрқан,* ***Заң****+ғой*,

***Шай****+құяр,* ***Шай****+бике,*

*Әтір+****шай****,* ***Шен****+дібай*

***Шыны****+бек,* ***Сипаң****+бай.*

*Шай* сөзі өте ертеде әлемнің түкпірінетараған.Ал шынының отаны *China* болғандықтан, жер атына сәйкес шыны аталынғандығы дау тудырмайды.

***Сипаңбай >*** *сипаң+бай*. Жазушы Б.Қыдырбекұлы сипаң сөзінің шығуы жөнінде қызықты дерек келтіреді: **Сипаң** – аяр, қазақ жеріне діндар, сопы болып келген жансыздың аты. Жүрген жерінде елді алдап, маймөңкелеп, жаманды жақсылап, сұмпайыны әдемілеп, сылап-сипап жіберуге бейім болған. Сипаңдап деген міне осыдан алынған» [,85]. Тіліміздегі жалпы есім болып тұрған *сипаң* сөзіне *бай* сыңары жалғанып, жалқы есім *Сипаңбай* жасалып тұр деуге негіз бар.

***Шендібай >*** шен+ді+бай ↔ «шен» атауы қазақ тілінде тым ертеден қолданылған, қытайдың монархиялық заманынан келе жатқан атау **чэнь** – министр, вельможа, немесе **чэн**– атақ, **цин**– сановник, канцлер деген сөздерінен ауысқан болу керек.

**Монғол** тілінен

*Ойрат+ хан >* ойрат – *моңғол тайпасы, осы тілде* **ой** *– орман, арат – халық, яғни орман халқы* дегенді білдіреді.

*Дом+бай* е*м,* *бақсылық, Далбағай* *кең*,

*Қоңқай* жеке, жалғыз дегенді білдіреді,

*Аңырақай, Ноқай* – *топас, надан, тілсіз мылқау*

Ә.Қайдар нохой *ит, оңбаған, ит мінезді* болып, ит сөзімен қосарлана жұмсалғанмен, заман өте келе, ит сөзі ығыстырылып, пейоративтік мағынасы қалған дейді.

**5**. **Орыс тілі арқылы енген СЮП-тер** заманына сай орысша аттар дүниеге келген сәбилерге де қойылатыны секілді, кейіпкер арасында кірме аттардың болуы – сол үрдістің жалғасы сияқты. Қазақ халқының «16 қыз» әнінде *Генодушка, немножко, жить етуге, молодушка* т.б. орыс сөздері негізінен қағыту үшін, күлдіру мақсатында алынған. «Сөздік қор жағынан қазақ тілі солтүстіктегі орыс көршілерінің әсерімен де байи түскен»,– деп Радловтың жазғаны бар.

Ғалым Б.Тілеубердиев «Өзге тілдік, өзге мәдениеттік жалқы есімдерді адекватты түсіну үшін мәдениетаралық коммуникацияда «аялық білімдер» маңызды рөл атқарады. Аялық білімдер қандай да бір аталушы шындыққа қатысты лингвоелтану сипатындағы деректер мен білімдер кешенін білдіреді»[22,25] деп мәдениетаралық коммуникация түрінде қарастырады.

**Славян** тілінен

– *Большевик+тер+ов* < большевик көпшілдер,

*Көржік* < коржик < корж тәтті нан;

*Мороз+бай* < мороз ***>*** морозъ аяз;

Сөлке+бай< целковый < целый бүтін сом;

*Айболит* < ай, болит < Айболит аң дәрігері, (К.Чуковский);

*Самогон* < дәнді дақылдардан, тамырлы жемістерден, қанттан жасалатын спирттік ішімдік;

*Самопал* < шиті мылтық;

*Сорок+бай*  ***>*** сорокъ - қап, көйлек, 40 бұлғын терісін 1 қапқа салудан шыққан; *Суслик+көз* < суслик сусьлъ ***>*** сусати ысылдау;

*Мәскеубай* < Москва; *Уколсалғышова* < укол шаншу, түйреу;

*Угарова* < угар ***>*** угарати күйдіріп алу;

*Мұжық+бай* < мужик < қара шекпен;

*Ворон+ова* ***>*** vornъ қарға;

*Пожарский* < по+жаръ ыстық т.б.

**Ағылшын** тілінен *Футбол+бай* < футбол < foof - аяқ, ball доп

**Латын** тілінен

*Бетон+бет* betumen битум,

*Вино+құл* <вино < vinum ветвь,

*Спирт+бай* < спирт ***>*** spiritus дем, дем алу, тыныс,

*Машина+тегі*< machina-механикалық құрылғы,

*Насеком* < *Дефицитұл*ы < дефицит тапшылық,

*Актішілов* < асtus, *Алиментшин* < alimentum – асырау бағу,

*Папирос+бек* < papyrus – қағаз,

Фабула т.б.

**Грек** тілінен

*Жәгөр* < Егор,

*Кереует*< *krabbtion*,

*Магнит+бай* < Magnetis lithos Магнесия тасы,

*Совет+бай* < *Метал+тіс* < metallon кен*,*

*Газ+ова* < chaos*,*

*Пародия+ғали* < parodie одаға қарсы,

*Паразит+ович* < parasiton,

*Понетекэ* < фонетика phone дыбыс т.б.

**Неміс** тілінен

*Рәпира* < рапира сайыс қылыш,*,*

*Вагон+бек* < wagen арба,

*Князов* < kuning ру басы,

*Доллар+бек* < taler ақша өлшемі*,*

**Испан** тілінен sigarro < c*игарет* < *Сигарет+ин.*

**Итальян** тілінен

*Кәмпит* < confetto< лат.confectum дайындалған дәрі ,

*Мадонна құдай -ана,*

*Тенор+бек* < tenore еркектің биік даусы,

Cонета <сонет лирикалық өлең,

*Шарлатан* < сiarlare алдаушы, көз бояушы.

**Поляк** тілінен

*Фабрик+бай* < fabryka < лат. fabrika шеберхана *,*

*Бөтелке* <бутылка < botelka < лат.buttis кеспек т.б.

**Француз** тілінен – *Ботинка* < ботинка*,*

*Коньяк* <коньяк *, Миллион+бай*< миллион*, Шампан+гүл*,

*Шампан+бек* < vin de Champagne <Шампань -провинцияның аты,

*Скелет+бай* < скелет,

*Панфлет+хан* <панфлет т.б.

20-дан астам СЮП-тер дыбыстық жағынан қазақ тілінің заңдылықтарына сай өзгеріске түскен, фонологиялық жүйесіне бейімделген:

ботинка→ *Бәтіңке+*қызы,

Егор→ *Жәгөр*,

кореец→ *Кәріс+бай*,

кровать→ *Кереует*

купец→ *Көпес+бай*,

поезд→ *Пойыз+*бек,

сумка→ *Сөмке+*бай,

совет→ *Сәбет+*бай,

спирт→ *Спірт+*қали,

артист→ *Әртіс+бай*,

монпансье→ *Мәмпәси*,

бутылка→ *Бөтелке*,

целковый→ *Сөлке+бай*,

конфета→ *Кәмпит*,

Москва→ *Мәскеу*+бай,

Ташкент→ *Тәшкен*+бай,

поршень→ *Поршын*+баева,

мужик→ *Мұжық*+бай,

генерал→ *Жандаралин*,

мишура→ *Мәшура*,

рапира→ *Рәпира*,

завод→ *Зауыт+*бек,

коржик→ *Көржік*,

тост→ *Тосты+*құл,

фонетика→ *Понетекэ* т.б.

**Шет тілінен алынған аттар**: *Афродита, Жорж, Лора, Жизель, Марс, Пародияғали, Сатирин, Эльза* т.б.

Мифология атаулары ежелгі грек-рим елдерінде өте көп кездеседі. Олар планета, жұлдыздарға ат беріп, ылғи тәңір аты ретінде ұғынады.

Мысалы:

**Марс** – соғыс тәңірі,

**Гео** – жер тәңірі,

**Юпитер** – аспан тәңірі,

**Нептун** (су), **Сатурн** (егіс),

**Уран** (көк) т.с.

**Муза** – көркем өнер тәңірі,

**Гигиена** – денсаулық,

**Сатира** – арақ-шарап, сауық тәңірі.

***Екатерина***– грекше *таза, бұзылмаған* деген мағына береді. Батыстық дәстүр бойынша **е** дыбысы түсіріліп, Катерина, катрин, Кэйтрин деп аталады. Католиктерде Катерин деген ер адамның есімі де болады. Ресейде тегі итальян, өзі композитор Кавос Катерин Альбертович (1798-1840) өмір сүрген. Кейін оның Иван, Альберт дейтін ұлдары Катеринович деп аталынған [Успенский Л.В., 1962, 672 б].

***Афродита*** – грек тілінде *көбіктен туған* деген мағынаны білдіреді.

Аңыз бойынша, Уран планетасының сынығы теңізге түскенде пайда болған. *Афродита* – мәңгі көктем мен өмір құдайы, оны тек сұлулық пен махаббат құдайы – римдік құдай Венерамен ғана теңестіреді. Оның есімінің Сирия, Парсы, Араб елдеріне, тіпті, скифтерге дейін тарағаны жайында Геродоттың жазбасында бар.

***Жизель*** – фр. Gіsele, немісше – *Гизела*, көне герман тілінде *садақ* ұғымын береді. Итальян тілінде *Джизелла*, француздар *Жизель* деп атайды. Сатирада жеңілтек, сәнқой, кербез қыз бейнесін осы атпен берген.

Жоғарыда келтірілген мысалдардың ішінде **мифонимдер** де кездеседі. Олар планета, жұлдыздарға тәңір ретінде табынып, ат берген. Мысалы: *Марс+бек, Афродита, Жорж, Жизель, Лора, Эльза, Мадонна.*

***Аяз Ата*.** Жаңа жыл мейрамында балалар асыға күтетінаяз кейпіндегі ақ сақалдыбейне, орыстарда – *Дед Мороз*, шет елдерде – *Санта-Клаус,* қазақтарда –*Аяз Ата*.

Тарихтан белгілі, Англияда үкімет басына Оливер Кромвель келгеннен кейін, жүз жылдай бұл атты ешкім қолданбаған, сондай-ақ Адольф Гитлер Австрияға басып кіргендіктен, 20 жыл бойына Венада бірде-бір адам баласына мұндай атты бермеген. Адамның мәдени өміріне ерекше ықпал етуші факторлардың бірі «модалы есімдер» әдебиеттен де көрініс тапқан. Қоғам өмірінің дамуы, болып жатқан өзгерістер, сатириктерден жаңа көзқарастар талап ететіні анық.

Өткен ғасырдың 20-40-жылдарында **Э** дыбысынан басталатын ерекше есімдер ат қоюда сәнге айналды: *Эльвира, Элиза, Эстелла. Эльмира, Эльвина, Элита.* Шухардтың мынандай анықтамасы бар: «Поскольку имя – это предмет духовной культуры, мода на имена приближается к модам на литературные произведения или картины, созданные в определенном стиле, и коренным образом отличается от моды на платья или тросты».

***Эльза*** – Элизавет деген аттың қысқартылған түрі. Көне еврей тілінде менің құдайым – ант деген мағынаны білдіреді. Сөйлеу тілінде *Лизавета, Лисавета,* шіркеу тілінде – *Елисавета* деп қолданылады. Француздар *Элизавет* деп, ағылшындар – *Элса, Элайза* деп те атай береді.

***Лора***– кейбір зерттеулер орыс тіліндегі басқы **Л** әрпі мен октябрь революциясы дегеннің қосындысынан пайда болған деп жүр. Батыста Лора немесе Лаура деп қолданылады, болгарлар флора деп те атайды.

Тарихи-мәдeни өзгерістер, ғылым-техниканың қарыштап дамуына байланысты көптеген жаңа сөздер пайда болды. Мысалы, *Ракета+*жан, *Косманавт+*жан, *Совхоз+*бек, *Ферма+*бай, *Хатшы+*бай, *Совет+*бай, *Пойыз+*бек, *Газ+ова*  *Сауна*+гүл т.б сөздер арқылы жасалған СЮП-тер – әр кезеңнің куәсі екенінің дәлелі.

Зерттеуге алынған **100-ден** астам **экзонимдерді** зерттей келе, сатиралық-юморлық бейне жасауда стилистикалық мақсат қойылғандығын дәлелдеуге тырыстық. *Аяз**Ата*, *Иван*, *Жорж* секілді аттарды прецедентті ат деуге келеді. Кейбір күрделі мәселелерді астарлап жеткізетін – ирония. Характер жасауда ирониялық ойдан туындайтын сатира мен юморлық кейіпкер аттар дүниеге келеді.

Тілімізге орыс тілі (грек, латын, ағылшын, француз, неміс, итальян т.б) арқылы енген сөздерден 100-ге жуық сатиралық-юморлық поэтонимдер жасалған, бірақ экзоним фамилиялардың саны аз: *Үйалғыш Алиментшин* < алимент жәрдем ақша, *Бәтіңкеқызы* < фр. ботинка етік, *Білдіртпей Уколсалғышова* < укол ине шаншу, *Таптырмас Дефицитұлы* < дефицит тапшылық, *Угарович* < слав. угар ~ жану, *Поршынбаева* < ор. поршень ~ порхать, *Түтінгүл Газова* < гр. хаос, *Князев* < нем.князь ~ өлке билеушісі, *Жандаралин* < ор. генерал, *Сөлкебаевич* < ор. целковый бүтін ақша, *Магнитов* < гр. магнит, тас (кіші Азияда Магнесия), *Мұжықбаев* < мужик орыс қарашекпені, *Сигаретин* < исп. сигара, *Воронова* < лат. ворона қарға, *Петухова* < ор. петух ~ қораз, *Бетонбайұлы* < лат. битум.

Кейіпкер аттарынан басқа халықтың өмірінен де мәдени ақпарат береді, дәстүр ұқсастығы, ұлттық болмысы бар деп есептелген сөз ұлттың әлеуметтік, этникалық, саяси-адамгершілік, тұрмыстық нормаларынан қандай мәлімет жеткізеді дегенге назар аудардық. Кірме аттар мен жасанды аттар сатира мен юморда эмоциялық-экспрессивті ыңғайда белгілі бір комикалық әсер беру үшін қолданылғандығын және стилистикалық мақсат қойылғандығын дәлелдеуге тырыстық. Қорыта келгенде, бұл тарауда поэтонимдердің мағыналық топтарына лексика-семантикалық және тақырыптық-мағыналық топтастырулар жасалып, олардың уәжделуі, кейбір сөздердің мағыналарын ашу арқылы сатиралық-юморлық ат қою ерекшелігі айқындалды.

**1 тарау бойынша түйін**

- Сатиралық-юморлық кейіпкерлерді мағыналық-тақырыпқа топтастыру ономастикалық кеңістікте өмір сүретін топонимия, зоонимия, фитонимия, космонимия, астротопонимия, хрононимия, хрематонимия, мифонимия т.б. түрлерінің кездесетінін көрсетті.

- Адамның метафоралы мағынада, ауыс мағынада қолданылмайтын дене мүшесі жоқ екендігін соматикалық аттарды семантикалық жағынан топтастыру дәлелдеді.

- Зоофорлық аттардан кейіпкердің болмысы мен жаратылысы, әдет-дағдысы туралы берілер танымдық деректерді тануға болады, онда халықтың рухани әлемі, әлеуметтік өмірі, наным-сенім, тұрмыс-салты туралы мағлұматқа бай екенін дәлелдейді.

- Коннотативтік, денотаттық, сигнификаттық мағынаны ашу арқылы ұлттық мінез айқындалады, кейіпкер аттары демунитив, мелиоратив мағынадан гөрі пейоратив мағынаның басымдылығымен ерекшеленеді.

- Фитофорлық аттар, яғни өсімдік атауына қатысты қойылған кейіпкер аттары өсімдіктің түрлі ерекшелігіне, қасиетіне, сапасына, түр-түсіне т.б. белгілеріне байланысты жасалған. Ат беру уәждемесіне қаламгерлер әлеуметтік мән беріп, эмоционалды-экспрессивті ыңғайда жұмсалуына, мазмұнды мақсатты түрде қолданған.

- Сатиралық-юморлық поэтонимдерден халық тілінің жергілікті ерекшеліктері сақталған, қазіргі кезде қолданудан шығып қалған көне тілдік белгілерді табуға болады.

- Орыс тілінен енген сөздер арқылы жасалған кейіпкер аттары айтылу мен жазылу жағынан орыс тіліндегі нұсқасын сақтаса, кейбіреулері қазақ тілінің дыбысталу ыңғайына қарай өзгеріске түскен.

- Кірме аттар мен жасанды аттар сатира мен юморда эмоциялық - экспрессивті ыңғайда белгілі бір комикалық әсер беру үшін қолданылған және стилистикалық мақсат қойылғандығы дәлелденді.

- Кейіпкер фамилияларын жасауда отчество атауларының контексте мысқылдау, шенеу мақсатында бір-біріне қарсы мәнді сөздер және ирония жасаудың тамаша әдісі ретінде синоним, антоним сөздердің орынды, шеберлікпен пайдаланғандығы анықталды.

- Кейіпкер аттарының уәжділігі тікелей адам факторына, өмір сүріп отырған қоғамдық ортасына, сол ортада қалыптасқан тұрмыс-тіршілігіне байланысты жасалғандығын айғақтайды.

- Кейіпкер аттарының жасалуында халықтық ұғым, уәждік ұғым жатыр деуге болады.

**2 КЕЙІПКЕР АТТАРЫНЫҢ ЛЕКСИКА-ГРАММАТИКАЛЫҚ ҚҰРЫЛЫМЫ**

**2.1** **Кейіпкер аттарындағы морфологиялық-синтаксистік жасалым**

Қазақ тілінің тарихи грамматикасын зерттеген профессор М.Томанов тілдің құрылымдық тарихын зерттеп білуде дәйек болатын бір сала – ономастика екенін тап басып таниды. «Ономастикалық материал тілдің лингвистикалық және экстралингвистикалық даму жолдарының бірлікте болатынын дәлелдейді. Ономастикалық атаулар көбіне тілдің қалыптасқан сөз өзгеру жүйесінің аумағына сыймайды. Олар тілдің даму барысында жоғалып кеткен сөз өзгерту модельдері бойынша жасалған болып келеді немесе ұмытылып кеткен мағынаны өз бойында сақтауы мүмкін» [Томанов М., 1988, 13] деген пайымды пікір айтқан.

Жалқы есімдерді (ЖқЕ) морфологиялық құрылымына қарай топтастырудың дәстүрлі бірнеше жолдары мен үлгілері бар. Орыс ғалымдары ЖқЕ-ді құрылымына қарай түрліше жіктейді: Н.В.Подольская бірнегізді атаулар, екінегізді атаулар, туынды [Подольская И.В.,1978, 110]; А.В.Суперанская зат есімді атаулар, сын есімді атаулар [Сахариев Б.,1952, 72] деп қарастырса; О.А.Сұлтаньяев есімдерден және етістіктен жасалған атаулар [Сультаньев О.А., 1963,30], Т.Жанұзақов негізгі, туынды, екі компонентті, көп компонентті [Жанұзақов Т., 1976, 61]; Т.В.Линько жай және күрделі [Линько Т.В., 1986, 120] деп бөлген. Бұлайша топтастыру ЖқЕ-дің құрамындағы түбір сөздерді, олардың құрылымдық түрлерін және сөз таптарына қаншалықты қатыстылығын анықтауға мүмкіндік береді.

Ғалымдардың ЖқЕ-ді топтастыру принциптері бірдей емес, демек, әр тілдің сөзжасам құрылымы мен жасалу жолдарының да түрліше дамитындығының дәлелі. Онимдік бірліктерді құрылымдық тұрғыдан (түбір мен аффикстер) дәл талдау жасау керек. Сатира мен юиорда кездесетін поэтонимдер әртүрлі сөзжасамдық тісілдер арқылы жасалған: бір түбірден тараған, лексикалық-семантикалық (ешбір қосымшасыз), синтетикалық тәсіл (жұрнақ арқылы), аналитикалық тәсіл (сөздің бірігуі, қосарлануы) арқылы жасалуы анықталынды

**2.1.1 Бір буынды түбірден тараған СЮП-тер.**

Түркі сөздерінің байырғы түбір морфемасы бір буынды болып келеді. Тіліміздегі негізгі сөздік қордағы сөздердің басым көпшілігінің ерекшелігі – олардың бір буынды түбірден жаңа сөз тобын жасауға икемділігі. Сөйтіп, түбір морфема екінші жағынан, буын ретінде де ұғынылады. Тілдің негізгі құрылымын анықтауда бір буынды түбірлердің арқау екендігі дау тудырмаса керек. Академик Ә.Қайдардың өзі «үкілі кітап» деп атайтын еңбегінде түбірге «Тюркская корень есть наидревнейшая и историческая реальная единица языка, сохраняющая свою суть несмотря на постоянные фоно-морфо-семантические изменения, происходящие в процессе агглютинативного развития строя тюркских языков. Он может структурно совпадать с первообразным словом, если оно не превышает одного слога. Во всех остальных случаях тюркский корень выступает как производная единица языка, где корень отражает в себе состояние статики, а слово – динамики « [Кайдаров А.Т., 1986, 24 ] ,– деп анықтама береді.

Сөзжасамдық тізбектің түп негізі көп мағыналы болып келуі де тілде бар құбылыс. Түбір сөздің сөзжасам жүйесінде өзіндік қызметі бар, жаңа лексикалық мағына тудыруға арқау болады. Мысалы, *су, күл, май, жал, жыл, ми, қи, мыр, мық, ит* деген сөздерден жаңа кейіпкер аттары жасалған. Түп негіз арқылы жасалған СЮП-тер:

**Ақ >** *Ақ+ылкөп, Ағ+ылған, Ақ+иған, Ақ+мағанбет*;

**Дыр >** *Дыр+ду, Дыр+дай, Дыр+дыр, Дыр+ылдақ, Дыр+аубас*;

**Жал** **→** *Жал+тай, Жал+пақ, Жалықбасов, Жал+быр, Жал+таңбай, Жал+пақбас, Жал+быршаш, Жал+тақбай, Жалақор, Жал+ғызгүл, Жал+қаужан, Жал+тырбасов, Жал+аңтөс, Жал+тарбек, Жал+бағай, Жал+тақов, Жал+ақ, Жал+ман;*

**Жыл** **→** *Жыл+май, Жыл+анкөз, Жыл+ымбай, Жыл+мағай, Жыл+мағаев, Жыл+ысбай, Жыл+мақ, Жыл+апбергенова, Жыл+маңбет, Жыл+ым*;

**Жалп →** *Жалп+ылдақ, Жалп+аңбай*;

**Жылт →** *Жылт+ырақ, Жылт+ың, Жылп+ылдақ, Жыл+тыр*;

**Жылп →** *Жылп+ылгүл, Жылп+ос*;

**Зар**  **→***Зар+лық, Зар+лыханова, Зар+лыкүл, Зар+шыбын*;

**Ит** **→** *Ит+қара, Итемген, Итбай, Итаяқ, Итбас, Иттұмсық, Итқарын Битбаевич, Итгүл, Итқарын, Итбай, Итаяқ, Итен, Итбай Шошқабаевич, Итбақбас, Иткөз, Итуахи, Иткүл, Итібай, Итжеккенов*;

**Күл** **→** *Күл+ембай, Күл+бике, Күл+месжан, Күл+кі, Күл+мес, Күл+бет, Күл+шетай, Күл+егеш, Күл+імкөз, Күл+дір, Күл+кішиев;*

**Қи*****→*** *Қиқар, Қиқым, Қисық, Қимас, Қиқу, Қиясбай, Қисықбай, Қиғылық, Қилау, Қию, Қиқай, Қиқас, Қисайған, Қисаң, Қисықбас, Қитар, Қияқ, Қипақ, Қитық, Қиғашгүл, Қилаш, Қипақ Қиқымұлы, Қияс;*

**Ми*****→*** *Ми+мырт, Ми+лан, Ми+лау, Ми+ток, Көк+ми, Ми+сыз, Ми+шық, Ми+қылыс, Ми+тық, Ми+тау, Ми+сызов;*

**Май *→*** *Май+бике, Май+лыбас, Май+бас, Май+мақ, Май+пыл, Май+мыш, Май+мөңке, Май+сөк, Май+шелпеков, Май+басар, Май+мұрын, Май+салбек, Май+лыжігіт, Май+өкшенов, Май+берген, Май+төк, Май+шық;*

**Мыр*****→*** *Мыр+қы, Мыр+қал, Мыр+қымбай, Мыр+тық, Мыр+ыш, Мыр+заби, Мыр+қос, Мыр+жық;*

**Мық*****→*** *Мық+ыр, Мық+шеге, Мық+сан, Мық+ырыпов, Мық+ат, Мығ+ым, Мық+и, Мық+итан, Мық+тыбай;*

**Оп *→*** *Об+алай, Оп+ақ, Оп+ырап, Оп+ырбаев, Оп+ыр;*

**Су*****→*** *Су+мұрын, Су+айт, Су+ғынбек, Су+дырбай, Су+аяқов, Су+жұқпасов, Суылдақов, Су+қан, Су+қылдақов, Су+нақбай, Су+айтбек Су+дырахметович, Су+жұқпас, Су+дыр сары, Сұғанақ;*

**Сұр *→*** *Сұр+аубай,,Сұрсұлу Сұр+ғаш, Сұр+қай, Сұр+қия, Сұр+сұлу, Сұр+аман, Cұрмерген, Сұр+пақбай, Сұр+жебе* *;*

**Тыр*****→*** *Тыр+набай, Тыр+дай, Тыр+аш, Тыр+қай, Тыр+тықәлі, Тыр+ылбике, Тыр+бақ, Тырт+иған, Тыр+ысқақов, Тыр+бық, Тыр+тық;*

**Тас*→*** *Тас+тесер, Тас+жүрек, Тас+еменов, Тас+қайнатар, Тас+танбай, Тас+маңдай, Тас+бауыр, Тас+басар, Тас+бике, Тас+ырбай, Тас+кене, Тас+таңдай, Тас+құлақ* т.б*.*

Жоғарыда көрсетілген 21 бір буынды сөздерді бір мағыналық топ деп тануымыз олардың барлығында кездесетін ортақ архисема негізге алынды. Бір буынды сөздер – тілімізде көне замандардан қолданылып келе жатқан сөздер. Осы жиырма шақты бір буынды сөздерден 200 туынды түбір, яғни кейіпкер аттары қалыптасқан. Тек қана синтетикалық тәсіл тұрғысынан зерттегеннің өзінде осыншама туынды түбірдің жасалуы аз емес деп бағалаймыз.

**2.1.2 Сөз табынан жасалған кейіпкер аттары**

Сатириктер кейіпкер атын жасауда бірі – сын-сапаны, енді бірі – қимыл мәнді сөздерді жиі пайдаланады, ал үшіншісі – олардың екеуін де ұштастырады. Кейіпкер аттарының жасалымындағы тілімізде қалыптасқан тоғыз сөз табының әртүрлі деңгейдегі жасалымын, қатысын, сандық көрсеткішін анықтадық:

**1.Зат.е + зат.е; 2.Зат.е + сын.е; 3.Зат.е + етістік; 4.Сын.е + сын.е; 5.Сын.е + зат.е; 6.Зат.е. + үстеу; 7.Сан.е + сан.е; 8.Сан.е + зат.е; 9.Есімдік + зат.е; 10.етістік + зат.е; 11.Есімше; 12.Үстеу; 13.Еліктеу сөздер; 14.Аббревиатураланған сөздер; 15.Одағайлар; 16.Шылау сөздер.**

**1. а) Зат. е + зат. е:** *Ақыл+қалта, Әтір+шай, Бал+қаймақ, Бетон+бет, Дәу+пері, Есек+тас, Жорға+гүл, Метал+тіс, Күл+бет, Қыз+бала, Қыл+мойын, Сері+жігіт, Су+мұрын, Тас+маңай, Теке+көз, Шөп+желке.*

Кейбір біріккен сөздердің жігі айқын (*Итаяқ, Қырықсақина, Шөпжелке, Күлшашар, Байсүйер, Қырыққабат*), біріккендігі бірден көзге түсіп тұрады.

**ә) Зат. е + сын. е:** *Кек+ала, Күкірт+сары, Ұйқы+сары, Үкі+сары, Мес+қара, Тас+қара, Қабан+қара, Ши+қара, Шот+қара, Ми+сыз, Май+лы* т.б. Түр-түске қатысты жасалған кейіпкер аттарын танымдық тұрғыдан этнолингвистикалық зерттеуіміз толығырақ ІІІ тарауда жеке сөз етіледі.

**б) Зат. е + етістік:** *Ат+келтір, Бас+имес, Бас+бұзар, Бой+бермес, Дым+білмес, Жамбас+сипар, Қыз+тумас, Май+басар, Май+жеген, Мөр+басар, Пұл+жеген, Тай+жұтқан, Тас+жарған, Теңге+жұтқан, Той+болсын, Ұл+емес, Ұл+табар, Ұл+шығар, Шай+құяр, Тай+шабар(ов).*

**2. а) Сын. е + сын. е:** *Асау+қара, Дәу+қара, Шала+қызу, Арам+қара, Семіз+қара, Қара+ала, Шой+қара* т.б.

**ә) Сын. е + зат. е:** *Ақ+долы, Ақ+балдақ, Ақ+кемпір, Ақ+қу, Ақ+сом, Ақ+туша, Ақ+тайлақ, Ақ+көз, Алай+көз, Ақ+қисым, Ақ+жем, Ақ+табан(ов), Ақ+тайлақ, Ала+бас, Ал+бике, Арзан+гүл, Аш+гүл, Әрлі+гүл, Бейпіл+ауыз, Боз+тайлақ, Боз+інген, Дәмді+гүл, Жыртық+гүл, Көк+аяз, Көк+қасқа, Көк+ми, Көк+долы, Көк+тиын, Көк+шақа, Көк+жал, Көк+бай, Көк+байтал, Көк+аяқ, Көк+қас(ов), Күрең+көз, Қара+қатын, Қара+бұқа, Қара+кемік, Қара+шаруа, Қара+бет, Қолаң+шаш, Қоңыр+құлжа, Қызыл+тазы, Майлы+жігіт, Майлы+тон, Сапты+аяқ, Сар+шолақ, Сары+бас, Сәнді+гүл, Сойдақ+тіс, Сұр+сұлу, Титтай+күл, Шайпау+гүл, Шала+мас.*

**б) Зат + үстеу:** *Егеу+әлі, Тыртық+әлі,Әзіл+әлі.*

**3. Сан есім** – сөз таптарының ішінде стильдік мәні бейнелі тәсілдің аумағында емес, тура және нақты мағына беруде жиі қолданылады. Пифагордың «Дүниені сан билейді» деген сөзі бар. Осыған байланысты қоғам өмірінде үлкен ақпараттық деректеменің негізгі көрсеткіші ретінде сан есім нақты стильдік жүк атқара алады.

**а) Сан. е + сан. е:** *Қырық+бес, Елу+бес+бай, Отыз+бір+бай.*

Сан есімнің қатысуымен жасалған аттардың ауқымын тереңірек зерттеуіміз ІІІ тарауда жеке сөз етіледі.

**ә) Сан. е + зат. е*:*** *Алты+бас, Бес+бике, Бес+қара, Бестиын, Бес+балуан, Бесті+айғыр(ов), Бес+қарын, Бесті+бай, Бір+ай, Бір+жамбас, Жалғыз+гүл, Жүз+тайлақ, Қырық+қабат(ов), Қос+орай, Қос+омыртқа, Жалғыз+бике, Мыңылқы, Мың+жігіт, Үш+кемпір, Төрт+қара, Дара+бай.*

**4. Есімдік + зат. е.** Есімдіктің тіліміздеатқаратын қызметі орасан болғанмен, сан жағынан аз кездесті. Есімдікмағынасындағы сөздер белгілі ойды беруде алуан түрлі мағыналық реңкке ие болады.

**а) сілтеу:** *Анаубай, Мынау мырза, Анаубек, Мынаубек, Мынаугүл, Солзада*.

**ә) белгісіз мәнді:** *Пәленше Түгеншиев, Пәленбаев, Әлдекім, Бірдеңкеев, Бірдібірге Шағыстырғанова.*

Сөйлеу тілі лексикасын стильдік тұрғыда сипаттағанда мына бір сөздерді де өз алдына бөле, жеке айту керек. Мысалы *пошым, неме, "кәзір", пәленше,*  *түгенше* тәріздес қарапайым сөздердің, варваризм атаулынын, да тіл байлығына жататыны мәлім. Бірақ олар да белгілі бір стильде ғана жұмсалады. Әлгі сөздер, мысалы, сөйлеу тілі лексикасына тән. Осы себепті көбінесе сөйлеу стилінде қолданылады. Сондай-ақ, кейде белгілі бір стильдік мақсат үшін көркем шығармада да, сықақ-мысал түрінде жазылған очерктерде де кездеседі. Ал қалған стиль түрлерінде сирек ұшырасады, негізінен көркем әдебиет стилінде ғана колданылады.

***Пәленшені*** *ұрам деп,* ***Түгеншені*** *қырам деп...* (Абай)

**б) сұрау мәнді:** *Кімов < кім?, Қайзада < қай*?

**в) өздік:** *Өзге, Өзден, Өзгегүл, Өздебай.*

**г) болымсыз мәнді:** *Ешкім Жоққұлов, Ештеңе Ешкімбілмесов, Ештеңе Айтпайтынов, Іштеңкей Іштеңкеевич*. Сөйлемде болымсыз есімдіктердің қайталануы да оған экспрессивтік мән береді.

Болымсыздықтың экспрессивті-эмоциональды мағынасы лексикалық тәсілмен де жасалады. Оған сөйлемде *түк, дым, дәнеңе, еш, ешбір, ешкім, ештеңе, ешқайсысы, ешқайда, ешқашан* сияқты болымсыз есімдіктердің болымсыз формалы баяндауыштардың мағыналарын күшейтуін жатқызуға болады. Функциялық қызметі жағынан *анау, мынау, сол* есімдіктерімегзеу; *әлдекім, пәленше* белгісіздік; *кім, қай* сұрау; *ештеңе, ешкім* болымсыздық мәнге ие. Ал сөйлеу барысында аталған есімдіктер тобы белгілі бір лексикалық мағынаға ие, яғни бірнәрсені немесе біреуді бүркемелеу, жұмбақтау, ишаралау арқылы жасырын эвфемистік сипат алады.

**5. Етістік** – сөз таптарының ішінде ең ауқымды, кең өрісті, бай семантикалы, көп формалы тілдік құбылыс және орасан бай категория. Етістік тұлғалардың қызметі, түрлі мағыналық реңктері, нақыш-бояулары, экспрессивтілі көркем шығарма тілінде айқындалады. Мәселен, шақ, рай, көсемше т.б. тұлғалы етістіктердің, болымсыздық формасының стильдік жұмсалу мүмкіншіліктері кең. Етісітк тұлғаларының модальдылығын, экспрессивтілігін күшейте түсетін элементтер де (демеулік шылаулар, одағай, қыстырма сөздер, есімдік, үстеу) айрықша қызмет атқарады. Сондықтан біз оны тақырыпқа орай лексика-семантикалық мағынасы тұрғысынан қарастырып, етістіктен жасалған түрлерін ғана атап өтеміз: .

**а) етістік + зат.е:** *Азына+гүл, Берді+гүл, Бөсер+бай, Жөнде+гүл, Көнген+бас, Күлмес+жан, Қаңғы+бике, Қопар+гүл, Қойқой+бек, Қысқар+бек, Құса+ғали, Қайра+ғали, Сипа+гүл, Зытты+ғали* т.б.

**ә) есімше формалы СЮП-тер:**

***-*ған/-ген*:*** *Жұт+қан(ов), Түрт+кен(ов), Тұр+екен+ов, Ұм+тыл+ған, Үр+ген, Көр+ген(ов), Кез+ер+ген, Мас+ыл+ған, Той+ған, т.б. Асап Күйсе+генович, Той+ған+гул Семір+геновна, Тілепал+ған, Тауып+ал+ған, Бере+сал+ған, Жайпап Жегенович, Көріп Білмегенович* т.б

***-*ар/ер*:*** *Ал+да+****р****, Жет+****ер,*** *Қу+ан+****ар****,Қос+бас+****ар****, Бөс+****ер****, Дөң+ас+****ар****+ов, Тау+ас+****ар****+ов, Тас+бас+ар,* т.б.

**-с:** Ес*+кер+ме+****с****+ов, Дес+бер+ме+****с****, Ел+е+ме****с****, Күл+ме+****с****, Той+ма+****с****+ов, Жалық+па+****с****+ов, Қи+ма+****с****, Қап+па+****с****, Тап+тыр+ма+****с****+ов, Өл+ме+****с****+ов* т.б.

**б) бұйрық райлы:** *Зау+ла+т+бай, Зу+ла+т, Кой+бақ, Ұрда+жық, Кел+кел, Қой+қой, Іліп+тарт, Жалт+ар+ма, Түлкі+бақ, Қой+болды, Жандай+шап, Барып+кел, Шауып+кел, Бар+бол, Жоқ+бол, Жөн+де+гүл* т.б.

**в) етістік + сын.е:** *Де+гіш*

**6. Үстеуден туындаған СЮП-тер.** Қазақ тіліндегі үстеулер – қимылдың, іс-әрекеттің әр түрлі белгілерін жүзеге асу тәсілін, мекенін, мезгіл, жай-күйін білдіретін сөздер, бұл сөздер әр стильде өзінің белгілі стильдік салмағымен ерекшеленіп отырады. Сөйлемде пысықтауыш қызметін атқаратын етістікпен жанасып, кейде сын есім, кейде үстеу түрінде келетін сөздер табиғатын талдау оңайлыққа түспейді. Үстеулердің стилистикалық мәні мен мағынасын көрсетуде оны жеке-дара алып қарағаннан гәрі басқа сһз таптарымен селбестіре қарастыру арқылы стилистикалық мүмкіндіктерін ашуымызға болады.

Бұл жолмен жасалған кейіпкер аттары тым аз кездесті: ***Әлі+бала, Әлі+қыз, Әлі+тірі, Егеу+әлі, Екеу+әлі, Нақ+тан, Жік+жаппаров*, *Бірдібірге Шағыстырғанова, Нағыз. Бірдібірге*** < **бір**+ді **бір**+ге түбірі– **бір**, қосымшалары табыс және барыс жалғаулы, тура мағынасында толықтауыш болады, объективтілік мәннен адвербиалдық мағынаға көшіп, үстеулік мәнге ие болған.

7**.Одағайлардан жасалған СЮП-тер.**

Одағай эмоционалды-экспрессивті реңкі күшті сөздер болғандықтан, кейіпкер атын әсірелеу, көріктендіруде түрлі сезімді дыбыстық ишаратпен білдіретін СЮП-тер жасалған.

Сөз таптарының стилистикалық қызметін зерттеген Д.Әлкебаева одағайлар туралы «сөз таптарының ішінде адам эмоциясының өте нәзік қатпарларын беруде оның астарлы қатпарларын, стильдік мәнерін танытуда одағайлар ең қуатты эмоционалды-экспрессивтілік көркемдік дәрежесіне көтеріле алады» [Әлкебаева Д.Ә., 2007, 166] деп баға берген.

Бұлар зерттеу барысында сан жағынан өте аз екенін көрсетті. Дегенмен, іштей микротоптарға бөліп қарастырдық:

**а) көңіл-күй одағайлары:**

*Алақай* (қуану), *Апырай* (апырай – таңырқау), *Әупірім* (әу, пірім – қиналғанда, табынғанда айтылатын сөз), *Әләуләй* (әндету), *Ахахау* *Одағаев* (а-ха-хау – қатты күлу), *Уау* (ұнатпау), *Әлди* (әлди –баланы еркелету), *Бәрекелді* (мадақтау), *Итуахи* (таң қалу), *Мейлі Бәрібірович* (мейлі бәрібір – селқостық таныту), *Ойбайқызы* (шошынғанда айтылатын сөз), *Обалай* (обал-ай – мүсіркеу), *Ойбайгүл* (ойбай – қорыққанда, шошынғанда айтылатын сөз)*,* *Ұятай* (ұят-ай – ұялу), *Айқап* (ай, қап – өкіну), Өйгерім (Өй, керім), *Әупін* (әу–көңіл аудару үшін айтылатын ишарат)*,* *Әйдік* (әй – беймәлім біреуге айтылатын қаратпа сөз), *Әушен.*

**ә) хайуанаттарды шақыру, жекіру, тыйым салу мәнінде айтылатын одағайлар.** Мұндай одағайлардан жасалған СЮП-тер көп емес.

*Айтақ* (итті қосақтау), *Ауқау* (сиырды шақыру), *Ләпірләй* (ләп-қазды шақыру), *Мияужан* (мияу – мысықтың дауысы), *Піштән* (піш-мысыққа жекіру), *Мыршым* (мырш- жекіру).

**б) экспрессивті одағайлар** адамға тікелей бағытталатындықтан, мағыналарында экспрессиялық мән күштірек болады. Бұған *Айдабол, Ұрдажық, Бәрекелді* сияқты СЮП-тер мысал бола алады. Бұлар *–* ұлттық ерекшелікті білдіретін одағайлар.Сатира мен юморда қолданылған одағай мәнді аттардың қайсысын алсақ та, ұлттық бояуы, реңкімен ерекшеленіп тұрады, басқа ұлттан айырмашылықты білдіретін көрсеткіш деуге болады. Одағай сөздердің қатысуымен жасалған СЮП-терден этнолингвистикалық сипатты іздеу үшін әр кейіпкер атының шығу төркініне, түбіріне зер салуды қажет етеді.

***Апырай***~ Япырай, *Әупірім* сөзінің төркінінде *пір* сөзі жатыр. Одағай пір сөзіне жалғанып, тілімізде түрлі нұсқада айтылып, таңғалғанда – *апырай,* қиналғанда *– әу, пірім,* өкінгенде *– апырмау, япырмау* сияқты қолданыстар қалыптасқан.

***Ахахау*** < ах+ахау < ах ‘таңдану, опық жеу’, *ахау* өлең айтқанда дауысты көтеріп шырқау үшін айтылатын сөз. *А+ха+ха* – күлудің бір түрі, осыдан **аха+хау** *ырду-дырду, ойын-сауық, сауық-сайран* дейтін ұғым қалыптасқан.

Осы кейіпкер атының екінші сыңары *Одағаев* < одағай сөзі жалпы сөйлеуде тұрпайы, анайы, өрескел дегенді білдіріп, тұтастай алғанда *Ахахау Одағаев* – ерсі, дөрекі, өрескел, оғаш істермен ерекшеленген кейіпкер аты.

***Әдесемә*** < *ә, десе, мә,* яғни адамның *ә, мә* дейтін дыбыстық қатардан мағыналы бір сөзге айналған деуге негіз бар. Бұл сөздің семасында *ештеңеден тайынбау, қарсыласып тұрып алу мәні* жатыр.

Ол туралы Ә.Қайдар: «обычно употребляется для психологической характеристики неуважительных и не совсем корректных взаимоотношений людей, в которых подчеркивается строптивость, чрезмерная острая реакция в поведении одного человека по отношению к другому»,– деп *әдесемә* сөзін дәл ұғындырады [94,68].

***Ойбайқызы*** < ойбай – қорыққанда, сасқанда, үрейленгенде, шошығанда, таңырқағанда айтылатын сөз, дауыс ырғағына қарай қай мағынада айтылғаны аңғарылады. «Айқайдан ойбайым тыныш» дейтін мақал осындай ерекшеліктен туған болу керек.

**8. Шылау сөздерден жасалған СЮП-тер.**

Шылау – өздері тіркескен сөзге әрқилы реңк жамап, мағынасын айқындап, толықтырып отыратын көмекші сөздер. Кейіпкер аттарының эмоциональды ыңғайда жұмсалу аясының кеңдігі, көбінесе аффикстердің қызметіне байланысты. Тіліміздегі *–ай, -екеш, -да* қосымшалары ұнамсыз реңк тудырып, қомсыну, мысқылдау, кекету сияқты жағымсыз әсерді күшейтеді.

***Ұятай >*** *ұят+ай****.*** Қазақта соңғы туған баланы Кенже деп атау үрдісі бар.Көп балалы ана Ақкүміс әже *Кенжебек*, *Кенжегүлден* кейін туған баланы «ел-жұрттан ұят болды, осы да жетер, қызалақтың атын *Ұятай* қойыңдар» дейді.

***-ай* –** сөздің мәнін күшейтетін демеулік шылау таңдану, таңырқау мәнін үстейді. *Ай+қап, Обал+ай, Елім+ай* сияқты СЮП-тер бар.

***-екеш*** – кемсіту, қомсыну, мұқату реңктерін білдіреді: *Сом+екеш, Құл+екеш.*

***-да*** – *Айдабол* < ай+да+бол, *Ұрдажық* < ұр+да+жық < ұру, сабау, соғу, түйгіштеу, жығу, құлату, сұлату, алып ұру, жеңу дегенді білдіреді, Ұрдажық сөзі жалпыланып’, дөрекі, дөкір, төбелесқұмар’ деген ұғымда жұмсалады. Бұл жерде **де** шылауы **ұр**және **жық** сөздеріне үстемелеп, күшейту үшін дәнекер ретінде жалғауыш болып тұр.

Айдабол атын жіктесек, *айда, бол* деген императив тұлғалы сөз шығады. Ауызекі сөйлеуде айда сөзі *жарайды*, *құп* дегенді білдіреді. Бұл сөз орыс тілінде де кездеседі, бірақ ол орыс тілінде кірме сөз ретінде қабылданған, Мысалы, украин тіліндегі **гайдамак** атауын Н.К.Дмитриев *түркі сөзінен алынған* дейді [Русская фразеология., 1986, 20].

*Айдабол, Ұрдажық, Ұятай* – бұл бейнеленген кейіпкерлер – біз өмір сүріп отырған заманның «жемістері», осылардың бәрін бір адамның бойына сиярлық етіп шебер суреттеудің негізінде образы біздің көз алдымызда тұрады.

**9. Аббревиатураланған** **СЮП-тер**

Қазақ аббревиатурасының жасалу, қалыптасу жайы сонау қазақтың ауыз екі сөйлеу тілінен, оның орфографиялық, кейде нақыштық, бейнелеу, сөз шеберлігі дәстүрімен байланысып жатыр.

Деректерге жүгінсек, қазіргі қазақ тіліндегі *апар, әкел, әпер, әпербақан* осылардың бәрі дерлік біріккен немесе кіріккен сөздер деп аталынып жүрсе де, шынтуайтқа келгенде, қысқарған сөздер – бір-бірімен жымдасып кеткен, яғни аббревиатураға ұшыраған. Тіл-тілдегі сөз жасаудың өнімді тәсілдерінің бірі болып табылатын аббревиатуралаудан кейіпкер аттары жасалған.

Мұндай жолмен жасалған СЮП-тер зерттеуімізде аз да болса, кездеседі: *Әпербақан* < алып+бер+бақанды, *Совхозбек* < советское хозяйство, *Двкәлі* < ДВК < Демократический Выбор Казахстана+әлі, *Касемсот* < К-700, *Колхоз+бек* < коллективное хозяйство, *Спидбек* < СПИД+бек. Бұл аттардың ішінде *Касемсот –* келінніңат тергеуінде, *Двкәлі* – саяси кейіпкер ретінде аталады. «Тіл феноменін – тіл әлемін этностың өзін танып білудің қайнар көзі, біліктіліктің кәусар бұлағы»[Кайдар А.,2003, 11] деп академик Ә.Қайдар айтқандай, қазақты этнотұлға ретінде тануға сөз табының барлық түрінен жасалған СЮП-тер уәж бола алатындығына көз жеткізуге болады.

**2.1.2 .1 Еліктеу сөздерден жасалған СЮП-тер.**

Еліктеу сөздер адамның әр түрлі күлгені, жүргені, тұрғаны, қозғалысынан қалыптасады. Қазақ тіл білімінде еліктеу туралы зерттеу еңбектері жетерлік. Професссор К.Ш.Хұсайынов еліктеуіш сөздердің, әсіресе дыбыс еліктеуіштердің табиғатына қатысты монографиялық еңбек жазған [Хұсайынов К.Ш., 1998, 40]. Еліктеуіш сөздер қазақ тілінің ұлттық дүниетанымының негізгі басты қасиеттерін анықтайды. Олар - көне тілдік қор, бейнелі көркемдік қасиеті, стильдік мәнері арқылы ұлт тілінің нақышты шұрайлы бөлігі болып табылады, сондықтан оны стилистикалық тұрғыдан оның әлі ашылмаған ұлттық тілдің бояулы өрнегін стилистикалық тұрғыдан бағамдауға, түсінуге көмектеседі. Әсіресе, еліктеуіш сөз дыбыс ұйқасымдылығына құрыла келіп, сезімді селт еткізер мәнерімен айрықша қолданыста жиі ұшырасады.

Еліктеу сөздерді жете зерттеген академик Шора Сарыбаев қазақтың күлкі түрлерін жіктеп-жіліктеп, 70-тен астам түрлерін тауыпты. Бұл лексемалар сатиралық-юморлық туындыларда, әзіл-оспақ әңгімелерде жиі кездеседі. Еліктеу сөздердің «тұла бойы» тұнған эмоция, сезім, әсерлеу болғандықтан, кейіпкер аттарындағы ирониялық, юморлық бояудың қанықтығына әсер етеді, небір «құйтырқы» аттардың жасалуына негіз болады.

***Қиқу* ↔** қиқуайғай, шу. Жүрген жері айғай-шу, қиқулайтын дыбыс сияқты долы, бетпақ әйелдің мінезіне, жүріс-тұрысына лайық қойылған.

«*Дәлізден шыққан дүрсілден* ***Қиқу*** *апайдың келе жатқанын білдік. Салыңқы бұғақ, шүріппе ерін Қиқу апамыз кіріп келді. Кіре сала орындықты ырғап-ырғап бажылдатты. Апайдың жыны уақыт, жер таңдамайды. Еден екі рет солқ етті...Стол үш рет бұрқ етті. Екі көпіршік екі езуге жарыса ытып шықты да, шарланып барып жоқ болды. Кабинет есігі қалай Қиқу апайдың қолында кетпегеніне таңырқадық. Терезеден қарасақ, асфальттың көбесін сөгіп жіберердей тарпи басып тартып барады*» [Ермахан Шайқы, 129,67 б].

Еліктеу сөздер дыбыстық жағынан, яғни дауыс ырғасына қарай одағай сөздер сияқты құбылып, түрленіп отырады. Табиғатқа, дыбысқа еліктеуден туған сөздер тілімізде қандай көп болса, аттар да көп. Олардың дыбыстық құрамын академик Ш.Сарыбаев шартты белгілермен таңбалап, бірнеше түрге: дауыстыны – **V**, дауыссызды – **C**, сонар дыбысты – **L** деп бөлген. Осы топтастыруды біз де қолдандық:

**1. CVC 4.CVLCVL**

қат → *Қат+ырлаққұлы* даңғыр → *Даң+ғыр+бай*

шыт → *Шыт+ырлақ* сылдыр → *Сыл+дыр+гүл*

қыт → *Қыт+қыт+бек* селдір → *Сел+дір+гүл*

қож → *Қож+бан* шүлдір → *Шүл+дір+гүл*

бож → *Бож+бан* күлдір → *Күл+дір+гүл*

пыш → *Пыш+пан*

піш → *Піш+пан* **5.CVCCVL**

күп → *Күп+ілдек* бұлтаң → Бұл+таң+бек

зып → *Зып+берген* шолтаң → Шол+таң+бай

сақ → *Сақ+берген* жыртың → Жыр+тың+гүл

**2.CVLC 6.CVCVL**

тырқ → Тырқ+ай дедек → Дедек+бай

шіңк → Шіңк+ей шошаң → Шошаң+гүл

қоңқ → Қоңқ+ай сусыл → Сусыл+дақ

таңқ → Таңқ+ыбай

томп → Томп+ыш

дыңқ → Дың+қыш **7.CVL**

дік → Дік+дік

**3. СVСVL** даң → Даң+ғой

бұлаң → Бұлаң+бай дар → Дар+дана

жымың → Жымың+ғайша қық → Қық

жалаң → Жалаң+гүл дал → Дал+бай

Еліктеуден туындаған аттар семантикалық, фонетика-морфологиялық құрылымы да, эмоциялық жағынан ерекшеленіп тұрады.Еліктеу сөздер – «көркем әдебиетте көп кездесетін, айтайын деген ойды дәл жеткізу жағынан ерекше мәні бар, тілімізге әрдайым әсемдік, ықшамдылық, көріктік сипат беріп тұратын, шығарма тілін бейнелеп, мәнерлеп тұратын сөздер» [Сарыбаев Ш.Ш., 2000, 335].

Кейіпкерді жан-жақты суреттеу үшін, оның әсіресе жүріс-тұрысын, әртүрлі көзге ерсі қимылдарын, сөйлеген сөзін беруде ерекше дыбысталатын, экспрессиялық мәні күшті аттар әдейі таңдалған деуге болады.

***Зузулә*** *>* зу+зу+ла*.**Анау отырған, алтын сырғасы ай жүзіне жарасқан Зузулә жеңгейге бірінші сөз беріледі. Қол соғып қойыңыздар! Бәрекелді! Зузулә жеңгей сырғасын жұртқа анық көрсету үшін басын олай бір, бұлай бір сөйледі. «Сенде бар алтын сырға бізде жоқ па» дегендей, қонақ әйелдер де бастарын изеген болып, алтын алқа, сырғаларын жалт-жұлт еткізді* ().

Түрколог Н.К.Дмитриев «Түрік тіліндегі еліктеуіш сөздерді аударуға болмайды, тек сипаттап беруге ғана болады» [Дмитриев Н.К., 1962, 85] деген ойды дәлелдеу үшін осындай СЮП-терді лексика-семантикалық жағынан топтастырдық.

**І. Адамның жүріс-тұрысын бейнелейтін СЮП-тер:**

*Алшаңбай ~* алшаң, *Бұлтаңбек**~* бұлтаң, *Дікдік ~*  дікдік, *Дікілдековна*  *~* дік, *Дедекбай ~* дедек, *Дыңқыш ~* дыңқ, *Еңкіш ~*  еңк, *Жыпбике ~*  жып, *Зырбике*  *~* зыр, *Зыпбике ~*  зып, *Зырдай ~*  зыр, *Қисаңбай ~*  қисаң, *Қалтқұлт Еткенов* *~* қалт-құлт, *Қисайғанов ~* қисай, *Лыпбике ~* лып, *Байпаң~* байпаң, *Митың* *~* митың, *Салпаңбаев* *~* салпаң т.б.

**ІІ. Адамның сөйлеу ерекшелігін білдіретін СЮП-тер:**

*Әкіреңбай**~* әкірең, *Бұлдыр* бұлдыр, *Быдық* быдық, *Діңгірбай* діңгір, *Дүңкілдек* дүңк, *Жыпылдақ* жып, *Зузула* зу-зу*,* *Күпілдек* күп*,* *Қомпылдақ* қомп*,* *Лепірбай* лепір*,* *Міңгір*  көлгір, *Міңкілдек* міңк*,* *Міңкей* міңк*,* *Өкірешбай* өкір*, Сақылдақ* сақ*, Тақылдақ* тақ*, Шүлдір* шүлдір, *Шіңкей* шіңк, *Ыңыранбай* ыңырау*, Ыңқылдақ* ыңқ т.б.

**ІІІ. Адамның көңіл-күйін танытатын СЮП-тер:**

*Бұрқан Талқанович* *~* ашулану, *Жымыңғайша* қуану, *Дүңкілдек* дөрекі*, Күлімкөз, Күлдір, Күлегеш* күлу*, Өбек* еркелету, *Күңкілдек* ренжу*, Сұңқибек* жылау, *Сыпылықгүл* күлу, *Шытырлақ* ашулану*, Сықылықгүл* күлу*, Шым Шытырықов* шатасу*,*  *Әңкі, Тәңкі* ашулану, *Шақар* ызалану т.б.

**ІV. Адамның мінезін сипаттайтын СЮП-тер:**

*Аңғалақ* *~*аңқау*, Даңғой~* даукес, *Былжыр* *~*ынжық*, Даңғырбай* *~*ақкөңіл*, Болбыр~* бос*, Елпекбай* *~*жұмсақ*, Шайпаугүл* *~*долы*, Қылтың, Сылтың* *~*жеңілтек*, Желпілдек, Жалтақ* *~*қорқақ *, Дәлду* *~*ерке т.б.

**V. Табиғаттағы аң-құстың дыбысынан туған СЮП-тер:**

*Арсалаң* *~*иттің еркелеуі, *Қиқу* *~*тырнаның үні, *Ләпірләй* қазды шақыру, *Мияужан* мысықтың үні, Піштан *мысыққа жекіру*, *Қытқытбек* қыт-қыт –тауықтың үні, *Көкек* *құстың үні*, *Әупілдек* құстың үні, *Бытпылдақ* бөдененің *үні*, *Күйісбай* күйіс – жылқыдан басқа малдың шөп шайнауы, *Сұңқылбек* сұңқ –аққудың үні, *Мыршым* мырш – мысыққа жекіру, *Шақшақай* шақ – торғайдың даусы.

Ғалым Ш.Сарыбаев еліктеу сөздер «әупілдек, бытпылдақ, көкек сияқты құс атауларының жасалуына негіз болғанын» [Сарыбаев Ш.Ш., 2000, 50 б.] айтады.

**VІ.** **Адамның ұнамсыз қылықтарын білдіретін** **СЮП-тер**:

*Адыраңбай ~* дөрекі,  *Барпылдақ ~* мылжың, *Былқылдақ ~* тұрақсыз, *Көкекгүл* *~* бөспе, *Қомпылдақ~*  мақтаншақ, *Суқылдақ ~* өтірікші, *Судырбай* *~* суайт*, Суайтбек* *~* алдампаз, *Шошаңгүл ~* ұшқалақ, *Шақшақай* *~* ызақор, *Шыңқетпе*  *~* жылауық, *Шіңкілдек ~* мазасыз, *Шіңкей*.

*Әйеліме алдыма әлгі айнаңды ұстасаңшы десем, «немене, сүлік жабысып сұп-cұлу бетіңді көрейін деп пе ең!» деп, Шіңкейім шіңкілдейді. Айнадан өзімнің шапшақтай болған басымды, оған жабысқан бармақтай-бармақтай қан сорғыштарды көріп шошып кеттім.*

*- Мынаған қарашы,-деді Шіңкей, аяғын көтеріп, табанын көрсетіп,- шұлығым тесіліп қалыпты. Жамау жапсырайын ба енді? Кісі үйінде аяқ киімді шешпей отырмайсың* (Ш.Смаханұлы. Сұлу екеніңді білмейсің?).

**VІІ. Ән-күй, ойыншық атауларын білдіретін СЮП-тер**:

Әридаш ~ әри-әри, әри+даш, *Әләулай* ~ әл-әу-лай, *Гәкку* ~ гәк-гәк, гәк-ку, *Бипыл* ~ бип-ыл, бипыл, *Әупілдек* ~ әуп-әуп, *Дәйдім* ~ дәй-дім, дәй-дім-ай, *Діңгірбай* ~ діңгір-діңгір (домбыраның дыбысы), *Тыңқыбай* ~ тыңқ -тыңқ (домбыра шерту), судыр ~ су-дыр, *Қақпақыл* (ойын аты), қақ-пақ-ыл, *Сырғанақ*~ сыр-ға-нақ (ойын аты), *Тамтарам* ~там-тарам-тарам, *Тоқпақ* тоқ-тоқ (қолағаш), *Зырылдауық* ~ зыр-зыр, *Сылдырауық* ~ сылдыр-сылдыр (ойыншық аты). Мұнда көбінесе дыбыстық еліктеуден, әуенді созып, не буын қайталаушылықтан туындаған.

**Бипыл** сөзінің шығу төркіні белгісіз. Сатирик Ә.Көшеров «Осындағы күлли, күлли дегені сөз емес – дыбыс, «ля-си, ля-си» мажор, «бипыл, бипыл» дегені – «ми-фа, ми-фа» дыбыстары, яғни гармонның ритмдік дыбысы»,– дейді, оны халықтық этимология деп түсінуге болады.Расында, қазақта **Бипыл** деген қыздың есімі кездеспейді.

Еліктеу сөздердің қатысымен жасалған СЮП-тердің астарында ұлттық үрдіс, қазақи мінез, әзіл-қалжың т.б этнолингвистикалық деректі тамыршыдай тап басып, таныту оңай емес. Кейіпкердің ерсі мінезі, жүріс-тұрысы, яғни ішкі болмысына сыртқы бітімі сай ат лайық қойылған. Қазақтың ән-күй өнері, ұлттық әуен, ұлттық ойын аттары да еліктеу сөздерден жасалған. Қаламгерлер кейіпкердің бейнесін, көркемдік қуатын, экспрессиялық бояуын қалыңдату үшін ат қоюда еліктеуіш сөздерді жиі қолданған.

Мысалы сатирик М.Рәштің **Адыраңбаев** деген кейіпкері бар, аты затына сай, «*ашуқорлығы мен адыраңдаған мінезі қайда барса да қалмайды. Қой үстіне торғай жұмыртқалап тұрған жеріңіздің өзі ол келісімен астаң-кестеңі шығып, бүйі тигендей болады*» [М.Рәш; 54].

Еліктеу сөздердің қайсысының мағынасын алып қарасақ та, адамның көңіл-күйі,жүріс-тұрысы, қимыл-қозғалысы, сөйлеу ерекшеліктері, мінез-құлқынан хабар беріп, «сөйлеп тұрғандай әсер береді». Мұндай аттар поэтикалық ономастикада **«бейнелеуіш», «мағыналы», «сөйлейтін аттар»** деген атауға ие.

Қорытындылай келгенде, «тіл-тілде не көп – сөз көп, сөздің түрі көп: …көне де, жаңа да, бір текті де, әр текті де, біріккен де, кіріккен де, мағынасы айқын да, күңгірт те, өлі де, тірі де – бәрі-бәрі тілде бар» [Манкеева Ж.А., 2004, 31] деп профессор Ж.Манкеева санамалап көрсеткендей, осы түбірлерден небір сиқырлы мағыналы сөздер туған. Ол сөздерді ойната, комикалық әсермен жеткізуде юмористер бар тілдік құралдарды қолданған.

**2.2 Патронимдер мен матронимдердің жасалу үлгілері**

Кейіпкер фамилиялары – көңіл қоярлық, аса қызық мәселелердің бірі. Көркем туындыдағы кейіпкердің фамилиялары Ресей поэтикалық ономастикасында «сөйлейтін фамилия», «ойдан шығарылған», «жасанды», «энциклопедиялық» т.б терминдермен беріліп жүр [Карпенко М.В., 1970, 142].

Қазақ сатирасы мен юморында күлкілі аттар ғана кездеспейді, сол шығармада бастан-аяқ жүретін «әртіс» іспетті, олардың аты-жөні, яғни фамилиялары да болады. Кейіпкердің аталуы сықақшының қиялы мен қаламынан «туатындықтан», миға қонымсыз, ойға сыйымсыздау фамилияларды ұшыратамыз. Кейіпкердің аты-жөні, әке аты, тегі, тіпті шеше атынан жасалған фамилиялардар да кездесті.

О.С.Ахманованың сөздігінде көрсетілгендей [Карпенко М.В., 1969, 224], ары қарай патронимдер (patronyme – әке атауы ) мен матроним (matronymic– ана атауы) деп қолданатын боламыз.

Фамилия – ұзақ жолдан өткен, сан ғасырлық тарихы бар, бірден пайда болған құбылыс емес. Сол заманда фамилияның орнына *прозванья* сөзі қолданылғанын В.И.Дальдің сөздігінен көруге болады: «Ты как прозыавешься? – как фамилия твоя. Прозванья – проименованье, фамилия человека, придаточное имя, какое носит вся семья» [В.И.Даль, 538].

В.И.Дальдің сөздігінен фамилия «тек», «тұқым», «отбасы» мағынасын білдіргенін білуге болады. М.Фасмердің сөздігі бойынша поляк тілі арқылы қабылданған «фамилия» орыс антропонимиясында славян төркіндес терминдердің арасынан басқа тілден енген сөз ретінде ерекшеленеді. Бірақ орыс тіліне латын тілінен (лат. famіlіa «үй, семья») еш өзгеріссіз енген. «Фамилия» сөзінің мағынасы ұзақ уақыттар бойына латын тіліндегідей мағынада ұғынылды.

Орыс фамилияларының тарихи қалыптасуын А.В.Суперанская ХІV–XV ғғ. деп көрсеткенімен [А.В.Суперанская, 1990, 91], Ю.Федосюк одан да бұрынырақ пайда болуы мүмкін екендігін, себебі көне орыс қолжазбаларында кездесетіндігін айтады [Федосюк Ю.,1972, 5].

Көне Рим мемлекетінде фамилия «отбасылық, әлеуметтік», «заң» жөніндегі бірлік ұғымын білдірген, кейін XVІІІ–XІX ғғ. бұл сөздің мағынасы кеңейіп, «нәсіл», «тек», «отбасы» сияқты ұғымдарды иелене бастады. «фамилия» сөзі төмендегідей ұғымдарды берген: 1.Семья атына жалғанатын, тұқым қуалай берілетін мұрагерлік ат; 2.Бір атадан тараған ұрпақ, тек; 3.Ежелгі Римде семьяға қатысты заңды шаруашылық билігі, бір сөзбен айтқанда, қоғам дамуымен байланысты болатын тарихи категория.

Патронимдердің семантикалық өрісінің өресі және экстралингвистикалық табиғатын анықтау, фамилия тұлғалы кейіпкердің ерекшелігін көрсету үшін мағыналық жағынан талдау жасалынды.

Патронимдік және матронимдік фамилиялардың жасалу жолдары, құрылымдық түрлері мен сандық көрсеткіштерінанықтадық, барлығы 500-ден астам аты-жөні түрліше қойылған онимдік бірліктерді хронологиялық тұрғыдан талдап шықтық. Олардың ішінде **-ұлы (80), -қызы (20), -ов (120), -ев (100), -ова (50), -ева (30), -ович (40), -евич (30), -овна (15), -евна (10), -ин (12), -ина (3), түркі изафеті (15), -ич, -еш, -ыч, -ыш, -ыбыш (15), еш қосымшасыз (6), -и (3), -тегі (1), тархан (1), -ский (1).**

**1.** **Түркі изафеті түріндегі патронимдер.**

Халық ауыз әдебиеті нұсқалары негізінде жасалған: **Талтақтың Сүлігі, Тазыбайдың Қаншығы, Телпектің Тентегі, Басабайдың Бөдені, Таңқыбайдың Тәмпіші, Тәмпіштің Таңқыгүлі, Дырылдақтың Бөрібасары, Торсықтың Титығы, Күйікбайдың Кетігі, Итаяқтың Ұлтарағы т.б.**

*«Сіздерді келді дегенді естіп, іздемеген жеріміз жоқ. Таптық-ау, ақыры. Сағындық қой, ағайындар-ай!» ,– деп бота-бота боп жылап, мойынымызға асылады. Сөйтсек, Телпектің Тентегі мен Талтақтың бұрынғы сумұрын Сүлігі. Өздері шала мастау екен. «Кеңірдегіміз кеуіп, ішектеріміз шұрылдап барады»,–деп безектеді* (Е.Жаппасұлы. Ой, қытығым келеді.)

**2. -и** үлгісі. Бұл үлгі аталу шыққан жерін білдіретін көне түркі дәуіріне (әл Фараби, Махмұд Қашғари, Хайдар Дулати т.б.) тән қосымша болғанмен, қазіргі кезде архаизмді факторға айналып отыр [Жанұзақов Т., 1971, 100 б]. Мұндай үлгідегі патронимдер өте аз кездесті: **Бұлаққұйрық Бәстеми, Жалпақбет Жұмалақи, Менменхан Жолтапқани.**

**3**. -**тархан**. Бұл сөздіңшығу тарихытереңде, түркі тайпалары тілінде қолданылған. Орхон-Енисей жазбаларында, М.Қашғари сөздігінде арғу тілінде «бай» деген мағынаны білдірген. Ғалым С.М.Шапшал «Бұл *тархан* сөзі әуелде монғол тілінде *дархан* формасында айтылып, «ұста», «ерікті адам» мағыналарында қолданылған болу керек» [Әбушәріп С., 2003, 302] ,–деген пікірді айтады. Көне түркі дәуірінде **тархан** сөзі *алым-салық төлемейтін басы бос, еркін адам болған, жанама есім, дәреженің бір түрі* деп есептелген. Бұлүлгідепатроним **Қайрақ Егеу-бек Тасқайрақ тархан Малтатас** жалқы кездесті.

**4.** **-тегі**сөзімен келген патроним өмірде жиі кездесетін антролексема болғанымен, сатирада жалқы кездесті: **Сәндіаяқ Дөңгелекұлы Машинатегі***.*

Махмұд Қашқари «тегін» сөзіне қызықты түсінік берген: «Тегін – бұл сөздің түп-төркіні құл еді. Сондықтан, түр-түсі күмістей құлпырған құлды Күміш тегін, батыр құлды Алып тегін, құтты аяқ, майлы аяқ құлды Құтлығ тегін деп атайтын. Бертін келе тек қана қағанның балаларына бағышталып қалды. Тіпті, бұл сөз кейбір жыртқыш құстардың атымен қосарланып қолданылатын болды. Мәселен, **Чағры тегін – Қаршыға тегін, Құч тегін – Күшті тегін** деп атайтындары сияқты. Бұл сөздің Афрасиабтың ұлдарына қалай көшкеніне келер болсақ, олар өздерінің аталарын аса құрметтеп, ерекше теңдессіз көретін. Сондықтан, олар кез келген атасына жүгіне қалса немесе хат жазса, өздерін мүлдем төмен ұстап, «Құлыңыз оны былай істеді», «Құлыңыз бүгін мынадай іс бітірді» дейтін. Кейіннен бұл сөз олардың өздеріне атақ, жанама есім болып қалды» [Әбушәріп С., 2003, 26 б].

**5. -ұлы, -қызы** сөздері арқылы жасалған патронимдер XІX ғ. дейін белсенді түрде қолданылып келген [Жанұзақов Т., 2003, 7 б]. Бұл тұлғалар Орхон-Енисей жазбаларынан да, батырлар жырынан да көптеп кездеседі. Еліміз тәуелсіздік алған жылдарда жарық көрген туындыларда осы қолданыс түрі жаппай орын алып, **ұлы, қызы** антропонимдік қосымшалары өмірге мықтап енді.

Аталған қосымшалы тұлғалардың ішінен **-ұлы, -қызы, -тегі** тұлғаларымен келген патронимдерді ұлтымызға тән этникалық нышан деп қарастыруға болады. Бұл жолмен жасалған патронимдер көп кездесті***:* Ақылбай Несиеұлы, Әпербақан Тоңмойынұлы, Әйтеуір Бірдеңеұлы, Дәмесін Қарайгөрұлы, Маубасқұл Есінеұлы, Қысқабай Нұсқабайұлы, Асаған Жасағанұлы, Аңғалбек Жаңғалақұлы, Момын Аңғалұлы** т.б.

Әйелге байланысты **-қызы** сөзімен жасалған матронимдер саусақпен санарлықтай: **Әйпін Әрекеқызы, Ирек Шапанқызы, Қайынсіңлі Бикешқызы, Ойбике Ойбайқызы, Ойбике Сұрқияқызы, Тиын Тебенқызы, Төркінгүл Некебұзарқызы, Бәтіңкеқызы.**

**6. -ов / - ев** қосымшаларының пайда болып, қолданысқа түсуі әлеуметтік жағдаймен байланысты туған. Мәселен «Сен кімсің» дегенде, Кузнецов (ұстаның ұлы), Житомиров (Житомирден шыққан) деп жауап берген, осыдан келіп фамилияға айналған, XІX ғ. орыс жерінде әбден орнығып, бір үлгідегі фамилия ретінде қабылданған [Суперанкая А.В., 1990, 92 б]. Қазақ жерінде ХХ ғасырдың басында оқыған адамдардың көбеюіне байланысты **-ов / - ев** қосымшаларымен пайда болған фамилиялар сәнге айналды. Бұл сол кездегі көркем туындылардан көрініс тапты.

– *Фамилияңыз?*

*– Мені ұлтшыл Оңшылбаев дейді.*

*– Фамилияңыз?*

*– Шовинист, оппортунист, Солшылбаев* (І.Жансүгіров. Құқ.).

Айта кететін жайт, **отчество** термині күнделікті тұрмыста, шынайы өмірде **әкесінің аты** *деп қолданылып жүргенімен, кейіпкердің* **әкесінің аты***деп* қолдану көкейге қонбайды. Сондықтан **отчество** сөзін аудармай, өзгертпей қолдануды жөн көрдік. Осы үлгіде ең көп кездесетін патронимдер:

1) **фамилия** (*Адыраңбаев*)

2) **ат + отчество** (*Ахахау Одағаев*)

3) **ат +отчество + фамилия.** (*Тамыр Танысович Туысқанов: Науқасбай Сырқатұлы Кеселов, Шалашарпы Салғанбайұлы Бітпейқалғанов*) т.б.Үш тағанды құрылым аты + әкесінің аты + фамилия орыс халқына тән. Кеңестік дәуірден бері үш тағанды атау ресми өмір сүріп келеді. Осы үшінші үлгі бойынша жасалған СЮП-тер зерртеуіміз көрсеткендей, өте көп кездеседі.

*Мынау – Анаубайдың әкесінің аты. Бұрын, тәуелсіздік ала алмай жүргенімізде, Анаубай жолдастың фамилиясы Мынауов болатын еді, енді, тәуелсіздікке жеткен соң, Анаубай мырза фамилиясының құйымшасындағы «ов»-ты орыстарға қайтарып беріп, заманымызға сай Мынау болып шыға келді.* (Ғ.Қабыш.Көлденең кітап.)

**7. -ова / -ева** *Құдағи Құлпырғанова, Бірдібірге Шағыстырғанова, Аузыбасы Сүйреңдегенова, Долыгүл Бетпақова* т.б.

**8. -ович /-евич, -овна/-евна**. Мұндай жасалым орыстарға қарағанда Кавказ бен Орта Азия халықтарына кеңінен тараған [98,88 б]. Көне орыс жерінде мұндай қолданыс құрметтеу, сыйлау мағынасында ұғынылған. Бұл үлгі қазақ даласына ертеден еніп, қолданыста болған. «Игорь жорығы туралы сөзде» Қыпшақ ханы ***Көбекті – Кобяк Карлыевич, қыпшақ бекзадалары Узей Білікті – Изей Билюкович, Тобыл Бокмышты – Товлый ұлы Бокмыш*** деп аталғандығы баяндалады [Игорь жорығы туралы жыр., 1951, 21 б]. Бұл «Сөздің» тілін зертеуші Менгес сол заманғы шығыс славян тілдеріне ықпал жасаған тілдердің бірі қыпшақ-половец тілі екенін айтады. Қыпшақ этнонимдерін зерттеген белгілі түрколог Н.Н.Баскаков «семейно-родовые имена этого же типа используются как обычные русские отчества» [Баскаков Н.А., 1984, 49 б] ,– деп жазды.

**9. -вич.** Отчествоның көрсеткіші болып табылатын **-вич** қосымшасы адамның шығу тегін ғана емес, атқа жалғанатын құрметті атақты да білдіреді.

Орыс ауыз әдебиетіндегі *Микула Селянинович, Добрыня Никитич, Алеша Попович* деп аталудың өзі батыр, баһадүр есіміне қосылған даңқ, атақ іспетті. Тарихтан белгілі 1852 жылы Иван Грозный Борис Годуновты аурудан емдеп жазғаны үшін Грамотасында Строганов деген көпесті **-вич** қосымшасымен жазуға бұйрық берген [Успенский Л.В., 1962, 493 б].

А.Толстойдың «І Петр» романында мынадай бір эпизод бар. Патша тауарларды шетке шығарғысы келеді, бір көпес өз пайдасын ойлап іске кіріспей-ақ қояды. Қалай еткенде оны көндіреді және басқалар да оған қызығатын болады? Сөйтіп, орыс патшасы көпеспен сөйлеспекші болады.

*«Петр блестел на него глазами ...*

* *А сам поедешь с товарам? Молодец! Как тебя, а по батюшке? Жигулин раскрыл рот, поднялся, глаза вылезли, борада задралась.*
* *Так с* ***отчеством*** *будешь писать нас?.. Да за это – что хошь*!»[ Селищев А.М., 1973, 252].

Көпес өзіне бұдан артық құрмет жоқтай, ұшып кете жаздайды. Сөйтіп, арада 100 жыл өткенде, Русьте XVІ ғ. аяқ кезінде -вич қосымшасы жоғары награда түрінде қабылданып, ІІ Екатерина әлеуметтік топтарды 5 класқа бөліп, кімдерді **-вичпен** жазуға болатынын бекітіп, бұйрық берген [Федосюк Ю., 1972, 41 б].

Кейбір ғалымдар **-ичь** формантының шығу төркінін XV–XVІІ ғғ. христиандық аттармен байланыстырады. XVІ ғ. аяқ кезінде -**ич** қосымшасы **-вич** түріне айналған. Бұл қосымшалары **-еш, -ыш, -ыч, -ыбыш** түрінде қысқарып, дыбыстық өзгеріске түскен де төмендегідей *Жұлқарбай Итбаеш, Бақа Бақыш, Балпақ Жалпақыч, Тойған Тойғаныч, Аспанды Тірептұрғаныбыш, Әлләзи Әпендич, Күңкілдек Бүлкілдекич* т.б. үлгілер жасалған.

**10.** Сатиралық-юморлық патронимдерде **–ович / -евич, -овна / -евна** қосымшаларымен келген отчестволар көбінесе қос мүшелі болып келеді. Мысалы: *Әупілдек Япыраевич, Сарымсақ Сасықбаевич, Мырқымбай Мырқалович, Екатерина Маубасовна, Дардана Шиқанбаевна* т.б **-ин / -ина** қосымшалары орыс тілінде меншіктік мағынаны, шыққан тегін көрсететін форма, мысалы Пушкин ~ Пушканың әулеті, Боярин ~ Бояр әулеті, Мишкин ~ Михаил – Миша – Мишка ~ Мишканың әулеті т.б. Зерттеуімізде мұндай патронимдер өте аз кездесті: *Алиментшин*, ~ алиментші+ин, *Әлімжеттин* ~ әлім жетті+ин, *Әзіләлі Сатирин* ~ әзіл сатира+ин, *Семізқарина* ~ семіз қара+ина, *Жүгерин* ~ жүгері+ин, *Жымысқин* ~ жымысқы+ин, *Құбылмалин* ~ құбылмалы+ин, *Қатынсарин* ~ қатынсары+ин т.б.

**11. -ский** қосымшалы жасалған патронимдер адамның шыққан жерін білдірген. Мысалы XVІІІ ғ. соңы XІX ғ. басында шіркеу аясында кеңінен тараған тарихта Тверской, Вяземский, Елецкой, т.б орыс князьдары өмір сүрген. Осындағы **-ск** жұрнағы өткен ғасырда фамилияға жалғанатын жұрнақ ретінде тіркелген [Короткова Т.А.; 1988, 231]. Орыстың сатирик жазушылары Н.Гоголь, С.Щедрин және А.П.Чехов **-ский** суффиксін сатиралық-юморлық тәсіл ретінде комикалық эффект беру үшін көп қолданған: *Деркач-Дришпановский, Бобчинский, Добчинский, Перегеренский, Пешеморепереходященская, Сквозник-Дмухановский,*  т.б. А.П.Чехов *Херсонский, Ростовский, Преклонский* сияқты модельмен бірге -**ов** және **-ин** қосымшасымен келген фамилияға үстемелеп, -**скийді** қосқан: *Асловсая, Балбинский, Ляшковский, Обдиранский* т.б.

Зерттеуші А.М.Селишевте мынандай фамилия тіркелген: ***Через – забор - на – девок – глядящен-ский*** (Қақпаның ар жағындағы қыздарға қырындаған)[Селищев А.М., 1973, 36].

Мұндай ***-ский*** қосымшасымен *Симпанский* (Ү.Уайдин) *және Пожарский* деген кейіпкер фамилиялары жасалған. *Симпанский* патронимі орыс сөзі емес, өйткені *симпан* сөзі еш сөздікте кездеспейді, жеке тұрып, ауызекі тілде қолданылмайды, оның диалектизм екені шүба жоқ, батыс өңірінде бір нәрсесін ұрлатып алған не ақшасы жоқ адам *симпанский болдым* дейді.

**12. еш қосымшасыз** сөздердің тіркесуі арқылы жасалған патронимдер сатира мен юморда аз кездесті: *Табаны Қышыған, Текекөз Ешкіауыз, Тұрлаусыз Телегетай, Сорбақ Сынықсүйем, Арман Таудай, Қалтақағар Қырсықпа* т.б.

Патронимдер мен поэтонимдердің тілдік табиғатын салыстыра отырып, семантикалық жағынан өзгеше реңкі бар екенін жоғарыда келтірілген мысалдар дәлелдейді.

Сатирик қаламгер образ жасауда жеке адамға тән мінез, нанымын, ой-пікірін, өмірге көзқарасын, күйініш-сүйінішін, сөздік қорын қолдануына дейін қамтыған. Кейіпкер атының қойылуына қарап, автордың көзқарасын, стильдік ерекшеліктерін де тануға болады. Әр кейіпкер аттары жай атаулар емес, оның астарында комплексті экстралингвистикалық ақпараттың мол жиынтығы бар.

Қорыта келгенде, фамилия өмірде әр адамның отбасы байрағы десек, белгісі, әлеуметтік таңбасы, ұлттық нышан десек болар. Фамилияға қарап, қай ұлттан шыққанын білуге болады: *Абдуллин* – татар, *Бұлбұлоғлы* – түркімен, *Петров* – орыс, – башқұрт, – өзбек, *Джигарханян* – армян, *Кикабидзе* – грузин т.б. Патронимдердің жасалу моделіне қарап, қазақ халқының өткен жолындағы іздерін, өзіндік танымдық ерекшеліктерін, тілдік-мәдени белгілерін тануға болады.

**2.3 Гендерлік негізді кейіпкер аттарының жасалу жолдары**

Қазақ тілінде адамның жынысына қатысты атаулар **гендерлік** деп аталынып жүр. Бұл топтағы кейіпкер аттары антропоним және патроним түрінде жасалған. Сатириктер өз кейіпкеріне гендерлік негіздеат беруде төмендегідей үлгі қолданған: бірінші, өмірде кездесетін жаңа туған нәрестеге берілетін аттар (*Қыздығой, Қыздаркүл, Қыздыкүл, Ұлтабар* т.б.), екінші, өмірде қойылмайтын, ойдан алынған аттар (*Әйелбек, Әліқыз, Қызтапқан, Қыз Жүлік*).

Адам жынысына қатысты кейіпкер аттарын әйел, ер деп үлкен екі топқа, одан әрі қазақи ұғымға сай жіктедік, олар төмендегідей қатар құрайды:

**І. Сәби – қыз – бала – келіншек – әйел – қатын – кемпір**.

**Бала →** *Әлі+бала, Дәрі+бала, Қыз+бала, Бала+гүл, Бұй+бала,* *Күнбала*,  *Май+бала т.б.*

**Қыз →** *Қыздар+күл, Қызды+күл, Қыз+тапқан, Қызды+қой, Қыз+тумас, Қыз+таев, Қыз+дай Жеңге, Ұятай* т.б.

**Әйел** **→** *Әйел+бек, Келіншек Көңілшекова* т.б.

**Қатын** **→** *Қатын+сөз Көпжүргенов, Қара+қатын*.

**Кемпір →** *Ақ+кемпір, Қара+кемпір, Бес+кемпір, Үш+кемпір, Кемпір+бай, Кемпір+гүл Жалмауыз кемпір*,  *Милау кемпір, Мыстан кемпір*. Қазақ **кемпір**сөзін *қарт әйел, әже* сөздерінің синонимі ретінде қолданады. Қазіргі қолданыста кез келген қарт әйелді *кемпір* деп атау дағдысы қалыптасты.

Зерттеуші С.Қондыбай «қам және пір (парсы тілінде қарт кісі, шал дегенді білдіретін) сөздерінің қосылуынан пайда болған, *Пір* – еркек жынысты қарт кісінің (шалдың) атауы болса, оған *қам* сөзі қосылғандағы *қампір* – әйел жынысты қарт кісінің атауына айналып кетіп тұр, бұдан шығатын қарапайым қисын –‘қам’ сөзінің тек әйелге қатысты көрсеткіш болуы» деп түсіндіреді [Қондыбай С. Төртінші кітап., 2004, 84 б]. Осы тұста *кампир* (кемпір) сөзі мұсылман пірлерін емес, табиғат құбылыстарын келбеттейтін әйел кейіпті рухтарды атайтын термин ретінде қолданылған. *Сүйегі Қурағанова* деген патроним кемпір болсын, шал болсын кәрі адам туралы, яғни  *қартайған* деген мағынасында жұмсалады.

**II.Бала - ұл - жігіт – бойдақ - еркек - шал.**

**Бала →** *Әлди+бек, Айнабала, Ғашық+бала, Күшік+бала, Тойған+бала, Тазша бала.*

**Ұл** **→** *Ұлшығар, Ұлемес, Ұлтабар, Ұлдабай, Ұлболмаған, Ұлкерек, Ұлбике, Ұлтуған* т.б. аттардың бәрі белгілі бір ырым, *ұл тусын* деген ниеттен туған.

**Бойдақ →** *Сүрбойдақ Жанынжепжүргенов* **→**жанын жеп жүрген сүр бойдақ. Қазақ жасы 30-40-қа жетіп үйленбей жүрген жігіттерді бойдақ деп атаған, сүр атануының себебі: ерте кезде тағамның қандай түрі болсын бұзылып кетпес үшін түрлі әдістер пайдаланған. Соның бірі – жас етті желге немесе аңызаққа кептірген, оны сүр ет деп атаған. Ал жасы біразға келсе де үйленбей жүрген жігітті ұзақ сақталған, кепкен, сүрленген етпен теңеуі, әрине біздің халыққа ғана тән ерекшелік. Ал *сүр* деп қосымша ат таңуы өмірлік, қазақи тұрмыстық ерекшеліктен туған деуге болады.

Бір сөздікте *Сербойдақ* қалыңдық таңдап үйленбей жүрген сақа жігіт деп, ал сүрбойдақ сөзін «сөйлеу тілінде қолданылады» деп көрсетілген [Қазақ дәстүрлi мәдениетiнiң энциклопедиялық сөздiгi, 1997, 275 б].

**Еркек →** *Еркек+басымен Өсекайтқанов*.

**Жігіт →** *Мың+жігіт, Майлы+жігіт, Сері+жігіт*

**Шал →** *Қаңбақ шал, Бармақ+шал, Мати+шал, Ақ+шал, Моти+шал, Саңырақ шал Қара+шал, Тырнақ+шал, Ырым+шал, Пәлен қарт, Ақсақал, Қыршаңқы қария., Асаған Жасағанұлы, Кәрі+ғали, Қалт-құлт Еткенов* т.б.

Талдау жасалынған ГП-дің -дің жалпы саны – 70-тей, ең өнімдісі **бала, қыз, ұл, шал** сөздерінен жасалған. ***Қарашал*** ↔*қара шал* тіркесі тілімізде бар, *ақ шал* деп көп жұмсалмайды. Қазақтың ақиық ақыны М.Мақатаевта «Ақ шалдары – қазақтың ақ таулары» деген өлең жолдары бар. Сатирада *Ақшал* деген ат стильдік мақсатпен қойылған: *Әйелбек, Әліқыз, Қызтапқан, Мыстанқыз, Сүрбойдақ*, *Ұлболмаған, Ұлемес, Ұлкерек, Тырнақшал* тәріздес аттар – экспрессиялық бояуды қалыңдату үшін стилистикалық мақсаттан туындаған аттар.

***Тазша бала* –** басы таз (айна тақыр) жас жігіт. Тазша дегенде көз алдымызға басында тақиясы бар көзге қораш, елеусіздеу шынашақтай баланың кейпі елестейді.»Шашы жоқ, басы жылтыр адам да, басқа түскен жараның орны да таз» деп аталады. Біздің ойымызша, ойға жүйрік, тапқыр, ділмар баланың Тазша аталуы басының таздығынан ғана емес. Бұрынғылардан «ақылды алпыстан асқаннан» деген сөз қалған. Адамның жасы алпысқа толғанда, «дана, көпті көрген көсем» болатыны да, шашы сиреп, не мүлдем түсіп қалтыны да табиғи құбылыс. Қаршадай бала «қырық кісінің ақылы бар» ханды сүріндіріп жатса, оның ақылды, дана қарттардан несі кем ? Олай болса, халық ерте толысқан ақылды баласын «шал», «қарт» демейді, орнына күлкілі етіп таз емес, тазша *таз+ша*, яғни кішірейту жұрнағы арқылы оның кішкентай бала екендігіне назар аудартады.

Тазша бала тапқыр, қу-айлакер кейіпкерлер қатарына жатады. Халықтың оны тазша деп атауында тұрмыстық мән жатыр, өнебойы мал соңында жүрген баланың басына жара түсіп, таздануы физиологиялық құбылыс. Тазша бала «Қырық өтірікте» мұздың үстіне құрығын, қамшысын, пышағын, пышағының қынын шаншып, биіктетіп, жан-жаққа қарайды. Оның үстіне тебен инесін шанышқанда, Темірқазықтың ар жағында жайылып жүрген құлынын көреді. Ғажайып фантазияның, тебеннің арқасында Тазша бала өз дегеніне жетеді. Тебен – магнит екенін Тазша бала қалай білді ? Бұл жерде халықтың физикалық құбылысты ертеден аңғарғанын байқауға болады.

Профессор А. Машанов осы фантастикасының құдіретін былай деп түсіндіреді: «Ол фантазия – тебенде. Тебен – магнит. Ал магниттің қандай құпия қасиеті барын қазіргі ғылымның өзі әлі күнге дейін толық шеше алмай отыр». Ғалым А.Машанов Тазша баланың бұл әрекетіне қулық, айлакерлік деп қарамайды, ақылды, дана деп қарайды. Тазша балаға қатысты өз ойын фантаст – жазушы Абдул-Хамид Марқабаев: «Бізге керегі – атам заманда қазақтың көрер көзге қораш бір баласының аузынан бүгінгі таңдағы, ғылым мейлінше шарықтап өсіп, қарыштап кеткен заманда адамды ойландырып тастай фантастикалық идеяның шығуы. Осыған қарап, мен қазақтың тұңғыш фантасы– осы Тазша бала дер едім» [Мархабаев А., 1974,306],– деп түйіндейді.

Сонымен Тазша – қуақы, күлдіргі, тапқыр, бала ғана емес, магниттің, тебеннің қасиетін білген ғана кейіпкер деп атауға болады. Қарабайыр айлакер-қулықтың астарында ежелгі мифтік данышпандық жатқанын ескерсек, фольклорлық кейіпкер Тазшаның құпия да киелі танымға ие пенде екендігін анықтауға болады. Ғалым Б.Тілеубердиев Тазша концептісінде «қазақ халқының дүниетанымдық, мифологиялық, этникалық танымдары мен көзқарастары сақталған» [Тілеубердиев Б., 2007, 192] деген қорытынды жасайды.

**2.3.1** **Ер адам аттарының жасалу жолдары**

Қазақ тіліндегі ең құнарлы сөзжасамдық үлгі болып табылатын композиттік жасалымды біріккен және кіріккен сөздердің негіздерін мынадай топтарға жіктеуге болады: біріккен тұлғалы ер және әйел аттары. Олардың құрамын зерттеу арқылы қандай антролексемалармен жасалғандығын анықтап, гендерлік жағынан ер мен әйел, яғни патроним және матронимдік тұрғыдан қарастырдық. Кейіпкер аттарында гендерлік жүйе бойынша тірек сыңар ретінде келіп, ер және әйел атын жасайтын сөз болып келеді.

Түркі тілдерінде сословиелік титулды үшке жіктеп қарастырады. Бірінші, түркі тілдерінен – ***хан, тегін, оғлу, бек, би, бай, бике, қатын, ханша, шора*, *тархан, жалшы*;** екінші, араб тілінен – ***сұлтан, шейх, әмір, ахун, қажы, молда, мәулен****;* үшінші, парсы тілінен – **шах, мырза, қожа** [Саттаров Г.Ф., 1970, 52 б].

Патронимдерді құрылымдық жағынан зерттегенімізде, түбір сөзден және екі не үш сөздерден құралған күрделі тұлғалы болып келетіндігі анықталды: **бай** **(150), -бек (100), -хан (20), -қожа, -ғали, -құл, -тай, -жан, -патша.**

**1. «Бай»** сөзі сыңарында келген біріккен тұлғалы СЮП-тер көп кездесті. Олардың жасалу уәжінің түрліше және бай сөзі қазақ тілінде көп мағыналы болып келеді: олардың бірсыпырасы *Түйебай, Жылқыбай, Байбол* тәрізді аттар «байлық, молдық» ұғымымен байланысты болып келсе, бірсыпырасы кейіпкер атын жасаушы антрополексема түрінде жұмсалып, неше түрлі стилистикалық мағынада жұмсалады.

Бірікккен тұлғалы кісі аттарының синтаксистік жүйесіне, оның дыбыстық және морфологиялық құрылымына ерекше назар аударып, терең ғылыми ой-пікір қорытқан Қ.Жұбанов болды. *Итбай, Қасқырбай* деген аттардың қойылу уәжін профессор Қ.Жұбанов: «Қасқырға, итке бай кісі болмайды. Адамның негізгі байлығы – мал. «Бай» анықтауышы белгілі бір адамдардың мәртебесін, дәрежесін көрсетеді. Ол «ит» сөзіне анықтауыш бола алмайды, өйткені кедейлік пен байлық мөлшері итпен өлшенбейді» [Жұбанов Х., 1963, 62 б] ,– деп түсіндіреді.

Зерттеу көрсеткендей, бұл құбылыс сатирада ерекше байқалады. Профессор Е.Жанпейісов мұны былай түсіндіреді: «Дағдылы ауызекі тілде кекесінді, юморлық сарында кейбір адам жөнінде *сөлпекбай* немесе *бөспебай* деп те өзара айтылады. Осы әдісті кейбір автор таза стильдік мақсатқа, көркемдік ұтымдылық үшін пайдаланады» [Жанпейісов Е., 1968, 151 б]. Қазақ тіл білімінде өзіндік орны бар проф.Т.Қордабаев бір мақаласында Абайдың бір шумағын келтіреді:

«Жамантайдың баласы *Көжек* деген

Әркімге өсек тасып безектеген.

Досың келіп досыңа жамандайды

Шіркінде ес болсайшы сезед деген»*.*

Ғалым осы *Көжек* деген атты қолдана отырып,ғылымдағы күншілдік, бақталастықты *көжекбайлық* деп сынайды.

Кейіпкер аттарының бай арқылы жасалуы стильдік жалпыламалық сипатқа ие. Мысалы ауызекі тілде бос жүрген адамды – *Селтеңбай*, бұзақыны – *Содырбай*, сараңды – *Шығайбай*, *Қарынбай*, дөрекіні – *Дөкірбай*, қорқақты – *Қоянбай*, қуды – *Түлкібай*, жеңілтекті – *Елпекбай*, семізді – *Бөшкеба*й деп айту үрдісімізде бар. Ғалым Ж.Исаева: «Қазақ тілінде пәленбай адам, түгенбай деген кісі деп айтыла береді, қазақбайшылап» деп те қолданылатынын [Исаева Ж., 2004, 96] айтады. Сонымен, тілдік қолданыста «қазақбай» сөзі, қазаққа тән ерекшелікті, қазақилықты білдіреді десек, ол кейіпкер аттарынан көрініс тапқан.

«Жас Алаш» газетіне Б.Қайратұлының «Қазақбайдан туған сиам егіздері» атты ертегі жарияланыпты. Ертегінің қысқаша мазмұны мынадай: *ертеде Сәбетбай деген шал өмір сүріпті. Оның төрт әйелінен он бес ұл болыпты. Бәйбішесінен Орысбай атты жалғыз ұлы, тоқалынан Беларыс, Укірайна, Ләтіп, Литіп, Естен, Молдабай атты арыстай алты ұл, екінші тоқалынан Гүржан, Арымжан, Әзірбайжан атты үш ұл, кіші тоқалынан Өзбекбай, Тәжікбай, Қырғызбай, Түрікмен, Қазақбай**атты тағы бес ұл сүйіпті. Күндердің күнінде, мешін жылы, 74 жасында Сәбетбай шалды мерт деңдеп, бір күні жарылып кетіпті. Әрең шыдап отырған ұлдары жан - жаққа тұра қашыпты. Жеке - жеке туларын тігіп, той жасапты. Сорлы Қазақбай болса, желтоқсан айының ортасында ғана туын тігіп, жеке шығыпты. Қазекеңнің әйелі сегіз ұл туыпты. Онысы – сиам егізі екен. Екеуі екі тілде сөйлейді. Бірі орысбайша, екіншісі - қазақбайша. «Қазақбайдың сиам егіздерінен қандай бала туады?» әлем таңдана отырған секілді* [Қайратұлы Б. «Қазақбайдан туған сиам егіздері» // Жас Алаш. –2003. –№ 7.] Бұл жерде қаламгер айтайын деген ойын, яғни қос тілділікті сынау үшін әдейі стилистикалық мақсатпен осындай аттарды таңдап алған.

Мұндағы кейіпкер аттарында орфографиялық өзгерістер болмаса, сөздің мағынасы түсінікті. Нақтылағанда: *Сәбетбай* – Совет елі, *Орысбай* – Русь/Ресей, *Беларыс* – Беларусь, *Укірайна* – Украина, *Ләтіп* - Латвия, *Литіп -* Литва, *Естен* – Эстония, *Молдабай* – Молдавия, *Гүржан* – Грузия, *Арымжан* – Армения, *Әзірбайжан* – Әзербайжан, *Өзбекбай* –Өзбекстан, *Тәжікбай* –Тәжікстан, *Қырғызбай* – Қырғызстан, *Түрікмен* – Түркменстан, *Қазақбай* –Қазақстан. Ертегіде бұдан басқа *Керман* (Германия), *Әмірикан* (Америка) сияқты этнонимдер бар. Ұлт атауын білдіретін *Әдігей –* адыгей, *Кәрісбай* *–*кәріс, *Өзбекулла* *–* өзбек және *Сартбек* (саудагер ) өзбек халқын ауызекі тілде *сарт* деп атау кездеседі.

Сонымен, «**бай»** сөзімен келген СЮП-терді келтірсек төмендегідей тізім шығады: ***Адырнабай, Айдаубай, Айқайбаев, Айтбай, Алаңбай, Алқамбай, Анаубай, Аңғалбай, Аңқылбай, Арақбай, Арқабай, Атайбаев, Аудашбай, Аюбай, Әгібай, Әккібаев, Әктібаев, Әкімбай, Әңгірбаев, Әңкібаев, Әпішбай, Әрдеңбай, Әртісбай, Әрубай, Бақабай, Бақсыбай, Балшықбай, Баспақбай, Батпақбай, Бергенбай, Бестібай, Битбаевич, Бозабай, Борпаңбаев, Борсықбай, Босаңбай, Бөртебаева, Бөрікбай, Бөсербай, Будабай, Бұйрықбаевич, Бұқабаев, Бұлбай, Бүйенбаев, Бүйлібай, Бүлдірбай, Бүргебай, Бүргембай, Былықбай, Быршымбай, Білгішбай, Бітесбай, Дабылбай, Дайрабай, Далабай, Дарабай, Дәркібай, Дедекбай, Дөкірбай, Дүмшебай, Дүбірбай, Дүңгірбай, Діңкебай, Діңгірбай, Елімбаев, Елтірбай, Есекбай, Жансаубай, Жатырбай, Көжекбай, Көпесбаев, Көпірбай, Көсекбай, Қазақбай, Қалтақбай, Қарабай, Қойынбай, Құмалақбай, Қысқабай, Қырғызбай, Мәндібай, Мәнсізбай, Мәңгүртбай, Мойынбай, Молдабай, Мұрбай, Мықтыбай, Мырқымбай, Ноқтабай, Өзбекбай, Оңшылбаев, Пышақбай, Сәбетбай, Солшылбаев, Спиртбай, Сырабай, Сіркебай, Тәжікбай, Тесікбай, Түбекбай, Тұзбай, Түйнекбай, Тіреубай, Ұйқасбай, Үкімбай, Шақшабай, Шоңбай, Шілдебай, Ылаңбай*** *т.б.*

**Елпекбай *↔*** *елпек+ бай. Елпекбай,**бауырым, аңғалсың. Елпеңдейсің де жүресің. Одан да тарихта қалудың қамын жаса.Жігін тауып, жібін білдірмей, жіліктің майындай тамызып айта білсең, өтіріктің өзі де әңгіме бола береді,–деп ақыл айтады досы Телпекбай* [Ш.Смаханұлы, 39].

**2. Бек** – бұлар есім жасайтын арқау сөздер боп саналады. Ғалым Т.Жанұзақов ол сөздердің кезінде саяси-әлеуметтік термин қызметін атқарғанын айтады [Жанұзаков Т.,1974, 27]. Қазақ халқы тарихындағы ақсүйектер өздерінің әлеуметтік тегін көрсету мақсатымен бек, би сияқты титул сөздерді өз есімдеріне қосарлап айтып отырған.

Осы үлгідегі жасалған СЮП-тер де стильдік жағынан ерекшеленеді.Олардың бірқатары мынадай болып келеді: ***Әйелбек, Қойқойбек, Сайтанбек, Селқосбек, Төбелесбек, Есербек, Бытшытбек, Қытқытбек, Ішкішбек, Айтқышбеков, Арлыбек, Атанбек, Әзірбек, Әуенбек, Әйелбек, Әріпбек, Беделбек, Бүлікбек, Бұлтаңбек, Бұқпабек, Бытырабек, Вагонбек, Даңғылбек, Демеубек, Доңғалбек, Ептібек, Еркебек, Жалтарбек, Жанжалбек, Жойқымбек, Жұдырықбек, Жұтқынбек, Жымдайбек, Зауытбеков, Иірімбек, Инобек, Күрішбек, Келгішбек, Коньякбек, Қысқарбек, Құлқанбек, Қойқойбек, Қуысбек, Лауазымбек, Магнибек, Майдабек, Манабек, Майсалбек, Модабек, Натрибек, Нашабек, Нөкербек, Өңірбек, Пістебек, Пысықбек, Пушкабек, Сайтанбек, Сарқытбек, Селқосбек, Сілтеубек, Суайтбек, Суғынбек, Сұңқибек, Спиртбек, Сабазбек, Сұқбек, Сауданбек, Тақымбек, Топайбек, Топасбек, Төбелесбек, Уәкілбек, Цементбек, Шақшабек, Шампанбек, Шимайбек, Шолтыбек, Шымшықбек, Шылымбек, Шыныбек, Шықшытбек, Шағымбек, Ымқырбек, Ырғытбеков.***

***Бұкпабек*** ↔ бұқпа «*Еркектің ең пысығы деп бастығының үстінен домалақ арыз боратып жүрген Бұқпабекті айтар едім*» [Ғ.Қабышев,189].

Зерттеу барысында байқалған жайт – түбірі кірме сөз болып келетін аттар, яғни орыс немесе басқа тілден енген сөздерге ең өнімді жалғанған сыңар көбінесе «бек» сөзі болып келеді: *Вагонбек, Магнитбек, Марксбек, Модабек, Миллиардбек, Натрибек, Нашабек, Патронбек, Пушкабек, Тенорбек, Цементбек* т.б. сияқты кірме аттар да кездеседі.

**3. Хан** – түрік-моңғол ел билеушілеріне берілген шонжарлық лауазым, дәреже. Ханды ақ киізге көтеріп сайлаған, содан тілімізде *хан көтеру* *құрметтеу* дейтін ұғым қалыптасқан. *Ханда қырық кісінің ақылы бар* дейді. Қазақ даласында хандық дәуір Кеңес өкіметі орнағанға дейін өмір сүріп келді. Тарихта Жәнібек, Керей, Есім, Қасым, Абылай, Әбілқайыр сияқты атақты хандар ғұмыр кешті. Хан аты – киелі, қасиетті. Сондықтан болар - хан формантымен келетін кейіпкер аттары да некен-саяқ кездесті: *Бу+хан, Бөрлі+хан, Елік+хан, Елес+хан, Жайсаң+хан, Жалау+хан, Зарлы+хан(ова), Күлмес+хан, Қарыз+хан, Масыл+хан, Менмен+хан(ова), Мұнай+хан, Ой+хан, Ойрат+хан, Орда+хан (ов), Өгіз+хан, Өлмес+хан, Памфлет+хан,Уыз*+хан, Ұрме+хан, Хан+өлмес (ов). Ойрат+хан.

**Бай, бек** сөздері әрі тура мағынасында, яғни терминдік мәнде, әрі жалпы атау ретінде қолданыла береді. Мысалы, **бек** сөзі Бухарда жалпы *ел билеуші* деген мағынада **хан** сөзінің синонимі ретінде еркін жұмсалған. Сондай-ақ кейін XІX ғасырда, көбінесе орыс империясының монарх титулын білдіретін патша сөзін XVІІ ғасырдың әдеби үлгілері *хан, төре, бек* сөздерінің дублеті немесе синонимі ретінде пайдалана берген [Сыздықова Р. 1993,156].

**4. Патша –** төңкеріске дейінгі Ресей монархының титулы, қазақ ұғымында ел басқарушы, әмірші (*Ақ+патша, Бай+батша, Нар+батша*).Маңғыстау өңірінде *ақ патша* сөзін баласын еркелету түрінде қолданылады.

**5. -қожа:** *Жаман+қожа, Қожа+берген, Қожа+насыр, Сәни+қожа, Тұқым+қожа.* Қазақ даласына алғаш ислам дінін уағыздаушы және оны таратушылар өздерін қожалармыз деп таныстырған. Олар діни сауатты адамдар болған, қазақтан қыз алып, бірақ қыз бермей, халық арасында өздерін оқшау, жоғары ұстаған, діни алым-салықтар жинап, еңбексіз ел үстінен күнелткен. Қожалар – башқұрт, татар, өзбек арасынан шыққан да, Қазан, Уфа, Бұхара, Ташкент, Түркістанның медресе-мешіттерінде оқыған адамдар. Қожа сөзін сатириктер көп пайдаланбаған.

Бұл аттардың ішінде Б.Соқпақбаев мүсіндеген бала кейіпкер *Қожаберген* юморлық бояуымен ерекшелененіп тұр. Жаны тұнық, таза, бірақ жүрген жері айқай-шу ауыл баласына ат таңдауда жазушы Қожанасыр бейнесін елестететкені анық. Қожаның балалар арасында «Қара Қожа», «Қара көже» деп аталуының өзі қазақтың ұлттық танымын, қарапайым ақыл-парасатын танытып тұрғандай. Қара көже – қарабайыр болса да, қазақтың ұлттық асы. Дегенмен, айналасын билеп-төстеген бірде тентек, бірде сүйкімді Қожадай баланың әрбір үйден табылары анық. «Қожа бейнесі қазақ балалар әдебиетіне қосылған қомақты олжа. Оның еңсесі барған сайын биіктеп, Марк Твеннің Том Сойерімен, Аркадий Гайдардың Тимурымен тайталасып, соларға жетеғабыл жүруінің өзі әдебиетіміз үшін аз бедел емес» [А.Мұсаев. 46],–деп түйіндейді ғалым А.Мұсаев.

**6. -ғали:** «Біріккен тұлғалы кісі аттары сыңарларында келетін ғали сөзі Батыс Қазақстан тұрғындары тілдерінде басым кездеседі» [Жанұзақов Т., Есбаева К.;1988,463] ***Әйдік+ғали, Бұта+ғали, Жас+қали, Жапа+ғали(ев), Жүйкіт+қали, Зыттты+ғали, Иіс+қали, Кәрі+ғали, Көрші+ғали, Қу+ғали, Қуса+ғали, Құда+ғали, Мес+ғали, Монша+ғали, Нәр+ғали, Опа+ғали, Пародия+ғали, Саңлақ+ғали, Сайра+ғали, Сыпырғали, Танау+ғали, Той+ғалиев, Үрей+ғали.***

**7. -әлі: *Әзіләлі, Әлі+бала, Әлі+тірі, Егеу+әлі, Екеу+әлі.***

**8. -құл:** ***Әмір+құл, Аума+құл, Аусыл+құл, Бай+құл, Вино+құл, Дұға+құл, Доңыз+құл, Жазған+құл, Ит+құл, Келші+құл, Кеті+құл, Көжек+құл, Кетік+құл, Маубас+құл, Мұрын+құл, Нәме+ғұл, Құдай+құл, Пірім+құл, Сопы+құл, Тәңір+құл, Тыраң+құл, Төкпе+құл*.**

**Құл** сөзі өте ертеден белгілі, басында еркі жоқ, біреуге тәуелді адам. *Алланың сүйген құлы* деп жай ғана пендені айтқан, **пақыр** синонимі де қолданылған.

9. **-жан:** ***Артық+жан, Ауқат+жан, Жалқау+жан, Жұмсақ+жан (ов), Зыттыбай+жан, Қамыр+жан, Күлмес+жан, Мақта+жан, Мысал+жан, Мияу+жан, Нәшау+жан, Тірі+жан, Саупай+жан, Сұрау+жан, Ракета+жан, Космонавт+жан.***

Ғалым М.Малбақовтың бұл жұрнақ туралы «Әрі кішірейту, әрі еркелету мәніндегі тұлғалардың дәстүрлі қолданыс аясы бар. Олар сөздің бәріне бірдей жалғана бермейді. Сондықтан ұлттық дүниетаным ерекшеліктерінен хабар беретін, кең таралған түрлерін алу қажет деп ойлаймыз» [121,143] деген пікірі осы кейіпкер аттарына да қатысты, өйткені оны ойлап тапқан қаламгерлердің ой-танымын, стильдік мақсатын тануға болады.

**10. -тай:** ***Бақыраш+тай, Жұқа+тай, Күйкен-тай, Күлше+тай, Қалжың+тай, Қозы+тай, Немел+тай, Сыра+тай, Сұңқыл+тай, Төзім+тай, Тым+тай, Үкі+тай, Шүже+тай***т.б. Бұл қосымша көбінесе демунитив (ағыл. diminutive–еркелету) мақсатымен қолданылады, бірақ сатира мен юморда қызметі өзгеше, яғни еркелету, құрметтеу мағынасында емес, қағыту, мұқату, кекесін мағынасында қолданыс тапқан. Кейіпкер аттары  *-тай*  формантымен аффикс ретінде жұмсалғанда, әртүрлі экспрессивтік реңк туғызып, стильдік көркемдегіш құрал рөлін атқарады.

**11. - ш** жұрнағы кішірейту немесе еркелету мәнінде жұмсалатын қазақи ерекшелікті білдіретін жұрнақ. Мұндай аттар өте көп: ***Әйміш, Әпкіш, Әптіш*, *Тәңкіш, Көкіш, Боташ, Тоташ, Сапаш*** *т.б.*

12. – қай жұрнағы өмірде Доскей тәрізді құрметтеу мәнін білдірсе, сатирада жағымсыз мәнде жұмсалады. Мысалы, ***Жырбақай, Шошақай, Қалақай*** т.б. Күрделі жасалған кейбір аттардың қызығы *бай, ғали, жан, патша, құл, бек* сөздерінің бірінен кейін бірі жалғану факторы да кездесті. Мысалы: *Байқұл* < бай +құл, *Зыттыбайжан* < зытты + бай + жан, *Қазіретғалибек <* қазірет+ ғали + бек, *Байбатша* < бай + патша.

**2.3.1.1** Ә**йел аттарының жасалу үлгілері**

Сатира мен юморда қолданылған 2600-ден аса аттар болса, оның 300-ден астамын матронимдер (фр.matronim – ана, шеше) құрайды. Матронимдердің (әйел аттары) аз кездесуін ұлттық менталитетіміздің бар көрінісі деп қарауға болады. Өйткені қазақ әйелдеріне атам заманнан ибалы, сыпайы, ұяңдық, сабырлылық қасиеттер тән. Ананы ардақтап, қызды аялап, «гүлге» теңеп, әйелді қадір тұтқан қазағымыздан қалған тамаша үрдіс тілде де өз ізін қалдырған. Қаламгерлердің сын жебелерін ерлерге көбірек бағыттауын табиғилылықтан жаңылмағандық деп ұғынамыз.

Сатира сарбаздары әйел атын жасауда кейіпкердің затына атын сай етіп образ жасауда шеберлік танытқан. Әйел аттарының құрылымдық сипатынан мынандай үлгіні көруге болады:

1.Түбір тұлғалы: *Әтеш, Мейіз, Шекер, Гүбі, Інжу* т.б*.*

2.Туынды тұлғалы: *Зу+зу+ла, Зымыра,Бал+шекер, Қиқу, Ұят+ай,Тұйғын* т.б.

3.Біріккен сөз тұлғалы***:*** *-гүл, -бике, -қыз, -бала, -зада, -ғайша, ай.*

Әр халықтың танымында әйел есімдерінде жиі қолданыс табатын сөздер болады: арабтар – акация, роза, қытайлықтар – өрікті, латыштар – құсты, гректер – амариллис, лавр, мирта, вьетнамдар – жыл мезгілдерін, құс атауларын, қазақтар – гүлді жақсы көреді.

**Гүл** – қазақтың төл сөзі емес, иран тілінен енген сөз, түрлі-түсті, үлбіреген хош иісті өсімдіктің бір түрі. Қазақ қызды ерекше қастерлеп, әсем гүлге теңеген. Сондықтан болар – **гүл** сөзі қыз есіміне жалғанар антролексемаға айналған, оның себебі әлемді тану моделіне байланысты болу керек. Жинақталған барлық поэтонимдердің саны 300-ге тарта болса, **гүл** сөзінің қатысымен жасалғаны яғни қазақ тілінде көбінесе гүл сөзімен келген әйел есімдерін ұлттық белгі ретінде ұғынуға болады, олардың саны 100-ден асады. Оның ішінде гүл сөзінен басталатыны санаулы: *Гүл+дер+айым, Гүл+дер+ай, Гүл+базар, Гүл+жапырақ, Гүл+базар, Гүл+елпек, Гүл+тура.*

Белгілі түрколог Н.А.Баскаков: «Впрочем элемент gьl «роза, цветок» в составе женских имен широко употребителен не только у каракалпаков, но и у других тюркских народов, главным образом Средней Азии» [Баскаков Н.А. , 1978, 122,95 с] ,–деп жазғанына қарағанда, «гүлдің» кең сипатқа ие болғанын дәлелдейді.

Ғалым О.А.Султаньяев та осы ойды толықтырады: «Названия фруктов, ягод, цветов в качестве мужских имен не встречается. Так называют только девочек» [Султаньяев О.А., 1970, 123,16 с].

**«Гүл» арқылы жасалған СЮП-тер саны –150.**

***Айрангүл, Азынакүл, Азаркүл, Айлакүл, Арзанкүл, Ашгүл, Әбиіргүл, Әділгүл, Әтіркүл, Әрлікүл, Әпішгүл, Әзигүл, Балагүл, Бәдіккүл, Бердігүл, Бергүл, Бозымгүл, Бөрігүл, Бұлтаргүл, Базынагүл, Білімгүл, Біргүл, Дәмдігүл, Дәңкісгүл, Даукүл, Долыгүл, Еріккүл, Ептегүл, Еңісгүл,Жалпақгүл, Желдігүл, Жорғагүл, Жалғызгүл, Жуагүл, Жөндегүл, Жаппаргүл, Жыртықгүл, Жылпылгүл, Жуакүл, Жәнегүл, Зәргүл, Инегүл, Итгүл, Киікгүл, Көкейгүл, Қайысгүл, Қатықгүл, Қиғашгүл, Құлқынгүл, Құрдымгүл, Құрақгүл, Қылқангүл, Қыздыгүл, Қоянгүл, Қотыргүл, Қырғигүл, Көкекгүл, Малмагүл, Мәстенкүл, Мейманкүл, Мергүл, Миягүл, Модагүл, Мынаугүл, Ойнакүл, Ойпаңгүл, Ойбайкүл, Опагүл, Өзгегүл, Өңешгүл, Сабақгүл, Сарыкүл, Саунагүл, Сәндігүл, Сәттігүл, Сәуегүл, Селдіргүл, Сыбанкүл, Сипагүл, Сойқангүл, Сонашгүл, Сылдыргүл, Сыбыргүл, Сыпсыңгүл, Сыпылықгүл, Табанкүл, Таныскүл, Теміргүл, Таңқыгүл, Тұрысгүл, Түтінгүл, Тамшыгүл, Шампангүл, Шишагүл, Шошаңгүл, Шылдыргүл***т.б.

Гүлдің қыз балаға қойылуын зерттеуші Асылбекова «халық дүниетанымының әлем бейнесін таңбалаумен байланысты. Өздері таныған сұлулық пен әдеміліктің, жақсылық пен биіктіктің, ұлылық пен кішіліктің метафоралы қолданысы қыз есімін таңбалағанын» [Асылбекова Н.Ө., 2016, 20] айтады.

«Гүл» компонентімен келген есімдер әйел – қазақ есімдеріне ғана тән құбылыс десек те, тәжіктерде *Гүлмұхаммад, Гүлмиддин, Гүлмырза, Гүлназар, тіпті Тазагүл* деген есімдер ер адамдарға қойылу үйреншікті құбылыс екен. Солидный мужчина с цветочным именем для европейца приблизительно то же самое, что шотландский стрелок в юбочке в глазах восточного человека

Қазақтың «Ортеке» деген халық әнінің ізімен Ортекенің орнына ерсі қимылымен ойқастап, той бастап емес, ойрандап жүрген қызға *Ойранкүл* деген ат қою арқылы жеңілтек қыздың бейнесі жасалған.

**Аты шыққан биімен,**

**Мен боламын *Ойранкүл*!**

**Ойқастаған *Ойранкүл*,**

**Той бастаған *Ойранкүл*.**

**Қойындаршы демейін,**

**Мен бір билеп берейін.**

**Буындарын былқылдап,**

Саусақтарым сыртылдап... ()

Жалпы қазақ тілінде «гүл» антрополексемасы кейіпкерлердің әйел, не ер екенін ажыратқыш белгі ретінде ретінде жұмсалады: Содыр**гүл** - Содыр**бек**, Мода**гүл** - Мода**бай**, Жалпақ**гүл** - Жалпақ**бай**, Опа**гүл** - Опа**ғали**, Шиша**гүл** - Шиша**бай**, Ызбар**күл** - Ызбар**бек** т.б. Айырмашылығы шынайы өмірде жаңа туған сәбиге «гүл» сөзімен келген есімде деминутив (ағыл. dіmіnutіve) «еркелету» мағына басым болса, сатиралық-юморлық аттарда (пейоратив) мағына басым болады. Бұл үрдіс тек сатира мен юморлық туындыларда ғана емес, шынайы өмірде де кездеседі. Мұндай түбірі бір есімдер славян тілдерінде жиі кездеседі: *Александр – Александра, Бронислав – Бронислава, Людмил – Людмила, Евгений – Евгения* т.б. *Бақыт, Жанат, Мереке, Кенже* т.б. есімдер түбір күйінде ер адамның да әйелдің де есімін білдіреді.

Әйел мінезін табиғаттың жел, долы, құйын (*Долыгүл, Желбике, Құйынгүл*) тәрізді адамға қолайсыздау ерекше құбылысымен салыстырудан туған.

Жел **↔ *Желдігүл*** *желдей есіп, орнынан желпіне тұрып, тіл тиегін ағыта жөнелді: «Бопан бастығымызбен бірер жартыны бөліп ішіп жүре береміз»* [Е.Жаппасов, 86 б].

Қайын ене – әйелдің күйеуінің шешесі, немесе ер адамның әйелінің шешесі. Ене мен келін – отбасы бірлігін сақтаушы негізгі үй тәрбиесімен, қазан жабдығымен айналысушы адамдар «ит пен мысықтай» өмір сүретін, содан отбасының шырқы бұзылып жататыны да осы ене мен келін арасындағы келіспеушіліктен шығады

Долы ↔ ***Долыгүл Бетпақова*** «*Енелерге қарсы күрес» курсын Шатақ ғылымының докторы, профессор, Енелерді қан қақсату ғылым академиясының академигі, Жезтырнақ сыйлығының лауреаты Долыгүл Бетпақова жүргізеді. Милау кемпір атындағы Мазақ академиясы* [Е.Жаппасов, 18].

Әйел аттарын зерттеуде байқағанымыз, сықақшылар қыздар мен әйелдердің бейнесін жасауда барлық сатиралық-юморлық тәсілдерді қолданған.Ертедегі *Жалмауыз кемпірді де, Жезтырнақты* да елестете отырып, көкбет, бетпақ, долы әйел бейнелерін атына заты сай етіп бере білген.

**«Бике»** сөзімен тіркескен кейіпкер – бізге аңыз-әңгімелерден («Алдар көсе оқиғалары»), Бізбике атты Шық бермес Шығайбайдың қызы арқылы таныс. «ҚТТС»-де «белгілі Бекбике», «жолдан қосылған Жолбике» деген тұрақты тіркестер кездеседі және **бике** сөзіне **бикешті** балама етіп көрсетіпті [Қазақ тілінің түсіндірме сөздігі. 2-том, 1976, 98 б].

Бикеш – бой жеткен қызға, жас әйелдерге сыпайыгершілік сыпайылық білдіріп айтылатын сөз. Ал Э.Севортянның сөздігінде *биче* және  *бийке* «жена, госпожа, княжня, хозяйка, женщина» деп түсіндіріледі [Севортян Э.В., 1978, 349 б], сонда биче сөзі әйел мағынасында жұмсалады. Бике сөзінің алғашқы тұлғасы В.В.Радлов көрсеткендей, тобыл татарларының тіліндегі *біче* – *әйел* дегенді білдіреді, **Ч- К** дыбыстарының сәйкестігі бойынша *биче* – *бикеге* айналған. Ханның тақты иеленбеген ұрпағы төре деп аталатыны сияқты байдың, бидің ұлдары мен қыздары да жай бай баласы, би баласы, байдың қызы деп аталмай, шора, бикеш деген сияқты арнаулы атпен аталғанын білдіреді.

**Бике сөзімен тіркескен СЮП-тер саны – 70.**

***Албике, Аңқаубике, Әтірбике, Барқытбике, Бесбике, Бекбике, Бытбике, Елбике, Жалғызбике, Жалаңашбике, Жыпбике, Зәрубике, Зыпбике, Зырбике, Иісбике, Күлбике, Күнбике, Кердеңбике, Құтбике, Құйысқан бике, Лыпбике,Мақалбике, Маздаубике, Мұзбике, Насбике, Ойбике, Оралбике, Пәтибике, Пернебике, Салбике, Сұлубике, Сыбысбике, Сырғабике, Сыпбике, Тасбике, Тәуірбике, Түлкібике, Топарбике, Тоқбике, Тойбике, Торымбике, Тауықбике, Танабике, Тырылбике, Үлпершек бике, Ұлбике, Шарапбике, Шәйбике, Шүйкебике****.*

**Бике** – алғашқы мағынасында, яғни тума ат болып тұрғанда қыздарға, әсіресе ханшайым, бай қыздарға қосымша берілген ат, атақ іспетті. Өмірде бике сөзімен келетін аттар некен-саяқ кездеседі, тілімізде қайынбике **–** туыстық қатынасты білдіретін сөз. Ал сатира мен юморлық кейіпкер аттарында бике *ерке, кесір, жеңілтек* әйел образын беру үшін жағымсыз мәнде жұмсалып, тек әйел жынысы екенін білдіретін пейоративті суффикске айналған.

**Қыз сөзімен тіркескен СЮП-тер саны –15.**

*Аққыз, Әліқыз, Дәріқыз, Мырзақыз, Мыстанқыз, Қарақыз, Кенжеқыз, Пернеқыз, Үкісарықыз, Қыз Жүлік* («Қыз Жібек»)

***Қыз Жүлік.* (**Қыз Жібек).*Жүлік боларын білгендей сүйек-тісінің азан шақырып қойған аты – Қыз Жүлік. Атына затына сай, бетіне «сорпасы» шыққан сорақының жоғарғы сорты. Отырған жері айқай-шу, ұрыс шыққан жерде шаштан жұлу, бет жырту Осындай жанмен өмір сүріп жатқан Тебекеңнің де оңып тұрған шамалы. «Сүйіктісі» есін жиғызып үлгертпей, қос шеңгелмен жағадан ала кеткен Енді әдіс қолданбаса құрдымға кетерін сезген Төбеген –Жаратқаннан «жалға» алған жебеуші Жүлігім-ау, сөзге құлақ салып, есіңді жишы,- деп міңгірледі*  (А.Тұрымбет. Қыз Жүлік пен Тебеген.).

**Ай сөзімен тіркескен СЮП-тер саны:**

*Апыр+ай, Ай+күміс, Гүлдер+ай+ым, Гүлдер+ай, Обал+ай, Ұят+ай, Мамырай.*

***Ғайша***сөзімен жасалған кірме есімдер (экзонимдер) тілімізде ұлтқа тән дыбыстық ерекшелігіне қарай қалыптасқан: *Ғайша // Қайша // Айша.* Біздің зерттеуімізде кейіпкер аттары: *Азан+қайша, Жан+қайша, Жымың+қайша, Зіл+қайша, Мини+қайша* түрінде кездесті. *Қайша* –араб тілінде – Гайше, көне еврей тілінде Айше, ұзақ өмір сүруші, өмірге құштар деген ұғымдыбілдіреді. *Мини + ғайша* – экзонимі (гр. сырт,кірме + оним) екі түбірден құралған.

Жоғарыда көрсетілген **гүл, -бике, -қыз, -бала, -зада, -ғайша,ай** антропонегіздерден басқа екі түбірдің бірігуінен көптеген ойдан шығарылған аттар ерекшеленіп тұрады: ***Ақтеңге, Ақбалдақ, Ақкемпір, Бигерім,* *Өйгерім,Тойгерім*, *Байсүйер, Күлшашар, Көкжаулық, Қарақатын, Ләйлікөк, Сұрсұлу, Шүйкебас, Шөпжелке*** т.б.

Барлық кейіпкер аттары сатиралық, юморлық тұрғыдан жасала бермейді. Кейбір талай кітап шығарған сықақшы қаламгерлердің өзі кейіпкер атына мән бермей жататын тұстары бар. Сықақшы тамаша сатиралық образ жасағанмен, аттарын әдеттегідей ***Нұрсұлу, Айгүл, Күләш*** деп қоя салады, кейбір сахналанған көріністе, мысалы көпке танымал «Тамаша» ойын-сауық отауы, «Бауыржан-шоу», «Шаншар», «Тақия мен мафия» театрының артистері «мен Бақытпын», «мен Уәлимін» деп шыға келгенде, рөлді ойнап тұрған кім екенін: кейіпкері қайсы, артисі қайсы, көрермен ара жігін ажырата алмай да қалады. Ал сахнаға ***Біржапырақ***дегенде, қаңбақтай шал ұшып, ***Гүлжапырақ*** дегенде, етженді, толық әйел балпаңдап шыға келсе, күлмейтін жан қалмайды, өйткені күлкілі бейненің аты да күлкілі болғаны, ішкі бітімі мен сыртқы формасы, яғни аталуы үндесіп әсер-ықпалын күшейтеді.

Сатирик-юмористер ұнамсыз кейіпкерлердің іс-әрекетін, характерін әсерлі көрсету үшін алуан сөз мәнерін қолдана отырып, **есімі ерекше, сөйлеп тұрған, айқайлап тұрған, мағыналы, эмоциялы-экспрессивтік** поэтонимдер жасай білген.

**2.4 Синоним мағынасындағы немесе коррелятивті аттар**

Тіліміздегі синонимсөздер – стильдік мүмкіншілігі мол, айтылуы әр түрлі, мағыналары жуық, бірінің орнына бірі жүре алатын лексикалық топтар, тіл байлығы, тіл қазынасы, ұлттық ерекшелікті білдіретін сөздер.Синоним сөздерді біз кейіпкер аттарынан емес, фамилияларынан іздедік. Синонимдік қатар дегенде біздер зерттеуіміздегі бүкіл кейіпкер аттарын сұрыптап, бір қатарға «тұрғызуды» мақсат етпедік. Мысалы, мынандай синонимдік қатар түзетін: **айтыс, дау, дау-дамай, дау-шар, талас, тартыс, тәжіке, ұрыс керіс, жанжал, егес, қақтығыс, содыр, шатақ** тәріздес сөздерді алсақ,дәл осындай сөздерден жасалған ***Таласбек, Жанжалбек, Төбелесбек, Егесбай, Шатақгүл, Даугүл, Даңғой, Даусоғар, Даулан, Даубаев*** т.б. кейіпкер аттары зерттеуімізден көптеп табылар еді.

Кейіпкердің аты-жөні, яғни фамилия және тегі болып келетін патронимдер мен матронимдерді нысанға алып, екі не үш мүшелі болып келетін СЮП-дің құрамындағы сөздерді талдап, ұштас мәнді деп алдық. Сөз нәзіктігін түсіну, түсіндіру де өте қиын іс. Cинонимдерді бұлайша топтастыру үшін «синоним болатын сөздердің не мағынасында, не стильдік мәнінде немесе сөз қолдану жүйесінде әйтеуір бір өзгешелігі болуы – міндетті шарт» деген ұстанымды басшылыққа алдық [Болғанбаев Ә., Бизақов С., 2001,14].

Кейбір патронимдер таза синонимдік қатар түзбейтіндіктен, оларды мағыналық, стильдік және сөз қолданыстағы реңкіне қарап, **ұштас мәнді патронимдер** деп атадық. Мұндай кейіпкерлер жасалу жолдарының сан түрлілігімен ерекшеленеді, мысалы *Бедел Даңқыбаев* деген патроним құрамындағы *бедел* мен *даңқ* сөзін таза синоним деуге келмейді.

Сондықтан мағыналары жағынан бір-біріне жуық, үйлес келуіне қарай топтастыруға тура келді: *Алабас Шалабасов* < ала бас ~ шала бас, *Бөдене Бұлдырықов* < бөдене ~ бұлдырық,  *Бұрқан Талқанович* < бұрқан ~ талқан,  *Жаңғалақ Ұшқалақов* < жаңғалақ ~ ұшқалақ, *Желсөз Қаңқусөзұлы Өсекаяңов* < *жел-сөз* ~ өсек-аяң,  *Жебірбай Ашқарақов* <жебір~ ашқарақ, *Жылпос Қуаяқов* < *жылпос* ~ қуаяқ, *Ебелек Көбелеков* < ебелек~ көбелек, *Мыңқетпес Тапжылмасов* < мыңқ етпес~ тапжылмас*,* *Қалжыңгүл Қалжаққызы* <қалжың ~ қалжақ, *Қартайған Қожырағанов* < қартайған ~ қожырайған,  *Қаршыға Бүркітов* < қаршыға ~ бүркіт, *Қойшы Қойбағаров* < қойшы ~ қойбағар, *Сыңғыт Қылғытұлы* <сыңғыт~ қылғыт, *Таптырмас Дефицитұлы* < таптырмас~ дефицит, *Ыржалақ Күлкішиев* < ыржалақ ~ күлкішіл, *Бақталас Күндесұлы* < бақталас~ күндес т.б.

Өзара синонимдік қатар түзетін патронимдер, мысалы, *Жалақор Пәлеқоров* деген патроним құрамындағы *жалақор* мен *пәлеқор* сөздері өзара  синонимдік қатар түзеді. Мысалы, *Егеуәлі Қайрақұлы* < *егеу* ~ қайрақ, *Малта Сықпаұлы* < малта ~ сықпа, *Көкірек Кеудебаев* < *көкірек* ~ *кеуде*, *Қойбағар Малбағаров* < қой бағар~ мал бағар, *Қымқыр Жымқыров* < қымқыр~ жымқыр, *Науқасбай Сырқатұлы* < науқас ~ сырқат,*Пәленбаев Пәштуан* < пәлен ~ пәштуан, *Шалшықбай Балшықбаевич* < шалшық ~ балшықт.б. Көркем сөз теоретигі В.В.Виноградов антонимдердің көркем әдеби тілде, әсіресе юморлық туындыларда стилистикалық құрал ретінде күшті құрал екендігін айтады.

**2.5 Антоним мағыналас немесе контрастивті аттар**

«Антонимдер сөйлем ішінде тек қарама-қарсылыққа түспей, күшейту, қосымша мағына үстеу, нақтылау, салыстыру, бірлесу, ауыстыру т.т. көрсетеді» [Жүс,11].

Кейіпкер патронимдері бір біріне қарама қарсы ұғымдардан – антоним болып келетін сөздерден жасалған. Контексте мысқылдау, шенеу мақсатында бір-біріне қарсы мәнді сөздерді қолдану – ирония жасаудың тамаша әдісі.

Мұндай кейіпкердің аты-жөні қатар аталатын мысалдар І.Жансүгіров, Ғ.Қабышұлы, М.Шерім, Ү.Уайдин, шығармаларында кездеседі, фамилиялар антонимдес сипатта болып келеді:

*Алымшыл Алмасов* < алымшыл ~ алмас,

*Жаңғақ Шиебайұлы* <жаңғақ ‘қатты’ ~ шие ‘жұмсақ’,

*Дегіш Титықбаев* < дегіш ‘тынбай сөйлеу’ ~ титықтау ‘шаршау’,

*Дырдай Жұрдаев* < дырдай ‘үлкен, бар болу’ ~ жұрдай ‘жоқ болу’,

*Бөкен Арыстанович* < бөкен ‘жуас’ ~ арыстан ‘сұсты’,

*Жұдырық Кеңірдеков* < жұдырық ‘күшті’ ~ кеңірдек ‘әлсіз’,

*Көжек Тайлақов* < көжек ‘қорқақ’ ~ тайлақ ‘асау, тентек’,

*Жасқали Кәріғалиев* < жасқали ‘жас’ ~ кәріғали ‘кәрі’,

*Қоян Қорықпасов* < қоян ‘қорқақтық’ ~ қорықпас ‘батылдық’,

*Қамысбай Жантақов* < қамыс ‘ұзын’ ~ жантақ ‘аласа’,

*Пұлбай Тиынсызов* < пұл ‘ақша’ ~ тиынсыз, ‘ақшасыз’,

*Шырпы Шымырбаев* < шырпы ‘әлсіз’ ~ шымыр ‘мықты’,

*Шыбыш Текебаев* < шыбыш ‘ешкінің ұрғашысы’ ~ теке ‘еркегі’, *Мәндібай Мәнсізбай* < мәнді ~ мәнсіз.

Сондай-ақ *Барбол*  < бар бол ~ *Жоқбол* < жоқ бол деген де аттардың кездесуі - халықтық философия секілді, мысалы күн мен түн, өмірдің ащысы мен тұщысы, ақ пен қара, яғни алма кезек дүниенің ұғымын береді.

Бұның негізінде семантика-стилистикалық принцип жатыр. Біріншіден, «ақ» пен «қара» сияқты градуалды антонимдік жұп түзбейді. Екіншіден, адамның қарама-қарсы мінез-құлықтары мен пиғылдары қарама-қарсы семантикалық құбылыс болғандықтан, контрастивті жұп қатарын түзейді. Үшіншіден, логикалық жағынан қарағанда, қарама-қарсы қойылған ұғымдардан күлкі туғызып қана қоймайды, ол күлкіден оқырманның сезіміне, эмоциясына әсер етеді. Сатириктердің сөз байлығы, стильдік ерешеліктері, авторлық көзқарастары – тіліміздегі антоним, синоним сөздерді қолданысқа түсіруінде.

**2.5 Қос сөз түріндегі және таутоним аттар**

«Сөзді қайталаудан не қосарланудан сөздің мағыналары түрленіп, юморлық кейіпкер атын жасауда ерекше тәсіл болып саналады да, стилистикалық қызметі өзгереді, яки ұлғайту, яки солғындату реңкі жамалады. Сөздің шұрайын жақсы білетін сатирик-юморист қаламгерлер тілімізде қалыптасқан қос сөздерді ажыратып, не біріктіріп кейіпкердің аты-жөнін жасаған. Мұндай кейіпкерді көптеп келтіруге болады: *Ардыңгүрдіңова* < ардың-гүрдің, *Бөлек Салақович* < бөлек-салақ, *Бұрқан Талқанович* < бұрқан - тарқан, *Жігжаппаров* < жік жаппар, *Пәленше Түгеншиев* < пәлен - түген*, Шымшытырықов* < шым - шытырық, *Аузыбасы Сүйреңдегенова* <аузы - басы, *Қазы Қартабаев* < қазы - қарта, *Таныскүл Тамыровна* < таныс - тамыр, *Өсекаяңов* < өсек - аяң, *Тәптіш Түкпішев* < тәптіш - түкпіш, *Айқайұлы Ұйқай* < айқай - ұйқай, *Тиын Тебенұлы* < тиын - тебен, *Қиқым Сиқымов* < қиқым - сиқым, *Пәштуан Пәленбаев* < пәлен -пәштуан, *Былқылдақ Сылқылдақович* < былқ - сылқ, *Сақалбай Мұртов* < сақал - мұрт, *Ішекқарынұлы* < ішек - қарын, *Кемпіршалов* < кемпір-шал, *Апай Топаевич* < апай-топай, *Опадалап* < опа-далап.

***Зымзия*** ісі де, сөзі де жылдам өсекшіл әйел кейіпкерге берілген ат. Зым-зия < зым-зия болу *жоқ болып кету, іссіз жоғалу* дегенді білдіреді, қос сөз ретінде ғана қолданылады, жеке-жеке *зым* және *зия* болып қолданылмайды.

Бұдан басқа қосарланып айтылатын сөздерден жасалған СЮП-тер бар: *Қымқиғаш* ~ қым-қиғаш, *Бүкшік* ~ бүк-шік, *Зымзия*~зым-зия, *Ыңқыл Тыңқылович* ~ ыңқыл-тыңқыл, *Шалашарпы* ~ шала-шарпы, *Ым, Жым* ~ ым-жым, *Ымыра, Жымыра,* *Ебіл, Себіл*~ ебіл-себіл, *Әлду, Бәлду* ~ әлду-бәлду (С.Кенжеахметұлы), *Кедір, Бұдыр* ~ кедір-бұдыр, *Пәлен, Пәштуан* ~ пәлен-пәштуан*,* *Көди, Сөди* ~көди-сөди (О.Әубәкіров), *Ақи* *Тақи* ~ ақи-тақи, (Ғ.Қабышұлы), кәкір-шүкір ~ *Кәкір, Шүкір,* ырду-дырду ~ *Ырду, Дырду* (Т.Әлімбекұлы), тамыр-таныс ~ *Тамыр Танысович,* мыж-тыж ~ *Мыжбан, Тыжбан* (М.Шерім), ләм-мим ~ *Ләммим* (Т.Әлімбекұлы), бұрқан-талқан ~ *Бұрқан Талқанович,* дік-дік ~ *Дікдік* (Ғ.Ахметчин).

«Ықшамдалып жасалған қайталама қос сөздер ойды әсерлі, тыңдаушыға түсінікті де тартымды жеткізу үшін қолданылатын стильдік ерекшелік деуге болады» [Шүленбаев Н.Қ., 2004,71б] деген пікір осы сатиралық бейнелерге де қатысы бар.

Сөзбе-сөз қайталаудан туындаған аттар **таутоним** (гр. tautos – «дәл сондай») деп аталады. *Бұған Асаған Жасағанұлы, Бақа Бақыш, Бөден Бөденович, Жаңабай Жаңабаевич, Емле Емлеевич, Нүктебай Нүктебаев, Пышпыл Пышпылович, Тәукебай Тәукебаевич, Тойған Тойғаныч, Іштеңкей Іштенкеевич,* яғни сөзді дәл сондай етіп қайталау арқылы жасалған кейіпкерлер мысал бола алады. Кейіпкердің іс-әрекетін, характерін әсерлі көрсету үшін алуан сөз мәнерін қолдана отырып, есімі ерекше, сөйлеп тұрған, айқайлап тұрған ат болса ғана жарасымды.

Кейбір кейіпкерлер сөзді қайталаудан туғанмен, екінші сыңарлары дыбыстық өзгеріске түскен. Мысалы: *Әрдеңбай Мәрдеңбайұлы* ~ әрдең мәрдең, *Боташ Тоташевич* ~ боташ тоташ, *Тибай Шибаевич* ~ тибай шибай, *Есқали Месқалиевич* ~ есқали месқали, *Азғанбай Тозғанбай* ~ азған тозған, *Омпай Томпаев* ~ омпай томпай, *Елпек Телпекович* ~ елпек телпек, *Елпекбай Желпекбаев* ~ елпек желпек, *Шытырлақ Қытырлақұлы* ~ шытырлақ қытырлақ, *Шөрешөреұлы* ~ шөре - шөре, *Ыңқыл Тыңқылович* ~ ыңқыл тыңқыл, *Сыдырбай Қыдырбаев* ~ сыдыр қыдыр, *Тәйтік Мәйтік* ~ тәйтік-мәйтік, *Әңкі*, *Тәңкі* ~ әңкі-тәңкі, *Былқ, Сылқ* ~ былқ-сылқ, *Быж*, *Тыж* ~ тыж-быж, *Қылтың*, *Сылтың* ~ қылтың-сылтың, *Абыр*, *Сабыр* ~ абыр-сабыр т.б.Кайталанушы компоненттердің түбірі бірдей емес, дыбыстық алмасуынан жаңғырық баламасы іспетті СЮП-тер кездеседі. Ғ.Қабышевтың кейіпкерлері осындай жолмен жасалған.

***Омпай Томпаев*** *– іс-әрекеті омпай-томпай, кеудемсоқ, өзінен басқаны кем тұтатын әйтеуір жазушы-сымақ. «Жазатындардың бәрін өзінен төмен сырғытып отырады. Ә, анау кім бе? Сол да жазушылар одағына мүше болып алды, ә? Не болмаса: Әй, ол кім өзі? Мен танымайтынды несін жазушы дейсіңдер? дейді. Прозаның басын да, жамбасын да, төсін де өзі мұжып, бар пұшпағын өзі илеп жүрген боп шығады сөйтіп*» [Ғ.Қабышев,73б].

Сатирик қаламгер образ жасауда жеке адамға тән мінез, нанымын, ой - пікірін, өмірге көзқарасын, күйініш – сүйінішін беруде *омпай-томпай* деген қос сөзді кейіпкер атына берген.

Ғалым Г.Әзімжанованың «Қайталама оқырман мен тыңдаушыға эмоционалды әсер етіп, оның назары сол қайталанған элементтерге ауады, әр түрлі деңгейде олардың мағыналары түсіндіріледі, айтылар ой өрбиді, қайталанған сөздің экспрессиясы күшейеді, текстің мәнерлілігі айқындалады, ерекше ритм туғызылады. Сөз зергерлері бұл әдісті психологиялық суретті тереңдету үшін де қолданады» [Әзімжанова Г.М., 1995,10 б] деген пікірді осы Омпай Томпаев тәрізді жасалған кейіпкер аттары дәлелдейді. Сырттай қарағанда қарапайым ғана сипатқа ие болатын дыбыстардың қайталануы шын мәнінде күрделі құбылыс болып саналады. Өйткені ол тілдегі белгілі бір ішкі және сыртқы факторлар негізінде қалыптасқан.

Комиканың тілдік табиғатын зерттеуші А.З.Салихова «Сатирик, юмористердің эмоционалды-экспессивті элементтерге жүгінуінің негізгі себептері айқындылық, мағыналық кеңдік әрі дәлдік, қысқалық болып табылады» [А.З.Салихова, 2001] ,– деп түсіндіреді.

**2.6 Сөйлем типтес немесе фразаланған аттар**

Әрбір кейіпкер атын жан-жақты тану, талдау барысында оның синтаксистік қызметі, оның ішінде сөз тіркесті, сөйлем сипатты болып келетін аттарды қолданыс шеңберінде қарауға тырыстық. Кейіпкер бейнесін жасауда кейіпкер атындағы синтаксистік құрылымдар белгілі бір стильдік қызмет атқарып, кейіпкердің мінез-құлқын, көңіл-күйін ашуға көмектеседі. Жазушы қолданысындағы синтаксистік құрылымдар мәтіндегі негізгі қызметінен басқа кейіпкердің әртүрлі эмоциялық күйін, кекету, мысқылдау, ренжу, жек көру сияқты мағыналарды білдіру үшін қолданылған.

Орыс ономастарының көрнекті ғалымы А.В.Суперанскаяның айтуы бойынша, «тілдегі жалқы есімнің арнайы ерекше қызметі жоқ. Олардың негізгі грамматикалық қызметі – сөйлемде бастауыш пен толықтауыш қызметін атқару, ал негізгі лексикалық қызметі – атау» деп атап көрсетеді. Біздің жұмыста жалқы есім кейіпкер аты болғандықтан, мифологиялық, коммуникативті, экспрессивті, кумулятивті, танымдық, идеологиялық, ең бастысы стилистикалық қызметі қарастырылған.

«Кез келген жалқы есімнің шағын мәтін іспетті болып, әдетте етістік арқылы жасалуы фразаланған ат деп аталады» [Подольская Н.В., 1988, 62 б]. «Сөз тіркестері де, сөйлемдер де жалқы есім бола алады, бөлінбейтін тұтас құрылым ретінде саналып, субстантивтеніп, зат есім қызметін атқарады, сөйлемде бастауыш қызметін атқарады» [Мәдиева Г., Б.Иманбердиева С.Қ., 2005, 113 б].

Көне герман тіліндегі екі мүшелі аттарды зерттеген ғалым Т.В.Топорова өз зерттеуінде «Поскольку элементарный поэтический образ создается двумя компонентами, каждое двучленное имя собственное следует интерпретировать как ономастичический микротекст, минимальное поэтическое сочетание, в организме которого принимает участие оба его элемента» [135,137б] деп, яғни мұндай жолмен жасалған аттарды микромәтін түрінде қарастырады.

Мәтін тіл бірліктерінен жасалып, тілдің прагматикалық, комикалық әсерін туғызатын ұғымды білдіретін стилистикалық бояу сөздің семантикасына кіреді. Өйткені, ирония, каламбур, дыбыстық еліктеу т.б. стилистикалық әдістер көмегімен экспрессивтік әсер туғызуға болады. Басқаша айтқанда, сөз мағынасы (бояуы) дегеніміз – мағынаға қосылған үстеме информация. Құрылымы жағынан бастауыш, баяндауышы бар белгілі ойды білдіретін кейіпкер аттарын сөйлем сипатты аттар деп алдық. Мысал келтіретін болсақ: ***Қыздығой*** *(қызды қой),* **қыз** –зат есім , **-ды** – табыс септік жалғауы, **қой** – етістік, яғни «қыз туғанды қой, енді ұл керек» деген ойды білдіріп тұр.

**Фразаланған (гр. phrasіs «сөйлемше») аттар:** *Аткелтір* ат келтір, *Қозыбағар* қозы бағар, *Қойбағар* қой бағар, *Ешкібағар* ешкі бағар, *Сиырбағар* сиыр бағар, *Түйебағар* түйе бағар, *Итбақбас* ит бақбас, *Итемген* ит емген, *Маламан* мал аман, *Малкелді* мал келді, *Малбағар* мал бағар, *Тайшабар* тай шабар, *Түлен Түрткен, Түлкібақ* т.б.

* *Жайпап Жегенович: Мынау қазы-қарта! Мынаны қара, қара уылдырық!*
* *Асап Күйсигенович: Керемет! Қызыл уылдырақ та бар! Балды қара, мынау қызыл балық па?! Керемет!* (А.Наймантаев. «Қонақ күту»)

Осындай патронимдердің қайсысын алсақ та, белгілі бір ойды, авторлық идеяны білдіреді. Кейіпкердің жаны, ішкі дүниесі қандай болса, аталуы да соған сәйкес мазмұнда берілген және ол кейіпкердің аталуы белгілі бір фразаны, ойды береді.

*Аузыбасы Сүйреңдегенова* ~ аузы-басы сүйреңдеген,

*Аспанды Тірептұрғаныбыш* ~ аспанды тіреп тұрған,

*Бірдібірге Шағыстырғанова* ~ бірді-бірге шағыстырған,

*Боссөзге Құлқыжоқова* ~ бос сөзге құлқы жоқ,

*Білдіртпей Уколсалғышова* ~ білдіртпей укол салғыш,

*Ауыз Жаппасов* ~ ауыз жаппас*,*

*Дәмесін Қарайгөрұлы* ~ дәмесін қарай көр,

*Ештеңе Ешкімбілмесов* ~ ештеңе ешкім білмес,

*Ештеңе Айтпайтынов* ~ ештеңе айтпайтын,

*Еркекбасымен Өсекайтқанов* ~ еркек басымен өсек айтқан,

*Қиялбек Орындалмасов*~ қиял орындалмас,

*Үндемес* *Үйбұзарұлы* ~ үндемес үй бұзар,

*Ұлкерек* ~ ұл керек,

*Шалашарпы Салғанбайұлы Бітпейқалғанов* ~шала-шарпы салған, бітпей қалған,

*Қазақ Туғызаров* ~ қазақ туғызар.

Шақпа тілді Т.Әлімбекұлының кейіпкерлерінің біразы осындай жолдармен жасалған. Сондай кейіпкерлердің бірі айтысқа түскен ақындар жөнінде, ақындар айтысқа түрлі мақсатпен қатысады. Юморист *жер тебер* және *көрпе бер* деген екі сөз тіркестерін ұйқастырып және жер теуіп айтысатын ақынның жүлде бер деп айтысқа халқы үшін емес, қалтасы үшін келгенін дәлелдейді.

***Жертебер Көрпеберов*.**

– *Сахнаға Жетісу бойында жетпіс ақынды жерге қаратып жеңіп кеткен, содан өңеші кеңіп кеткен желмая ақын Жертебер Көрпеберов шақырылады. Ағайындар, абай болыңыздар, ол жер тепкілеп айтысқанда астыңыздан алты балдық екпін соғады. Кешегі Семейдің жарылысы оның жанында түк емес.*

*– Айтысқа кеткен сайын ағайыным бар, ауылдастарым бар мені базардан қайтқандай күтеді. Біріне базарлық ретінде кілем керек, біріне шаңсорғыш керек. Үтігіміз де күйіп кетіпті. Берсе, керек тастың ауырлығы жоқ қой, не болса да ала берер ем,–* деп тепкілене тіл қатты Жертебер Көрпеберов (Т.Әлімбекұлы. «Есеп білмеген есек те мінбейді».).

Сатира мен юмор әдебиетте жеке бір құбылысты зерттеп білудің поэтикалық, стилистикалық әдіс-тәсілі ретінде көрінеді, образды суреттеп берудің құралы түрінде қолданылады. Сатиралық-юморлық аттардың сөз тіркесі түріндегі қолданылуы кейіпкердің ішкі мағына мен сыртқы мағына бірлігі үндесіп, эмоциялық-экспрессивті әсері, нақыш бояуы қоюлана түскен.

**2.7 Сөз тіркесі түріндегі немесе юкспозитивті** **патронимдер**

Кейіпкердің аты-жөні жоғарыда талданғандай, жасалу жолдары, арнасы көп. Сөз тіркесі түрінде кездесетін кейіпкер аттарының да жасалу жолдары да түрліше. «Екі не одан да көп сөздердің бірігуінен жасалған күрделі жалқы есімдер юкспозитивті деп аталады» [Подольская Н.В.,1988, 155 б].

Сөз тіркесі түрінде кездесетін патронимдер мен матронимдерді **юкспозитивті** патронимдер (**ЮП**) деп қарастырамыз:

*Ақпақұлақұлы* ~ ақпа құлақ,

*Ашықауыз* ~ ашық ауыз,

*АрманТаудай* ~ таудай арман,

*Бөксегүл Жалаңашова* ~бөксесі жалаңаш,

*Жұмсақжанов* ~ жұмсақ жан,

*Жырдария* ~ жыр дария*,*

*Иегі Қызылова* ~ иегі қызыл,

*Келіншек Көңілшекова* ~ көңілшек келіншек,

*Кемпіргүл Шүйкедеева* ~ шүйкедей кемпір,

*Көңілімжаева* ~ көңілім жай*, Күйдария* күй дария,

*Қарынбөлеев* ~ қарын бөле,

*Қисық Танауов* ~ қисық танау,

*Ирек Шапанқызы* ~ ирек шапан,

*Менменханов* ~ менмен хан,

*Мінтапқыш* ~ мін тапқыш,

*Судыр Ахметович* ~ Судыр Ахмет,

*Тазтелпеков* ~ таз телпек, *Тақыршекеева* ~ тақыр шеке,

*Түкті Орамалова* ~ түкті орамал,

*Тырдай Жалаңашова* ~ тырдай жалаңаш,

*Көпкөрген Көсемболғанов* ~ көпті көрген көсем,

*Табаны Қышыған* ~ табаны қышыған,

*Қалпағыбар Адамов* ~ қалпағы бар адам,

*Қашқынбай Таптырмасов* ~ қашқын таптырмас,

*Қисық Танауов* ~ қисық танау,

*Сүйегі Қурағанов* ~ сүйегі қураған,

*Түлен Түрткенов* ~ түлен түрткен,

*Танабике Тапбергенова* ~ тана тап берген,

*Жарық Көреров* ~ жарық көрер,

*Жынұрғанов* ~ жын ұрған,

*Шоқшашаров* ~ шоқ шашар,

*Шекпенкигенов* ~ шекпен киген,

*Жолтапқани* ~ жол тапқан,

*Таттымбалов* ~ бал таттым*,*

*Үйленем Депжүргенов* ~ үйленем деп жүрген,

*Қазақ Туғызаров* ~ қазақ туғызар,

*Кермеқас* ~ керме қас,

*Қыздай Сызылғанов* ~ қыздай сызылған,

*Түпсіз Тереңбаев* ~ түпсіз терең,

*Көңіл Жықпасов* ~ көңіл жықпас,

*Малтатасо*в ~ малта тас,

*Зыпберген* ~ зып берген,

*Сары Уайым* ~ сары уайым,

*Тілқатпасов* ~ тіл қатпас т.б.

Юморда ЮП-дердің эмоциялық-экспрессиялық әсері ерекше болып келеді. Юморист О.Әубәкіровтің кейіпкерлеріне кәсібіне, мамандығына, қызметіне сай ат беру – оның стильдік ерекшелігін танытады. Тырдай жалаңаш деген адамның киімсіз кейпін бейнелейді, ал моншаның меңгерушісіне осындай патроним беру арқылы бір жағы юмор болса, бір жағы осы орында ұзақ отырған адамның кәсібі туралы да хабар бере кетеді. Солардың бірі ***Тырдай Жалаңашев*** – *аудандық «Қаратер» атты моншаның меңгерушісі. Елудің бәлендей жылын Тырекең тырп етпей отырып су мен тұздың арасында өткізді. Сол Тырекең бәленбай жыл аудан жұртшылығын ерлерін бір бөлек, ұрғашы... тоис, әйелдерін бір бөлек адастырмай, араластырмай шомылдырып келді* [Ғ.Қабышұлы,71 б].

Қарастырылып отырған кейіпкер аттары астарлы, бейнелі мағынада қолданылады да, олардың мәнерлеп бейнелеуші қызметі, образдылығы, өте күшті болады. Мұндай кейіпкердің аты-жөні қатар аталатын мысалдар ХХ ғасырдың басындағы Б.Майлин, І.Жансүгіров және бүгінгі қазақ сатириктері Ғ.Қабышұлы, М.Шерім, Ү.Уайдин, А.Наймантай шығармаларында жиі ұшырасады.

**2.7.1 Тұрақты тіркес немесе фразеологияланған аттар**

Сатиралық шығармаларда сатириктер мен юмористер халық даналығының түрлі үлгілерін стильдік мақсатта жиі қолданады. Бұл орайда тұрақты тіркестер, мақал-мәтелдер қаламгер ойын әсерлеу, көркемдеу, сықақтау, әжуаау үшін қолданғанын байқауға болады. Ана тіліміздің сөз айдынының тереңінде халықтың ғасырлар бойы іс-тәжірибесін, өмір қойнауынан қорытылып ереже түрінде тұжырымдалған аталы сөз, мақал-мәтелдер, тұрақты тіркестер туып жатады. Тілдің бейнелілігін, байлығын арттыра түсетін, халықтың тұрмыс-тіршілігінің, мінез-құлқының, әдет-ғұрпының айнасы – тұрақты тіркестер. Фразеологияланған ЖқЕ-дер көбінесе апеллятивке айналып кетеді. Кейбір тілдерде, орыс, ағылшын, неміс, француз ТТ-де 1000-нан астам ЖқЕ-дер ұшырасады екен. Бұл көрсеткіш халық тілінде ЖқЕ-дің көп кездесуінің өзі сол халықтың болмыс-бітімін танытады.

Фразелогияланған ЖқЕ-ді зерттеуші ғалымдардың бір тобы (Б.В.Бабаева, Б.Ф.Захаров, Т.В.Лиходидова, Г.В.Манушина, Л.М.Пенковская, Н.И.Ройзензон, И.И.Толстой) ЖпЕ сияқты семантикалық процеске түсіп өзгеретінін дәлелдейді. ЖқЕ-дің семантикасын жақтаушылар бұл мәселені диахрондық жақтан қарастырып, ЖқЕ-дің жалпылық қасиетке де ие бола алатынын, сөйтіп, экспрессивтік коннотацияға, тіпті ЖпЕ-ге тән басқа да көптеген тілдік бірліктерді де қабылдайтынын айтады. Зерттеуші Толстой И.И: «говоря о значений ИС, необходимо еще раз подчеркнуть, что оно не дано понятию его апеллятива и никогда не ограничивается им даже в тех случаях, когда фонетически и морфологически с ним совпадает. Значение мнение – фактор его известности, фактор общественно-исторический» [Толстой И.И.,1997, 93],–.деп ЖқЕ-дің маңыздылығын айтып дәлелдейді. Кейбір лингвомәдениеттанушылар тұрақты тікестерді мәтін ретінде қарайды. Зерттеуші В.А.Маслова: «Всякий фразеологизм, с нашей точки зрения, – это текст, т.е. хренитель культурной информации»[ В.А.Маслова,87],– деп атап көрсетеді.

**ТТ-ден жасалған СЮП-тер**:

*Ақпақұлақ <* ақпа құлақ, сөз ұқпайтын парықсыз,

*Безбүйрек <* без бүйрек қатал*,*

*Десбермес <* дес бермеу, сөз бермеу,

*Домалақарыз* < аноним хат*, Көктиын,*

*Көзжұмбай, Құрғақсөз, Қызылкөз,*

*Майшелпеков* <май шелпек, оңай олжа,

*Мізбақпас* < міз бақпады, селт етпеді,

*Нансоғар <* нан соғар, арам тамақ*,*

*Таныс Тамыровна, Тасжүрек, Тасқайнатар, Тоңмойын, Сужұқпас, Сумұрын, Ұртымай* т.б.

Келтірілген мысалдардың қайсысын алсақ та, авторлық көзқарас пен кейіпкер бітімінің жымдасуын байқаймыз. Ғалым Ф.Оразбаева тұрақты сөз тіркестерді тілдік қатынаста жұмсалатын қатысымдық тұлғалардың қатарына жатқызады, «қатысымдық тұлға ретінде алынатын тұрақты тіркестер адамның ойын жеткізуде белгілі бір ұғымды көрсетуімен қымбат» [138,26б] ,–деп пайымдайды.маслова в.а. лингвокультурология. М, .2001.с,206.

***Ақай****,* ***Тоқай* ↔** ақай-тоқай *бас жоқ, көз жоқ,* яғни себепсізден - себепсіз, күтпеген жерден бір әрекет жасау немесе бір нәрсені айтып салу дегенді білдіреді [63,138 б]. Ә.Қайдар «Тысяча метких и образных выражений» атты еңбегінде бұл тіркестің шығуына себеп болған қоғамдағы есімдері елге танымал Ақаев, Тоқаев сияқты адамдарды мысалға келтірген [95,23 б].

Біздің топшылауымыз бойынша, ақай сөзінің түбірі ақа сөзінен шыққан болуы мүмкін. Бұл сөз Батыс өңірінде аға деген мағынада жұмсалады, яғни диалектілік сөз.Тоқай сөзінің негізінде *тоқ* деген дыбыс жатыр, бір мәселені талдау барысында *тоқ еткізу* – ешкіммен ақылдаспай өз бетінше шешім қабылдауды айтады немесе ақай сөзінің дыбыстық варианты ретінде жұмсалуы мүмкін. Егер тіркестегі бірінші компонент ақа сөзі **аға** ретінде жұмсалып, осыған сәйкес екінші компоненттегі **Тоқа** есімді адам аты ұйқас үшін алынуы мүмкін. Ұқсас дыбысты сөздер арқылы жасалған **Ақай** және **Тоқай** дейтін кейіпкер аттарының жасалуына бұрыннан бар тұрақты тіркес уәж болған эмоциялық бояуды әрлендіріп, мәнерлілігін арттырады.

***Әдесемә* - „ә»** десе, **„ мә** « де – *жағаласа кету, беттен алу* [95,566 б], яғни  **Ә** одағайы белгілі бір сөздермен тіркесе, қабаттаса қолданылып, адамның әр түрлі көңіл-күйін білдіреді. *Ә дегенде*, ***мә*** *деу* - әдетте бірін-бірі сыйламайтын, қырсық, қыңыр адамдардың жауаптасуы. Бұл сөздің пайда болуының алғашқы уәжі – «ә» одағайының біреуге дөрекі айтылып, соған сәйкес жауабының да солай берілуі. Осындай контекстен, яғни нақты ситуацияның кейін дерексізденіп, жалпыланып, адамдар арасындағы келіспеушіліктен туындайтын тұрақты тіркеске айналған.

***Көктиын* ↔** көк тиын *түк ақшасы жоқ,* **көк** сөзі ертеде болат, асыл, металл деген ұғымда жұмсалған [139,37 б], олай болса, заты металдан жасалғандықтан, көк тиын атанып түр. Жазушы кейіпкердің жағымсыз іс-әрекетін әжуалап, сықақтау үшін белгілі бір көркемдік нақыш беру қызметінде жұмсайды. Проф.А.И.Ефимов «Жазушылардың өзіндік стилі деп көркем шығармалардағы жалпы халықтық тілдің тәсілдерін өңдеп жұмсаудағы сөз құрау жүйесін айтады» дейді.

***Тасжүрек* ↔** тас жүрек *қатал*, *мейірімсіз* [140,42 б] дегенді білдіреді..

*Бұрынғы күйеуім – Тасжүрек,*

*Қызметі өсіп ед,*

*Біздерді тастай қашты кеп* [79,48 б]

Тасбауыр **>** тас + бауыр. Тас – табиғатынан, жаратылысынан қатты, мықты, ал бауыр – адамның нәзік келген ішкі ағзасы. Адам өзінің бірге туған қандасын, жамағайын-туысқанын, тіпті жақын тұтқан дос-жарандарын да «бауырым» дейді. Тілімізде соматизмдерден жасалған ТТ көп: «бауыр басты», «бауырына алды», «бауыр ет», «бауырын елжіретті» т.б.

**Бауырмал** сөзіне қарама-қарсы алынған тасбауырлы*қ қатігез, рақымсыз*, *мейірімсіз*,яғни ешкімге жаны ашымайтын, басы ауырмайтын, балтыры сыздамайтын өте қатты адамдар деген ұғымнан тұрақты тіркес туған. Қазақ тіліндегі ТТ-дің көпшілігі күлкі-әжуа, келеке, әзіл-сықаққа бай келеді. Сатирик-юмористер ана тілінің шұрайлы көзін кейіпкер атына қолданудағы негізгі уәжі де осы болып тұр.

***Мишық Мізбақпасов*** *міз бақпады*, *селт етпеді*. Дарынсыз жазушы «*Мізбақпасовтың 7 жылдағы 7 кітабы магазин сөресінде міз бақпай телміріп тұр*» [29, 70 б]. Жақсы кітап сөреде жатпайды, ал мағынасыз, мәнсіз кітаптар өтпей, міз бақпай тұрады. «*Басында ми жоқ, мишық ғана бар*» кітап авторын осы кітаптың өтпеуінен ирониялық тәсілмен аты-жөнін жасалуына уәж болған.

***Түлен Түрткенов*** ↔ түлен түрткен ‘*түлен түрту*’. Сөздің шығу төркіні жөнінде Ә.Қайдар екіжақты жорамалды келтіреді: Оның бірі –түркі халықтарына ертеден таныс теңіз жануары тюлень [95,312 б].

Тілімізде *түлендей түлеу* деген тіркес тегін айтылмаған, түлен қоян секілді ақ түстен сұр түске ауысып отырады. ТТ-тің жасалуына негіз болған фактор тюленьнің теңізден басын тез шығарып, тез тартып алуы шайтан секілді бірде көрініп, бірде жоғалуымен салыстыруынан тууы мүмкін. Сондай-ақ малы жоғалған қазақ «Түлен ата, түрте көр» десе, әлгі мифтік бейне жоғалған, адасқан малды ашықтыққа түрткілеп алып шығатынболған. С.Қасқабасовтың айтуы бойынша, Тулон – мифологиялық бейне («Рүстем – Дастан»). Осы уәжділік бір орнында отыра алмайтын, ұшқалақ, жеңілтек кейіпкердің іс-әрекетіне қарай қойылған.

Түр-түстің табиғатын зерттеген ғалымдар Ф.Р Ахметжанова, Қ.Т. Қайырбаевалар түр-түс атауларының «фразеологизм құрамында негізгі түстік мағынасынан гөрі, ауыспалы мағынада қолданылуымен ерекшеленетіндігін» [141,24 б] айтады.

**Ақ** түстен → *Ақкөңіл* > ақ көңіл арамдығы жоқ адам,

*Ақжаулық* > ақ жаулық некесі қиылған әйел,

*Ақжол* > әділ жол, *Ақжем* > әуреге түсу,

*Ақкөз* > надан, *Ақпатша* >,

*Ақсақал* > көпті көрген кісі,

*Ақсүйек* >1.төре тұқымы, 2.ойын аты,

*Ақтабан* > жалаңаяқ босып кету,

*Алакөз* > ауыз бірлігі жоқ,

*Алатай* > араздық, елді бөлу,

*Алаяқ* > қу, залым;

**Көк** түстен→ *Көкауыз* >мылжың,

*Көкаяз* > 1.қатты тоң жер, 2.шикі,

*Көкбет* > қаһарлы, *Көкдолы* > ашуы қатты,

*Көккөз* > орыс халқының уәкілі,

*Көкми* > топас, *Көкбейнет* >,

*Көктиын* > ақшасы жоқ;

Қалған түстер жалқыдан кездесті:

*Қызылкөз* > пәлеқор,

*Сары Уайым* > қайғы-қасірет,

*Сұржебе* > садақ оғы.

Осы түр мен түс атауларын қолдану, табиғат құбылысын, нәзік табиғатты сезіну «осы түсті қолданып отырған қаламгердің өз басына тән психологиялық, эстетикалық, творчестволық ерекшелігі, сондай-ақ дүниетанымы, ой толғанысы, мінез-құлқы, көңіл-күйі т.б қасиеттері тұруы сөзсіз»,– деп тұжырымдайды Ә.Қайдар. Түр-түстен жасалып тұрған аттардан халық даналығын, шешендік өнердің негізін, халықтың тарихын, ой-жүйесін бейнелейтін тұрмыс ережелерін байқауға болады. «Әрбір дәуірде салт-санаға, әдет-ғұрып, наным-сенімге, ойын-күлкі, той - томалаққа байланысты ұғымдардың аты-жөні, сыр-сипаты т.б. тек тіл фактілері ретінде ғана, яғни жеке сөздер мен сөз тіркестері фразеологизмдер мен мақал-мәтелдер арқылы жетуі мүмкін» [142,34б].

Ғалым Р.Ә.Авакова: «Халықтың рухани творчествосының жемісі тілдің ажарын кіргізетін, оның құдіретін арттыра түсетін, ойды бейнелеп, астарлап, өзінің нақышымен жеткізетін, ата-бабадан мұра ретінде келген сөз қазынасының дайын қолданылатын үлкен саласы – фразеологизмдер этнос тілінің құрамдас бөлігі болғандықтан оларға этнолингвистикалық талдаудың ғылым үшін құндылығы ерекше. Адамзат тарихын өз бойына сақтаған халықтың фразеологиялық қорында философиялық ойлары, дүниені танып білуі, тұрмыс-тіршілігі, ұлттық мәдениеті көрініс тапқан» [143,54 б] ,– дейді.

**2.7. 2 Мақал-мәтел типтес кейіпкер аттары**

Мақал-мәтел (ММ) тұрмыстағы алуан түрлі уақиғаларды, қарым-қатынастарды қысқа, тұжырымды тілмен түсіндіреді, ойды ажарлайды, әсерлейді, әрі анықтайды, әрі халық психикасы дамуының да айнасы. ММ-де халықтың, ең алдымен еңбек адамының табиғатқа, қоғамға көзқарасы, дүниетанымы көрінеді, тіпті қазір ескірген ұғым-нанымдардың да сарқыны бар. Халық даналығы, сатирасы әрқилы сипатта бірде емеурін, тұспал, ишарамен айтылып, көркемдік қуаты артады. Соның көрінісі ретінде халықтың тұрмыс-тіршілік, өмір тәжірибесі, өсиет-өнегесі ММ-дердегі ұшқыр, қанатты сөздерден көрінеді. Өйткені онда өзіндік логикалық дайын пікірлер, жинақталған қорытындылар, өмірдің жағымсыз жағын сынау, келемеждеу сияқты адамдардың характері көрініс тапқан. «Ақыл-нақыл мен сатираның құрандысы қос ауыз мылтық» (Ә.Тәжібаев) дегендей, СЮП-тер де ММ-ден жасалады екен. Бір сөзбен айтқанда, қазақтың халық мақалдары мен мәтелдерін - қазақ шаруаларының тұрмысын, салтын, кәсібін, санасын көрсететін шежіресі, халық философиясы деуге болады.

**ММ типтес патронимдер** зерттеуімізде аз болса да кездесті:

*Алмақ - Салмақ* алмақтың да салмағы бар,

*Басал Шашалұлы* бас ал десе, шаш алады,

*Асаған Жасағанұлы* асарын асап, жасарын жасап,

*Текжүрген Тоқжүрген* тек жүрген тоқ жүреді,

*Қысқабай Нұсқабайұлы* өзі қысқа, өзі нұсқа,

*Асқан Тосқан* мың асқанға бір тосқан,

*Көпкөрген Көсемболған* көп көрген көсем болады,

*Тіріжан, Тістібақа* тірі жан тісті бақа т.б.

ММ типтес патронимдер сөздердің қайталануы, салыстыру, ұлғайту арқылы жасалған. Осыған қарап кейіпкер атының халық санасында қалған ойдан алынғандығы аңғарылады. Мысалы *Көпкөрген Көсемболған* **↔** «Көп көрген көсем болады»  *Алмақ Салмақов* **↔** алмақ-салмақ < «Алмақтың да салмағы бар» < «біреуден жақсылық көрсең, өзің де соған жақсылық жасауға тырыс». Осы мақалдан Ғ.Қабышұлысатиралықпатроним жасаған: **«***Алекеңнің не жазатынынан гөрі не жазбайтынын санап беру оңай. Әсіресе рецензия мен алғысөзге әуес-ақ*» [29,36 б].

Семантикалық жағынан толымды, құрылымдық жағынан толымсыз сөйлем түрінде келетін ММ типтес патронимдерде қандай да болмасын күлкілі бейненің характері көрініс тапқан. Алынған мысалдардағы айшықты бояуы күшті, экспрессивті мәні басым поэтонимдер кейіпкер қасиетін тап басып, дәл бейнелейді. Бұл секілді қолданыстар оқырманға эмоциялық әсер туғызады, көркем шығарма тіліне жанды үн, әрлі түр береді.

А.А.Потебня ММ-дің семантикасы туралы зерттеуінде, шағын образды мәтелдер «ой тұтастығы» нәтижесінде тұрақты тіркеске айналуының екі түрлі жолын көрсетеді: а) аңыз желісі қысқара келе, оның тұтас желісі ойда сақталып, қажет болса, бірден ойға оралып, тіркес тиянақтауға дайын тұрады; б) аңыз, мысал әңгімелер мәтіннің тұтас бейнесі, мазмұны мақал-мәтелге айналады. Ұзақ әңгіменің қысқарып мақал-мәтелге айналуы ­­­­­­­­­­­­­- адам ойы мен ойлау қабілетінің жетістігі» [144,164 б] ,–дейді. Сондықтан кейіпкер атының жасалуына ММ-дер де мотивтік фактор ретінде негіз бола алады

Қаламгер халық тілінің бар байлығын, сөз айшықтарын қолдану арқылы өзіне тән стиль құрады. Сөз зергерлері кейіпкер атын жасауда сөз кестелерін, образдылығы, айшықты мәнділігімен ерекше берілетін ТТ-ді қолдану арқылы көркемдік тәсіл ретінде қолданған. ТТ-ді өз орнымен пайдалана білу – нағыз суреткердің қолынан келетін іс және қаламгерлердің стилінің бір қырын көрсетеді, яғни сөздің шұрайын жақсы білетін, лексикалық байлығымызды жете меңгергендігінің дәлелі.

**2 тарау бойынша тұжырымдама**

- Сатиралық патронимдер ирониялық - юморлық мәнде жұмсалуына қарай кейіпкердің мінездемелік сипатын беретіндіктен, пейоратив және мелиоратив мәнді болып келеді.

- Сатира мен юморда ұшырасатын адамның аты-жөнінің түрлі қыры мен сырын, тілдік табиғатын экстралингвистикалық фактормен ұштастыра зерттедік. Фамилия – бір ұлттың белгісі, нышаны, отбасылық байрақ, тарихтың теңдессіз куәгері, ұрпақтан-ұрпаққа берілер мұрагерлік жәдігер деп ұғынсақ, сатиралық-юморлық патронимдер дәстүр сабақтастығы, этнографиялық мол деректердің жиынтығы деп ұғынамыз.

- Фамилия тұлғалы патронимдер – өмір сүрген ортада қалыптасқан наным-сенім, салт - дәстүр, бір сөзбен айтқанда, қазақи тіршілік ырғағының көрінісінің көшірмесі, қазақты тарихи этнотұлға ретінде танудың кепілдігі.

– Еліктеу сөздердің қатысымен жасалған сатиралық-юморлық аттардың астарында қазақи мінез, әзіл қалжың, ұлттық үрдіс тәрізді этнолингвистикалық ерекшеліктер жатыр деуге толық негіз бар.

– Фразеологизмдер этнос тілінің құрамдас бөлігі болғандықтан оларды этнолингвистикалық талдаудың ғылым үшін құндылығы ерекше. Адамзат тарихын өз бойына сақтаған халықтың фразеологиялық қорында философиялық ойлары, дүниені танып білуі, тұрмыс-тіршілігі көрініс тапқан.

- Кейіпкер атының жасалуына мақал-мәтелдер де уәждік фактор ретінде негіз бола алады. Өйткені аталым ретінде қолданылып отырған лексеманың заттық уәжі халық санасында әбден қалыптасқан. Мақал түрінде кездескен кейіпкер аттарында қандай да болмасын комизм, юмор, сатираның элементері көрініс тапқан.

- Сықақшы қаламгерлердің тіліміздегі тұрақты тіркес қолдануының басты себебі – ондағы эмоциялық бояуы басым, айрықша бейнелі, экспрессивті қызмет атқаратындығын тани біліп, қолданысқа түсіруінде.

- Өмірде қолданылатын фамилиялар тілде номинативтік қызмет атқарады да, бағалау-мінездеу элементі болмайды. Олар адамға мінездеме бермейді, тек атын білдіреді. *Ұрысқақ Ұялшақов, Қарашал Қажымасов* деген патронимдерде номинативтік және мінездемелік сапа тоғысып келеді.

**3** **КЕЙІПКЕР АТТАРЫНЫҢ ЭТНОТАНЫМДЫҚ АРНАСЫ**

**3.1 Кейіпкер аттарындағы салт-дәстүрдің ұлттық-мәдени бейнесі**

Әр халықтың мәдени тұрмысын, әлемдік мәдениеттің, өркениеттің ауқымында сөз ету мәселесі тіл ғылымының тамырын тереңге жайған этнолингвистика саласының жан-жақты зерттелуінен туындап отыр. Қазақ – қалжыңқой халық, сын-сықақ, әзіл-оспақты сүйеді. Демек, сатира қазақ халқының әр кездегі салт-санасының көрінісі, жан сыры.

Этнолингвистика – қазақ тіл білімінде бұдан жиырма жыл бұрын тың да ерекше ғылым саласы болатын. Түбіріне қарап біржақты, яғни этнос тілін зерттейтін макролингвистиканың бір тармағы ретінде ұғынылды. Ал бүгінде этнолингвистиканың қарымы мен ауқымы анықталынып, этнографиялық лексикамызды зерттеудің түрлі жолдары мен бағыты жолға қойылды. Көптеген кандидаттық және докторлық диссертациялар қорғалды, проф. М.М.Копыленко «Основы этнолингвистики» деген еңбегінде «қазақ этнолингвистикалық мектебі қалыптасты» деп түйеді. Ол мектептің көшбасшысы Ә.Қайдар және бір топ ғалымдар Е.Жанпейісов, Ж.Манкеева, К.Ш.Хұсайын т.б. ғалымдар осы этнолингвистика саласында өзіндік қолтаңбаларымен ерекшеленеді.

Акад. Ә.Қайдардың пайымдауынша «тіл әлемі» дегеніміз – этнос болмысына қатысты мыңдаған, тіпті миллиондаған мағыналық бірліктердің жиынтығы, синтезі. Тіл әлеміндегі этнос бейнесін тек лексика қорының жиі қолданылатын «үстіңгі қабатындағы» мағыналық бірліктер негізінде ғана емес, сонымен қатар оның төменгі қабатарына, қойнау-қолаттарында тұнып жатқан (бүгінде сирек қолданылатын) сөз маржандары арқылы да жаңғыртуға тырысады. Этностың болмысын, табиғатын, тіл феномені арқылы танып-білуден туындаған жаңа да дербес сала. Бүгінгі этнолингвистика қазақ тілінің лексикалық байлығын жеріне жеткізе қамтып, індете зерттеуді мақсат етеді.

Этнолинвистиканың негізгі зерттеу нысаны – этнолексика. Бұлардың этнографиялық мазмұнын, түсінік-ұғымдарын микрожүйелерге бөліп алып, көненің көзіндей дүниелерді жасалу мотиві мен негізін, логикалық ойды бейнелейтін ұлттық ерекшелігін анықтауға бағытталады. Бүгінгі қазақ этнолингвистикасы қазақ тілінің лексикалық байлығын жеріне жеткізе қамтып, індете зерттеуді мақсат етеді. Этнолингвистикалық зерттеулердің өзіндік бір ерекшелігі – әдеттегі (түсіндірме, екі тілдік, терминдік, этнографиялық т. б.) сөздіктерге ене бермейтін құнарлы да сапалы, бейнелі де көркем, көне де байырғы сөз өрнектерін, тіпті айтуға тыйым салынған «ұят» сөз деректерді де, әзіл-қалжыңдарды да қамтуында.

Көркем шығармалардағы кейіпкер аттарын этнолингвистикалық тұрғыдан зерттеу – антропонимияның келелі де қызықты мәселелерінің бірі. Оларды жүйелеу арқылы халықтың қоршаған ортаға көзқарасы, дүниетанымы, этикалық дәстүрі, ұлттық психологиясы, тұрмыс-салты, әдет-ғұрпы мен танымы туралы мағлұмат алуға болады, одан бүкіл этнографиясының пішім - бейнесі толық аңғарылады. Әр халықтың мәдени тұрмысын, әлемдік мәдениеттің, өркениеттің ауқымында сөз ету мәселесі тіл ғылымының тамырын тереңге жайған этнолингвистика саласының жан-жақты зерттелуінен туындап отыр. Зерттеуге алынған поэтонимдердің семантикасын қарастырғанда сол онимдік бірліктердің бойындағы мағына – күнделікті өмірде қолданылатын «үстіңгі қабаттағы» лексикалық мағыналары ғана. Ал олардың екінші деңгейдегі «ауыс» мағыналары түсінікті болғанымен, пайда болу уәжділігін бірден айтып беру оңай емес, өйткені олардың астарында этнолингвистикалық факторлар жатыр. Таным үрдісінде адамзатқа, ең алдымен шындықты көркем түрде бейнелеу қажеттігі туады. Соның әсерімен жасалған көркемдік әлем адам баласының үйлесім мен жарасымдылыққа ұмтылысын қанағаттандырады. Осыдан кейін ғылыми талдау мен қорыту, дерексіз ұғымдар мен түсініктерді белгілуге мүмкіндік беретін таным жолы ашылады.

Ономастикалық бірліктерді зерттеу дәстүрге айналған әр түрлі аспектілерде іске асады. Солардың бірі – этнолингвистикалық аспект, яғни ұлттық қөзқарас, ұлттық ерекшелік, ұлттық болмысты ескере отырып, ұлттық менталитетінен хабар береді. «Қазақ тілінің лексикасы – қат-қабат, сарқылмас мол қазына. Онда мағынасы күңгірттеніп қолданыстан шығып қалған, өткен өмір мен ескірген әдет-ғұрыпты бейнелейтін әртүрлі кәсіпке байланысты ұмыт болған атаулар мен сөз тіркестері көптеп кездеседі. Атап айтқанда, мал бағуға, саятшылыққа, зергерлікке т.б. байланысты атауларда, соларға қатысты туған сөз тіркестер мен фразеологизмдерде халқымыздың басып өткен бүкіл ізі жатыр» [146,53 б].

Көркем шығармалардағы кейіпкер аттарын этнолингвистикалық тұрғыдан зерттеу – поэтикалық ономастиканың келелі де қызықты мәселелерінің бірі. Шынайы өмірде кісі есімдері халқымыздың тұрмыс-тіршілігі мен әдет-ғұрпы, салт-дәстүрі және ырым-жоралғыларына байланысты қойылады. Оларды жүйелеу арқылы халықтың қоршаған ортаға көзқарасы, дүниетанымы, этикалық дәстүрі, ұлттық психологиясы, тұрмыс-салты, әдет-ғұрпы мен танымы туралы мағлұмат алуға болады, одан бүкіл этнографиясының пішім - бейнесі толық аңғарылады.

Этнолингвистиканың негізгі міндеті – тіл байлығы негізінде халықтың рухани өмірін, салт-дәстүрін, ұлттық дүниетанымын жан-жақты көрсету. Зерттеуге алынған поэтонимдердің семантикасын қарастырғанда, сол онимдік бірліктердің бойындағы мағына күнделікті өмірде қолданылатын лексикалық мағыналарын ғана қарастырдық. Ал олардың «екінші деңгейдегі ауыс» мағыналары түсінікті болғанымен, олардың пайда болу уәжділігін бірден айтып беру оңай емес, өйткені олардың астарында этнолингвистикалық факторлар жатыр. Соның әсерімен жасалған көркемдік әлем адам баласының үйлесім мен жарасымдылыққа ұмтылысын қанағаттандырады. Осыдан кейін ғылыми талдау мен қорыту, дерексіз ұғымдар мен түсініктерді белгілуге мүмкіндік беретін таным жолы ашылады.

**3.1.1 Этнопоэтикалық сипатты аттар**

Халықтық мәдениеттің өрнектері тілде көрініс береді. Этностың өткен жолы тілдік этномәдени қорында сақтаулы.

Профессор Ж.Манкеева «... әр халықтың басынан кешкен тарихы, бүкіл рухани, мәдени байлығы, болмысы, диниетанымы, өмір тіршілігіне, күнделікті тұрмысына қажетті бұйымдарды, әдет-ғұрпы, салт-санасы, талғамы т.б. қазақ тілінде сақталып, тіл арқылы ұрпақтан-ұраққа беріліп отырады» [145,43 б],– деп мәдени лексиканың сипатын зерделейді.

Рухани мәдениет лексикасын арнайы зерттеген С.Жанпейісова: «рухани мәдениет – халқымыздың этномәдениет өміріне, өмір тәжірибесіне қатысты атаулар жиынтығын, этномәдени өмірдің өзіндік ерекшеліктерімен, рухани ескіліктердің тілдік көріністерін анықтайды. Ол – жалпы этносты танудың, әсіресе, оның интеллектуалды ерекшеліктерін танудың құралы»,– деп көрсетеді [147,24б]. Рухани мәдениет материалдық мәдениеттен халықтық мазмұнымен бірге, шексіз ұлттық танымға толы жұмбағымен, адамдық қасиетін танытатын категорияларымен (адамгершілік, ізгілік, имандылық, тәрбиелік т.б.), ғасырлар бойы қалыптастырып, тұрақтандырған салт-дәстүрімен ерекшеленеді. Салт - дәстүрлер – рухани мәдениеттің негізгі аспектісі.

«Ономастикада мәдениет өзінің жан-жақты көрінісі арқылы бейнеленеді, алайда ол әртүрлі жолмен беріліп отырады. Бір жағынан алып қарағанда, есімдер тілде ғана жасалады, осы тұрғыдан алғанда, олар үшін ең бірінші және басты нәрсе – рухани мәдениет. Басқа бір жағынан қарастырғанда, жалқы есімдер сөз ретінде тек қана рухани емес, сондай-ақ материалдық мәдениеттің кез келген фактілеріне мән береді» [22,129 б].

Тіл байлығын этнолингвистикалық тұрғыдан зерделеуді этностың өз тілінің мүмкіншілігі мен өзіндік табиғи ерекшеліктері арқылы танып білу деп ұғынғандықтан, жинақталған ономастикалық бірліктерді, яғни кейіпкер аттарын сан жағынан ғана түгендеп шығу емес, сонымен қатар оны сапа жағынан да саралап шықтық. Этнопоэтикалық поэтонимдерге **(ЭП)** ұлттық дүниетаным, ерекшелікті білдіретін салт-дәстүр, әдет-ғұрып тәріздес ұғымдар жатады.

«Этнографизмдер дегеніміз – өткен тұрмысымызда болған, көбі әлі де қолданылып келе жатқан тұрмыстық бұйымдардың, белгілі бір кәсіпке, салт-дәстүрге, әдет-ғұрыпқа, наным-сенімге, баспанаға, киім-кешекке, ішер асқа, туыстық қатынасқа, ел билеу ерекшелігіне, заң тәртібіне, әдеттік правоға байланысты қолданылатын халқымыздың тұрмыстық және тілдік өзіндік ерекшелігін көрсететін арнаулы атаулар мен сөз тіркестері» [146,21 б]

Салт-дәстүр – тарихи көне процесс. Қай салттың қашан туып, қалай дамығанын тап басып айту оңай емес, дегенмен оларды кейде тарихи оқиғалардың ізінен де табамыз. Қазақ халқының бірқатар салт-дәстүрлері көне заманнан бастау алып, түркі халықтарының біразына да ортақ қалыптасқан. Салт-дәстүр деп тілімізде қосарланып айтылса да, сөздікте жеке-жеке түсінік берілген. Салт – ұрпақтан-ұрпаққа ауысып отыратын әдет-ғұрып болса, дәстүр– әдетке айналған салт-сана, ғұрып. Осы тұрғыдан салт-дәстүрлерді адам қарым- қатынасында қолдану ерекшелігіне байланысты бірде жанданып, кейбірі «ескілікке» (Е.Жанпейісов) айналуы тілдің ішкі формасымен үндеседі.

Елдің тұрмысы мен ескілікті ұғымында қалған салт-дәстүрлер, әдет-ғұрыптар, ырым - тыйымдар бізге көне жырлар арқылы жетіп отыр. Зерттеуде салт-дәстүрге байланысты кейіпкер аттарын 7 микротоптарға бөліп қарастырдық.

1. **Салт-дәстүрге байланысты жасалған ЭП-тер.**

Сауғабай, Ақшал, Әулетов, Ақсақалов, Қаракемпір, Қарашал (қазақтық).

***Ақсақал*** > ақ сақал –»бір рудың, елдің қадірлі адамы, жасы ұлғайған кісі». Сөздің астарында қадірлеу, сыйлау, құрметтеу ұғымы жатыр.

Әулетов,

**Қарашал, *Қаракемпір*** > қара шал, қара кемпір. Қазақтың қартын «қара шал», «қара кемпір», жасын «қара бала», «қара қыз» дейтін қолданыстың жиілегенінен шығар, осындай әндер де дүниеге келіп жатыр. «Қара халық», «қара тобыр», «қара табан», «қара кедей» деген тіркестерде жұпынылық, қарапайымдылық семасы бар. *Қарашал, Қаракемпір* аттарынан жабырқау тірлікте жұпыны ғұмыр кешкен қазақтың қарттары, яки ұлттық бейне көрініс тапқан.

**2. Ырымға қатысты ұғымдардан жасалған ЭП-тер.**

*Төстік, Құйымшақ, Сарқытбек, Ақжолтай, Тойболсын, Тойшыбек, Тойбике, Қыздықой, Ұлболмаған Ұлкерек, Ұлтабар, Дұғақұл, Қосорай*.

***Төстік* < төстік**  – күйеу жігіт келгенде, *төстерің ажырамасын, яғни, отбасылық тұрмысың берік болсын* деген жақсы ниетпен, ырым ретінде берілетін ұлттық ас.

***Құйысқан*** *құйысқаны берік, құйысқаны көтерілді*дегенсөз– құмалақ ашушылардың жаттанды сөзі. Құйысқаны көтерілді десе, сапарға шығу, жолға аттану ниеті көрінеді. Құйысқан сөзінің уәжінде этнографиялық бояу бар. Құйысқан – ер-тоқым аттың мойнына кетпеу үшін тағылатын ер-тұрман әбзелі. Жолаушының жолы болу үшін ер-тоқымның астына аттың тезегін тығып жібереді. Осы *құйысқанға қыстырылған* *боқтай* дейтін тұрақты тіркес біреудің ісіне араласпауды білдіреді.

***Қосорай <*** қосорай – адамның басында шаштың үйіріліп өсуінен болатын белгі, орайы қос болса, қос әйел алады немесе екі рет үйленеді дейтін ырымға халық әлі күнге дейін сенеді.

***Тойболсын, Тойшыбек, Тойбике <***той – *той көп болсын* деген ырымнан жасалғант.б.СЮП-тер де кездеседі.

**3**. **Салттық көрініс атауларынан туындаған ЭП-тер.**

*Ақжолтай* жолы болсын деген жақсы тілек,

*Ақсақалов* ақсақал үлкен адам,

*Әупірімов* < әупірім адамның қиналғанда айтатын сөзі,

*Біржамбас* жату әдебі ,

*Жамбассипарұлы* < жамбас сипар *ұрын бару салты*,

*Көріпкелов* < болашақты болжаушы,

*Насыбаев* < насыбай ату *үлкендердің ермек, әдеті*,

*Некебұзарұлы* < неке бұзар*,*

*Ошақбаевич* < ошақ, үй-іші,шаңырақ,

*Табаны Қышыған* < жолға шығу,

*Қамшыбаев* < қамшы тастау сөз сөйлеу кезегі,

*Құсбегин* < құсбегі саят құстарын баптаушы,

*Тамыровна* < тамыр болу көңіл жақын дос болу,

*Талақ* неке бұзу,  *Тобықбаев* < тобық сыйлау ұлттық ойын,

*Шүкіров* < шүкір тәубе ету сөзі,

*Базынагүл* < базына, біреуге өкпе-реніш айтут.б.

*Құзырлы мекемеден салауатты өмір салты көру үшін мектептерге арнайы комиссия шықты.Жан-жағына жіті көз салып байқап келе жатқан комиссия жетекшісі Насыбаев:*

*-Байқауымша, оқушылар арасында темекі тартатындар бар-ау,-деді.*

*-Олай болса, анықтайық. Төмендегі кластан бастап бәріміз сөйлесейік,-деді Сүзгішов.*

**4. Әдеттік құқыққа байланысты туған ЭП-тер.**

Қаламгер халық тілінің бар байлығын, сөз айшықтарын қолдану, тұрмыс-тіршілігі, әдет-ғұрпы, өмір салтында қалып кеткен сөздерді пайдаланады. Әдет, әдет-ғұрып сөздері тек жалпы салт-санадағы, әлеуметтік өмірдегі емес,адамдардың әрекетіндегі нормаларды білдіреді.Осындай аттар қатарында *Заңғой* < заң, *Айыппұл* < айып, *Барымталин* < барымта ‘жасырын есе қайтару әдеті’, *Бітімбай* < бітім, *Даугүл* < дау, *Даңғой* < даң, *Даусоғар* < дау, *Даулан* < дау, *Даубаев* <дау, *Домалақарызов* < домалақ арыз, *Жарлық* < әмір, *Үкімбай* < үкім, *Шағымбек, Шағымпері* < шағым, *Балаби, Мырзаби, Тампаби*

**Би** сөзімен келетін **ЭП-тер** – *Тура+би, Бала+би, Мырза+би, Тампа+би*.

В.Радлов би *–* князь, патша, қожайын, сот, дана, шешен деп, одан беріректегі зерттеулерде би – сот, судья, билеуші, бек – ханнан кейінгі билеушінің титулы, ал би – ру-тайпаның басшысы, билеушісі немесе билеуші топтың өкілі деп түсінік берілген. Дала заңының білгірі, қазақ құқығының қарлығаш заңгері Ш.Уәлиханов: «Би атану үшін қазақ халық алдында әлденеше шешендік сайысқа түсіп, өзінің заң-жораны білетіндігін, шешендігін танытатын болған. Сөйтіп би атағы сот пен адвокаттық істегі патентке айналады» [149,53б],– деп түсіндірген.

***Заңғой* < заң** сөзі *–* қытай тілінде **Ян** деген екі элементті *иероглиф, ереже, үлгі, түр, қалып, стиль, тәсіл* деген мағыналарға ие. Қазақ тіліндегі заң сөзі *–* **ян** сөзінің *ерекше, үлгі* деген мағынасында қалыптасып, тұлғалық өзгеріске түскен түрі. **Ян** *–* түбір, **ңзы** *–* есімдік жұрнағы болған ұйғыр тілінде **янза** *–* түр, сорт деген мағынада қолданылатын сөз бар. Кезінде көп қолданыстағы заң сөзі бірте-бірте, юристік ұғымдардың дамуы нәтижесінде іріктеліп термин ретінде қалыптасқан. Ғалым-юрист Т.М.Күлтелеев бұрын қазақ тілінде **заң**сөзінің *обычное право* деген ұғымда және қазақ қоғамының өзіне тән ертеден келе жатқан тұрмыстағы дәстүр, әдет деген сөздердің синонимі ретінде қолданылғанын да айтады.

**Дау** **сөзімен келетін ЭП-тер.** *Даугүл* < дау, *Даңғой* < даң, *Даусоғар* < дау, *Даулан* < дау, *Даубаев* <дау.

**Дау** термині де өте ертеден қалыптасқан, тілімізде *жер дауы*, *жесір дауы*, *құн дауы*, *дау-шар*, *дау төрт бұрышты*, *қамшы екі ұшты*, *дау сабасты* (*дауға түсті*), *дау-жанжал*, *дау айтты* деген тіркестер кездеседі.

Бір қызығы, дау қандай тығырыққа тірелер жағдайға келсе де, даугер де, даукес те дауда төрелік еткен билердің сөзіне тоқтаған. Бұл – олардың қазақ заңдарын, «Жеті жарғыны» құрметтеуі, сыйлауы, ақсақалдар сөзіне тоқтау, би кесіміне келісуі сияқты халықтың мәрттігін көрсету болып табылады. Даукес *– дау құмар, жанжалшыл.* Даугер *–* *дау иесі, дау қуушы, айыптаушы* терминіне синоним түрінде қолданылған термин, кейін даму барысында *айыптаушы* сөзі көп қолданылып, терминдік мән алғанға ұқсайды.

***Айыппұл* ↔** *айып-пұл салу, айыбы жоқ, айыбын мойнына алу, айып - шам, айыбын бетіне басты, айыбын жуды* деген сияқты тіркестерде келеді**.**

***Барымталин* ↔** барымта1.Есесі кеткен елдің қарсыласынан малын қуып айдап әкетуі. 2. Кек қайтару, өш алу. 3. Барымта сөзін қазіргі құқықтық тұрғыдан – «дәстүрлі құқықтың процессуалдық институты» [149,6 б] деген анықтама береді.

***Бітімбай* ↔** бітім «екіжақтың өзара келісімі» [149,6 б], соңында айып не кұн төлесіп тарасқан. Бұл сөз қазір де саяси-әлеуметтік сипаттық терминдік мәнге ие, белсенді қолданысқа ие.

***Домалақарыз* ↔** домалақ арыз – қазақ даласына тараған індеттердің бірі, біреуді-біреуге айдап салу, мұқату, өш алу пиғылымен аты-жөні көрсетілмей жазылатын шағым хат.

**5. Діни дәстүрге байланысты жасалған ЭП-тер.**

*Зікір, Садақа, Мінажат, Намазбай, Дұғақұл, Бойтұмар, Талақ, Сәуегүл, Шүкір,*

***Зікір***– діни салт, бақсылар адам емдегенде қобызын тартып, жынын шақырып, ерекше үн, сарынмен зік-зік деп зіркілдеген, ауруды айнала ойнақтай жүгіреді, яғни зікір салады. Сөздің түбірінде *зік* дыбыстық еліктеуіш сөзі жатыр.

***Талақ*** – бүгінде көп кездесе бермейтін, жойылды деп есептеуге болатын діни ғұрыптардың бірі. Бұл туралы көркемсөз шебері Б.Майлин әңгімелерінде көп көрініс тапқан. Әйелі ерінің көзіне шөп салса, әйелінен ажырасқан ері талақ» деп үш рет қайталаса, неке бұзылды деп саналған. Молданың алдына барып, некесін қидырса, үйінде отырып, некесін бұза берген. Шариғат бойынша, талақтан кейін қайта қосылуға, некесін қайта қиюға хұқықтары болған**.**

*Мінажат, Намазбай, Дұғақұл, Бойтұмар* аттарының мағынасы түсінікті, бәрі де діни сипаттағы сөздерден жасалған.

**6. Дәстүрлі ғұрыпқа байланысты туындаған ЭП-тер.**

Қазақ халқытой-думаншыл, ырымға сенгіш.Баланың дүниеге келген күнінен бастап, әр кезеңді дәстүрлі той-мерекеге айналдырып отырған.Осындай ниеттен туған ырым, наным-сенімнің кейбір түрлері СЮП-тердің жасалуына уәж болған: *Итаяқ, Шүмек, Түбекбай, Сүндет, Ашамай* т.б*.*

***Итаяқ***> итаяқ – жас келіншек босанғанда баланы қырқынан шығарып, жуындырғанда жасалатын ғұрып. Алдымен суға күміс, жүзік, сақина, т.б. әшекей бұйымдарды ауылдың әжелері, абысындары салатын болған. Шомылдырып болғаннан кейін ол заттарды сол жердегі әйелдер жақсы ырымға балап, бөлісіп алып, мәз-мәйрам болып тарқасқан.

***Шүмек* –** қойдың асық жілігіненекі басы тесіліп жасалынған бесіктегі сәбидің кіші дәретіне арналған түтік.

***Түбекбай*** < түбек **–** бұл да бесіктің бір бөлігі.

***Ашамай* -** жеті жасқа келген баланы атқа мінгізіп үйрету үшінарнайы ер жасатып, жуас атқа мінгізіп жаттықтырған, *балам атқа қонды, азамат болды* деп ата-ана қуанып, той жасаған.

***Сүндет*  –** жасы 5 пен 10 арасындағы ұл баланы піштіретін діни салт.

**7. Ұлттық тағам атауларынан жасалған ЭП.**

Кез келгенхалықтың ұлттықасы оның тарихымен, мәдениетімен, салт-дәстүрімен тығыз байланысты болып келеді. Қазақ халқының да басқа халыққа ұқсамайтын ұлттық дастарханы бар. Қазақтың ұлттық тағамдары көшпелі ел салтына сай қалыпасқан. Төменде келтірілген кейіпкер аттары халық танымында әбден қалыптасқан атаулар мен ұғымдардан жасалғандығын көрсетіп тұр.

*Бөкпенбетов* < бөкпен ~ сүтке бөктірілген талқан,

*Быламықов* < быламық~ ~ұннан пісірілген қатықсыз тағам,

*Бозабаев* < боза ~ бидайдан жасалған сусын, ішімдік,

*Қазы Қартабаев* < қазы-қарта ~ жылқының еті,

*Қаймақбаев* < қаймақ~ сүттің майлы қабаты,

*Қаспақов* < қаспақ ~ күйген сүттің қалдығы,

*Көжебаев* < көже сұйық тағам

*Құйымшақов* < құйымшақ ~ қызға берілетін сыйлы мүше,

*Малта Сықпаұлы* < малта ~ уақ құрт, сықпа ~ сығылып жасалған құрт, *Майжемесов* < май ~ суға ерімейтін органикалық зат,

*Майшелпеков* < май шелпек ~ майға пісірген жұқа нан, ауыс. *оңай олжа*, *Сарқытбаев* < сарқыт ~ тойдан әкелген тағам т.б.

*Қалжа* < қалжа ~ арнаулы сойылған мал,

*Төстік* < төстік ~ күйеуге берілетін сыбаға,

*Уызхан* < уыз ~ төлдеген малдың сүті,

*Ұлтабар* < ұл табар ~ ұл тапсын деген ырыммен берілетін ас,

*Үлпершек* < үлпершек ~ қыз- келіншекке берілетін сый тағам,

*Сыбаға* < сыбаға ~ сақталған сыйлы мүше,

*Жөргем* < жөргем ~ будақтап өрілген ішек,

*Қазы Қартабаев* < қазы-қарта ~ жылқының еті, сыйлы мүше.

***Қалжа***< қалжа – жас босанған әйелдерге алдын-ала дайындалған ,арнайы сойылатын жас малдың еті. Бұл осы күнге дейін ұмытылмай келе жатқан жақсы әдет-ғұрыптардың бірі. Жас босанған адамға сорпа керектігін өмір тәжірибесін көп білетін қазақ халқы осыны міндетті түрде іске асыратын ғұрыпқа, салтқа айналдырған.

***Сыбаға*** < сыбаға – қадірменді, не болмаса көптен күткен сыйлы қонаққа жақын адамға арнап алып қойған соғым мүшесі. Осы арнайы берілетін тағам сыбаға тарту, еншісін, үлесін беру дейтін салттық-ұлттық ұғымды қалыптастырған.

***Бауыр*** < бауыр сөзіне байланысты бауырына салу деген ғұрып бар, яғни баласыз адам баланы өз баласындай асырайды. Құдалар арасында құйрық-бауыр жеу де салты бар, оны құда болудың заңды белгісі деуге болады. Адамның біреуден бала асырап алуы әртүрлі, мысалы баланы кейде ата-әжесі бауырына салып алса, ол асырап алған деп есептелмейді. Тілімізде «құйрық-бауыр жедің бе, құда болдым дедің бе» деген мәтел бар. *Құйрық-бауыр жеу* – қазақ дәстүрінде құда болудың заңды белгісі құжат болып бекітілген.

***Үлпершек*** < үлпершек **–** жұмсақ үгітілген етті майлы жүрек қабына сыйғанынша нықтап салып, аузын бекітіп, сақтап қоятын сыйлы әрі ұлттық тағам. Көбінесе күйеуге шыққан қыздарға арнайы сүрленіп, сақталады.

***Боршабай*** < борша – тауық, қаз, үйрек, қозы, лақ етіне бұрыш, шикі жұмыртқа, сары май қосып, ішекке, бүйенге тығып пісіретін ұлттық тағам.

1. **Ұлттық ойындарға байланысты ЭП-тер.**

*Жалақ, Зырылдауық, Ешкіемер, Қақпақыл, Мыршым, Оңқа, Судыр-Судыр, Сылдырмак, Сырғанақ, Тымпи, Бүкшік, Топай, Оңқай, Шатыраш -дойбы, Қақпыш-* текпішек.

***Шабандозов*** <шабандоз – бәйге атына мініп, шабуға машықтанған адам. *Ал Шабандозов қайтер екен?!. Ол допты кез келген аяғымен соға береді, оң жақ аяғымен де, сол жақ аяғымен де тебеді. Оның тебісі қатты.(* Ғ.Қабыш. Көлденең кітап).

***Шақылдақ*** < шақылдақ – екі асық жіліктен жасаған ойыншық.

***Бүкшік*** < бүк-шік – асық ойнағанда, асықтың оңға не солға, яғни бір жағына құлауы. Сөздікте *бүге* және *шіге* деп қолданылғанмен, ауызекі тілде балалар асық ойнағанда, *асығым бүк түсті* не *шік түсті* деп жатады.

ҚТТС-де бүге/бүк – *асықтың шігеге қарсы дөңестеу жағы*, ал шіге/шік – *асықтың бүгесіне қарама-қарсы шұңқыр жағы* деп түсініктеме берілген. **Бүк** сөзі ауыспалы мағынада *бірнәрсені жасыру* дегенді білдіреді. Бүк түсу мен шік түсу– өмірдің алма-кезектігін білдіретін философиялық ұлттық ұғым деп тұжырымдауға болады.

***Тобық*** <тобық – этнографиялық ұғым: бірі – жастардың бір-біріне тобық беріп, күтпеген жерден қайта сұрап, жоқ болған жағдайда қандай да болмасын тілегін орындайтын ойын, екіншісі – жолы болу үшін үнемі жанынан тастамай жүретін ырым.

**9**.**Ұлттық зат-мүлік, киім аттарын білдіретін ЭП-тер.**

Ертеде көшпелі қазақтың айрылыспас мүліктері болған, олардың ішінде мал терісінен жасайтын *саба, торсық, мес, көнек, қауға* тәріздес ыдыстарды атауға болады. Осы ыдыс түрлері де кейіпкер атын жасауға негіз болып тұр (*Ақторсық, Саптыаяқ, Көнек, Қауғабай, Мес*). Бұлардыаз болғандықтан, бөлек топтамадық:  *Ақторсық, Саптыаяқ, Көнек, Қауғабай, Мес,**Дастархан, Тайтұяқ, Құрақгүл* т.б.

Күнделікті тұрмыста қолданылған, ерекше қастер тұтатын ұлттық мүлік болып саналатын **зат-мүлік атауынан жасалған ЭП-тер** кездеседі:

*Дастархан <* дастарқан *~ Наркескен <* наркескен *~* асыл қылыш, *Қоңырқұлжа <* құлжа *~* арқардың асығы, *Тайтұяқ <* тайтұяқ *~* кесек күміс, алтын жамбы, *Зұмратбаев < изумруд <* зұмрат *~ жасыл түсті асыл тас, Жүзік <* жүзік *~ көзіне асыл тас орнатқан сақина, Құрақгүл <* құра*қ ~ , Үкісарықыз <* үкі *~* 1.түнде ұшатын құс; 2.бас киімге қадайтын үлпілдек жүн.

***Құрақгүл* <** құрақ+гүл. Қазақ әйелдері, әсіресе әжелер түрлі түсті кездеме, мата қалдықтарын қиыстырып, қиюластырып құрақ құраған, небір ғажайып дүниелер жасаған. Құрақ құрау арқылы аналарымыз ұрпағына «табиғаттағы сан алуан түсті танытуға, жадында сақтауға баулыған»дейді ғалымдар [147, 184 б]. Құрақты қалай болса, құрамайды.

Ғалым Елубаев.»Үшкілден құрақ құрастыру – қиындыларды іске асырудың жолын іздестіреді. Үш шаршы арқылы үшкілдеп қиғанда, алты қиық шыққанымен, үш сыруы оларды біріктіреді. Бұл таным әдісі – анализден синтезге өту»[150,15 б], – деп пайымды, ойға қонымды қорытынды жасайды.

***Үкітай*** **<** үкі+тай. Бұл құстың көзі мен үлпілдек жүнін халық ерекше бағалаған. Жас қыздар тақияға үкі таққан , бойжеткендер шошақ бөрік киген. Таңдай өрнекті сарғылт түсті үкі қауырсыны қарағанда жағымды әсер етеді. Сонымен қоса үлпілдеген үкіде үлбіреген кескінге әр беретін, сымбаттандыра түсетін ерекше қасиет бар. Қазақ қыздарының топы тақиясына тағылатын үкі қауырсыны, аспан көктің, яғни үстігі әлемнің көрінісінің белгісі болып шығады.

Ғалым Қ.Ғабитханұлы үкінің «қараңғы түнде көретін көзінің жітілігі, дыбыс шығармай ұшатын сақтығы т.б өзге құстарда жоқ ерекшеліктері оны қасиетті, киелі құс деп санауға себеп» [151,15] болғанын айтады. Бас киімге қауырсын қадау салты америкалық үндістерде әлі де сақталған.

Демек, СЮП-тер белгілі бір затты ғана білдіріп қоймай, ұлттың өзіне тән дүниетанымдық тұрмыс-кәсіптік ерекшелігіне сай туындаған тұрмыстық бұйымды атайды.

***Зұмратбаев* –** өте қымбаттабиғи тастардың бір түрі изумруд деп аталады, қазақтар зұмрат немесе зүбаржат деп те атайды.

***Дастархан әже*** – қазақ үшін ең бір киелі, қастерлі дүние, *дастарқан аттамау* ырымы бар, ақ дастарқаннан дәм тату ырымы бар.

*Тоқымбек ата: Тегене! Құлағыңа құрт кіріп кеткен бе?! Өкіметтің өз тілінде өтініш айтып тұрмыз ғой. Мен – Дауылбаев Тоқымбек, құдай қосқан қосағым– Алжапқышова Дастарханмен ажырасамын! Бітті шаруа! Сосын бізге тағы спрәбкі бересің.*

***Тайтұяқ*** – тайдың тұяғына ұқсас тұтас бір кесек күміс.

***Қию*** – тұскиіздің шетіне жүргізген жиек, кей жерде тонның сыртқы жиектеріне салынған барқыт мата.

Ұлттық киім атауларынан жасалған СЮП-тер біраз кездеседі: *Ақжаулық, Алжапқыш, Көкжаулық, Малмагүл, Бәтеңке+қызы, Орамал+ова, Тазтелпеков, Шапанқызы, Кебісбай, Байпақ, Бөрікбай, Құлақшын, Тымақбай, Етікбай, Мәсібай, Киімбай, Шұлғаубай, Қалпағыбар* т.б.

***Ақжаулық –*** әйел адамның басына тартатын ақ матадан тігілген ұлттық бас киім.

***Тазтелпек.***  Таз адамның басыныңтөбесін ғана жасырып киетін тақиясы.

Профессор Ж.Манкееваның **«**Киім-кешек атаулары ұлттың, мәдени тілдік процестер туралы ақпарат беріп қоймайды, олар тілдік шығармашылықтың тірі қазынасы «[145,44] деген пікірі жоғарыда талданылған кейіпкер аттарына қатысты деп санаймыз.

**3.1.2 Этномәдени аттар**

Қазақ тілі лексикасының ең бір сүбелі қабаты – этнолексика. Оның бойында өткен өмір тарихын бейнелейтін әртүрлі саладағы сөз қазынасымен қатар халқымыздың өткендегі рухани да материалдық мәдениетінің көрінісі іспетті СЮП-те сақталған. Этномәдени лексиканы рухани мәдениет лексикасы және заттық мәдениет лексикасы деп бөлудің шарттылығын ұлттық сана мен ұлттық талғам сабақтастығының нәтижесінде пайда болып қалыптасатын туындының тілдегі бейнесі ретінде қазақтың күнделікті тұрмысында қолданылатын бұйымның, ия бір заттың атауынан көреміз. Американдық этнолингвист Эдуард Сепирдің тұжырымына сүйенсек, *тілдегі лексика – өзі қызмет етіп отырған халықтың мәдениетін сол қалпында бейнелеп көрсете алатын қазына.*

Тіл – мәдениеттің бір көрінісі. Ол екеуінің арақатынасы ерекше де маңызды. Кез келген мәдениеттің түрлері, атаулары тіл арқылы бейнеленіп, кумулятивтік қызмет арқылы көрінетіні, ұрпақтан ұрпаққа жеткізілетіні белгілі. Басқаша айтқанда, СЮП-тің құрамында «ұлттық рух» сақталған, яғни көптеген қазақ тіліндегі тұрмыстық этнолексика – ұлттық заттың мәдениетінің реликті, әрі рухани байлығымыздың түбірі. Қазақ сөз мәдениетін жан-жақты теориялық жағынан негіздеген ғалым Н.Уәлидің пікіріне сүйенсек, «тілдік бірліктерде мәдени ақпарат, мәдени семалар, мәдени ая, мәдени концепт және мәдени коннатация арқылы беріледі» [152,15б].

Мәдениет – «бүкіл ұлттық менталитетті, ғасырлар бойы қалыптасқан ұлттық сана, дүниетаным, салт-дәстүр, рухани-материалдық байлықтың бәрін түгел қамтитын өте күрделі ұғым» [153,13 б].

Жалпы мәдениет, оның ішінде қазақтың ән-күй өнері – өзімен бірге туып, бірге жасасып келе жатқан құбылыс. Осы ұғымға қатысты сөздерден жасалған сатиралық-юморлық аттар зерттеуіміздің бір арнасын құрайды. Қазақтың ән-күйі, ұлттық өнері, ұлттық ойын, ұлттық әуен сияқты мәдени құндылықтарды білдіретін СЮП-тер де біршама кездесті.

СЮП-тің қалыптасуының номинациялық қырларын қарастыру – диссертацияның негізгі мәселелерінің бірі. Сондықтан осы саладағы атаулардың даму заңдылығы мен уәжделуші лексемалардың байланыстылығы көрсетіліп, атаудың нақты семантикалық уәжі іздестіріліп, құрылымы мен түпкі уәждеуші негізі – түбірі анықталады. «Туғанда дүние есігін ашады өлең» (Абай) демекші, қазақтың ән салуы, оның ырғағы, ән айту мотивінің қырлары көп.

Қазақ ән-күйі – адамның жан-дүниесін, ішкі сезімін, өзіндік көзқарасын т.б. психикалық көңіл-күй қалыптарын білдіретін мағыналарды білдіреді. Халық әндері мен кеңінен танымал әндерді қолдану, яғни претекст ішінен алынған сөзден кейіпкер атын жасау қазіргі лингвистика мен әдебиеттануда цитация () делініп жүр.

Зерттеуші ғалымдарымыздың айтуы бойынша, қазақ халқының 5 мыңнан астам күйі, 12 мыңнан аса әні бар екен. Адамның көңіл-күйі мен сезімінің өзіндік бейнеленуі, ұлы гармонияны түсінуі, әсіресе халық музыкасында, өнерінде көрініс тапқан. Осы тұрғыдан алғанда, халық өнерінің көрінісін бейнелейтін кейіпкер аттарын үш топқа жіктеуге болады:

**1. Халық әндерінің тақырыбын білдіретін ЭА-тар:**

*Япурай, Елімай, Илигай, Әпитөк, Жайдарман, Көкшолақ, Саққұлақ, Желбір Жекен, Қаракемпір, Қамажай, Қарашал,*

**2. Ән мәтіндерінде кездесетін сөздерден жасалған ЭА-тар**:

*Айдай, Әләуләй, Гәкку, Бипыл, Әлди, Әридашайдайридашайдай, Әндірбай, Гүлдерайым, Тамтарам, Тойболсын, Дәйдім, Жырдария, Көкшолақ,*

Үйлендім. Әйелімнің аты **–** *Әридашайдайридашайдай.*Үндемейді.Не айтсам да басын шұлғиды (Әлімбекұлы Т. Ләм-мим.).

***Гәкку мен Аққу.***

***Гәкку:*** *Ата қаздай, балпандаған Аққуым, сағындым!*

***Аққу:*** *Көзі бақырайып, мұрны төңірейген Гәккуім, мен де сағындым. Көрмегелі көп болды...* (А.Наймантаев. Теріс кітап.)

**3. Күйге қатысты атаулардан жасалған ЭА-тар:**

*Былқылдақ, Күйдария, Келіншек, Қызбала, Жамбассипарұлы, Сыбырлақ, Діңгірбай, Серпер.* Қазақ әндерінде әуенді созып, сөзін, не буындарын қайталаушылық тән. Мысалы, әри < *Әридаш*, әл-ди < *Әлди*, әл-әу-лай< *Әләулай*, гәк-гәк-гәк-ку < *Гәкку*, бип-ыл < *Бипыл,* әуп < *Әупілдек,* дәй-дім, дәй-дім, дәй-дім-ай < *Дәйдім*, там-тарам < *Тамтарам,* діңгір-діңгір < *Діңгірбай* (домбыраның дыбысы), тыңқ < *Тыңқыбай* (домбыра шерту),

***Илигай.***

Илигай: Түсіндірейін! Мадам, Ләтірләй! Әупілдек Япурайовичтің қара шаңырағына ие болып отырған Илигай деген жұбайы біз боламыз!

Илигай: Түсіндірейін! Мадам, Ләтірләй! Әупілдек Япурайовичтің қара шаңырағына ие болып отырған Илигай деген жұбайы біз боламыз!

***Әпитөк****:* ( Әпитөк әнімен ).

Қамысы әупілдектің мүше-мүше

Сарғайдым индиский шайды іше, Әпитөк,

Күлмендер, ей балалар, кәрілерге

Боларсың, сен де біздей басқа түссе, Әпитөк

***Гүлдерайым* (**Гүлдерайым әнімен)

Ахау, Гүлдерайым

Күн мен Айым

Күлсең күл кәрілерге, неғылайын.

***Бипыл:*** ( Бипыл әнімен)

Е-е-ей, шалым, шалым,шалым-ай,

Осы менің әнім-ай

Бипыл, бипыл, бипыл-ай

Таршы, сәулем бір күнді-ай. (А.Наймантаев. Теріс кітап.)

***Япырай Діңкілдековна****.*

Бұл патроним қазақ әндерінің мәтінінде кездесетін ән атынан туды деп айту ертерек. Десек те, «суға кеткен тал қармайды» дегендей, кейіпкер атының уәжделуін, себебін іздестіргенде, қай жерде қандай ұқсастық бар, ортақ не бар, неге бұл ат поэтоним ретінде қолданған деген сұраққа жауап іздейміз.

«Я, пірім – әннің аты, қазақтың халық әндерінің нұрлы лиризмге толы, тұнған інжу-маржан, тұмадай тұнық ән. Халық әндерін жинаушы, зерттеуші А.В.Затаевич: «Песню эту по словам сообщившего ее Г.Шынгалиева, пели в конном строю казахи, выступавшие в 1920-21 годах против бандитских шаек в уральской губернии». Әннің саздылығына тәнті болған композитор С.Рахманинов кезінде «Симфониялық билеріне» осы «Япурайды» қолданған екен. Кейін «Я, пірім» әні халыққа кеңінен танымал «Япурай» әніне айналды. «Япурай» деп өзгеріске түсу себебін өз жорамалымызбен білдірсек.

Қазақтың тамылжыған қай әнін алсақ та, «ай «деген шылау сөзбен беріліп отырады. Осындағы ай сөзінің мағынасы мен бастапқы айтылу тұлғасын дәл басып айту қиын. **Ай** сөзінің астарында қаншама мән-мағына жатыр десеңізші: онда қазақтың өз өмірі, өз жайы, өз жағдайы, өз арманы, өз ары, өз мұраты, өз мұңы, өз қуанышы, өз қайғысы, өз мәртебесі, өз аулы, өз аспаны, өз үлгісі, өз әдет -ғұрпы, өз салт -дәстүрі жатыр.

Сол әннің тақырыптарын сараласақ, «*Шіркін-ай», «Сәулем-ай», «Еркем-ай», «Шынар-ай», «Жеңеше-ай», «Қарағым-ай», «Қоғалай»* т.б. бәрінде «ай» деп тамсанады, қуанады, өкінеді, армандайды. Міне, осындай *айды* қосып ән айту дәстүрге айналған десек, «Я, пірім» әнінің «Япырай» немесе «Япурай» деп өзгеруін фонетикалық заңды құбылыс деп санаймыз.

***Әләулай*** –Алдар көсенің «Шайтандарды алдауында» «Әләулайым таусылса, халаулайым тағы бар» деп айтылатын ән бар. Алдар қөсенің атынан айтылатын бұл сөз айтушының қарсыласынан қайтпайтындығын, сөзден жеңілмейтіндігін білдіретін экспрессивтік мәнге ие ерекше сөзге айналған. Сол себепті жүрген жері ойран-топан, қу, алдампаз кейіпкер атының жасалуына негіз болып тұр.

Сатира мен юморда эмоциялық-экспрессивті ыңғайда белгілі бір комикалық әсер беру үшін қолданған. Халық даналығы, сатирасы әр қилы сипатта бірде емеурін, тұспал, ишарамен айтылып, көркемдік қуаты артады. Қазақтың тілі, өнері және мәдениетінің құдіретін академик Ө.Айтбайұлы: «Бұл өзі ошақтың үш бұтындай боп жарасым табар үш тірек. Осы үш тірек біріне-бірі дұрыс үйлестірілмесе, киелі рухымыз – қазанның мәдени ошаққа барып орнығуы өте қиын» деген салмақты пікірінен көп нәрсені ұғынуға болады [154,195 б].

**3.2 Табу сипатты аттар**

Әр халықтың дәстүрлі атау беру үрдісі бар, яғни семантикалық моделі болады. Табу және эвфемистік сипаттағы аттар адам, қоғам өміріндегі әлеуметтік, наным-сенім, салт-дәстүр нормаларының тілдегі орныққан көріністерінен туған. «Табу мен эвфемизмдер – кез келген халықтың тілінен орын алған ауқымы кең этнографиялық лексика. Сондықтан да оларды этнография мен лингвистиканың шектес аймағын зерттейтін этнолингвистика ғылымының объектісіне жатқызған жөн» деп профессор Ә.Ахметов тілдегі этнолингвистикалық құбылыс ретінде қарайды [155,3]. Ғалым оның себебін дәстүрлі наным-сенім, миф, әдет-ғұрып, салт-дәстүр, қоғамда қалыптасқан этикалық нормалармен байланыстырады.

Табу мен эвфемизмдердің этнолингвистикалық құбылыс екендігінің белгісін лингвистикалық энциклопедиялық сөздікте берілген анықтамдаг да байқауға болады: «Табу (полинезийское) – запрет на употребление тех или иных слов, выражений или собственных имен. Явление табу связано с магической функцией языка, т.е. с верой в возможность непосредственного воздействия на окружающий мир при помощи языка. Понятияе табу тесно связано с понятием эвфемизма» [156,501].

Тілімізде қалыптасқан табу мен эвфемистік сипаттағы кейіпкер аттары: *Итжеккенов* < ит жеккен ~ алыс жер, *Көзжұмбаев* < көзжұмбай ~ бүркемелеу, *Қаңқусөзұлы* < қаңқу сөз ~ алып қашты сөз, *Қаптесеров* < қап тесер ~ тышқан, *Көкжалов* < көкжал ~ қасқыр, *Саққұлақов* < сақ құлақ ~ естігіш, *Науқасбай Сырқатұлы Кеселов* < науқас, сырқат, кесел ~ ауру, *Сұрпақбай* < сұрпақтау ~ сұғанақтап сора беру, *Албасты* < жексұрын, *Мыстанқыз* < мыстан қыз тым пысық қыз.

Магиялық танымның негізінде сөзге байланысты салынатын тыйым немесе табу мен эвфемиздердің қалыптасуына әкеп соғады. Магия – әлемге кеңінен тараған наным түрі. Магиялық наным бойынша, табуды өсімдіктерден де, жан-жануарлардан да, адам тілінен де табуға болады.Тыйымның туу себебі діни наным-сенім негізінде қалыптасқан. Түркі халықтарының мифологиялық дүниетанымының ұқсастығына қарай кейіпкерлері де біріне бірі ұқсас келеді.

Мифологиядағы табу мен эвфемиздер, әсіресе, ондағы басты кейіпкерлердің (құдайлар, пайғамбарлар, дию, жын-перілер т.б.) атауларымен тығыз байланысты. Мұның бұлтартпас дәлелдерін мифологиялық сөздіктен де, мифтерге қатысы бар басқа әдебиеттен де жеткілікті түрде табуға болады. Қазақ демонологиясында тылсымдық-мистикалық тұлғалар көп. Зерттеушілер олардың мынандай түрлерін анықтаған: *албасты, мыстан, шайтан, пері, жын, жезтырнақ, жалмауыз, ібіліс* т.б. Осы аталған зұлым иелері, тылсым күштер сатиралық-юморлық аттар жасауға негіз болды: *Албасты, Мыстанқыз, Сайтангүл Перісоққан, Жынды, Жынкелдиев, Жындыбаев, Жезтырнақ, Жалмауыз кемпір, Ібіліс т.б.*

***Албасты*** – шығыс тілінен енген мифтік бейне, әртүрлі аталғанымен, көптеген түркі халқына ортақ кейіпкер. Қазақ халық ауыз әдебиетінде әйел бейнесіндегі қас күш. Ертедегі қазақтар албастыны марту деп атаған. Сондай-ақ ел арасында сайтан / шайтан қауіпті қүш ретінде ұғынған,. Оның атын атаса,сол мезетте жетіп келеді деп қауіптенгендіктен, оны марту деп басқаша атаған. Ғалым С.Қасқабасовтың деректеріне қарағанда, ноғайлар албастыны *Кір көйлек* деп атаған[157,75].

Қорқыныш пен үрейден туған бүркеншік, яғни эвфемистік атау деуге негіз бар, өйткені халық санасында албасты *–* ұсқынсыз, ұзын шаштары жалбыраған, емшектері шектен тыс салбыраған немесе иықтарына асылған құбыжық әйел кейпіндегі аса қорқынышты мифологиялық кейіпкер ретінде бейнеленеді. Сонымен қатар Албасты малдың немесе кез келген табиғи заттың кейпіне де ене алады деген наным-сенім бар.

Албастыауыс мағынада *жексұрын, сұмпайы, оңбаған* болып қолданылады*.* Қазақтар албастыны сары және қара деп екіге бөлген. Қазақ тілінде қазіргі қолданыста біреуді жек көргенде не қарғағанда айтылатын сөзге айналды. Қазақтар қарғағанда «албасты басқыр» немесе «қара бассын», «қара басқыр» деп қарғауы осы түсініктен шыққан болу керек. «Қас албасты басқа ұрсын» деп жауынгер ақын Махамбет те қолданған. Ғалымдардың айтуынша, албасты сөзі удмурт, мари тілдерінде де ұшырасады [157,63]

***Жалмауыз кемпір*** –ертегілерде кездесетін ұсқынсыз, түрі қорқынышты, адамға зияннан басқа пайдасы жоқ кемпірлердің бірі. Халық ауыз әдебиетінде кездесетін мұндай кемпірлердің түрі де көп, аталуы да әр басқа: *жалмауыз кемпір, мыстан кемпір (мәстен кемпір), масаты кемпір, жәдігөй кемпір, жалғыз көзді кемпір, қу аяқ кемпір, қу бас кемпір, қарға бұтты кемпір* т.б. Біреуді жақтырмағанда, «түрін-ай, жалмауыз кемпір құсап, алба-жұлба болып жүрсін қарашы» деп кекесін түрінде айтылатын сөз. Жалмауыз – ауыспалы мағынасында *қомағай, мешкей, оңбаған, сұм, жексұрын,* *қанағатсыз, обыр*  деп қолданылады. Аталған коннатациялар негізінде тілімізде ұнатпау мәнде қолданылатын сөзге айналды.

***Мыстанқыз*** > мыстан қыз. Бұл жөнінде зерттеуші С.Қондыбай «Ертегілерде кездесетін кемпірлердің алдына анықтауыш сөз қойып айтылады. Е.Көкеев қазақ фольклорындағы «Мыстан кемпір» мен «Жалмауыз кемпірдің» атауларында айырма барын, мұндағы Мыстан кемпірді – мыстан жасалған сауыт-сайманның тұлғалануы, Жалмауыз кемпірді уақыттың тұлғалануы деп көрсетіп, екі бейнені шатастырмау қажеттілігін ескертеді. Ал, З.Наурызбаева «Мыстан – жрица древнего культа и теневой аспект матери героя» деп қарайтынын дерек ретінде келтіреді [158,66 б].

Бұл секілді мифтік культуремалардың қазіргі қолданыста қарғыс не балағаттау, сөгу түрінде айтылуы халық санасында мифтік, магиялық түсініктің берік орын тепкенін көрсетеді.

Табу немесе тыйым мифологияда құдайдың атын тура атамаудан көрінеді. Мұсылмандардың құдайы «Алла» деген сөз араб тіліндегі «илах» сөзінен шыққан. Теофорлық аттарды зерттегенде *Берқұдай*, *Құдайқұлов, Әулиебайұлы, Тәңірқұлов, Пірбайұлы, Пірманов, Мұсылманов, Тақуаұлы, Бақсыбаев, Япыраевич* тәріздес кейіпкерлер ғана кездесті.

Алла есімімен келген кейіпкер атының кездеспеуі осы тыйым салушылықтан көрінеді және қазақтың алланы ең қасиетті рухани дүниесі деп санайтындықтан және діни көзқарастан туындайтын жайт десек болар. Ш.Уәлиханов: «Халқымыз ең киелі деп аспан денелерін санаға. Аспан – көк тәңірі, құдіретті деп бейнеленгенімен, Құдай – Алла дәрежесінде емес еді»,–деп жазды [,171]. Осы пікірге қарасақ, қазақ халқының мойынсұнатыны тек бір Алла болса керек.

**3.2.1** **Эвфемистік сипатты аттар (ЭСА)**

Этнолингвистикалық зерттеулердің өзіндік бір ерекшелігі – сөздіктерге ене бермейтін құнарлы да сапалы, бейнелі де көркем, көне де байырғы сөз өрнектерін, тіпті айтуға тыйым салынған «ұят»сөздерді де, әзіл-қалжыңдарды да қамтуында.Тіліміздегі пейоратив сөздердің бірсыпырасы – ұят деп есептелетін сөздер. Эвфемистік құбылыстар – айтуға әбестеу, дөрекілеу көрінетін сөздерді бейтарап атаумен ауыстыру. Мысалы адамның семіруін этикеттік нормамен *толып кетіпті* дейді. Осындай дөрекі, әдепсіз, ыңғайсыз, айтуға ұят деп саналатын – *Боқбасар, Белденбоқ, Тайкөт Көтібар, Көткеншек Көшен, Шошақай, Жырбақай, Әмше* сияқты аттардың кездесуін табиғи құбылыс және қаламгерлердің кейіпкеріне көзқарасын білдіреді деп бағалаймыз. Ұнамсыз есім жағымсыз кейіпкерді ғана танытады екен деп түсініп қалмау керек. Өйткені бұлардың арасында да аракідік кері қолданыс, яғни жағымды кейіпкерге әртүрлі себептермен байланысты қойылған мағынасы ұнамсыз есімдер ұшырасады. *Мырқымбай, Дайрабай, Боқбасар, Бойбермес* СЮП-ін алайық, бұлар мағынасы жағынан ұнамдылықты білдіріп тұрған жоқ, бірақ Б.Майлин мен М.Әуезов өз шығармаларында бұл аттарды жағымды кейіпкерлерге берілген. Өмірде де осындай кері қолданыс кездеседі. Баласы тұрмаған ата-ана көз тимесін деп ең жағымсыз мәндегі аттар қойған.

Эвфемистік сипаттағы аттар (ЭСА): *Дөңгелеков* < дөңгелек ~ машинаның аяғы, *Домалақарызов* < домалақ арыз < аноним хат, *Көккөз* < көк көз ~ орыс халқының өкілі, *Қымқыр Жымқыров* < қымқыру, жымқыру ~ көрсетпей алып кету, *Анаубай Мынау мырза* < анау-мынау ~ бүркемелеу түріндегі атау, *Ығай, Сығай* < ығай, сығай ~ әлеуметтік топтар.

Адам мен қоғамның дерті – маскүнемдікті сынамаған сықақшылар кемде-кем болар. Проф. Ә.Ахметов өз еңбегінде маскүнемдік туралы мынандай мәлімет келтіреді: «Американдық ғалым Пол Диксон 1733 жылдан бастап осы уақытқа дейін ресми тіркелген маскүнемдікті бүркемелейтін эвфемизмдердің жалпы санының бұл күнде 2231-ге жеткенін әрі олардың қатарының бұдан былай да өсе беретінін тілге тиек етеді»[155, 135].

Қазақ классик сатириктерінің бірі Ж.Алтайбаев арақты былайша суреттепті: «Мықтының өзі деп те атайды, сырын білетіндер. Сондықтан да оны біреу тойып ішеді, біреу тоңып ішеді, біреу шер-шемен тарқатам деп, ал енді біреу шабыт іздеп, аруақ шақырып ішеді» [156,116 б].

«Маскүнем» кейіпкерлердің аты-жөндері де өздеріне лайық қойылған: *Алқаш, Жұтқышбек, Ішкішбек, Ақмағанбет, Алқашбай, Ащы қайным, Бренди құдаша,Вино, Қылмойынов, Жартылықов, Шишагүл, Арақбаев, Коньякбек, Қызылбек, Сыратай, Спиртбай, Шарапбике, Шампангүл,Самогон, Самопал, Алыпқоев, Құйғанов, Тәлтіреков* т.б.

Маскүнемдікке, арақ-шарапқа, тіпті оны ішкен адамның кейпіне қатысты атаулардың қайсысын алсақ та, эвфемизмге толы. Эвфемизмдер мақсатты түрде ашық айтқысы келмейтін сөздердің орнын алмастыруға бейім болады. Төмендегі сатирада қолданылған ЭСА арақ пен оны пайдаланушы адам тіліндегі бүркемеленген сөздерден туындаған. Мысалы: *Ащы қайным* < *ащы* ~ арақ , *Ақмағамбетов* < ақмағамбет ~ арақ, *Қылмойынов* < қылмойын ~ бір бөтелке арақ, *Жартылықов* < жартылық ~ арақ, *Қызғанов* < қызған, *Тәлтіреков* < тәлтіректеу ~ мас адамның күйі, *Шалақызу* < шала қызу ~ онша мас емес, *Шатқаяқ* < ~ мас адамның тайғанақтауы, *Жұтқышбек* < *жұтқыш* ~ арақ ішуге құмар адам, *Ішкішбек* < *ішкіш* ~ арақты көп ішетін адам, *Қызылбек* < қызыл ~ түсі қызыл шараптың түрлері, *Алыпқоев* < «алып қой» ~ арақ ішкенде айтылатын сөз, *Алқашбай* < алқаш ~ішкіш адам т.б.

Арақтың қазақтың қанына сіңген дерт екенін сатирик-юморист Т.Әлімбекұлы *Вино* (Ұлы жүз), *Коньяк* (Орта жүз), *Арақ* (Кіші жүз) дейтін кейіпкерлері арқылы сынайды. Өйткені сатира жай сынамайды, өткір, уытты, ыза-кекпен, өшпенділікпен, мысқылдай, әшкерелей сынайды. Сықақшының көркемдік талғамымен таласпаймыз. Дегенмен, үш жүздің психологиясын, мінез-құлқын юморлық тілмен «даланы асқақтатып, тауларды аласартпайық» (О.Сүлейменов) дегендей, ұлттық асымызды қадірлей отыра, көже, боза, айран, шалап, т.б сусындардың қызуымен өлшесе, салыстырса, ұтымдырақ, ұлттық танымға жақынырақ келмей ме деген пікір-ұсыныс бой көтереді.

Ғалым А.З.Салихова эвфемизм құбылысын комизм тудырудың бір тәсілі ретінде қарайды, «комизм мәтінінде келіп, эвфемизм сөздер көп нәрсені, өмірдегі кейбір келеңсіз жағдай, жағымсыз әрекеттерді сықақтайды»,– дейді [134,19 б]. Сонымен, сатирадағы эвфемизмдер дегеніміз – табу сияқты қате түсінік, діни ұғымның негізінде емес, айтуға дөрекі, қолайсыз сөзді сыпайы сөзбен ауыстырып айтудан пайда болған сөздер.

Ауызекі тілде *бірдеме*, *анау-мынау*, *пәленше, түгенше* т.б. есімдіктер эвмемистік ұғымда жұмсалады. Біздің зерттеуімізде мұндай аттар кездесті: *Пәленше Түгеншиева, Анаубай мырза, Мынаубай мырза, Бірдібірге Шағыстырғанова.*

Қорытындылай келгенде, кейіпкер аттарының табу мен эвфемизмдерден жасалынуы қазақ сықақшыларыңың дүниетаным, әлем моделін тілде бейнелеуге ұмтылысын байқатады.

**3.2.1.2 Туыстық атаулардың қатысымен жасалған аттар**

Адам есімдерінің табулануын А.Н.Самойлович этнографиялық тұрғыдан қараса, антропонимист Т.Жанұзақов ономасиологиялық қырынан талдайды. Қазақ есімдерінің сырын ашуға көп еңбектенген профессор Т.Жанұзақов қазақ тіліндегі туыстық атауларды ат тергеудің үлгісі ретінде қарастырады [163,84 б]. Т.Жанұзақов ауылдағы жасы үлкен адамдардың атын тура атамай, бұрмалап атау, жалпы есім сөздермен алмастырып айту кеңінен етек алғандығын айта келіп, мысалдармен дәлелдейді: «Жоламан» деген атасының атын атай алмай, оның келіні «Соқпақ атты» деген. Сүттібай – «Уыз», Бұқабай – «Сүзербай», Қарабас – «Баран шеке», Сарыбас – «Шикіл шеке», Көжекбай – «Қоян ата», Үзікбай – «Дөдеге», Жамантай – «Жайсызтай», Ақбай – «Қылаң ата», Түңлікбай – «Қайырма», Қозыбақ – «Кепе», Қойлыбай – «Жандық», Еламан –»Халық есен», Асаубай – «Тарпаң», Қамысбек – «Құрақ ата», Асыл – «Бекзат ата», Бүйенбай – «Жуан шек», Мергенбай – «Атқышшыл», Ақылбай – «Ой ата» т.б. [160, 57-58 бб].

Ағылшын ғалымы Дж.Фрэзер бұл туралы: «Киргизка ни в коем случае не решится произнести имена старших родственников своего мужа или употребить слова, напоминающие их по звучанию. Если имя одного из родствнеников к примеру, означают, «пастух» она должна исключить из своей речи и слово «овца», заменив его словам блеющее животное»,– деп атап көрсеткен [164,703 с].

Бұл да бір біздің ұлтымызға ғана тән әдемі қасиет, салт-дәстүрдің ерекше түрі болып саналады. Ат тергеу үлгісімен жасалған және туыстық атауды білдіретін ЭП-ді екі топқа бөліп қарастырамыз. Табу мен эвфемизм – тіл-тілде кездесетін этнографиямен байланысты тілдік қүбылыс. Қазақ халқында табу мен эвфемизмнің бір көрінісі ат тергеу ғұрпымен байланысты.

**1**.**Ат тергеу үлгісімен жасалған ЭП**.

Қазақ – халқының салт-дәстүріндегі бір ерекшелік, жақсы дәстүр жалғастығы – кішіпейілділік пен сыпайылық танытуды көздеген ат тергеу салты. Қазақ әйелдері ат тергеуде кім болса, соны тергемейді немесе кез келген атты қоя салмайды. Келіндер өздеріне, әсіресе күйеуі жағының жақын туыстарының атын атамаған, ерекше тапқырлықпен қайын жұртындағы адамдарға неше түрлі аттар қояды. Осындай аттардың бірқатарын сатириктер де қолданған: *Мырзаға, Қайнаға, Қайынсіңлі, Ғашықбала, Мырзақыз, Дәрібала, Күшікбала, Шырақ, Бикеш* т.б.

Ш.Смаханұлының қай сықағы, әзілін алмайық, дидактика, ақыл-нақылға толы. Оның юморы зілсіз қалжыңмен, биязы күлкімен, жеңіл стильмен жазылады. Сондай әзіл әңгімесінің бірінде бейтаныс жас қыз болашақ атасының үйіне келеді, олар қызды танымайды.

*Кәттебай*  (атасы). Мен кіммін ? Атымды атай қойшы?

*Шекер* (келіні) . Сіздің атыңыз *Дәубай*.

*Кәттебай*. *Дәубайы* несі ?

*Ақтеңге* (енесі). Сен жаңылысып кеп тұрған жоқсың ба?

*Шекер*. Мен сіздің атыңызды тура айтуға ұялдым. «Кәттенің» сыңар сөзі «Дәу» ғой.

*Кәттебай*. Мына әжеңнің атын атай қойшы?

*Шекер*. Әжемнің аты – *Күміс ақша* (Ш.Смаханұлы. Елпекбайдың телпегі.).

Тек ғана келіндеремес, әжелер де жасы шешеге келсе де, жас кезінде айтып қалған ат тергеу үлгісінен жаңылмайды.

Екі әже сөйлесіп отыр.

*–Е, құдай, Зайысбай қайнымды айтасың ба?*

*–Зайысбайы несі, бәтшағар-ау.* (Т.Әлімбекұлы.Ләм-мим.)

Қайнысын *Зайысбай* деп отырғаны – Заяц+бай, яғни Қоян+бай.

Бұл оқиға өткен ғасырдың 87-жылдары болған. Арада 20 жыл өткенде белгілі юморист Ү.Уайдин осы салттың қазір қалай өрбіп жатқанын сықақтап, «Аттергеу» деп аталатын юморлық туынды жазды.

*«Ата-ененің атын атамайды»,– деп,*

*«Қайын, қайынсіңлінің атын атамайды»,– деп,*

*Аттергеудің мәнісін*

*Шешесі қызына үйретудей-ақ үйретті.*

*Сонымен, қайнысы Нәғиға –Нантабарка, Нәбиге – малтабарка, атасына – Алдавайка, әжесі Айғанымға – Айдаһар, қайынсіңлісі Саяға – Саина, деп, тәлпіш келін бүркеншік ат қоймаған елде адам қалмады, бірқатары мынадай: Касемсот, Тыри, Тырқыл, Самопал, Ойбай, Күлегеш, Лапшамұрын* [165,5 б] аталды.

Екі туындының арасында 20 жыл болғанмен, қазақ отбасының өзгеруін, тәлім-тәрбиенің, ат тергеу салтының мүлдем басқа арнаға бұрылып бара жатқанын көруге болады.

**2**.**Туыстық атауды білдіретін ЭП.**

Апеллятивтердің ішінде ең үлкен топ – туыстық атаулар, олардың мағынасы мен қолданылу аясы, адамдардың туыстық дәрежесі т.б. өлшемдер жіктеуге мол мүмкіндік береді. Мәселен, орыс тіліндегі туыстық атаулар тіке туыстық, жақын туыс емес адамдарды анықтайтын атаулар, ресми некелік қатынастарға байланысты терминдер, үрім-бұтақ және ұрпақтарды атайтын сөздер деп бөлуге болады.

Қазақ тілінде ағайын-туыстың арасында қолданылатын атаулар 70-тен асады, олардың әрқайсысы туыстық және қарым-қатынас ерекшеліктеріне байланысты сөйлеу әрекетінде іріктеліп пайдаланылады.

Тіліміздегі туыстық атаулар лингвистикалық мәдениеттану пәнінің тұрғысынан талдау жасауда біз олардың қандас туыстықты белгілейтін түрлерін биологиялық кретерий бойынша сұраптадық. Мәселен, ер адам атауына қатысты *баба, ата, әке, көке, аға, іні, бауыр, ұл* т.б атаулар қолданылады. Ал әйелдерге байланысты *әже, апа, шеше, тәте, апай, қарындас, сіңлі, қыз* атаулары айтылады.

Қазақ тіліндегі туыстық атауларын: қандас туыстық пен некеге байланысты деп екі топқа бөлуге болады. Олар ерлі-зайыптылардың өз арасындағы күйеу мен қайын жұрт, апалы-сіңлілердің күйеулері, ағалы-інілілердің әйелдерінің арасындағы қатынасты анықтайды.

Некеге байланысты *әйел, күйеу, ер, келіншек, тоқал, бәйбіше, қатын және эвфемистік сипаттағы зайып, жұбай, жолдас т.б атаулары* бар. Тұлғалардың үйленген уақыты мен ерекшелігіне қарай *қалыңдық, күйеу бала, бәйбіше, тоқал, жар, қосақ, нақсүйер, жеңге* сияқты атаулар да бар.

Антропоним және апеллятив түрлері кез келген тілде ұлттық мәдени ерекшеліктерге ие, сол себептен этностық тұрмыс тіршілігі мен әдет-ғұрпының сипаттарымен айқындалып отырады.

*Ағайын Туғаншылов* ~ ағайын-туған,

*Апаева* ~ апа, *Апамов* ~ апам,

*Абысын Шешеева* ~ абысын-шеше,

*Шөтік Ағайынович* ~ ағайын,

*Бауырбек Немереұлы* ~ бауыр, немере,

*Жездебек Әкейменов* ~ жезде, әкей,

*Жеңгебай* ~ жеңге,

*Қайын Ағаев* < қайынаға,

*Қайын Мырзағаұлы Қайын Ағаев* ~ қайынаға,

*Қайын Мырзағаұлы Шырақов* ~ қайын,

*Қайынсіңлі Бикешқызы Шырайлымовна* ~ қайын сіңлі,

*Шөбере Үбіреұлы* ~ шөбере, үбіре,

*Құдағиева* ~ құдағи,

*Қарынбөлеев* ~ қарын бөле,

*Туғанбай Інішеков* ~ туған інішек,

*Тамыр Танысович* ~ тамыр-таныс,

*Төркінгүл* ~ төркін т.б.

Қазақтардың ұлттық ерекшелігі үш жүзге бөлінгенмен, бір - бірін жатқа санамайды, сұраса келе «қарын бөле боламыз» деп жақын тұтады.

«Мен қазақпын» дейтін адам үш жұртын білген. Олар: ағайын жұрты, нағашы жұрты, қайын жұрты. Осыған байланысты «Өз жұртың – күншіл, нағашы жұртың – сыншыл, қайын жұртың – міншіл» деген өте тауып айтылған қанатты сөз әлі күнге дейін айтылып келеді. Осылардың әрқайсын: туыстық, іліктік қатысқа байланысты кейіпкер аттарын 3 топқа бөліп қарастырамыз.

1. **Өз жұрты бойынша:** *немере, шөбере, апа аға, іні, ұл, қыз*.

***Бауырбек Немереұлы*** **>** немере **–** ұлдың баласы, ата - әжесі өте жақсы көреді, еркелетеді, «немере етін жеп, сүйегін береді» деген мақал бар.

***Шөбере******Үбіреұлы*** – немереден туған бала. Шөбере сүю – әр отбасының арманы, өйткені бұл ұзақ өмір сүру деген сөз.Шариғат бойынша, шөберенің қолынан су ішкен адам жұмаққа барады-мыс.

***Ағайын Туғаншылов, Ағайынович* >** ағайын, туған– бір рудан тарайтын, аталас деп санап, бір-бірін «ағайын-туыс» деп жақын тұтқан, араласқан. Бұл рулық қоғамнан қалған жақсы салт-дәстүр ,көрініс деп қарауға болады.Осы атауларына байланысты *Шөбере Үбіреұлы, Апаева*, *Апамов, Інішеков, Немереұлы.*

2. **Қайын жұрты**: *қайын аға, қайын сіңлі*.

***Жиеншар Жиенов* >** жиен – қыздан туған бала. Жиен алдымен нағашы жұртына сыйлы. Жақсы болса, «үйдің беріктігі – ағашынан, баланың беріктігі – нағашыдан» деп нағашының орнын биіктетеді. «Жиеннің назары жаман» деп ауыр сөз айтпайды. «Жиен мыңнан үлкен» деп қадір тұтады және «Жиен ел болмас» деп әзілдейді.Жиеншар – жиеннен туған бала. Оның баласы дегеншар , одан тараған – көгеншар, оның баласы – жүре жат, оның баласы – туажат аталынады. Жүре жат *уақыт өткен сайын жүре-жүре жат болады* деп, туажат *туа салысымен-ақ жатқа айналады*, жеті атаға жетті, қыз алысатын кез дегенді білдіреді.

3. **Некелік:** *ер, қатын, тоқал, жезде, жеңге, бөле*. *Жеңгебай Жездебек Әкейменов*

***Қайынсіңлі******Бикешқызы Шырайлымовна* >** қайын сіңлі – әйелдің күйеуінің қарындасы. Жеңге мен қайын сіңлі әзілі жарасқан, сыйлас, сырлас бір-біріне жанашыр болған.

***Тоқалешкиева* >** тоқал ешкі– мүйізі жоқ ешкі.

Қазақ әдеттік заңында некелік тұрғыдан тоқалдың рөлі үнемі төмен болған. «Тоқалдан тудым ба», «Тоқал ешкі мүйіз сұраймын деп, құлағынан айрылыпты» деген сөздің бәрі тоқалдың төмен етекті болғандығының дәлелі.

Туыстық атауды білдіретін ЭП-дің ішінде келіндер, жеңгелер қолданатын *Қайын Ағаев*, *Қайын Мырзағаұлы, Қайынсіңлі Бикешқызы Шырайлымовна* *Бикеш, Шырайлым, Мырзаға, Шырақ* тәрізді туыстық атаулар эвфемистік сипатта қолданылатын қазақ ұлтына ғана тән ерекшелік деп қарауға болады.

***Жеңгебай* >** жеңге – ағаның, жасы үлкен туыстардың әйелі. Жеңгенің қазақ отбасында өзіндік ролі болған. Ол тек бала табушы, ұрпақ өсіруші ғана емес, қайын сіңлі, қайныларын тәрбиелеуші, ұядан ұшыруға көмектесуші де болған. Ал жеңгеден туындайтын ‛жеңгетай’ сөзінің бірнеше мағынасы бар: 1.сыйлау мәнде жұмсалса, 2. қазіргі қолданыста сутенер мағынасында жұмсалады.

***Абысын******Шешеева*** > абысын – ағайынды адамдардың әйелдері. Олар өзара мұңдас, сырлас болады, «абысын тату болса, ас көп» деп, ағайын адамдардың татулығы, беріктігі, ынтымағы абысындарға байланысты болғандықтан шыққан.

***Жездебек Әкейменов*** > жезде – балдыздың жанашыры, «жақсы әке жездедей-ақ» деген сөз әкесіндей қамқорлық танытуынан шыққан болар. Балдыздары «апама жездем сай» дегенді жақсы көргеннен айтады, қалай әзілдессе де құқығы бар.

***Тамыр Танысович*** < тамыр-таныс **-** екі ұлттың өкілі немесе туыс емес ер адамдар бір-бірін бауыр тұтады, тамырмыз деп сыйлас, дос-жаран, алыс-беріс жасап, туыстан артық құрмет тұтушылық кездеседі.

***Құдағиева*** >құдағи– үйленген қыз бен жігіттің аналарының бір-бірін атауы. Құданы халық «мың жылдық» деп қатты құрмет көрсетеді, батыс өңірінде құдағай деген фонетикалық нұсқасы бар, «құдандалуға байланысты тілімізде 20-дан астам құданың түрі, 500-ден астам әртүрлі кәде, ырым- сырымдар бар екен «[146,22 б]. *Құдағиева, Тамыр Танысович, Төркінгүл*.

Мұндағы бір ерекшелік – әйелге байланысты *Апаева, Апамов, Шешеева, Құдағиева, Шырайлымовна* тәріздес матронимдердің кездесуі – сатиралық сипаттағы ерекше стильдік қолданыс болып табылады.

Қазақ қонақжай, ағайыншыл халық. Туыстық атауларға байланысты жағымсыз қалыптасқан біраз ұғымдар бар. Бұл құралдардың ішінде басты орында тұратыны, әрине, пейоратив сөздерден жасалған аттар.Мысалы, абысын – бәсекелес, күндес, жиен – жиендік жасаушы, ұрлық, жеңге – жеңгетайлық жасаушы, жамағайын – бақталас («Ағайын бар болса көре алмайды, жоқ болса бөліп бере алмайды»), қайынсіңлі-қайырымсыз («Өзі болған қыз төркінін танымас»), жезде – бос сөзділік, қайнаға – сыншы, құдағи – мінші, немере – етін жеп, сүйегін беруші боп келеді.

Туыстық қатынасты білдіретін ұғымдардан туған СЮП-тердің қайсысын алсақ та, халық ұғымынан алшақ кетпеген. «Туысы бірдің – уысы бір» деп жеті атаға дейін тіпті қыз алысып, қыз беріспейді, қазақ осылайша қан тазалығына баяғыдан қатты мән берген. Бұл – да бір ұлттық ерекшелікті көрсететін жайт. Тілімізде туыстық қарым-қатынастар нормасы таза моральдық-этикалық категория шеңберінен шығып, қоғамдық өмірді реттейтін заң, кодекс деңгейіне көтерілген.

Қорыта келгенде, туыстық атаулар негізінде жасалған аттар ұлттық ерекшелік, салт-дәстүрдің бір қырын танытатын кейіпкер атына туыстық аттарды беру мотиві – сол атаудың бойындағы жаман қасиетті көрсету. Қазақ тіліндегі кейіпкер аттарына лингвомәдени тұрғыдан талдау ономастикалық кеңістіктегі көлемін анықтай алмайды, бірақ маңызды концептілері дүниенің біртұтас ұлттық бейнесі болып жинақталады.

**3.2.2 Лақап аттар**

Адамға туғанда қойылған есімнен басқа жүре келе әртүрлі қасиеттеріне қарай қосымша атқа ие болады. Олар лақап ат делінеді. Лақап аттардың төркінін халық ауыз әдебиетінен де іздеуге болады.

Қазақ шешендік өнерінің атасы ***Жиренше*** аты жөнінде ғалым-академик Ә.Марғұлан: «Бұрынғы кездері қария жыраулардың Жиренше деп аталуы олардың ылғи «жирен атқа» мініп, ел аралап, қобыз тартып жүруінен болған, бұл әдет, әсіресе, оғыз, қаңлы, қыпшақ руларының ортасында көбірек орын алған. Халық аузында айтылатын Жиренше бір кісінің аты емес, ол үйсін заманынан келе жатқан қария жыраулардың жинақ әрі лақап аты» [159,77], – деп топшылағаны көңілге қонады

Қазақ ономаст-ғалымы Т.Жанұзақов лақап аттарды көп зерттеді және олардың төмендегідей белгілерін атап көрсетті: 1.адамның бет-әлпеті; 2.жүрісі, тұлғасы; 3.дене мүшесінің кемдігіне байланысты; 4.мінез-құлық; 5. негізгі кәсібі [160,81]. Лақап аттар жазушылардың шығармаларында да көптеп кездесіп отырады. Мысалы, *Жұман қырт, Дөнен қырт, Жүзтайлақ, Бойбермес (М.Әуезов), Қарақатын, Ақкемпір, Көткеншек Көшен, Сары Шая* (Ә.Нұрпейісов).

Жазушы С.Мұқанов кейіпкерлерінің жүріс-тұрысын, мінез-құлқын, болмысын сын көзбен қарай отырып, *Балғабайдың сумұрын Нұртазасы*, *Жыланкөз Ыбырайдың Ахметі*, *Өстемірдің Қалтаңбас Ғабдеші, Сархан қатынның Ұзын Әшкері, Тапалтақ Әбділман, Омардың таз Сұлтанқайы, Қойшығалидың Арықбаласы, Төлебайдың айранкөз Уәлиі*, *Көшекбайдың шұбар Өтегені, Құсайынның бұжыр Ережебі, суылдақ Құдыярдың балалары және ұзынмұрын Құрманның інісі Мәжен* [161, 303-304] жүр.

ЛА арқылы кейіпкердің аттарын уәждеп, негіздеп тұрған ұғымдар арқылы тұлғалап тұр. Адамның толық аты-жөнінің бірі – әке немесе шеше атымен атау қазақ тұрмысында, оның тарихында ежелден бар жәйт. Осы кейіпкерлердің әрқайсысына тоқталсақ, Балғабайдың Нұртазасы – *сумұрын Нұртаза,* Ыбырайдың Ахметі – *жыланкөз Ыбырай, Өстемірдің Ғабдеші – Қалтаңбас Ғабдеш*,Сарханның Әшкері – *Ұзын Әшкер,* Омардың Сұлтанқайы – *таз Сұлтанқай* т.б. кейіпкерлердің лақап аттары әкесінің атымен қоса жүр.

Өмірде де адамдардың ЛА-тары болады, ол адамның жүріс-тұрысына, сөйлеу, күлу ерекшелігіне, мінез-құлқына, бойының ұзынды-қысқалығына, кәсібі мен мамандығына т.б. түрлі сыртқы белгілеріне байланысты қойылады.

Ал сатира мен юморда да осы белгілер есепке алынады, бірақ ол ЛА-тар деп емес, кейіпкерге берілген ат болып есептелінеді.

Әдебиетімізде түрлі жанрда балалар тақырыбына жазылған шығармалар жетерлік. Бұл жерде біз аты «айқайлап тұрған», есімі ерекше қойылған кейіпкерлері бар шығармаларды (Ш.Смаханұлы «Шимайбек пен Шыңқетпе», Ә.Табылды «Қайырлы таң, балалар», «Жыр-өмір», Қ.Мырзалиев «Күміс қоңырау», Б.Соқпақбаев «Менің атым Қожа», Е.Жаппасұлы «Тәмпіштің Таңқыгүлі», А.Байтелиев «Тілімнің уы бар», Қ.Баянбай «Жүз жыл жаз») т.б. көптеген балаларға арналған туындыларды саралап шықтық. Кейбір аттар кейіпкердің іс-әрекетіне, не мінез-құлқына сай емес, Марат, Мұрат деген тәрізді күнделікт өмірде жиі кездесетін есімдер көп. Мәтін ішінде баланың есімдерін таңдап, оқиға құрылымына қарай алудың орнына орынды, орынсыз ұйқасқа пайдалану белең алған.

Ертеректе ақын Ө.Ақыпбеков осы мәселе төңірегінде сөз қозғап, «Іркіліс туғызар індеттеріміздің бірі – кешегі Қожа сияқты балалардың сүйікті кейіпкерлерінің бейнесін сомдай алмауымызда деп ұғамыз. Қане, қай автордың кейіпкері есімізде? Кейіпкерін есте сақтамақ тұрмақ, оның тым көптігінен кітаптың соңғы бетін жапқанда ойыңда біреуі де қалмайды. Оның себебі – автордың балалардың есімін орынды, орынсыз ұйқас үшін алатындығынан ба деп ойлаймыз. Мәселен: «әйнекті», «шайнекті» деген сөздерге ұйқас іздесек, қиналмай-ақ «Айбекті» деген баланы «кейіпкерлікке» ала саламыз»[119,] ,-деп қынжылыс білдіріпті.

Осы кейіпкерлер арасынан ***Шимайбек*** «мен мұндалап» тұр, өйткені ол – сатирик Ш.Смаханұлының ғана емес, бүкіл қазақ балалар әдебиетінде сәтті шыққан күлкілі де сүйікті кейіпкер. Шимайбек деп аталуы – партасын, кітабын, дәптерін, жүрген жерін бос шимайлап жаза бергеннен балалар қойған лақап ат.

*Кәтепбек* деген бала болды.

Не көрінсе, кесті, жонды.

Өзінің атын партаға да,

Қабырғаға да, картаға да,

Мөрмен жазды,

Ойып та жазды,

Қиып та жазды.

«Атымды жұрт білсін» деді,

«Есте сақтап жүрсін» деді.

Жұрт осыдан *Кәтепбекті*

*Шимайбек* деп атап кетті.

Өзі жалқау, сотқар, нансоғар –»*Шимайбектің портфелі, Іші толған нан екен*» деп басталатын өлеңді сол заманның балалары жатқа білетін. Есіміндегі ерекшелік пен әрекетіндегі өзгешелігімен ел есіндегі *Қожа, Шимайбек, Шыңқетпе* сияқты бала кейіпкерлер қатарымен ғалым-ұстаз Ә.Табылдының ***Бүлдіргені***мен***Күлдіргені*** өзіндік орын алады.

*Қалтаңбайды мүмкін, танитын шығарсыз? Оны жұрт мінезіне қарай «Қалақай» дейді.* (Ә.Табылдиев.қой бағу оңай ма?).

Көркем туындының ішінде қойылған ЛА-ға мысал келтірсек:

Қонысбай *– Қоңқабай,* *Жүніс* *– Зыпберген* (С.Адамбеков),Зарқұм– *Марқұм* (А.Тоқмағанбетов), Кәтепбек *– Шимайбек,* Қарашаш *– Көзжақсы,* Қалтаңбай *– Қалақай*,Сапарбек*– Содырбек*, *Сужұқпас* *–* Майсалбек (Ә.Табылдиев), Жауар– *Жануар*, Дөңасаров – *Тауасаров* (Ғ.Қабыш), Қарала – Клара (Ж.Сабыржанов), Апырай – *Афродита*, Кеңесбай – *Гиннес* (А.Жайлыұлы), Мәдина – *Мадонна* (М.Шерім), Көкбай – Көкми (М.Жақыпов).

Сатирик С.Адамбековтің екі кейіпкері бар, екеуіне халықтың берген лақап аты жөнінде былай суреттеледі: «Қоңқабайдың өз аты – *Қонысбай*. Жас кезінде іске ыңғайсыз, мінезі ожар болғандықтан ауыл әйелдері *Қоңқабай* деп атаған. Ал *Зыпбергеннің* шын аты – *Жүніс*. Жасында сынаптай сусып, бөденедей жорғалап, біреуді алдап, біреуді арбап, қутыңдап жүретін қу болған соң, жеңгелері *Зыпберген* деп қойған. Кейіннен жұрттың бәрі осылай атап, документтерінде де осылай жазылған» [162,7].

**3.3 Сан-өлшемдік ұғымдарды білдіретін танымдық деректер**

Сан – ауқымы кең, түбі терең философиялық та, логикалық та ұғым. Адамзат санасында сан діни, тәңірлік және әлемдік символ ретінде қалыптасып, бойына жұмбағы мол құпия, тылсым күш жинаған. Қазақ халқының математикалық білімінің қолданбалық жағы басым болған.

Математик-ғалым С.Елубаев қазақтың қара есептерін « теңдеулер мен олардың жүйелері, арифметикалық және геометриялық прогрессияларға, Бернаули санына, диофант теңдеуіне, графтар әдісіне, теңсіздіктер шешуге, жабулар теориясына, ал қазақтың мұра бөлу есебі Симплекс әдісіне келеді»,- дейді. Қазақтың абжат есебі, мүшел есептеуі, тоғызқұмалақ есебі өз алдына бір әңгіме.

Халық танымында әр санның өзіндік сыры, өзіндік киесі, тылсымы бар. Қазақтың өзіндік өлшемдері болған: *бір көнек сүт* ~ 6-7 л, *бір қап* – 65-66 кг, *бір жамбы* – 6 кг, *бір шөкім* – 12,5 г, *бір сүйем* – 18 см. Осындай қазақтың санау жүйесі, өлшемдері болғандығы – қазақтың мәдениеті жоғары халық екендігінің бір дәлелі.

Сан есімнің өне бойындағы мифопоэтикалық семантика сатира сардарлары мен сарбаздарының назарынан тыс қалмаған. Оның дәлелі – кейіпкерге ат берудегі сан есімдердегі символдық қолданысты барынша қолданған. Сықақшылар бұрынғы таптаурын ізбен қу, айлакер болса – *Түлкібай*, қорқақ болса – *Қоянбай*, күшті болса – *Аюбай, Қасқырбай* деп сыдырта беруден ада болған. Сандық символдың қуаты кейіпкерге қойылған аттан білініп тұрады, мысалы, *Мыңдықыр* деген поэтоним – жанжалқұмар, *Бірдібірге Шағыстырғанова* – арандатқыш, *Жүзбас* – маскүнем, *Бестиын* –жалқау***,*** *Бестіқырт*– мылжың, *Біржамбас* – қыңыр, *Бірдеңкеев* – ынжық, *Жалғызбике*, *Бесбике* – жеңілтек, *Қырыққабатов* – суайт, *Миллионбай* – жебір, *Шіңкілдек* –ызақор т.б. экспрессивтік, ирониялық бояуларымен ерекшеленеді.

**Сандық атаулардан жасалған сатиралық-юморлық** **поэтонимдер** **(СЮП):** *Алтыбас, Бесбалуан, Бесбике, Бесқарын, Бесқара, Бесмағанбет, Бессаусақов, Бестен, Бестіайғыров, Бестібай, Бескемпір, Біргүл, Бірай, Біржамбас, Бірімбек, Бірдеңкеев, Бірдібірге Шағыстырғанова, Бір Шіңкілдек, Жүзбай, Жүзбас, Жүзтайлақ, Елубесбай, Қырықбес, Қырыққабатов, Қырықсақина, Миллионбай, Миллиардбек, Мыңдықыр, Мыңжігіт, Мыңжылқы, Мыңтұр, Үшкемпір, Отызбірбай, Сорокбай, Тоғыз Тоңқылдақ, Төртқарын* *т.б.*

Сан есімнен жасалған жалқы есімдерді сандық құрамы жағынан талдауымыз мынаны көрсетті: бір саны – **8** рет, үш – **1**, төрт – **1**, бес – **10**, отыз – **1**, алты – **1**, тоғыз – **1**, отыз – **2**, қырық – **4**, елу – **1**, жүз –**3**, мың – **4**, миллион – **1**, миллиард – **1** рет ғана кездесті. Семантикалық белгілеріне қарап, мөлшерлік мағынаны аңғартатын *Ақыл+көп, Жалғыз+гүл, Жалғыз+бике, Дара+бай,* *Жарты+бас,* *Қо+сқұлақ, Қос+омыртқа, Қос+орай, Қос+ып+айтар, Көнек+бай, Көген+бай, Алтын+жамбы, Қап+шық,*  сияқты аттарды қоспаған себебіміз, олардың құрамындағы *көп, жалғыз, дара, жарты, қос, көнек, қазық, көген, жамбы, қап* сияқты сөздер мөлшерлік мағынада қолданылғанымен, сан есімдер қатарына жатпайды [167,201 б].

Қазақтың көне өлшемдерін шамамен есептеген педагог-ғалым С.Елубаевтың дерегіне сүйенсек: «1 әшмеңке шай– 50гр, 1 қайнатым шай – 6,5 гр, 1 көнек сүт – 6-7 литр, 1 қадақ бидай – 19,47 кг, 1 көген – 25,5 м, 1 мысқал – 4,46 г, 1 кез – 62 см, 1 жамбы күміс – 6 кг» [150,61].

Жалқы есімдердің құрамында келетін сан есімдердің рөлі туралы профессор І.Кеңесбаевтың «Жеті», «үш», «тоғыз», «қырық» пен байланысты ұғымдар атты» мақаласында жан-жақты талданған. Ғалым тілдегі сан есімдердің лингвистикалық табиғатын, «матастырғыш», «киелі» функцияда қолдануын сөз еткен-ді.

Әр санның өзіндік қасиеті, өзіндік қолданыс ерекшелігі бар. Қазақ антропонимисі Т.Жанұзақов сан есімдермен келетін кісі аттарын жан-жақты талдай келіп, сан есімдердің көбінесе ер кісілерге берілетінін, ал санмен әйел есімінің кездеспейтінін айтады [166,235]. Расында, өмірде бұл үрдіс жалпы сақталғанымен, Бірғаным деген есім кездеседі. Ал сатира мен юморда да сан есіммен келетін әйел аттары саусақпен санарлықтай: *Бесбике*, *Бескемпір*, *Біргүл*, *Жүзтайлақ*, *Үшкемпір*.

**«Бір» санымен келетін СЮП-тер.**

*Бір+ай, Бір+гүл, Бір+жамбас, Бір+ім+бек, Бір+ді бір+ге, Бір+деңке, Бір* *Шіңкілдек, Бір+атола.* Санамақ «бір» санымен басталады, ол ең аз мөлшер, жеке, дара ұғымын білдіреді. Қазақ тіліндегі культтік фразеологизмдердің табиғатын зерттеген ғалым Г.Қ. Рысбаева «бір» санының «құдай, алла, жаратушы ием» сөздерімен тіркесіп келетінін айтады [168,95 б].

***Бірімбек* <** бір+ім+бек. Адам есімдері көбінесе **-бай** форманты арқылы жасалады. Ал сан есімнің **-бек** формантымен жасалуы сирек құбылыс.

***Біржамбас* <** бір жамбас. Бұл жерде жамбастың санын білдіріп тұрған жоқ. Жантайып жатып адам неше түрлі әңгіме-дүкен құруға араласады, жамбастап жатып небір қулықты ойлап табады. Тілімізде «бір жамбастады» тіркесі *қыңыр тартты* дегенді білдіреді. Бір жамбасымен жату – қазақ ұлтына ғана тән құбылыс болар деп ойлаймыз.

***Бірдеңке* <** бір+деңке (диал). Бірдеңке *бірдеңе* сөзінің дыбыстық өзгеріске түскен нұсқасы. Жергілікті сөйлеу ерекшелігі деп ұғынылса да, қазіргі кезде ауызекі тілде жиі қолданылады.

***Бірдібірге Шағыстырғанова* <** бір+ді бір+ге шағыстырған. Бұл жерде «бір»саны заттанып, *бір адам, бір кісі* дегенді білдіріп, біреуді біреуге шағыстыру – «айдап салу, арандату»мағынасында жұмсалып тұр.

***Біротала* <** бір+отала. Сөйлеу тіліндегі жергілікті ерекшелік «бір жола» деген мағынада жұмсалады.

Ғалым Тәжиевкиелі сандардың генезисіне тоқтала отырып, олардың қатарына *үш, төрт, бес, жеті, қырық*сандарын жатқызады.

**«Үш» санымен келетін СЮП-тер.**

***Үшкемпір*** < үш кемпіраты сатирада ғана емес, өмірде де кездеседі (Жақсылық Үшкемпіров). Атақты түркітанушы ғалым Э.Р.Тенишев үш санымен жер-су аттарын атау дәстүрі болған деп дәлелдемелер келтіреді [169,564 б]. Қазақ жерінде Үшқоңыр, Үшарал (Алматы), Үшауыз, Үшкөң, Үшмерген (Маңғыстау) т.б. топонимдер кездеседі. Тілімізде *үш жұрт, үш жүз, үш тоғыз, ошақтың үш бұты* тәріздес қолданыстарға қарағанда, **үш** саны нақтылық, толыққандылық, бағалағыштық ұғымдардың символын беріп тұрған сияқты. «Үш» саны – дүние жүзі халықтары үшін шектік сипатқа ие.

**«Төрт» санымен келетін СЮП-тер.**

***Төртқарин*** < төрт қара+ин < төрт қара. Қара сөзі көп мағыналы, бірақ қара ‘ірі мал’ мағынасында жұмсалып тұр деуге негіз бар. Қазақтың тұрмыс-тіршілігінде төрт түлік мал бар, олай болса төрт қара дегеніміз – төрт түйе, не жылқы, сиыр болуы мүмкін. Төртқара деген ру да кездеседі. Төрт санына байланысты *дүниенің төрт бұрышы, төрт көзі түгел, табиғаттың төрт мезгілі, төрт аяғы теңселген, төрт түлік мал* т.б. тіркестердің семасында «толыққандылық, тұрақтылық, біркелкілік» деген уәждің жатқаны сөзсіз. **«Бес» санымен келетін СЮП-тер:** *Бес+бике, Бес+балуан, Бес+тен, Бес+қарын, Бес+қара, Бес+саусақов, Бес+ті+бай, Бес+ті+айғыр(ов), Бес+мағанбет, Бес+тиын, Бестіқырт.* Акад. В.А.Гордлевский ескі түркі халықтарында санаудың ең жоғарғы мөлшері 5 (бес) саны болған дейді [170,].

***Бесқара*** <бес қара. Тілімізде «бес қаралық» тіркесі бес қараға тұрарлық, бағалы деген мәнді білдіреді.

***Бессаусақов***< бес саусақ. Атап айтсақ: «бас бармақ, балаң үйрек, ортан терек, шылдыр шүмек, кішкене бөбек», – деп жас баланы санауға үйретеді. «Бес саусақ бірдей емес» деген мақал бар. Бас бармақты «ұрлыққа барайық» дегені үшін құдайдың жазалағаны, «сондықтан да бәрінен де қысқа болып қалған» деп балаларды ұрлықтан жирендіреді.

***Бестібай*** < Бесті бай,

**Бестіқырт**  < бесті қырт бұл кейіпкер М.Әуезовтің «Абай жолындағы» мылжың, сөзуар кісі. Бесті айғыр дегендегі «бесті» сөзі жылқы малының беске келгенде нағыз бабына келетіндігін көрсетіп тұр.

***Бестиын*** < бес тиын «түкке тұрғысыз», «құны төмен» деген ұғымда жұмсалады. Санау жүйесін алып қарағанда, «бес» – сандардың шегі болған. Ғалым В.Гордлевский оны «…вообще число пять заключала в себе какое - то законченное количесво, скорее указывающее на огромность числа и на руке всего пять пальцев [170,133 б],– деп бес саусақтың ерекше символдық мәнге ие екенін көрсетеді. Ұлы Абай: «Бес нәрседен қашық бол, Бес нәрсеге асық бол,»– деген. Басқа сандарға қарағанда «бес» саны салыстырмалы конструкцияларда және басқа да тұрақты тіркестердің құрамында келіп адамға, нәрсеге, құбылысқа берілген сипаттамалық қасиеті басымдырақ секілді.

***Алтыбас*** < алты бас. Тіршілік иелерінде алты бастың болуы – мифтік ойлаудың жемісі. («Алты басты айдаһар») Бестік санау жүйесінде белгілі шектік семасы болса, алты санында шексіздік семасы жатыр. *Алты қыр, алты қабат аспан* – қашықтық, *алты* *басты айдаһар* – күштілік, қаһарлық, *алты алаш* – біртұтастықты білдіреді. Кейіпкердің *Алтыбас* аталуында сандық ұғым емес, экспрессивтік реңімен ғана ерекшелініп тұр.

Конфуцийдің (Кунцзы) кезінде білімді деп алты өнерді меңгерген адамды айтады екен: рәсімдерді дұрыс орындай алатын, музыканы түсінетін, садақ ата білетін, арба айдауды білетін, оқи білетін және математиканы білетін [42,6 б]. Осы айтылғандарды жинақтағанда, алты санында кереметтік, күштілік, ауырлық, салмақтылық сияқты сырдың ұшығы көрінеді.

Тоғыз санына байланысты қазақ арасында түрлі өлшемдер бар. Соның бірі – айып өлшемі (*Айыппұл*). Дау-шарда бір тоғыздан үш тоғызға дейін төленетін зат болған. Қыз жасауы да тоғыз шапан, тоғыз ішік, тоғыз бешпет, тоғыз көйлек түрінде болған. Қазақтың өзіндік көбейту ережесі болған.Санды 9-ға көбейту үшін, мысалы, 3-ті 9-ға көбейту үшін, алақанды жайып, сол қолдың үшінші саусағын бүгу керек, сонда бүгілген саусақтың сол жағында тұрған саусақ жиырманы, ал оң жағындағы саусақтарбірлікті көрсетеді. Шыққан сан – 27.

***Тоғыз Тоңқылдақ*** < тоңқылдақ – тоңқ деген дыбысқа еліктеуден туындаған сөз сияқты, бірақ этимолог ғалым Э.Нұрмағанбетов түркі тілдерінде «тоңқ»сөзінің – «дөрекі, олақ, есуас, ақымақ» деген мағыналарын келтіріп, «тоғыз есуас» немесе «тоғыз ақымақ» деген тұжырымға келеді [171,274]. «Ер Төстікте» тоғыз ұл, тоғыз қыз кездеседі. Қазақта «Білгенің бір тоғыз, білмегенің тоқсан тоғыз» дейтін мақал бар, «тоғыз тарту», «тоғыз құмалақ», «тоғыз көзді кіреуке, «тоғыз қабат торғауыт» деген тіркестерге қарап, «тоғыз» саны – тұрмыстық сан деуге негіз бар. Санау жүйесінде 1-ден 9-ға дейін бірлік сан бар. Осыған қарағанда, «тоғыз» сөзі толыққандылық және сандық шек ұғымын береді.

**Отызбай, Отызбірбай** < отыз бір бай. Отыз – дәстүрлі сан. Ғалым И.Ысқақов «отыз» сөзінің шығуын «о тіс», «ол-тіс» деген ұғымдармен байланыстырады [172,142 б]. Бұл кейіпкер аттарында белгілі бір символдық мағына бар деу қиын, шындығында комикалық мақсатта жұмсау, яғни экспрессивтілік мағына басым тәрізді.

**«Қырық» санымен келген СЮП-тер:** *Қырық+қабат(ов), Қырық+бес, Қырық+сақина, Сорокбай.*»**Қырық**»саныментіркескен сөздер мен ұғымдар қазақ ауыз әдебиетінен мол орын алады: *қырық өтірік, қырық қарақшы, қырық шілтен, қырық уәзір, қырық күн* т.б.

«Қырық» санының семантикасы туралы академик І.Кеңесбаев: мақал-мәтел, нақыл сөздер және басқа сөз орамдары да бұл санның «әшейін» сан емес, бір кезде киелі мөлшер екендігін көрсетеді. «Қырық» саны гректің «сараконта» не герман тайпалары қолданған «зеркр» деген сөзден шыққан дерек бар екен. Ғалым Қ.Тәжиев бұл пікірмен келіспейтінін айтады, қырық санын «түркі дүниетанымы негізінде пайда болған төл туындысы» деп қарайды [168,12 б].

***Қырыққабатов***< қырық қабат «қырық қабат үй» десек, үйдің қабатының санын емес, өте көп, сансыз деген ұғымды беру үшін қолданамыз. Жергілікті сөйлеу тілінде ұлтабарды қырық қабат деп те атау бар. Ұлтабар – бауырдың астыңғы жағында болады, ұзындығы 12 елідей, сан қабат жалбыршақ қарыннан тұрады. Сыртқы түріне, орналасқан жеріне қарағанда айырып алу қиынға соғар адамны» ішкі органы.

Кейіпкер ***Қырыққабатов мырза*** *да – қулығына құрық бойламайтын, іші мерез, сұмдықтың неше атасын меңгерген жағымсыз кейіпкер.*

***Сорокбай***< сорок +бай кейіпкерін алсақ, сорок – қырық сөзінің орысша айтылуы. Ауыз екі тілде «мен қырық десем, сен сорок дейсің»– бір нәрсе жайында айтысып, мәмілеге келе алмайтын адамдар арасындағы келіспеушілікті білдіреді.

**Елу.** Тілімізде «елу – ердің жасы» дейтін нақылға айналып кеткен сөз бар. «Отызында орда бұзған, қырқында қамал алған» ердің елуге келуі – елеулі оқиға. «Елу» санымен байланысты *Елубай, Елубек, Елухан* сияқты адам есімдерін естіп жүрміз. Ал енді кейіпкер атына «Елу+бес+бес+бай» деп қойылуы автордың стильдік мақсатта алғандығы байқалады.

**«Жүз»** **санымен келген СЮП-тер:** *Жүз+бай, Жүз+бас Жүз+тайлақ.*

«Жүз жасаған Жамбылды» білеміз. Жүз жасау – ғасырлық ғұмыр – кез келгеннің маңдайына жазылмаған. Сондықтан да халқымыз «көп жаса», «жүз жаса» деп бата беріп жатады.

***Жүзбай*** *<*жүз бай. Бұл кейіпкер атында «жүз жаса», «бай бол» деген тілек жоқ. *Жүзбай* – өмір бойы «жүз грамм»(арақ) деп жүріп, өмірден өз орнын таппаған маскүнем кейіпкерге қойылған ат.

– Сол баяғы *Жүзбаймын*,

Қазір денсаулықтан жұрдаймын

Жиын-тойда жырлап іштім,

Қатынымнан ұрлап іштім

Жиі-жиі қызып жүрдім,

Жаға жыртып,

Тұмсық та бұзып жүрдім (Ж.Мырзалиев. Жайма базар. ).

***Жүзтайлақ***– әйел аты. Заманымыздың заңғар жазушысы М.Әуезовтің «Түнгі сарын» пьесасында осы ат кездеседі. *Жүзтайлақтың* шын аты – Бибіш. Тайлақ – түйенің тұқымы. Бұл есім шынайы өмірде әйелдерге қойылмайды. Пьесада әйелге неліктен мұндай аттың берілгенін жазушы Сәруәр дейтін кейіпкердің атынан баяндайды: «Якші болса йүз түйә дигән исімге қорлансашы… Ишкәкі, йүз түйәгә сатып алған уны!» [173, 250].

**«Мың» санымен келген СЮП-тер:** *Мың+жан, Мың+жылқы, Мың+ды+қыр, Мың+жігіт, Мың+тұр.* Тілімізде «мың алғыс», «мың батпан», «мың жаса», «мың дауа», «мың сан», «он сегіз мың ғалам» т.б көптеген тұрақты тіркестер бар. Сөздің мағынасы «тым көп, сансыз» ұғымын береді.

***Мыңды қыр*** < «мың адамды қыр», **Мың тұр** <«мыңадам тұр» дегенді білдіріп тұр. Ерте кездерде «мың» саны аспандағы жұлдыз, жердегі құм сияқты есепсіз, сансыз болып көрінген. Сатирик С.Шұқын барлық сан есімді қолдана отырып, *Миллион+бай, Миллиард+бек* деп алған.

Көп мәнді шұбыртпалы ойларды ықшамдай келіп, аз сөздің аясында көп нәрсені сыйғызу қасиетіне ие сандар «дүниетанымдық – әдеби сандар» [168,70 ] деп саналады. Салмақ өлшемдеріне байланысты *Батпан, Мысқал, Қадақбай, Келібай, Шөкімбай Салмақжан* сияқты СЮП-тер жасалған. Халықтық өлшемдер: батпан – , мысқал– **1 гр ,** қадақ–**750 гр ,** келі– **1 кг ,** пұт–**16 кг,**  **100 кг. Батпан** –ауырлық өлшемі, бірде екі жүз-үш жүз килограмм [108,149], кейде екі жарым пұт деп анықталған. Батпан төрт пұт салмақты білдіреді, Қашғари сөздігінде 180, 300 кг ауырлықты білдіреді [53,89].

***Шөкім*** –халықтық өлшемде12,5 г, үш саусақтың ұшымен шымшып алған зат, аз мөлшерді білдіретін титтей дегенді білдіреді.

А.Машановтың, әл-Фараби т.б. көптеген ғұламаларымыздың еңбектерімен таныс болсақ, қазақ математикалық мәдениеті жоғары халық болған. Қазақтың санау жүйесі, халық өлшемдері – ұлт мәдениеті мен этнографиясының қызықты салаларының бірі, және қазақ тілі лексикасының бір бөлшегін құрайды. Сатира мен юморда қолданылған кейіпкер аттарындағы сандық ұғымдар қазақ халқының өз тұрмысына, кәсібіне, салтына сай нақышты, ұлттық өрнекті бейнелейді. СЮП-терді талдауымыз *бірлік сандар бойынша* – 2, 7, 8, 9; *ондықтар бойынша*– 10, 20 сандарымен келетінін көрсетті, 50, 60, 70, 80, 90 сандарымен келген аттардың экспрессивтілігі солғын болғандықтан, талдамадық, өйткені *Елубай, Алпысбай, Жетпісбай, Сексенбай, Тоқсанбай* деген есімдер өмірде жиі кездесетін болғандықтан, күлкілі аттар қатарына жатпайды.

Қорыта келгенде, «сан есім туралы жасалған жалқы есімдер халықтың әдет-ғұрып, дәстүрін, ертедегі салт-сананы толық көрсететін әлеуметтік жайларымен байланысып жатады» [174,153].

Сөз еткен сандық кейіпкер аттары өзінің о бастағы сандық мәнінен айырылып, суреткерлік, көркемдік, теңдеулік және образдылық сипатқа ие болған деп түйін жасауға болады. Халық жадында сақталған осы атаулардың сырында тіл тарихы мен халық мәдениетін танудың ізі жатыр. Халық тілінде сан есім арқылы жасалған антропоним, топоним, этноним, космоним, менсонимдер көптеп кездеседі.

**3.4 Түр-түстің кейіпкер аттарындағы символдық таңбасы**

Табиғатта жай көзбен және арнаулы аспаппен көруге болатын 2 мыңнан 30 мыңға дейін түр-түс бар екен. Табиғатта кездесетін әр алуан түстің барлығы әрқашанда зат пен құбылыстың атауын бере бермейді. Олар кейде мүлдем түске қатысы жоқ мағыналарды білдіре алады. Әр халықтың, әр ұлттың жанына жақын, айрықша қастерлейтін өз бояуы, өз түсі болады. Ол сол халықтың табиғи болмыс-бітімі мен мінез-құлқынан да хабар беріп тұрады деп есептеледі. Академик Ә.Қайдар қазақ тіліндегі түр-түс атауларының тілдік негізі, пайда болу жолдары, түр-түс атауларының субстантивтенуі (заттануы) мен символдық ауыс мағынада қолданылуын «көп дәстүрлі танымға байланысты мәселе» ретінде қарайды [141,33].

Түр мен түстің тура мағынасынан басқа ауыспалы, қосымша ақпарат беретін символдық мағыналары да болады. Түстердің діни мағыналары да бар, ақты – христиандар, жасылды – мұсылмандар, сарғыш қызылды – буддаға табынушылар қасиет тұтады.Алдымен атаудың өзін ұғыну үшін символға берілген анықтамаларды саралайық.

Әдебиетте символ дегеніміз – «ойды астарлап, басқа нәрсені суреттеу арқылы жасалатын нақтылы сипаты бар балама бейне»[175,299]. Символ туралы герменевтика (гр.hermeneutіke «мәтінді түсіндіру өнері») [17,77] ғылымының өкілі П.Риккер былайша түйіндейді: «называю символом всякую структуру значения, где один смысл – прямой, первичный, буквальный означает одновременно и другой смысл – косвенный, вторичный, иносказательный, который может быть понять лишь через первый» [176,8].

Тіл мен таным процесінің ара қатысын когнтивтік тұрғыдан зерттеген ғалым Қ.Жаманбаеваның еңбегінде символ мәселесі мейлінше терең қозғалды. «Ішкі терең қажеттіліктер символдар арқылы оянады. Бұл процесс санаға эмоция арқылы белгілі болады. Енді өз кезегінде сана ішкі қажеттілікті қанағаттандыру үшін қайтадан символдар дүниесіне жүгінеді. Сөйтіп, терең негізі бар қажеттіліктердің сипаты символдар арқылы анықталады» [177,8] деп санадағы образ сөзбен берілетінін айтады.

Тілдік символдардың табиғаты осы анықтамаға жақын келгендіктен, ары қарай тарата беруді жөн санамадық. Символдық мәнге ие түр-түс атауларының табиғаты ерекше: ол ерекшелік – халықтың түр-түсті тануы мен баға беруінен, яғни ұлттық-танымдық мегзеу, ауыс мағыналарды меңгеруінен көрінеді.

Тіл-тілдегі түр-түске қатысты символдық мағыналар белгілі бір ұлттың мәдени құндылықтарына байланысты ұлттылығымен ерекшеленеді.

Түр мен түстің табиғатын зерттеген ғалым Н.Б.Бахилина былай дейді: «В художественной литературе цветообозначение используется в качестве эпитета, поэтому важно не точнее определение цвета, а то, что бросается в глаза, на то хотелось бы обратить особое внимание» [178,265].

Түр мен түске қатысты жасалған есімі езу тартқызып, күлкі шақыратын, аты ашу туғызып, қабақ түйгізетін, күлкілі кейде кекесін мағынадағы аттар: *Ақбалдақ, Ақдолы, Ақжаулық, Ақима, Ақтуша, Ақмағанбет(ов), Ақиған, Ақсақал(ов), Ақсом, Аққисым, Ақтайлақ, Ақкөз, Ақкөңіл, Ақкемпір, Аққыз, Ақжем, Ақтабанов, Ақторсық, Алабас, Албике, Алайкөз(ов), Арамқара, Бозінген, Бозтайлақ, Бозғылт, Боздақ, Дәуқара, Жағал, Көкжал, Көкжаулық, Көкіман, Көкібай, Көкми, Көкаяз, Кекала, Көкірек, Көкқасқа, Көкдолы, Көксау, Көктиын, Көкаяқ, Көкқасов, Көкшақа, Көкбайтал, Күкіртсары, Күреңкөз, Қарақатын, Қарабай, Қаракөріпкел, Қарабұқа, Қаракемік, Қарашаруа, Қарабет, Қабанқара, Қарашал, Қарабек, Қарасарт, Қарин, Қызылкөзұлы, Қызылтазы, Қошқыл, Қоңырқұлжа, Месқара, Саршолақ, Сары Шая, Сарыбас, Сарсақал, Саразбан, Семізқара, Сұраман, Сұрсұлу, Сұрқияқыз, Ұйқысары, Үкісарықыз, Шабдарұлы, Шиқара, Шұбарбай, Шикіл* т.б

Кейіпкер аттарының құрамында түр-түстің түрлерінің сандық көрсеткіші төмендегідей: ақ түс–**27**, қара–**22**, көк–**16**, сары–**15**, сұр–7, қызыл–**5**, боз–**5**, қоңыр–**3**, жирен–**2**, ала–**4** рет, шағыр, төбел, шұбар, жағал, қу тәріздес түс аттары жалқыдан ғана кездесті.

**Ақ.** *Ақ+боз(ов),* *Ақ+балдақ, Ақ+долы, Ақ+қас, Ақ+жаулық, Ақ+жолтай, Ақ+и+ма, Ақ+теңге, Ақ+туша, Ақ+мағанбет, Ақ+сақал(ов), Ақ+сом, Ақ+патша, Ақ+сары, Ақ+қисым, Ақ+көз, Ақ+күшік, Ақ+көңіл, Ақ+кемпір, Ақ+шал, Ақ+қу, Ақ+сүйрік, Ақ+тайлақ, Ақ+қыз, Ақ+жем, Ақ+табан(ов), Ақиған, Ақ+торсық.*

Ақ түс – қазақ ұғымындағы ең қасиетті түс. Сондықтан өзі ұнатқан зат пен құбылыс атауына «ақ» сөзін тіркестіріп отырған: *ақ бата, ақ жүрек, ақ семсер, ақша бет* т.б. **Ақ** түс қандай зат болмасын оң қасиеттерді символдауға бейім. Кейіпкер аттары ақ түстен жасалғанда, негізгі мағынасында және ауыспалы мағынада қолданылып, тазалық, даналық, ізгілік, бейбітшілік, жақсылық т.б. символдық мәні бар. Мысалы, Ақжаулық – отбасы, тұрмыс құрудың символына айналған сөз. Ақсақал – көпті көрген, ұзақ жасаған, көрген-түйгені мол қазақтың қарты.

***Ақтабан.*** Жоңғар шапқыншылығына ұшыраған қазақ халқы тоз-тоз болып, босып кеткен тұс «Ақтабан шұбырынды, алқа көл сұлама» деп аталды. Осы кезде қазақтың ауыр халін бейнелейтін «Елім-ай» атты халықтық әні дүниеге келді. Осы тіл мен танымнан берік орын тепкен фактор поэтонимнің фондық семантикасын құрап ерекше ұлттық-тарихи рең береді.

***Ақпатша.*** Тарихтан белгілі, Ресей империясын ХХ ғасырдың басына дейін Романовтар әулеті 300 жыл бойы билеп келді. Қазақ халқы хан, бек, төре тұқымдарын «ақ сүйек» деп атаған. Орыс патшасын «ақ патша» деп атауы осы санада қалыптасқан ұғыммен байланыстырамыз. Қазіргі кезде батыс өңірінде баланы еркелеткенде, *ақ патшам* дейді, яғни еркелету мағынасында жергілікті сөз ретінде жұмсалады.

**Қара.** *Қара+балуан, Қара+бұқа, Қара+бай, Қара+жан, Қара+кемпір, Қара+қатын, Қара+қойшы, Қара+көріпкел, Асау+қара, Арам+қара, Дәу+қара, Тас+қара, Мес+қара, Қабан+қара, Қара+қыз, Қара+шал, Қара+домбай, Қара+бек, Қарин, Қара+молда, Қара+сарт+ов, Қара+шайтан, Қарала, Семіз+қара, Ши+қара, Шот+қара.* Мысалдардағы СЮП-тер түр-түс атауларын білдірмейді, ономотолог Т.Жанұзақовтың пікірінше, қара сөзі түске байланысты мәнін жойып, басқа ұғымды білдіреді [179,86]. Академик А.Н.Кононов түркі тілдері материалы бойынша **қара** сөзінің **18** түрлі, ал академик Ә.Қайдар **30** шақты мағынасы бар деп есептейді.

Қара түсті ұлы Абай кеңінен қолданған: *қара иісі, қара жұрт,* *қара тер, қара сөз, қара көңіл, қара жер* дейтін тіркестер кездеседі. Сөз зергерлері М.Әуезов, Ә.Нұрпейісовтер де осы түсті ұнатқан.

***Қарақатын –*** «Қан мен тер» романындағы Ақбала мен Ақкемпірге барлық жағынан қарама-қарсы алынған, «аты құлаққа қандай жағымсыз болса, бар болмысы да солай оқып отырып, бойыңа әлдеқандай жағымсыз әсер құшағында боласың» деп ұнамсыз аттың дыбысталуында үлкен мән бар екенін айтады [33,95].

***Қарашаруа.*** Қазан төңкерісінен кейін қарапайым еңбек адамдарын «қара шаруа» деп атау тұрмыстық ұғым ретінде пайда болды.

Ақ пен қара түс түркі тілдерінде көп мағыналы болып келетіндіктен, ерекшеліктері де аз емес. Біздің зерттеуімізде байқалған жайт – ақ түс анықтауыш (препозитив түрінде) – ***Ақ****долы,* ***Ақ****теңге,* ***Ақ****сом,* ***Ақ****қисым,* ***Ақ****жаулық* т.б, ал қара түс анықтауыш қызметінде (постпозитив түрінде) – *Асау****қара****, Арам****қара****, Дәу****қара****, Ит****қара****, Шот****қара****, Ши****қара*** т.б қызметінде көбірек қолданылыпты. Орайы келгенде, айта кетейік, атақты Шыңғыс хан әскері жеңіспен оралғанда, ақ ту, шабуылға шыққанда, қара ту көтеріп, халықтың үрейін ұшырады екен.

**Көк.** *Көк+аяз, Көк+долы, Көк+сау, Көк+шақа, Көк+тиын, Көкіман, Көк+жаулық, Көк+ми, Көк+жал, Көк+көзов, Ләйлі+көк, Көк+байталов, Көк+қасқа, Көк+шолақ, Көк+бейнет, Көк+тебай.*

Көк түсінің «ҚТТС» -де негізгі үш мағынасы берілгенімен, түркі халықтарында көп мағыналы болып келеді, ол кезде көк пен жасылдың арасы, шегі ажырамаған. Айта кететін жайт, «жасыл» түсімен келетін кейіпкер аттары кездескен жоқ.

**Жасыл** сөзімен шынайы өмірде де есім қойылмайды. Мұны халықтың мифологиялық түсінігінің жемісі деп қарауға болар, өйткені *жасыл түсті* деген тіркес *найзағай түсті* дегенді білдіреді. Келтірілген мысалдарда «көк» түсінің символдық мағыналары жасықтық, шикілік, көнбістік, топастық, адуындылықты бейнелейді.

Сонымен қатар көк – тотемдік, шамандық түске де жатады. Мысалы қазақтарда көксау, көкжөтел ауруларын емдегенде, көкқарға, көгершін, көк ешкі, көк тананың етін беріп, көк мата ұстап қойса, ауру жазылады дейтін түсінік болған. Зеңгір көкті кие тұту дәстүрі халқымыздың көне тарихынан белгілі, түркі халқы көбіне көк шатыр тігіп, бектері көк түсті киінген. Кағанат жұртының көк түркілер атануы тәңірлік түркілер деген мағынаны білдіреді. Ерте заманда көк түстің тотемдік мәні болған, яғни көк түс – тәңірлік түс.

**Сары.** *Сары+бас, Сары+күл, Сарғалдақ, Сары Уайым,* *Сар+шолақ, Сары Шая, Күкірт+сары, Үкі+сары+қыз, Шикіл, Ұйқы+сары, Судыр Сары, Саразбан, Сар+сақал, Сар+молда, Сарғыш+баев.*

Сары түстің о бастағы мағынасы күннің, оттың, алтын, жез сияқты металдарға байланысты қалыптасқан. Кейіпкерлерді жасаушы қаламгерлер табиғаттан, өмірден алшақ кетпеген. Күнделікті сөйлеу тілінде *сары гүл, сарғалдақ, сары шолақ, сары қыз* кездеседі. Келтірілген кейіпкер аттарында сары түстің негізгі мағынасы басымдырақ байқалады да, символдық мәні солғындау көрінеді. Жалпы **сары** сөзі көбінесе табиғат құбылыстары мен адамның ішкі көңіл күйін көбірек білдіреді.

**Сары Уайым >** сары уайым тіркесіндегі **сар** сөзі парсының *уайым-қайғы* мағынасын береді, екі сөздің қабаттасып айтылуы тілде плеаназм деп аталады. **Қызыл.** *Қызыл+бай, Қызыл+бек, Қызыл+көзұлы, Қыз+ғалдақ(ов), Қызыл+тазы, Ал+бике*.«ҚТТС «-де қызыл түстің жеті мағынасы берілген. Соған қарамастан қызыл түспен аттар аз кездесті.

Тілімізде *қызыл көз*, *қызыл шеке*, *қызыл көз*, *қызыл өңеш*, *қызыл тұмсық* деген ТТ-дің мағыналарына қарағанда, қазақ қызыл түсті онша ұнатпаған. «Қызыл» сөзі Қазан төңкерісінен кезінде «революционер», «советтік адам» деген сөздердің орнына қолданылды. Сол кезде «қызыл» сөзі ақын-жазушылар символдық мәнде көп қолданған сөзге айналды. Мысалы, қазақ әдебиетінің Құлагері І.Жансүгіров – *қызыл қылыш, қызыл нұр, қызыл ұя, қызыл шұға, қызыл жайнақ, қызыл кеңірдек, қызыл өңеш, қызыл тұмсық*, «тар жол тайғақ кешкен» дауылпаз ақын С.Сейфуллин қолданысында – *қызыл күн, қызыл шапан, қызыл әлем, қызыл батыр, қызыл әскер, қызыл сұңқар, қызыл арба, қызыл сарай, қызыл ат* тіркестері ауыс мағынаға ауысып, инверсияланып кеткен.

**Боз.** *Боз+дақ, Боз+ымгүл, Боз+тайлақ, Боз+інген, Боз+ғылт.*

Қарап тұрсақ, бұл аттардың түйе малына қатысты жасалғанын байқау қиын емес. Боздақ – ботаның жақ жүні, жас жігіттер жөнінде де айтылады. Бозым – айыр өркешті түйе, қазақ ардақты адамдарын да бозым деп атайды. Боз түс – қазақ ұғымында киелі түс. Эпостық жырларда айтылатындай, батырлар ақ боз ат мініп, боз киім киген. Қазақ ғұрпында той-садақаға боз ат, боз қасқа қой сою салты болған. Бұл түстің символдық мәні мистикалық, магиялық, діни сипатқа көбірек келеді.

**Сұр.** *Сұр+ғаш, Сұр+қай, Сұр+қия, Сұр+сұлу, Сұр+аман, Cұрмерген, Сұр+пақбай, Сұр+жебе.*

Сұр түс боз түсімен танымдық тұрғыдан шамалас, яғни қуқыл, бозғылт болып келеді. Сұр сөзінен жасалған кейіпкер аттарында сұрқиялық, ұрлық, қаталдық, алдау семасы, символдық мағына жатыр деуге негіз бар.

**Ала.** *Ала+бас, Ақ+ала, Кек+ала, Қара+ала, Ала+көз(ов).*

Ала түс – ақ түс тобы (ақ, боз, сұр, қызба) мен қоңыр түс тобындағы (торы, кер, күрең, баран т.б) реңктерінің араласуынан пайда болған. «Ала сөзінің көне семантикалық қолданыстарынан біраз этнографиялық мәдени ақпараттар табылады» [180,252], – деп көрсетеді лексиколог-ғалым Р.Н.Шойбеков.

Түстің ала-құла әр тектес болып келуі олардың мағыналық жағынан да шеңберінің кеңеюіне, неше түрлі ауыс мағынада қолданылуына негіз болған.

Мағынасы бұлыңғыр талай сөзді «сөйлеткен» академик Р.Сыздықова **ала** сөзі «ат», оның ішінде азбан ұғымында жиі кездесетінін [75,28] айтады.

Бұл түсті қазақ онша ұнатпаған, тілімізде «ала қойды бөле қырыққан жүнге жарымас» деген мақал бар. Қазақ өмірі, тұрмыс-тіршілігі малмен тығыз байланысты болғандықтан, малдың жүнінің аладан гөрі бірыңғай ақ не қара болғанын қалаған. *Ала көз, ала көңіл, ала құйын, алаяқ* тіркестерінің семасында «келіспеушілік, өшпенділік, араздық» сияқты символдық мән жатыр. Сатириктер малға, оның ішінде төрт түліктің әрқайсысының өзіне тән түс болатынын ескере отырып, кейіпкерлердің бойынан дәл сондай малға ұқсас мінез-құлқын беру үшін түр-түс атауларын кейіпкерге лайық қоя білген. Бірақ бұлар малға байланысты айтылатын түр-түс болғандықтан, өмірде адамға қатысты айтылмайды, «түстік ұқсастық болса да, тектестік жоқ» деген бар [141,88 б].

Жоғарыда азды-көпті сөз етілген негізгі түстерден басқа *Жирен(ов), Жиренше, Қошқыл, Бөрте, Құбақан, Қу,* *Жағалша, Төбел* т.б. түр-түс аттары жалқыдан кездесті.

**Қоңыр.** *Қоңыр, Қоңыр+құлжа, Күрең+көзов.*

«ҚТТС»-де қоңыр сөзінің үш мағынасы берілген. Қоңыр – қара мен қызыл аралығындағы қою күрең түс, ауыспалы мағынасына онша мәз емес, жұтаң, кейіпкер аттарында қарапайымдылық, салқындылық, жайбарақаттық семасы жатыр. Сөз зергері Ғ.Мүсіреповтен *қоңыр үй, қоңыр күй, қоңыр сәуле, қоңыр* *көлеңке, қоңыр тұрмыс, қоңыр ой* деген қолданыстар бар.

Түр-түс әлемін тіл әлемімен байланыстырған Ә.Қайдар «осы түсті қолданып отырған қаламгердің өз басына тән психологиялық, эстетикалық, творчестволық ерекшелігі, сондай-ақ дүниетанымы, ой толғанысы, мінез-құлқы көңіл-күйі т.б қасиеттері тұруы сөзсіз» деп тұжырымдайды.

Түр-түске қатысты аттар ұлттық дәстүр, әдет-ғұрып, рәсім, ырым, наным-сенім, мифтік түсінік, дүниетаным, бір сөзбен айтқанда, ұлттық бояуымен ерекшеленеді. Кейде сол түсті қолданушы қаламгердің ішкі дүниесі де қылаң беріп қалады. Осылардың бәрін бір адамның бойына сиярлық етіп шебер суреттеудің негізінде сол адамның образы біздің көз алдымызда тұрады. Қаламгерлер ойды қысқаша жеткізу, айтайын дегенін нақты дәл беру, оқушының ой-сезіміне әсер ету, көркемдік сипатпен жеткізудің негізгі бір тәсілі ретінде, яғни экспрессивті-эмоциялы мәнде әдейі түстерді қолданған деп қорытынды жасауға болады.

Тіл феноменін – тіл әлемін академик Ә.Қайдар «этностың өзін танып білудің қайнар көзі, біліктіліктің кәусар бұлағы»[141,11] десек, осы ұғымның ауқымына бәрі сыйып тұрғандай

**3.5 Пейоратив-мелиоратив аттардың семантикалық ерекшеліктері**

Эмоциялық-экспрессивтік сөздер арасына тепе-теңдік қоюға болмайды. Тілдегі эмоциялық әлем адам сезімін білдірсе, экспрессивті амалдар эмоцияны білдіруде де мәнділікті, бейнелілікті күшейту үшін қызмет етеді.

Лингвистикада ұнамсыз, жағымсыз, экспрессивтік-эмоционалды бағалауыштық коннатацияға ие сөздер, яғни біреуді *жақтырмау, кемсіту, қорашсыну, менсінбеу, олқысыну* реңкілі мағынаны білдіретін тіл элементіне пейоратив (латын. pejor «кемсіту») деген дефиниция берілген [2,268 б]. Мұндай сөздер қатарына біреуді *кемсіту, кемсіну, қорсыну, олқысыну, ұнатпау, жек көру, тілдеу, сөгу, ұрсу, балағаттау, қарғау* т.б. мәндегі сөздерді айтуға болады.

Жазушы Ғ.Мүсірепов «Үлкен ойдың жазушысы өз халқының тұрмысындағы өрескелдіктерді шенегенде, сол халқын жек көргендіктен емес, жанын қия жақсы көргендіктен батыра сынайды... Безіне жазу, безіндіре жазу, қызықтыра, қыздыра жазу сияқты, бұ да бір жазушының ойланар саласы. Күлдіру жазушыға көбінесе жылату, өкіндіру үшін, сезіндіру үшін керек болады» [189,364], – деген екен.

Сатиралық-юморлық поэтонимдердің жасалуына негіз болған төмендегідей лексикалық топтарды анықтадық:

- арсыздық, айлакерлік, азғындық, араққұмарлық, астамшылдық;

- арандатушылық, аңқаулық, арызқой, атаққұмарлық, алыпсатарлық;

- әлімжеттік жасау, әлсіздік, әпербақандық;

- бас араздық, біліксіздік, билік құмарлық, бақталастық, бұзақылық;

-дұшпандық, дауасыздық, дарынсыздық, дөрекілік, дарақылық, дүмшелік;

- еріншектік, епсіздік, еркелік, енжарлық, еліктегіштік, есерлік;

- лепірмелік, ластық;

- жайбасарлық, жалқаулық, жанжалқұмар, жеңілтектік, жершілдік;

- жуастық, жасқаншықтық, жауапсыздық, жемқорлық;

- зорлық, зәбір көрушілік, зинақорлық, заң бұзушылық;

- имансыздық, иттік көрсету; нысапсыздық;

- кекшілдік, кісімсушілік, кекетушілік, күншілдік, кесерлік, кемсітушілік,

- көкірек көтерушілік, көзбояушылық;

- қатыгездік, қорқақтық, қайырымсыздық, қанағатсыздық, қиянатшыл,

- қызғаншақтық, қаныпезерлік, қулық;

- марапатшылдық, мақтаншақтық, мастық, мейірімсіздік, менменсушілік,

- мысқылшыл, міншілдік, мал шашпақ, мансапқорлық;

- неке бұзушылық, настық, немқұрайлылық, нұсқаушылдық, надандық, - олақтық, ойсыздық, ожарлық, опасыздық, озбырлық;

- өлермендік, өсек-өтірік, өркөкірек, өзімшілдік, өктемдік;

-пасықтық, парақорлық, пысықтық, пайдакүнемдік, партияшылдық;

- ырымшылдық, ызбарлық, ызақорлық;

- рушылдық, рақымсыздық;

- суайттық, саудагерлік, сатқындық, сараңдық, сауатсыздық, сыншылдық, санасыздық, сұмдық, сұрампаздық, самарқаулық;

- тоғышарлық, талапсыздық, төбелесқор, төрешілдік, топшылдық;

- ұранқойлық, ұрлық, ұрысқақтық;

- үстемдік ету, үкімдік ету;

- іші тарлық, ірілік көрсетушілдік, ішкіштік;

- шайпаулық, шалалық т.б.

Қазақ дәстүрлі ономастикасында қазақ тілінің жалқы есімдері негізінен семантикалық және құрылымдық-жасалымдық әдіс тұрғысынан жүйелі түрде зерттелді. Кейіпкер аттарындағы осындай әртүрлі семаны анықтау үшін лексика-семантикалық жағынан бірнеше топтарға бөлдік.

Сатира мен юмордағы кейіпкерлердің 70 пайызы жағымсыз семаға ие. Олардың көпшілігі адам бойындағы мінез-құлық, ерсі қылық, тұрпайы әдет т.б. ұнамсыз құбылыстарды бейнелейді, елестетеді.

*Бетін арбаның ізіндей айқыш-ұйқыш әжім басқан Мәймөңке кемпір астындағы ернін ілгері бір жүгіртіп алды.*

*– Оның рас, бикеш-ау, бүгінде доқтырыңа бармайтын болдық. Өзің айтпақшы, өлмелі шағымызда зәр тасыған да ұят екен. Олар да қазір ақша бермесең баспайды. Естіген адамға зәр тасыған жаман әсер етеді, құрысын. Мынау «Ну, пагади» қайнымыз да бал ашатын әулие болыпты дейді, рас па? Арақ ішумен қолы тимеуші еді,– деп Әйпін әже ғұмыры ұзындау әңгіменің ауылынан әрірек апарып қондырды.*(Т.Әлімбекұлы.)

Мысалы: *Адыраңбай,* дөрекі*,* ожар, *Барпылдақ* мылжың*, Былпық* семіз, *Былқылдақ* тұрақсыздық, *Жұман қырт қазымыр, Жылпос* екі жүзді, *Жылмаңбет* жағымпаз, *Жылпылдақ* сөзуар, *Көкекгүл* бөспе, *Көди, Сөди,* ұсақ*, Кәкір, Шүкір* мәнсіз*, Қомпылдақ* мақтаншақ*, Маймақ* қисық аяқ, *Мыртық* тапал, *Мыржық* ұсқынсыз*, Мырқымбай* ынжық*, Пысықбек* арам, *Суқылдақ* өтірікші, *Судырбай* суайт*, Селтеңбай* қыдырымпаз, *Сұрпақбай* сұғанақ, *Тарсылдақ* ашушаң, *Міңкілдек* көлгір*, Сыпсыңгүл* өсекші, *Суайтбек* алдампаз, *Шошаңгүл* ұшқалақ, *Шақшақай* ызақор, *Шыңқетпе Шіңкілдек* мазасыз, *Ыңқылдақ* жанаяр, *Іркілдек* семіз, *Ыржалақ* күлегешт.б.

**Пейоратив** **поэтонимдер** **(ПП**) – қорашсыну, олқысыну, жек көру, кемсіту, жақтырмау т.б ұнамсыз мәндегі кейіпкерлер. Сықақшылар олардың бітім-болмысын, мінез-құлқын, әдет-дағдысын, жүріс-тұрысындағы жек көрінішті құбылыстарды келекелеу, мысқылдау, әжуалау мақсатын көздеген.

*Борсық ~* семіз, *Доңыз* *~*тұрпайы, дөрекі, *Заржақ* *~*сарнауық, *Итбай~* оңбаған, сұмырай, *Жайынауыз* *~*ашық ауыз, *Көбелек* *~*жеңілтек *Құзғын~* жауыз, қанішер, *Құйыршық* *~*  біреудің қол шоқпары, *Сүлік* *~* арамтамақ, *Тентек~*  сотқар, бұзақы, *Шошқа* *~* надан, топас, *Ақкөз~* топас, *Ақима~* қыли көз, *Көкми* ақылсыз, *Көкіман~* көкіме, мылжың, *Көктиын* *~* түкке тұрғысыз, *Қарақатын,* *Көкдолы~* ашулы, *Қарабет* *~* жексұрын, *Қызылкөз* *~* жалақор, *Сұрпақпай~* сұғанақ, *Семізқара,* *Месқара* *~* семіздік, *Судыр* *~* өтірікші, *Шиқара~*  арық т.б.

**1.Адамның сыртқы бейнесіне байланысты келекелеу мәндегі ПП.**

*Борсық~*  семіз, *Гүпбай~* семіз, *Жалпақгүл* *~* денелі, *Қортық~* бойы аласа, *Қисықбас~*  басы қисық, *Маймақ~*  аяғы қисық, *Мыртық~*  бойы аласа, *Мықыр*, тапал, *Іркілдек~*  семіз, *Тәмпіш* *~* мұрны кішкентай, *Алайкөзов, Бедірейгенова, Бетібелдеева, Кемпіргүл Шүйкедеева~* шүйкедей, кішкентай, *Қортықов~, Қисық Мықыров~ , Сиқымбаева, Қылтиған Тыртиғанұлы, Шақшабасов~ , Мыржық Тыржықов~ ұсқынсыз, Тақырбасов~* , *Талпақов~ , Сойдақов ~, Шақкөзов* *~* т.б.

**2.Адам бойындағы мінез-құлықты жақтырмау мәндегі ПП**.

*Міңкілдек* жуас, *Дүңкілдек* дөрекі, *Ақкөз* надан, *Шақшақай* ызақор, *Шыжбақай* күйгелек, *Шолтаң* ерсі қылық, *Көкдолы* ашуша*ң*, *Арамқара*, ниеті жаман, *Тырысқақ* қыңыр *Тоңмойын*бірбеткей, *Ұрысқақ*  ашуланшақ, *Аярова* сұм, айлакер, *Ақкөз Қызылкөзұлы* жалақор, *Әпербақанова* есерсоқ, *Бөспеев* мақтаншақ, *Долыгүл Бетпақова* ашушаң, *Дойырұлы* дөрекі, *Көбелеков* жеңілтек, *Қуаяқов* залым, *Тырайған Тырашевич* бөспе, *Сужұқпасов* қу, *Суқылдақов* өтірікші, *Сұрқияқызы* оңбаған, *Ұшқалақович* алаңғасар, *Тоңқылдақ, Найсап, Нойыс* т.б.

**Тоңқылдақ** – халықтық күлдіргі персонаж. Бұл турасында этимолог-ғалым Ә.Нұрмағамбетов «Бес жүз бес сөз» еңбегінде тоң сөзінің алтай, шор тілінде *дөрекі,* якут тілінде *білмейтін,* чуваш тілінде тункалтак, *есуас, ақымақ*, тунгус-манчьжур тілінде *олақ, тәжірибесіз* деген мағынасы бар екенін айтады [172,274 б]. Қызғаншақ, күншіл ағайынды тоғыз тоңқылдақ атауының уәжінде осы *есуастық* пен  *ақымақтық* деген ұғымның жатқаны айдан анық.

**3.Адамның жүріс-тұрысын ұнатпау мәндегі ПП-тер**.

*Алқаш* араққор, *Ішкішбек* арақ ішкіш, *Тілемсек* сұраншақ, *Селтеңбай* бос жүріс, *Айдашап*, есерсоқ, *Жандайшап*, қол шоқпар, *Қызылкөзұлы* пәлеқор, *Шошаңгүл* жеңілтек, Қыдырымпазов жеңілтек, *Адыраңбаев, Ардыңгүрдіңова* ардың-гүрдің, *Бүлкілдекич* бүлкілдек, *Былқылдақ Сылқылдақович* былқ-сылқ, *Апырай Дікілдекова* дік-дік, *Қисайған Талтаңбаев* қисаң, ~ талтаң т.б.

**4. Адамның біреуді менсінбеу мәнінде жұмсалатын ПП-дер.**

*Шөпжелке* қыз баланы кемсіту мәнінде жұмсалатын сөз*, Маубас* ұйқышыл адам, *Болбыр* сылбыр, босаң, *Құйысқан* кез келген жерге қыстырыла кету, *Жылаңқы* ештеңеге көңілі бітпейтін адам, *Міңкілдек* міңгірлеп сөйлеу, *Қарақатын* жексұрын әйел*,* *Бестиын* құнсыз т.б.

**5.Адам басындағы топастықты мінейтін мәндегі ПП-тер**.

*Ақпақұлақұлы* сөз ұқпайтын парықсыз, *Саппас* санасыз, *Көкми* топас, *Дүмбілез* шалағай, *Дүмшебай* надан, *Мисыз* топас, *Жетесізов* ақылсыз т.б.

**6.Адамның біреуді жақтырмау мәнінде жұмсалатын ПП-дер.**

*Суаяқов* < су аяқ ~ алаяқ, *Сұғанақ* ~ ұры, *Сұрпақпай* ~ ұры, *Нансоғар* ~ жалқау, *Жүгірмек* ~ баланың мінезін ұнатпау, *Жылмаңбет* ~ қу, жылпос, *Заржақ* ~ тынбай сөйлейтін адам, *Сужұқпас* ~ өтірікші, *Шибұт* ~ жіңішке борбай, *Сотанақ* ~ сотқар, *Ыржаңгүл* жөнсіз күле беретін адам, *Құйыршық* ~ жағымпаз, *Таскене* ~ мезі ететін адам, *Ашқарақ*, *Қомағаев*, *Мешкей*, *Судыр Ахмет*, *Судыр Сары*, *Көкіме*, *Салақ*, *Шойқара*, *Шиқара.*

**7. Қарғыс мәнді ПП-дер**.

Мифологиялық танымдағы «тілдік қалдықтар»– табиғи құбылыс. Тіл мұндай қалдықтарды қатырып (консервілеп) сақтап қана қоймайды, сонымен қатар мағынасын жаңартады, танымдық тұрғыдан жаңаша көзқараспен қабылдайды. Соның нәтижесінде тілдік бірліктердің тарих қойнауында ұзақ уақыт сақталуы - осының куәсі. Миф қабаттарын ақырындап аша отырып, біртіндеп ертедегі дүниетанымның ошақтарына жол аша аламыз, бабалардың өмір тіршілігін өз қөзімізбен көруге мүмкіндік аламыз.

Тіл мен мифологияны сабақтастықта қарауға ерекше көңіл бөлген, өзіндік із қалдырған орыстың көрнекті ғалымы – А.А.Потебня. Ол тілдік құбылыстардың тарихи негіздері мифтік семантика сөздердің ішкі формасында деп есептейді. Ғалымның пікірінше, мифтік танымда сөздердегі бейне мен мағына әлі бөлінбеген заттың қасиеттері одан бөлінгенде ғана мифтік бейне тілдік метафораға айналады. А.А.Потебняның пікірінше, миф тілдің, барлық рухани эволюцияның алғашқы нүктесі, бастауы [,Потебня А.А. Из лекции по теории словесности. Басни. Пословицы. Поговорка. – Харьков, 1894, 18 б].

Фольклордағымифтік аттартуралы Д.Керімбаев пен С.Қондыбайдың еңбектерінде қызықты баяндалған.

**Мифоним:** *Аяз ата, Албасты, Желаяқ, Жалмауыз кемпір, Жезтырнақ (қара күштер); Мыстанқыз, Жаппаргүл, Жан+қайша, Үрбіл* (діни ұғымдар), *Таусоғар,* Сұрапыл – Алланың төрт періштесінің бірі. Арабтар Исрафил деп атайды, қазақтар *сұрапыл дауыл болды* дейді, қиямет күнінде жел тұрғызып дауылдатады деген мифологиялық түсінік бар.

Мифтер мен аңыздар туралы мағлұматтарды өз бойына сақтай алған бірден-бір дереккөз – тіл. Халық танымында ерекше күштерді *аруақ, періште, рух, дәу, жын, пері, албасты, марту, шайтан, жезтырнақ, мыстан, үббе* деп атайды. Осындай ұғымдардан  *Адыра, Албасты, Бадал, Бәдік, Безбүйрек, Жүгермек, Сайтан****,*** *Әбілет, Ібіліс, Албасты, Марту, Мыстанқыз, Малғұн, Түлен* сияқты кейіпкер аттарыдіни көзқарас негізінде мифтік ойлау жүйесімен туындаған. Бұлар сыртқы зұлым күшпен байланысты көзге көрінбейтін зиянды мақұлықтар болып есептелінеді. Сондықтан қазақ жек көрген адамын «албасты басқыр, «әбілет бассын», «марту басқыр» деп қарғайды. Тілімізде сақталған ананизм де, шаманизм де, мифонимдер де – санада сақталған көне заманның елесі.

**Қарғыс мәнді ПП-дер**: *Ақпақұлақұлы* ~ ақпа құлақ, *Әбілетов* ~ әбілет, *Бетбақова* ~ бетпақ, *Бұралқиев* ~ бұралқы, *Итбай Шошқаевич* ~ ит шошқа, *Жетесізов* ~ жетесіз, *Жынұрғанов* ~ жын ұрған, *Жындыбаев* ~ жынды, *Жарамсақов* ~ жарамсақ, *Есалаңович* ~ есалаң, *Қубасович* ~ қу бас, *Маубасұлы* ~ маубас, *Мисызов* ~ мисыз, *Ойбайқызы* ~ ойбай, *Тазыбайдың Қаншығы* ~ қаншық, *Тасжүрек* бақытсыз, сорлы, *Тасмаңдай* қиындық көру, азап шегу, *Топасұлы* ~ топас, *Төбетов* ~ төбет, *Сапалақович* ~ сайтанның үрім-бұтағы т.б.

Балағат, қарғыс мәнді сөздер – қазақтың көне, байырғы классикалық сөз өрнектері, оның қойнау қабатында небір деректер, сан сыр бар. Қарғыс мәнді сөздер жағымсыз көзқарастан туады және адам баласының қоғамдағы немесе үй-ішіндегі бір-біріне жасаған дұшпандық, жамандық қарым-қатынасынан, іс-әркетінен туады. Тілімізде қалыптасқан балағат және қарғыс сөздердің өзіндік жүйесі бар. Бірақ біреуді қарғағанда не тілдегенде жөнсіз қолдана бермейді, «Жүйелі қарғыс жүйесін табады, жүйесіз қарғыс иесін табады» деген осыдан қалған.Жағымсыз іс-әрекеттің иесіне жауап ретінде оған қарсы адамның күшті сезімі пайда болады.

Сөз магиясына сенудің енді бір көрінісі халықтың ертеректе қарғыс пен алғысқа немесе батаға өте мән бергенінен де айқын байқалады.

Қарғыс пен алғыстың өте ертеде пайда болғанын айта келіп, ғалым Ә.Болғанбаев былай дейді: «Бұлардың негізгі идеялары көбіне діни ұғымдармен тығыз байланысты. Кісінің аузынан шыққан алғысы мен қарғысы арқылы адам баласының, жан-жануарлардың өмір тіршілігін оңайлатуға немесе қиындатуға, ұзартуға немесе қысқартуға болады деген теріс ұғымнан келіп туған» [ Т.Джанузаков, 1982, 52 б]. Қарғыс мәнді сөздер – ұлтымызға тән ғасырлар бойы қалыптасқан қолданыстар.

***Мыстанқыз*** –мыстан мифонимі көбінесе кемпір түрінде кездеседі. Аңыз-ертегілерде кемпірдің аталуы әртүрлі болып келеді: жалмауыз кемпір, мыстан кемпір, масаты кемпір, Келтірінді мағынасы «аяр, айлакер, сұм» дегенді білдіреді. Ал мыстан қыз «қу, арамза, зұлым» деп жұмсалады, зұлымдық пен залымдық коннатациясы жатыр.

***Адыра****.* Тілімізде бұл сөз **адыра қал** *құры, жоғал* деген мағынаны береді, біреуді қарғағанда, *иесіз қал, қараң* *қал*  деген мағынада жұмсалып, экспрессивтік мәні күшейе түседі. Көне түркі тілінде адыр бөлініп шығару, ажырату мәнінде жұмсалған. Алғашқы қауымдық құрылыс заманында адамдар топ-топ болып қауымдасып күн көрген де, тәртіпке бағынбаған, шектен шыққан адамдарды айырып тастап, жалғыз қалдырып кетіп отырған. Осыдан *адыра қал* тұрақты тіркесі пайда болған» [қазақ тілінің түсіндірме сөздігі, 1 том. А-Ә, – Алматы: Ғылым, 1974, 142 б]. Ғалым Ә.Нұрмағанбетов якут тілінде **адырай** сөзінің «жын, шайтан» деген мағынасы бар екенін айтады [Нұрмағанбетов Ә. Бес жүз бес сөз. – Алматы: Рауан, 1994,7 б].

***Бәдікгүл****.* Жынның атын ертедегі қазақтар *бәдік* деп атаған, аурудан құтылу үшін бәдікті сиқырлы сөздің қуатымен қуып тастамақ болған. Сатира, юмор элементтері бәдік өлеңдерінде айқын көрінеді. Профессор Кенжебаевтың айтуынша, бәдік «қол бос кезде бас қосып, ойнап-күлу, қалжыңдап – әзілдесу, көңіл көтеру» ретінде айтатын болған [Кенжебаев Б. Қазақ халқының ХХ ғасыр басындағы қазақ әдебиеті.

–Алматы: Қазмембас, 1995, 43].

***Сайтан*** – діни ұғым бойынша адамзатқа қарсы күш, жын-пері, сапалақ баласы болып есептелінеді. Осы ұғымдар сатирада *Сайтанбек, Сапалақович* сияқты жағымсыз кейіпкер аттарын туғызуға себепші болған.

Қарғыс мәнді немесе балағаттау, ұрсу, сөгу мәнді кейіпкерлер қатарына *Бадал, Жоқбол, Жоғал, Қарабет* сияқты СЮП-терді көптеп мысалға алуға болады.

***Бадал.*** Қазақ тілінде «Бармасаң бада бол, қара жерге қада бол» деген мақал бар, кейде *бармасаң бадал, қара жерге қадал* деп те айтылады. Бадал – *жоғалу, құру* дегенді білдіреді. Біреуді қарғағанда, ашуланғанда, көбінесе сөзін өткізе алмаған жағдайда, осы тіркес *көзіңді жоғалт* деген мәнде жұмсалады. Бадал – тұтасып өскен тоғайлы, бұталы жер. Бір орында тұрып өсетін қамыс, қоға, бұтаға қарап, «бір жерден қозғалмау, қатып қал» ұғымы туған сияқты.

***Жоқбол***< жоқ+бол < жоқ – бір нәрсені терістейтін сөз, етістіктің бұйрық райлы «бол» сөзімен тіркескенде, «жоқ бол», яғни, *жоғалғыр, қараң өшсін, көзден таса бол, атың өшсін, құры* деген мағына білдіреді. Осындай мағынада *Жоғал* деген де кейіпкер аты бар. Бұдан басқа да біреуді сөгу, тілдеуден туған СЮП-тер бар; *Есалаң, Итбай Шошқаевич, Бетсіз, Бетпақ, Қақбас, Құзғын, Жынұрғанов Мыстанқыз, Найсап, Сұрқия* т.б.

**3.5.1 Мелиоратив және деминутив аттар**

**Мелиоратив** (лат. melіoratіve «көтермелеу») – пейоративке қарама-қарсы тілдік құбылыс. Көркем шығармада кісі аттарына әлеуметтік мән беру, оларды кейіпкердің жағымды мінез-құлқына, іс әрекетіне лайықты пайдалану юморда ерекше орын алған. Жалпы образ жасауда юмордың алатын орны ерекше, өйткені юмор жағымсыз құбылысқа күле отырып, оны түзетуге тырысады Сондықтан мелиоратив және деминутив аттардыюморлық бейнелер деп тануға болады. Юмордың тұла бойы тұнып тұрған – әзіл-қалжың, зілсіз күлкі. Ал комизм, яғни күлдіру тәсілдерінің көбі – комедиялық шығармаларда. Қазақ комедиясының алғашқы қарлығаштары саналатын И.Меңдіханов, Қ.Кемеңгеров, Ж.Шанин, Ш.Хұсайынов, М.Әуезовтің драмалық туындыларында күлкілі бейнелер көптеп саналады. Оларды этнолингвистикалық жағынан талдау, номинативтік қызметінен басқа эмоциялық-экспрессивтік қызметін көрсету, тіл астарындағы құпия деректерді тану – небір қызық та күрделі зерттеуге алып келеді.

Мелиоратив аттар –күлкілі, аңқау, ақкөңіл, ұнамды кейіпкерлер. Мұндай патронимдер жеңіл оспақ, әзіл-қалжың, юморлық тілмен суреттелген де, жағымды, ұнамды жағы басыңқы келеді. Бұлардың семантикасы ашық, айқын, яғни кейіпкердің кім екені аты-жөнінен танылып тұрады: *Алдар, Айтқышбеков*, *Әлләзи Әпендич*, *Әділгүл Жаңылмасова*, *Әділ Шындықбаевич*, *Әзіл* *Сықақұлы*, *Жебе Садақұлы*, *Жолтабар Жалықпасов*, *Жолдас Жанқалқаұлы*, *Жұмсақжанов*, *Зырылдауықов*, *Иісмай Момынова*, *Күлегешов*, *Көңілжықпасов*, *Талғампазов*, *Тазша*, *Тәмпіштің Таңқыгүлі*, *Тұрлан Турабеков*, *Уытбай Усойқынов*, *Ыржалақ Күлкішиев* т.б. Бұл қолданыстағы патронимдер образ бітіміне сай ұнату, жақтау көзқарасын тудырған дәрежеде суреттеп отырған жайттарға юморлық нәзік рең беріп отырады.

Қалжың комедия элементтері қазақтың ұлттық ойындары мен сөз жарысы ойындарында және балалардың ойын өлеңдерінде, ән өнерінде мол сақталған. Сондықтан болар сықақшылар *Әпитөк, Әлаулай, Гәкку, Япурай, Елімай, Илигай, Жайдарман, Көкшолақ, Саққұлақ, Желбір Жекен,* *Айдай, Бипыл, Әлди, Әридаш айдай, Әндірбай, Гүлдерайым, Тамтарам, Тойболсын, Тойбике, Дәйдім, Бүлдірген, Күлдірген, Шимайбек, Зырылдауық, Ешкіемер, Қақпақыл, Мыршым, Оңқа, Судыр-Судыр, Сылдырмак, Сырғанақ, Тымпи, Бүкшік, Топай, Оңқай, Шатыраш,* т.б. аттарды таңдай білген.

Мелиоратив мәндегі кейіпкерлер фитофорлық атаулардан көп жасалған: *Әңгелек,Зәйтүн Шибұт, Шиборбай. Ебелек, Тары+бай, Жүгерин, Күрішбек, Мақтажан, Гүлдерай, Гүлбазар,Инегүл, Қызғалдақ, Сарғалдақ, Гүлжапырақ, Бәйшешек, Ләйлікөк, Сарыкүл, Шайкүл.*

Мелиоратив мәнде жұмсалатын аттар зерттеуімізде көп емес. Мелиоратив патронимдерСЮП-дің 30 пайызын құрайды. Оның себебі юморда уыт-зілден гөрі жеңіл күлкіге ғана негізделген әзіл-оспақ болып келеді. Юмор жылы әзіл, жұмсақ күлкіден тұрады. Таза юморлық симпатиядан туған шарж, пародия, эпиграмма, юморескалар қоғамдағы тұрмыс-тіршіліктегі жағымсыз жақтарды, адам бойындағы әлсіздіктерді зілсіз жеңіл күлкі, сықақ-қулықпен іліп-шалып кетеді. Сатирамен иықтас жүретін юморлық кейіпкерлер арқылы да әжуа-күлкімен шығарма идеясы жүзеге асырылады. Белгілі сықақшы К.Әмір-Бек «Неменеңе жетісіп күлесің?» деген кітабында тарихтағы саяси ұлы тұлғалардың аттарын бас соматикасымен байланыстырыпты: *Таспабас* (Сталин), *Қасқабас* (Хрущев), *Дыраубас*(Брежнев), *Қыраубас*(Горбачев). Бұл кейіпкер аттары шығармада юморлық бейнелер мелиоратив мәнде, яғни жағымды мәнде жұмсалған.

Ғалым Б.Тілеубердиевтің «мейлінше саясиланған қоғам идеологиялық мәні бар есімдердің туындауына, аталуына негізгі себептер болады, ал санадағы қойылған атау – сол қоғамның «үйретінді» менталитетін қалыптастырудағы бірден-бір құралы болып табылады» [Тілеубердиев Б. Қазақ ономастикасының лингвоконцептологиялық негіздері. Алматы: “Арыс” баспасы, 2007, 263 б] деген пікірі осындай мақсатта туған кейіпкер аттарына қатысты.

Сатирадан гөрі юморлық тілімен елді «қытықтап» езу жиғызбайтын Е.Жаппасұлы өзі жазып отырған оқиға желісіне ғана емес, өз туындысы мен кейіпкер тағдырына бейжай қарамай, ат қою мотивіне көркемдік тұрғыдан өткір қарайды, өз кейіпкерін жақсы көрсе де, жек көру мақсатында оған құйтырқы аттар таңдайды, айтылудағы дыбыстық жағын да ескеріп, оқырманын елең еткізіп отыруды да мақсат еткен деуге болады.

***Жылмағай Жылпосов*** *– құрметтерлік қызметі жоқ, бір бөлімдегі қатардағы бес белсендінің бірі ғана, сынаптай сырғып иненің көзінен өтеді-ау, иненің өтеді. Қисынын келтіріп, аузындағыны жырып кету-оның өмірдегі игерген қосымша «мамандығы» сияқты. Жалпы балықтан жүн қырқып, сіркеден спирт сығатынның нағыз өзі*[Тенишев Э.Р. Элементы духовной культуры // Сравнительно-историческая грамматика тюркских языков. – Москва: Наука, 1997, 48 б]*.*

**Деминутив аттар** (ағыл. diminutive – кішірейтілген).

Қазақ тіліндегі ЖқЕ-дер эмоционалды-экспрессивті, кішірейту, еркелету мәнді **- еке, - ке, - қа, - е, - а** т.б (*Әреке, Мәке, Тұқа, Шөке, Сәке* т.б.) суффикстер арқылы беріледі. Халқымыздың үлкенді сыйлап, сыпайлық танытып, сыйлы адамдарды құрметтеу дәстүрі белгілі бір вокатив формаларын қолдану арқылы байқалады. Ұлттық-мәдени сипаты бар бұндай этикет формалары жалқы есімге **- еке, - ке, - қа, - е, -а** қосымшаларының жалғануы, деминутивтердің бұл тобы кейіпкердің әлеуметтік статусы, жасы мен жынысы, мамандығы мен қызмет дәрежесі, білімі туралы мәліметтер береді.

*Ақаң да (Ахмет Аққошқаров та) аңқылдап өліп – тіріліп жатыр. Бәрі сыйлайды*. ( Ү.Уайдин. Тілсіз Қоңырау.)

*Әй, Сөйтеке, Сөйтеке!(Сойдақ) Сен бар ғой... егер адам болып аман-есен жүргің келсе бар ғой, а, онда бұдан былай : «Қазақ –жалқау халық!» деп ... нетпе, білдің бе?! Егер сен өйтіп нете берсең бар ғой, ә, онда біз де сені нетіп жібереміз, ұқтың ба?!* ( Ғ.Қабыш. Сойдақ пен көкбазар.)

Көркем шығармалардағы кейіпкер аттарын ономасиологиялық өрісте этнолингвистикалық тұрғыдан зерттеу – халықтың қоршаған ортаға көзқарасы, дүниетанымы, этикалық дәстүрі, ұлттық психологиясы, тұрмыс - салты, әдет - ғұрпы мен танымы туралы мағлұмат бүкіл этнографиясының пішім – бейнесі халық тілінде сақталғанын «індете» зерттеу керек деген сөз. Кейіпкер аттары арқылы сықақшылар белгілі бір тақырыпты таңдап, қоғамның бетпердесін сыпырады.

Бұл тарауды қорыта келгенде, сықақшы қауымның кейіпкер аттарына бейжай қарамай, өз кейіпкерінің суретін дәл беру үшін сөздік қордағы бар сөзді, тіпті балағат, қарғыс сөздерді де пайдаланғандығы байқалды.

**3.6 Кейіпкер аттарының қойылуының әлеуметтік ерекшелігі**

Қандай жанрда, қандай туындыда болмасын, қаламгер қаламынан туған кейіпкер аттарының замани ерекшелігі болады, яғни саяси-әлеуметтік жағынан ерекшеленеді. Ұлы француз жазушысы Эмиль Золя «Нередко даже в сочетании слогов мы видим весь характер человека» деп пайымдаса, Гюстав Флобер «Когда нет имени – нет и романа» деп әсірелейді [Әбдіков Т. “Жапон болсам Жапонияны жазар ем !..” // Ара. –2003, 3 б].

**«Жүз жылдық» кейіпкерлер**

ХХ ғасырдың басы мен ХХІ ғасырдың басы деп, жүз жылды бөліп алып, ғасырлық кейіпкер аттарына хронологиялық талдау жасаймыз. «Жүз жылдық» кейіпкерлерді тарихи жағдайдарға қарай топтастырдық. Өйткені, әр кейіпкер – әр дәуірдің жемісі. А.А.Фадеев КСРО Жазушылар Одағының ІІ съезінде сөйлеген сөзінде: «в сатирическом жанре как и всяком другом, существует еще один герой – может быть самый главный – это он самый автор»,– деген.

Қазақ сатирасы мен юморлық шығармаларының садағы мен нысаны саясат пен көркемдік тұрғыдан әр жылдарда түрліше болды, оны көркем туындылардағы кейіпкер аттарын ХХ ғасырдың басы мен ХХІ ғасырдың басы деп, жүз жылды бөліп алып, ғасырлық кейіпкер аттарына хронологиялық талдау жасаймыз. Қазақ халқының тарихында әр кезеңге , әр ғасырға сай қалыптасқан, тарихы мен мәдениетінің куәсі іспеттес кейіпкер аттары қаншама, соларды тізіп, «жүз жылдық» кейіпкерлерді ғасырдың әр кезеңіндегі тарихи жағдайларға қарай топтастырдық. Қазақ әдебиетінде сатиралық ағыстың баяу тартқан тұсы болғанмен, бұғып қалған, тоқтап қалған кезі болған жоқ. Өйткені сатира – қоғамның әлеуметтік-саяси, моральдық-этикалық өміріне белсене араласып отыратын үлкен күш. Сатираның садағы мен юмордың жебесі, яғни көздеген нысаны әр кезеңді салыстырсақ, ұқсас та айырмашылық жағы да болды.

***ХХ ғасырдың басы***– жалқаулық, көнбістік, сауатсыздық, төрешілдік, партияшылдық, жікшілдік, оңшылдық, солшылдық т.б.Бұл кезеңге Абай (*Күлембай, Өрім, Шотқара*), Ж.Аймауытов (*Байпақ, Бозінген, Босаға Салықбайұлы, Бақыраш, Доға, Жылтыр, Итбас, Көксау, Қасқырбай, Қойтеке, Құсқымбай, Мүсәпір Жайтуғанұлы, Тайкөт, Томарбай, Тышқанбай, Ұлтарақ, Ыстықбай, Тықырдың Жалтыр*), А.Байтұрсынұлы (), М.Дулатов (Тікбақай), С.Көбеев (), М.Әуезов (*Бойбермес, Жүзтайлақ, Жұман қырт*) шығармаларындағы кейіпкерлерді алуға болады.

***20-30-жылдар*** – арамза молда, пысықой қулар, белсенді, қу мен сұм, дүмше бақсылар, әйел саудалау, ескілік сарқыншақтары, неке бұзушылық, сауатсыздық, таптық күрес, асыра сілтеушілік т.б.

Б.Майлин(*Боқбасар, Итаяқ, Қайқытөс, Шауыпкел Төбетов, Қарықбол,)*, І.Жансүгіров (*Сұрпақбай, Жыланкөз, Бұқамойын, Бұзаутамақ, Алымшыл Алмасов, Зікір, Астыртын Жалғасаров*,), С.Сейфуллин (Шоқай, Бүйенбай, Қоңырқожа), Қ.Тайшықов (*Қапсыңқа, Салқамбай, Малқамбай, Сыбанкүл*), М.Дәулетбаев (Сұрпақпай),Ғ.Мүсірепов ( *Көтібардың Итемгені, Жылтыр Омар, Талтаяқ, Сілекев*), .

***41-45-соғыс жылдары*** – атаққұмарлық, діншілдік, cауатсыздық, сатқындық, опасыздық, дүмше мұғалімдік. Ш.Смаханұлы (*Бөсір, Қалақай*,), С.Төлешов (*Алакөзов*, *Сылқым*, *Қарсыбаев*), А.Тоқмағанбетов (*Дүмшебай*,).

***50-жылдар*** – көзбояушылық, шаруаға қырсыздық, маскүнемдік, арамтамақтық, бақталастық. Бұл кезең сатираның бәсеңсіген, еңсесін енді көтеріп келе жатқан тұс болатын.

А.Тоқмағанбетов (*Маймұрын*), Ш.Смаханұлы (*Зузула, Сұрқия*,), Ш.Хұсайынов (*Ақжарқын*, Мойтық, *Тәйтік*, *Қарақыз*, *Үкілім*, *Тоқыр*, *Қырықсақина*), М.Рәшев (*Көзжұмбаев*), Ж.Алтайбаев (*Шайпаубике*, *Қисықбасов*, *Арбакешова*),

***60-жылдар*** – алаяқтық, жалқаулық, мансапқорлық, жағымпаздық, даңққұмарлық, саудагерлік, екіжүзділік т.б.

О.Әубәкіров (*Зымзия, Дүдәмал, Мимырт*), О.Дастанов (*Әтіргүл*), Ш.Смаханұлы (*Шимайбек, Шыңқетпе*), Б.Соқпақбаев (Қожа), Ғ.Қабышев (),Б.Қыдырбекұлы (*Күлбет, Месқара, Тойған Тойғаныч, Суқылдақов*), М.Рәш (*Шотбасов*, *Дүмбілезов*, *Арақбаев* ), С.Адамбеков (*Айтақ* *Шоқшашаров, Майлыбас, Жаманқара, Зыпберген*),

***70-жылдар*** – парақорлық, жалқаулық, маскүнемдік, қоғамдағы жолсыздық, саудагерлік, алып-сатарлық, қылмыскерлер, қоғам мүлкін тарантаражға салушылар, рушылдық, заң бұзушылық, семьядағы берекесіздік, ажырасушылық, дінді сынаушылық т.б.

Ш.Смаханұлы (*Қоян Қорықпасов, Күншілбай, Шошаңкүл*,) О.Әубәкіров (*Көди,Сөди, Пәштуан*), Б.Қыдырбекұлы (*Байбатша, Жәдігөй*), Ж.Алтайбаев (*Совхозбек*, *Фермебай, Барымталин*), Ахметчин (), Ү.Уайдин, (), Ғ.Қабышев (), Қ.Ілиясұлы О.Иманәлиев (*Қытқытбек, Шықшытбек, Зырдай Жұқпасов*, ), М.Рәш (), З.Асабаев (*Майжеген, Маймыш, Майшық,*), Т.Құлиясов (), Қ.Шыңғысов, (), С.Кенжеахметов (*Ебіл, Себіл, Түлен Түрткенов, Ым,Жым*),

***80-жылдар*** – жайбарақаттық, сән-салтанат қуушылық, парақорлық, көлгірсу, күнбағарлық, әлеуметтік әділетсіздік, күншілдік, көре алмаушылық, дарақылық, енжарлық, көзбояушылық, көңіл жықпастық, жатып ішер жалқаулық, салғырттық т.б.

О.Әубәкіров (*Әусек, Сәусек, Басабайдың Бөдені*), Ш.Смаханұлы (*Шіңке,* Елпекбай, Телпекбай ), Ж.Алтайбаев (*Сумұрын*, *Қойқойбек*, *Тәйтік*), С.Адамбеков (), К.Әмірбек (*Ахахау* *Одағаев, Ерке тотай* ), Е.Жаппасов (*Суаяқов, Сужұқпасов, Жылпылдақ, Ақылкөп,* ), Ғ.Қабышев (*Аққас Көккөзов, Алмақ Салмақов, Омпай Томпаев*), Ә.Қазыхан (), М.Рәш (), С.Әлжіков (*Ақылқалта,* *Тастесер, Қық, Гүлдерайым*), Т.Әлімбекұлы (*Ырду*, *Дырду*), Қ.Демеубергенов (*Шишагүл, Жұпан Жұпиевич*), Ү.Уайдин (*Змилә, Ерунда, Ақырзаман*), Ө.Жаппарханов, Қ.Шыңғысов (Дәңкіскүл, Азынагүл, Базынагүл), (*Бүлік,Сүлік,Түлік*), Т.Қожакеев (*Жертесер Таққұмаров,Тоймас Қоймасов)*, Т.Кенеев (), О.Иманәлиев (), О.Кенжебеков (), Ә.Қонарбаев Ж.Құрманғалиев(), Ә.Табылды (*Сыпсыңгүл, Заржақ, Сужұқпас*).

***90-жылдар*** – берекесіздік, ұрлық, маскүнемдік, мәңгүрттік, тіл білмейтін дүмшелер, жершілдік, топшылдық, сыбайлас жемқорлық, халықтық енжар, жалқаулық, самарқаулық, немқұрайлық, тоғышарлық т.б.

А.Асылбеков (*Былпық*, *Қырпық, Теңгебай, Шөңгебай*), Ғ.Қабышев (*Дұғай, Шұғай, Бақырбасов, Ырғытпаұлы Сырғытпа, Саққұлақ*), М.Рәш, Е.Жаппасов (Десбермесов, Шиборбай, Тыртиған Қылтиғанұлы), Н.Елтай (*Бүкшік,Зілбас*), Н.Әлімбеков ( ), Ж.Ақбердиев (), Қ.Әшенов (*Мәржапия, Дәлду*), Б.Әділов, (), Ө.Әлімгерев (*Алқаш, Ыржалақ*), А.Боранбаев (*Бұлдыр*), С.Жанысбаев, С.Жортанов (Қораз Қоқиев),, Т.Кәрімов (), Д.Тұрлыбек (Тәшкенбай, Жанбағыс, Тезекгүл,Шалқақбай), Б.Кірісбаев (), А.Қонақбаева, Б.Садыр, Ж.Сабыржан, М.Шерімов (*Мыжбан, Тыжбан, Жалаңашбике, Саунагүл, Спидбек*), С.Шұқынов, С.Шомақов, Н.Бектемірова, М.Серғалиев (*Сарқытбек, Сылқымбай*), К.Әмірбек (*Ауыз* *Жаппасов*), Т.Әлімбекұлы (*Әкіреңбай*, *Бәдік*, *Тымпи* *Тілқатпасов*), С.Кенжеахметов (Әлду, Бәлду, *Жембасар Жымқырбаев, Қиқым Сиқымов, Азғанбай, Тозғанбай*),Ү.Уайдин (*Ақпатша, Әпитөк*), Қ.Демеубергенов (*Зілғайша, Қиту, Дәлдүріш*), Ә.Көшеров (*Жезтырнақ, Күлкімкелді, Мыстанқыз*)

***ХХІ ғасырдың басы*** – моральдық азғындық, арызқойлық, қатігездік, мейірімсіздік, көзбояушылық, марапатшылдық, рушылдық, ұранқойлық, қулық, қызмет бабын пайдаланушылық, зинақорлық, бұзақылық, пайдакүнемдік, партияшылдық, жікшілдік, оңшылдық, солшылдық т.б. М.Шерім (*Мәңгүртбай, Сандалған Қаңғырғанов, Түтінгүл Газова*, ),Т.Шапай (), Е.Жаппасұлы (*Жылмағай Жылпосов, Жалақор Пәлеқоров, Келіншек Көңілшекова*), А.Наймантай (*Аққу, Гәкку, Двкәлі*,), Т.Әлімбекұлы (*Бейберекет*, *Жертебер* *Көрпеберов* ), Ғ.Ахметчин (*Әлітірі*, *Дікдік*, *Сықпырт* ), Т.Аязбаев (*Бытпылдық*, *Шүрегей*, *Елімай*), А.Төреқұл, Е.Шайқыұлы (), Ғ.Қабышев (), М.Рәш(), А.Алхан (),Ә.Көшеров (*Аңырақай* *шал*), Ж.Құрманғалиұлы (Судыргүл), Н.Төлепбергенұлы (*Тасжүрек*, *Иван, Далбаса, Заңғой, Даңғой*), Н.Жұбатқан (*Тақылдақ*, *Сақылдақ*), Ә.Табылды (), Б.Кемал (*Спіртқали*, *Мінтапқышұлы*),

Әр қаламгердің өз кейіпкері бар, ол кейіпкердің өз тағдыры, өз әлемі болады десек те, бір-біріне көшіп жүрген кейіпкер аттарының бар екені зерттеу барысында анықталды.

«Бізде әзіл-сықақтың сонау көне ауыз әдебиетімізден жаңа жазба әдебиетімізге келіп жалғасқан еңселі, абыройлы мектебі бар. Бұл мектепте дәріс тыңдаған, творчестволық тәлім-тәрбие алған бүгінгі үлкен-кіші сатирик-сарбаздар өз алдына бір қалың қол. Олардың көпшілігі алдарында жатқан даңғыл жолға түсіп тарта береді, ешқайда бұрылмайды, еш жаққа қарамайды, аялдамайды»,– дейді сатирик Ғ.Қабышұлы. Сардар сықақшы қазақ сатирик-юмористерінің бір-бірін оқу, үйрену жағынан осал екендігін айтып отыр.

Оқу болмаған жерде, «алдында не болғанын білмеген жерде» кейіпкер аттарының да қайталанатыны айтпаса да түсінікті. Үш мыңға жуық кейіпкерлердің ішінде **60-тан** астам кейіпкер аттары – осы «қалың қолдың көкпары» немесе бір шығармадан екінші шығармаға көшіп жүрген «көшпелі кейіпкерлер» деуге болады: *Азынакүл, Базынакүл* (**Қ.Тайшықов,** Қ.Шыңғысов), *Бипыл* (**Ә.Қонарбаев,** Ө.Әлімгереев, Ә.Көшеров), *Әпитөк* (**Ү.Уайдин,** А.Наймантаев, Н.Төлепбергенұлы), *Әйдік* (Т.Әлімбекұлы, Т.Кенеев), *Әпербақан* (Н.Ысмағұлов, Н.Төлепбергенұлы), *Әтіркүл* (О.Дастанов, Б.Садыров, М.Юсупов), *Десбермес* (**Е.Жаппасұлы,** Т.Әлімбекұлы), *Дүдәмал* (**О.Әубәкіров,** Б.Кірісбаев, А.Наймантаев), *Қиқым*, *Сиқым* (**М.Рәш,** С.Кенжеахметұлы, Ә.Табылды, Н.Аманжолов, М.Юсупов), *Көди, Сөди* (О.Әубәкіров, Н.Төлепбергенұлы), *Мәстек* (**Ж.Алтайбаев,** Т.Құлиясов, Қ.Демеубергенов), *Сәндігүл* (**Ш.Смаханұлы,** О.Иманәлиев, А.Асылбеков, А.Қонақбаева, Т.Шәріпжанов), *Тәмпіш* (**А.Тоқмағанбетов,** Е.Жаппасұлы, Ә.Табылды), *Ілдебай* **(Ғ.Қабышұлы,** Б.Садыров) т.б. Ескертетін жайт: жақшаның ішінде бірінші тұрған авторлар сол кейіпкерді алғаш қолданғандар.

И.В.Гете де «кез келген жазушы қажет ете ме, етпей ме, бәрібір өз шығармасында өзін бейнелейді» деген, яғни қаламгер өзі туралы айтпаса да, өзінің дүниетанымы, ой-өрісі, өзіндік мәнері көрінеді.

Сатириктердің саяси-моральдық бейнесі оның өзі өмір сүріп отырған ортаның кемшіліктерін барынша ашып көрсетіп, аяусыз әшкерелеуінде, адам құбылысының иірімдерін тап басып, сыртқа шығарушы психологиясында. С.Адамбеков – ескілікті жек көрген, күні өткен, етектен тартқан келеңсіздікпен күрескен, кейіпкерлері Шынтас, Айнаш автор секілді ойлайды, сол тәрізді қимыл-әрекет етеді. Сатира жампоздары Ж.Алтайбаев, Ғ.Қабышев – насихатшы, данагөй. Адамдар арасында кездесетін барлық келеңсіздікті сынайды, жирендіреді, олардан бойды аулақ салуға үгіттейді. Сатира тарланы О.Әубәкіров пен юмордың тұлпары Ү.Уайдин – өз атынан да, өзге атынан да сөйлеп, сөйлегенде жұртты қыран-топан күлдіріп отырады.

Осындай қоғамдағы жағымсыз құбылыстар әлеуметтік дамуға, тарихи ілгерілеу жолында көлденеңінен тұратын өмір құбылыстары болғандықтан, жиналған кейіпкер аттарының 70 пайызы пейоратив (латын. pejor «кемсіту») болып келеді. Келеңсіздік атаулыға қарсылық сатираның жауапкершілігін арттырады.

Сатира мен юмор десе «жарғақ құлағы жастыққа тимейтін», сөзі уытты, қаламы қуатты, жазушы-ұстаз, юморист Ү.Уайдин: «Сатира жаратылысы – шабуыл. Шабуыл болғанда оның мақсаты – адам өлтіру емес, адам ойланту»,–дейді. «Шабуылшылардың» көбіне-көп нысанасы – адам бойындағы пысықты**қ** пен пасықтық**.** «Пысық» семасында ‘епті, еті тірі, ширақ’ мағынасын білдіргенімен, қазіргі қолданыста ‘ылдым-жылдым, пәле, бәлекет’ деп ұнатпаушылық мәнде қолдану басым. *Пысықбек* атында пейоратив те, мелиоратив те мағына бар.

Ұлы Абай «Пысықтықтың белгісі – арыз беру, Жоқ тұрса бес бересі, алты аласы» деп, оларды арыз жазушылар, жала жабушылар, өз халқын өзгеге жем етушілер, құр көкірек, бос кеуделер деп сынады. Абай айтқан «пысықтар»– заманындағы өз бас пайдасын ойлаған би-болыстар, тілмаштар. Кейін олар сталинизм диктатурасы кезінде «шолақ белсенділер», «атқамінерлер» деген жаңа әлеуметтік типтерге айналды.

Қазақтың көрнекті философы Ғ.Есімов ұлттық консолидация басталған кезде интеллигенция арасында пайда болған «арам шөптерді « бюрократтар деп атайды [Сыздық Р., Шалабай Б., Әділова А.Көркем мәтінді лингвистикалық талдау (Оқу құралы) – Алматы: Ғылым ғылыми баспа орталығы, 2002, 108]. Бұл топқа жататын адамдарды Р.Сыздық, Б.Шалабай, А.Әділовалар «қоғам өмірінде өте жағымсыз іс-әрекетпен айналысатындар, олардың қылықтары өзгелерге қиянат жасау, өтірік айту, өсек айту, бірді бірге айдап салу, пысықсып, тілін безеп, көзге түсу сияқты болып келеді»,– деп анықтама береді [Мүсірепов Ғ. Таңдамалы. Үш томдық. Бірінші том, 1987, 37].

Мұндай кейіпкерлер ХХ ғасырдың жырын жырлаған Ж.Аймауытов, Б.Майлин, І.Жансүгіров, М.Әуезов, Ғ.Мүсірепов, Қ.Тайшықов сынды әдебиет алыптарының туындыларында (*Астыртын Жалғасаров, Алымшыл Аямасов, Әккібаев, Белденбоқ, Ептібек, Жұлқарбай, Итбаеш, Тасқайнатаров, Пысықбек, Қасқырбай, Көкшолақ, Қабанқара, Майбасар, Талтаңбай, Тілмар, Шұбар* т.б ) молынан кездеседі.

Бұлар қазақ әдебиетінде нағыз әзіл-сықақ, зілді мысқыл, кекесін, келемеж, тұспалдың, тіпті сатираның іргесін қалап, негізін салып кеткендер. Пейоратив мәндегі аттардың өмірдегі жағымсыз, ұнамсыз, сұрықсыз құбылыстарды келекелейтіні туралы айтылды. Оларды тілдік жағынан талдау арқылы экстралингвистикалық факторлар кейіпкер аттарының уәжделуін, олардың ұлттық санамен, болмыспен, тарихпен, рухани мәдениетпен, халықтың әдет-ғұрып, наным-сенім, салт-дәстүрлерімен тығыз сабақтасқан жүйелілігін түсінуге жол ашады.

Ғ.Қабышұлы қоғамда белең алған жағымсыз құбылыстарды сынай отырып: «Пәлеқор, жалақор, парақор, сотанақ, түртіншек, тебеген, емеген, суайт, суқит, өтірікші, өсекші, айлакер, саудагер, ұрлықшы, жаңа «пенжақ-шалбар» киіп, қатары «жаңа» қайраткерлермен толығып, топырлап, қаланы да, даланы да жаулап алды»,– олардың шынайы бет-пердесін ашады.

«Жаулап алғандардың» аты-жөні де өздерінің кім екенін айтып тұрғандай: *Аспанды Тірептұрғаныбыш*, *Былқетпес*, *Бетонбетұлы,* *Дамылбай Дайрабайұлы, Дұғай Дүрбелеңұлы, Дүмбілез, Дүрмекбаев, Домалақарызов, Діңгірбай, Жертесер Таққұмаров, Жымқырбаев, Жалақор Бәлеқоров, Жылпос Қуаяқов, Жембасар Жұқпасов, Заман Зауытбекович, Қалпағыбар Адамов, Қызылтазы Жұлқаров, Лауазымбеков, Маймақ Мысықмұртов, Пәштуан Пәленбаев, Суайтбек Судырахметович, Сайтанбек, Тырнабай, Пысықбаев, Төкеш Түлкібаев, Тайғанақбай, Шауыпкел, Айдашап, Ырғытпаұлы Сырғытпа****,*** *Іліптарт Іремесов.*

Кейбір кейіпкер аттары **ойдан шығарылған аттар** немесе дыбыстардың орнын ауыстырған **жасанды аттар** болып келеді: *Идош, Ләтем, Кібән, Ашот, Бәжіми, Дөдек, Ладой, Мофық, Гануфа, Тамала, Понетекэ,* (Ү.Уайдин), *Әлти, Мөйтен, Пишәң* (С.Кенжеахметұлы), *Әтөк, Шөтік, Митөк* (Т.Кәрімов) т.б. Бірқатар кейіпкер аттарының мазмұны айқын, анық, мөлдірлігімен, ирониялық бояудың қанықтылығымен ерекшеленеді: *Әдесемә, Ұрдажық, Маймөңке, Сықпырт* (Ғ.Ахметчин), *Мыстанқыз* (Ә.Көшеров), *Жылмаңбет т.б.* Сатирик, юмористердің мұндай түсініксіз аттарды қоюының себебі күлкі тудыру, яғни белгілі стильдік мақсаттан туған.

**3.7 Этимологиялық этюдтер**

Кейіпкер аттарының жасалу жолдары, лексикалық құрамы жағынан сан алуандылығымен ерекшеленеді. Кейбір аттардың құрамы көне заманда қолданылған, шығу төркіні белгісіз болып келсе, енді бірі араб, парсы, монғол немесе славян, роман тілдерінен енген. Проф.ТЖанұзақов «Жалқы есімдерді этимологиялық тұрғыдан талдап түсіндіру, жалпы есімдерге қарағанда олардың көптеген ерекшеліктерге ие екендігін анықтай түсудің де маңызы зор»,– екендігін баса айтады. Сондықтан олардың этимологиясын (шығу төркіні) анықтау, зерделеудің ғылыми маңызы айтарлықтай нәтиже берері сөзсіз.

**\**Аңырақай шал.***

*Аңырақай* ***↔*** *аңырақай* деген атау бізге «Ақтабан шұбырынды, алқа көл сұлама» зобалаңынан таныс. Кезінде жоңғарлармен 44 күн ұрыс болған, ірі жеңіске жеткен жер ретінде, яғни Далатаудағы ұрыс *Аңырақай соғысы* аталып кеткені белгілі. Халқымыздың жоңғар шапқыншылығына қарсы күрестегі ең ірі жеңісі 1729 жылғы Балқаш бойында болған. Қазақ жақтан Шапырашты Бөлек батыр шығып, қалмақтың батыры Аңырақты өлтіреді. Ел аузында «ойраттың аңыраған дауысынан ұрыс даласы Аңырақай атанған» деген сөз бар. Жер атауы қалмақ батырдың атынан шыққан ба әлде төл сөзіміз бе деген сұрақ туындайды. Көптеген ғалымдардың (Э.Мурзаев, А.Әбдірахманов, Ә.Қайдар, Т.Жанұзақов) осы сөздің шығуы жөнінде біраз пікірлерін білдірген. Сөздің шығу төркініне назар аударсақ, атаудың негізгі түбірінде *аң* сөзібар*.* Акад.Ә.Қайдардың пайымдауы бойынша, аң – «жарық, сызат», аңқай < аң+қай «аңыраю, айқара ашылу», проф. Т.Жанұзақ «тау ортасындағы ашық алаң, кең жер, алқап» дегенге саяды.

Сөздің топонимдік уәжділігі жөнінде ғалым Б.Ақпанбектің келтірген дерегі қызықтырады: «Аңырақай –қазақша Марс сайранының (планета) аты. Тағы бір атауы – Арай, аңырақай – Арай – *арғы ай* деген сөзден шығады. Арғырақ тұрған ай – арғырақ ай – аңырақай болып қалыптасқан. Ал, ар (ғы) ай үндестік заңына сәйкес «Арай»болып қалыптасқан» [Б.Ақпанбек, 122 б] дейді.

Аңырақай деген атаудың өзі бірнеше ғасырды кешіріп келеді. Кейіпкердің *Аңырақай* деп аталуыныңуәжі шығармада шал адамның бейнесі, яғни қарттық пен көнеліктің белгісі даламен салыстыру ретінде қолданылған деуге болады.

**\**Бипыл.***

Бипыл деген сөздің шығу төркінін анықтау үшін сөзіктерден іздестірдік.

Халық әнінде айтылатын мәтінде осы *бипыл сөзі кездеседі:*

Ей, к*үлли, күлли, Күлжан-ай,*

*Күнде қызық үйім-ай.*

*Бипыл, бипыл, бипыл-ай,*

*Тартшы, құрбым бір күй-ай.*

***Бипыл*** – ән қайырмасында *Бипыл, Бипыл, Бипыл-ай, Тартшы сәлем, бір күй-ай* деп айтылады. Бір қарағанда, *Бипыл* қыздың есімі ме деген ой келеді. Олай дейін десек, қазақта мұндай қыз есімі, тіпті осыған ұқсас та есім кездеспейді. Сонда бұл «бипыл» сөзі қандай ұғым білдіреді? Біздің топшылауымызша, орындаушы гармонь тартқанда, «бип-бип» деген дауыс естіледі, осы дыбыстың қайталауынан бип- бип -бипыл болып қалыптасуы мүмкін, -ыл сын есімнің жұрнағы, мысалы, жарқ+ыл, қарқ+ыл т.б.

Сатирик Ә.Көшеров «Осындағы күлли, күлли дегені сөз емес – дыбыс, «ля-си, ля-си» мажор, «бипыл, бипыл» дегені – «ми-фа, ми-фа» дыбыстары, яғни гармонның ритмдік дыбысы»,– дейді, оны халықтық этимология деп түсінуге болады.

К.Хұсайын «көне де байырғы сөздік қоры имитатив құбылысына, яғни табиғаттағы сан алуан дыбыс жаңғырығын, жарық сәуле рефлексін және қимыл-әрекет процестерін тіл арқылы бейнелеп көрсету нәтижесінде қалыптасқан «[хұс,44],– әрбір дыбыстың сөз құрамында тұрып, беретін өзіндік мағынасы бар дейді.

*Дырдай деген бастықтың*

*«Шопыры» болдым, кәдімгі.*

*Ал біз болса ұйтқып жүрміз,*

*Күні бойы сиқыр желдей.*

*Жұрт не десе о десін,*

*Менің бастығым – Бипыл жеңгей* (Ә.Қонарбаев.Менің бастығым – Бипыл.).

**\**Дайрабай.***

Бейімбетің «Даудың басы – Дайрабайдың қасқа сиыры» атты шығармасында ақысы біреуге кетіп, сөзін еш жерге өткізе алмай, басы дауға қалған бейшара кейіпкер. Профессор Т.Жанұзақовтың сөздігінде **дайрақбай** деген сөзге *тұс-тұстан андағайлап шапты* деген түсінік берілген. Ал академик Ә.Қайдар **дай** сөзінің екі мағынасын көрсеткен: 1. түрлі пікірде, екіұдайы болу. 2. диал. дайыр белгілі, атағы шыққан [Кайдаров А.Т. Структура односложных корней и основ в казахском языке. – Алматы: Наука, 1986, 200 б]. Бұл жерде басы даудан кетпей, екі ұдай ойда болып, елге белгілі болып, шауып жүрген адам бейнесі осы сөздер арқылы белгілі боп тұр. Олай болса, көркем сөз шебері Б.Майлин бұл кейіпкерге кез келген атты қалай болса солай қоя салмай, белгілі бір стильдік мақсатта алған деп жорамал жасауға негіз бар. Бұл сөз бүгінде әңгіме даулы мәселе төңірегінде, неден шықты деген жағдайда қолданылатын нақылға немесе мәтелге айналып кеткен деуге болады. Әңгіме арты шуға айналып, даулы мәселеге ұласқанда, «Даудың басы – Дайрабайдың көк сиыры» деп ауызға ілігер нақыл сөзге айналды.

**\**Жиренше.***

Жиренше аты жөнінде ғалым-академик Ә.Марғұлан: «Бұрынғы кездері қария жыраулардың Жиренше деп аталуы олардың ылғи «жирен атқа» мініп, ел аралап, қобыз тартып жүруінен болған, бұл әдет, әсіресе, оғыз, қаңлы, қыпшақ руларының ортасында көбірек орын алған. Халық аузында айтылатын Жиренше бір кісінің аты емес, ол үйсін заманынан келе жатқан қария жыраулардың жинақ әрі лақап аты» [Марғұлан Ә. Қорқыт күші, 1944, 77], – деп топшылағаны көңілге қонады.

«Қатар – қатар *тас* қойдым,

*Жирен атты* бос қойдым»,– деген жұмбақ бізге бала кезден таныс. Мұндағы *тас* – тіс, *жирен ат* – тіл*.*

Адамның тілінің түсінің қызылдығын жирен түспен салыстырған халқымыз тіл мен жағына сүйенген шешен адамға Жиренше деп ат қоюы тілдің жирен түсімен салыстыруынан туған болар деген ой келеді.

**\**Жорж***

Французша George деп аталады, Мольердің «Жорж Данден, или Одураченный муж» комедиясының персонажы. Оның «Мұны қалаған өзің емес пе, Жорж» («Ты сам этого хотел, Жорж») дейтін сөзі мәтелденіп, халыққа кең тараған. Бұл есім – Еуропада кең тараған: немістер – *Георг,* ағылшындар – *Джордж*, поляктар – *Ежи*, чехтар – *Иржи*, орыстар – *Егорий, Юрий, Жоржик, Гюрги*, *Дюрги* деп те атаған. Георгий (гр. ге – жер, эргон жұмыс, еңбек) «диқан, егінші мағынасын білдіреді.

Аңыз бойынша, зәйтүн ағаштың құдайы Зевсті де Георгий деп атаған. Орыстар бұл атты өзгертіп, *Егор, Егорий, Юрий* деп, ал чехтар – *Иржи*, ағылшындар – *Джорж,* немістер – *Георг*, француздар *Георгин* деп атайды. Төңкеріске дейінгі Ресейде Юрий дегеннен гөрі Жорж деп атау аристократтық мәнде жұмсалатын. Осыдан «жоржик» деп кекесінді атау шыққан [Толстой Л.Н. Война и мир,1959, 324 б]. Өткен ғасырдың 20-жылдары теңізшілер арасында кездейсоқ адам пайда болса, оны «жоржик» деп атаған. Ал Азияда дала өңірінде әулие Григористі *Жарған* немесе *Жиржип* деп атаған, түркі тілінде «ержүрек», «көзсіз батыр», «салт атты» бейнесі қалыптасты. Айтылғандарды түйіндесек, батыста кең тараған күлкілі бейнедегі *Жәгөр, Жорж, Иван* тәрізді аттарды қазақ сатириктері де қағыс қалдырмай, өзінің қазақи кейіпкерлеріне берген. Қазақ сықақшыларының өзге елдің күлкілі персонаждарын алуы сол аттардың халық арасында тым танымал болуынан ба деп ойлаймыз.

**\**Ерунда.*** Бұл сөздің шығу төркіні жөнінде басы ашылмаған даулы мәселелер бар. В.И.Дальдің сөздігіне сүйенсек, симбирліктер қолданған **еранда** сөзі*ералаш, вздор, дичь, чушь, чепуха*  дегенді білдіреді [В. Даль, 233 б]. Ал В.И.Дальдің өзі көрсетіп отырған **ералаш** Н.И.Шанскийдің сөздігінде *аралаш* «беспорядок» деп берілген. Н.И.Шанский ерунда сөзін таза орыс сөзі ретінде түсіндіреді, семинаристер қолданған латын тілінен енген герунда (gerundium) герундий деп жасалған орыс сөзі деп берілген [. Н.И.Шанский, 139]. Орыс тіліндегі **ерунда** сөзінің мағынасы *түк те емес*, *бос сөз, шатпақ* дегенді білдіреді. Ал түркі тілдерінде **ералаш** – *аралас* дегенді білдіреді Олай болса, *ерунда* сөзі – орыс сөзі емес, түркі тілінен орыс тіліне ауысқан деп ойлаймыз.

**\**Иван****.*

В.И.Дальдің сөздігінде «Бүкіл Азия, Түркі жұртында Дунайдан Кубаньға, Оралдан Амурға дейінгі аралықта ‘орыс’деген ұғымды білдіретіні» көрсетілген [80,288]. Орыс ертегілерінде Иван әртүрлі аталады: Иван – ақымақ ( Иван – дурак), Иван – батыр ( Иван – богатырь), Иван – король ұлы ( Иван – королович), Иван – мұжық баласы ( Иван –мужичий сын), Иван – көпес ұлы (Иван – купеческий сын), Иван – шаруа ұлы (Иван – крестьянский сын), Иван – ханзада (Иван-царевич), Иванушка, Ванюшка, Ваня, Васинька т.б.

Иван– орыс халқының алаңғасар, аңқау, ақымақ, әпенді кейіпкері болғанымен, сүйікті ұлттық бейнесі деп саналады. Бірақ Иван аңқау, алаңғасар ма ? «Иван-дурак волшебно-фантастической сказки вовсе не дурак в прямом смысле этого слова, а искусно замаскированной идеальный герой» [,114],– деп бағалайды зерттеушілер.

Жалпы жұртқа Иван – орыс сөзі болып көрінгенімен, түп негізі – көне еврей тіліндегі Иохаанн құдайдың сыйы, Иоанн дегеннің өзгерген нұсқасы. Иван аты Европаға да кең тараған: Иоганн (неміс), Жан (француз), Джон (ағылшын), Юхан (фин), Ян (поляк), Иванэ (грузин). Бір қызығы, аталған елдің көбінде Иван *аңқау, аңғырт, аңғал, әзілкеш* ұлттық бейне ретінде қабылданған.

*Ішуді біз үйрендік,*

*Иван менен Бористан* (Н.Төлепбергенұлы. Қияметтің қыл көпірі).

Иванаты – тұтас бір ұлттың бейнесінің өкілі ассоциациялық бейне түрінде алынған. Иван – прецедентті атау.

**\**Ләммим***

*Ләм мим демеді* – тісжарыпсөз қатпады, үндемеді, **Ләм –** араб әліпбиіндегі «**л**» дыбысының аты [72,12 б]. Ауызды ашып, тіл, еріннің қозғалысқа келуімен байланысты *ләм-мим демеу* деген ұғым пайда болған. Құранда кейбір үзінділерді оқымау үшін **әліп, ләм, мим** деген үш әріп жазылады екен. Этимолог-ғалым Ә.Нұрмағанбетов: «Арабша «Лә» – емес, жоқ «Ма»–не дегенді білдіреді. Егер «ләм-мим демейді» деген тіркесті осыған сәйкестендірер болсақ, «жоқ та демейді», «не деп те сұрамайды» деген мағына шығады да, «үндемеу» сөзі «аузын ашпайды» сөзінің орнына жүреді [Нұрмағанбетов Ә. Қос сөздердің құпиясы,1991, 52 б].

Э.А.Вартаньянның зерттеуінде бір қызық пікір бар: «Элемент, слово латынского происхождения, первоначально – философский термин, обозначавший стихийно-изначительные силы мироиздания, то есть огонь, воздух, воду, землю. Предполагают, что слово произведено из названий трех букв, латинского алфавита: L (Эль), M(эм), N(эн). Смысл название подобно тому, как слово сложены из букв, все тела сложены из элементов» [Вартаньян Э.А,1975, 29 с]. Вартаньянның пайымдауынша, *L (Эль), M(эм), N(эн) элемент* деген ұғымды білдіреді.

Бұл ойды ғалым Б.Ақпанбет те қолдайды: «Бұл сөз тіркесінің алғашқы нұсқасы «Ләм-мин-нұн» болса керек, нұн түсіп қалған. Олай дейтініміз 3,4,5 әлемнің негізі деп танылса, «ләм-мин-нұн» – соның дыбыстық бейнесі. Арифметика (3,4,5), геометрия ( ), тіл дыбыстары Л, М, Н ғылымдары өзара тығыз байланыстағы тұтас тұлға» [Әділбаева Ұ.Б. Қазақ тіліндегі өсімдік атауларының уәжділігі. Ф.ғ.к. дисс, 2001,125].

Ғалым Б.Ақпанбет «ләм-мин-нұн» тіркесін математикалық кескін деп қарайды. Ғалымның 3,4,5 санына кеңірек тоқталайық. «Әлемнің хисабтық, пішіндік, дыбыстық һәм мазмұндық бейнелері бір-бірінен ажыратуға келмейтін нәрсе. Ұлы үндестік заңы дейтініміздің өзі осы үйлесім – үндестікті түсіну. Шығыс ғұламалары әлемдік құрылымды 3,4,5 сандары арқылы тануға болады деген. Материалдық әлем 3 санынан басталады. Есептеулер жасайық. 3+1= 5, 3+2=5. Дүние болмыстың негізі 3,4,5 арқылы танылады деп айту осыдан. Мұны кезінде шығыс ғұламалары айтып кеткен. 3 – ерлік сипат (+); 4 – әйелдік сипат (–); 5 – ғарыш әлемі» [Әділбаева Ұ.Б. Қазақ тіліндегі өсімдік атауларының уәжділігі. Ф.ғ.к. дисс, 2001,124].

*Ләммимді қызық дейін десең,*

*Бала боп қабырғаға сызған емес,*

*Бұзық дейін десең,*

*Бәле боп біреудің тұмсығын бұзған емес.*

*Жынды дейін десең,*

*Жынды су ішіп шалшықта жүзген емес*.( Т.Әлімбекұлы. «Ым-Жым») .

Сатириктердің нысаны жағымсызды сынау болғандықтан, пейоратив мәндежасалған аттарды көп қолданады. Осылардың ішіндегі *Мәңгүрт* деген кейіпкер атының қойылуы, уәждік себебі, сөздің шығу төркініне тоқталайық.

**\**Мәңгүрт.***

*Мен қазақша билмейм.**Тусинбейд, қазақша*!(А.Наймантаев).

Мәңгүрт сөзінің «астарында жатқан этнолингвистикалық деректі тамыршыдай тап басып, тани білу және таныта білу» (Ә.Қайдар) үшін алдымен көркем шығармаға жүгінейік. Ш.Айтматовтың «Боранды бекет» атты әлемге әйгілі шығармасында қолға түскен тұтқынның қолынан мерт болған ана туралы оқиға – Ана-Бейіт тарихы баяндалады. «Тұтқынның шашын тақырлап ұстарамен қырып, басына жаңа сойған түйенің көнтерісін қаптап кигізеді. Шаш өскен кезде теріден тесіп өте алмай, кері қарай иіліп, басты бұрғылайды. Күн шыжыған сәттерде кепкен көнтері одан сайын басты қысып, адамның жанын көзіне көрсетеді» [Ш.Айтматов, Боранды бекет,113 б].

«Мәңгүрт»сөзінің шығу төркініне қатысты көптеген пікірлер бар: 1.мәңгір – басы зеңіп есеңгіреу, мең-зең болу [,163 б]. Бұл сөздің шығуы жөнінде «тіл тамыршысы» Ә.Қайдар мынандай талдау жасайды: «Мәң (нечто психически ненормальное, несообразное, не от мира сего, отупевшее): мәңгір < мәңгір быть одурманенным, не соображать, мәңкүр < мәң+күр олух, идиот; мәңки < мәң+кій – стоять, ничего не соображая» [Кайдаров А.Т. Структура односложных корней и основ в казахском языке, 1986, 260 б].

Ғалымның ертеректегі тағы бір талдауы – «меңдуана» шөбіне байланысты. Меңдуана – басты айналдыратын, ащы жабайы шөптің аты. Бұл атау түркі тілдерінің (өзбек, ұйғыр, қырғыз) біразында кездескенімен, иран тілінен енгендігі туралы былай дейді: «парсы тіліндегі *банг –* 1. үнді қарасорасы (конопля); 2. осы өсімдіктен алынатын наркотиктер түрі. *Девона* – ақылынан адасқан, есерсоқ, есуас. *Банг*  сөзінің қазақ тілінде *мең*  формасына *девона* сөзінің *дуана* түріне ауысып барып, меңдуана болуы фонетикалық заңды құбылыс [Қазақ тiлiнiң қысқаша этимологиялық сөздiгi.–Алматы: Ғылым,1966, 145 б].

Б.Сағындықұлы «мәңгүрт – ақылы кем есуас жынды» дей келе, осы ұғымға қатысты төмендегідей ғылыми жорамал жасайды: «Тіліміздегі мәңгір, «мәңгүрт» сөздерінің моделіне қарағанда, «құрт» түбірінің архетипі «соғурт» екені шексіз дәлелденіледі. Мұны конверсияланып, етістіктен зат есімге айналған лексема деп түсінген жөн. «Со» буынының түсіріліп айтылуы нәтижесінде «курд» формасы қалыптасқан. Тіліміздегі «сық» етістігі «соғ» етістігінің жаңарған формасы болуы мүмкін, содан «құрт» – сүттің сылып алған маңызы» [Сағындықұлы Б. Қазақ тiлi лексикасы дамуының этимологиялық

негiздерi. – Алматы: Санат, 1999, 81].

Бұған біздің қосарымыз: кепкен көнтері бастың – *Мәңгүрт*, сығылған, кептірілген сүт өнімінің – *құрт* аталуында қандай да ішкі мағына байланысы бар сияқты. **Мәңгүрт** сөзінің ғылыми анықтамасы: «салт-дәстүрден жұрдай, рәміздік, рәсімдік мағынасын білмейтін, күнделікті өмірде ұлттық мәдени жүйенің құндылықтарын қолданбайтын адамдар типі» [153,308].

Мәңгүрт аты *Қарынбай, Шығайбай, Мырқымбай, Дайрабай,* тәрізді жалқыдан жалпыланып кеткен, **мәңгүрт ~ мәңгүртшілдік ~ мәңгүрттік ~ мәңгүртизм**  дейтін *өз тілін, дінін, ата тегін, жұртын білмейтін, білгісі де* *келмейтін* рухани тамырынан айрылған, тоғышар адамдар туралы айтылатын атауға айналды.Адамда құлақ кесті құл ғана емес, тілсіз мақұлықтан да жаман, ақыл-естен ада, өзінің кім екенін мәңгі ұмытатын тірі өлік-мәңгүрт – өткен заманның ойлап тапқан сұмдықтарының бірі болатын.

**\**Сандалбай***

**«Сандал»** – ағаш. а. п. [*сәндәл -* **سندل** *-*1. обувь, комнатные туфли; 2. сандаловое дерево; 3. небольшое судно; лодка; сандалии; стул, табурет] – 1. сандалеты, сандалии, летняя легкая обувь без каблуков. Үстіне көк барқыттан киген костюмі бар, аяғында сандал (Ж. Жұм.); 2 . изделия из сандалового дерева. *Самарқан барсаң, сандал бар, Сандалды көр де тісім көр* («Қ. э. »). Сандал батырлар жырында ұшырасады. *Жамбасыңа болайын, Ұста соққан сандалдай* (Ер Тарғын). – Б. 248. Л. Будагов та сандалдың үш мағынасын береді. Ильминский Сандал – жастық (дерево, в котором укрепляется наковльная ) Л. Будаговта да үшінші мағынасы солай. Сандал деп ағаштан ойып жасаған аяқ киімді де айтқан. Көне түркі тілінде сандал балта деген де ұғым берген.

**Сандал** – көне үнді тілінде *санданас* дегенді білдіреді [Шипова Е.Н. Словарь тюркизмов в русском языке, 1976, 276]. Сөздің негізінде *сандалу, сенделу, салпылдау, тентіреу, қаңғыру* мағынасы жатыр. **Бай** сөзі бейтарап тұрғанда өз мағынасында, ал *сандалбай* абстракцияланып, жаңа сөз ретінде экспрессивті мағынаға ие болып тұр. Оны ары қарай «індете зерттеу» үшін В.И.Дальдің екі ғасырды бастан кешкен сөздігіне жүгінгенімізде, «сандал – сары, қызыл, жасыл бояу беретін ағаш, сондай-ақ батыс монахтары киген аяқ киімнің түрі» деп түсіндіріпті [Даль В.И. Толковый словарь русского языка. Современная версия., 2005,27 б].

Ғалым Р.Н. Шойбеков *көне үнді тілінен араб тілі арқылы енген сандал ағашы мағынасында жұмсалатын сөз* деп есептейді [Шойбеков Р.Н. Зергерлік құралдарының кейбір атаулары, 1985, 113]. Сандалдың өзі шәркей тәрізді ағаш өнімінен жасалған, аяққа киюге ыңғайлы, жеңіл болып келеді. Біздің ойымызша, аяқ киімнің жеңілдігіне ұқсатып, бос жүрген жеңілтек жүрістен ‘сандалу’ ұғымы пайда болған деген жорамал жасауға болады, **бай** форманты стильдік құрал рөлін атқарып тұр.

*Сықылықтап күлгенде бір жағына жамбастан құлап қалатын Сағдат Сандалбаев таң атқанша дөңбекшіп шығып еді, күн шықпай бүйірін таянып, түнеріп отыр.*(С.Адамбеков. Қожанасыр қақпасы.)

**\**Симпанский.***

Симпан+ский(Ү.Уайдин, жылпос, қуаяқ бейне)деген бір-ақ кейіпкер фамилиясы жасалған. Бұл патроним (фамилия) орыс сөзі емес, *симпан* сөзі еш сөздікте кездеспейді, бірақ оның диалектизм не жаргондық сипаттағы, не ауызекі тілде қолданатын сөз екеніне шүба жоқ, өйткені батыс өңірінде бір нәрсесін ұрлатып алған не ақшасы жоқ адам *симпанский болдым* дейді. Бұл туралы ғалым Ғ.Мұсабаев «Ерте уақыттан адай тілінен орын алған талай орыс сөздері бар. Солардың бірі сипанский болды – сыйпап кетті. Бұл сөз формалары Торғай, Тарбағатай, Зайсан аудандарында да бар. Оларда да сипанский түрінде кездеседі»,– дейді.

Орыстың сатирик жазушылары Н.Гоголь мен С.Щедрин **-ский** суффиксін сатиралық-юморлық тәсіл ретінде комикалық эффект беру үшін көп қолданған: *Деркач-Дришпановский, Сквозник-Дмухановский, Бобчинский, Добчинский, Перегеренский, Пешеморепереходященская* т.б. А.М.Селишевте мынандай фамилия тіркелген: ***Через – забор - на – девок – глядящен-ский*** [Селищев А.М., 1973, 36 б].

**\**Сапалақович.***

ҚТТС*-*дедиал. Ат айдайтын ұзын шыбыртқы деп түсініктеме берілген. Тілімізде «сайтанның сапалағы» *жексұрын, берекесіз* деген жағымсыз мәнде жұмсалатын сөз бар. Түбірінде **сап** сөзі жатыр, ҚТТС-де оның 5 мағынасы көрсетілсе, Ә.Қайдардың «Структура односложных корней и основ в казахском языке» кітабында **сап** сөзінің 10 мағынасы берілген. Сапалаққа ұқсас тілімізде *жапалақ, шапалақ, қопалақ* деген сөздер кездеседі.  Сапалақ > сап+ал+ақ. Бұлардың ішінде сап – *кенеттен пайда болды*,

**\**Шендібай****.*

Кейіпкер атының түбірінде **шен** сөзі қазақ тілінде *әскери дәреже, атақ, мансап* дегенді білдіреді. Б.Бафиннің түсіндіруінше, «шен атауы орыс тіліндегі чин, чиновник сөздерімен түбірлес, сабақтас болу керек» [ЭС,220]. В.И.Дальдің сөздігінде «чин – учиненный для чеге-либо, устроенный порядок, устав, обряд; степень на коей человек стоит в обществе, звание, сан, сословие, состоянье» деп, осы түбірден туындаған чиновник сөзін былай түсіндіреді: «служащий государю и жалованный чином, обер или штаб-офицер, или генерал, хотя высшие чиновники более зовутся сановниками»[ В.И.Даль,712].

Бұл сөзді Н.И.Шанский жалпыславян тілінің сөзі деп есептейді: «В общеславянском языке *чинъ* образовано с помощью суффикса -*нъ* от основы пареллельной др.инд. cayáti – «собирает, строит». Первоначальное значение –»порядок, действие». Дальнейшее развитие значение представляетсяв следующем виде : подчинение > определенное место > должность» [Н.И.Шанский, 494].

Бұл пікірлерге қарағанда, *шен* сөзі таза славян тілінікі деуге келеді. Бірақ Ш.Уәлихановтың жазбасында мынандай пікір бар: «Қытайда барлық халық *мин* және *чен* деп екі топқа бөлінеді. Мин – халық бұқарасы, ал чен болса барлық өызметкерлер, атап айтқанда, патшаның қызметкері болып есептеледі» дей келе «Орыстың *чиновнигі* қайдан шыққан? Осыған байланысты біреулер обрядчик, урядчик мағынасында шіркеудегі чиновниктен алынған десе, тағы біреулер оны қытайдың *чен*-нен шыққанын» [Ш.Уәлиханов Таңдамалы шығармалар, 410] келтіреді. Қытай тілінде *чэн, чэнь, цин* атаулары *министр, вельможа, атақ, сановник, канцлер* деген мағынаны білдіреді. Б.Бафин осы негізге сүйене отырып, *шен* сөзі қытай тілінен ауысқан болу керек деген қорытынды жасайды. Біз де осы пікірге қосыламыз. *Баламды медіресеге біл деп бердім, Қызмет қылсын, шен алсын деп бермедім* (Абай)дегендей *шен мен* қазіргі қолданыстағы *шенеунік* сөздеріқазақ тіліне әбден сіңіп кеткен кеткендігі соншалық кірме сөз ретінде білінбейді.Оның себебі Қазақ елінің Ресей құрамында болған кезден бастап бұл сөздер де енген болу керек.

*\*****Тоқалешкиева*** >тоқал ешкі– мүйізі жоқ ешкі.

Тілімізде *мүйізі жоқ мал, шатырсыз үй* тоқал сөзімен тіркесіп, шашы тықыр алынған бас *тоқыр бас* деп қолданылады. Сөздің түбірінде *тоқ* жатыр.

Тоқал – әдетте жасаусыз кедей қызы. Олардың басында әшекейлі, асыл тас, ою-өрнекпен сәнделген сәукеле болмайды. Әйелдің мүйізі жоқ ешкі тәрізді тоқал атануы содан. Қазақ әдеттік заңында некелік тұрғыдан тоқалдың рөлі үнемі төмен болған. «Тоқалдан тудым ба», «Тоқал ешкі мүйіз сұраймын деп, құлағынан айрылыпты» деген сөздің бәрі тоқалдың рөлінің тым төмен болғандығының дәлелі.

Қазақ поэтикалық ономастикасын этнолингвистикалық тұрғыдан кешенді зерттеу – ұлттық сипатты айқындаушы лингвомәдени көрсеткіштер. Қазақ тіліндегі сатиралық-юморлық поэтонимдер қазақ танымында өз әлемін құрап, сол әлемнің тілдік көрінісін бере алады, әртүрлі қаламгерлердің не белгілі бір автордың туындыларының идеялық мазмұнын байланыстырушы рөл атқарады. Күлкінің қоғам мен адам өмірінде алатын орны ерекше. Олай болса, әрбір халықтыңкүлу ерекшелігі, күлкісі – психофизиологиялық күйінде ғана емес, тілінде.Қазақтыңюморын еш халықпен салыстыруға болмайды. Қазақ күлкісі – халық болмысы.

Ал сатиралық-юморлық кейіпкерлер – халықтың рухани қазынасы. «Заманның сырын патшаның бейнесі арқылы ашасыз ба, әлде қайыршының бейнесі арқылы ашасыз ба – өз еркіңіз» [Әбдіков Т. “Жапон болсам Жапонияны жазар ем !..” // Ара. –2003. – № 11.,7 б] деп жазушы Т.Әбдіков айтқандай, қазақ тілінде кездесетін екі мыңнан астам сатиралық-юморлық кейіпкер аттарына ономасиологиялық-этнолингвистикалық талдау жасалды.

Сатира сардары, профессор Т.Қожакеевтің «Сықақталатын сабаздың аты туындыға ерекше әсер береді, оқушының айызын қандырады. Өйткені ол сатириктің кімді айтып, кімді нысанаға алып отырғанын біле қояды» деген сындарлы пікірі – осы зерттеу жұмысының Темірқазығы.

**3 тарау бойынша тұжырымдама**

- Сатириктердің кейіпкер атына туыстық аттарды беру мотиві – сол атаудың бойындағы жаман қасиетті көрсету. Қазақ ұғымында туыстық атауларға байланысты жағымсыз қалыптасқан біраз ұғымдар кейіпкер аттарында көрініс тапқан.

- Сатира мен юморда қолданылған кейіпкер аттарындағы сандық ұғымдар қазақ халқының өз тұрмысына, кәсібіне, салтына сай нақышты, ұлттық өрнекті бейнелейді. Қазақтың санау жүйесі, өлшемдері – қазақтың мәдениеті жоғары халық екендігінің дәлелі.

- Қарғыс мәндегі сөздер экспрессивтілік пен эмоционалдық реңкте қолданылады.

- Өзінің табиғатына қарағанда халықтың әр кезеңіндегі тұрмыстық, әлеуметтік тәжірибесінің негізінде жасалып, ғасырлар бойында атадан балаға ауысып, сөйлеу тілімізде, әдебиетімізде сақталған элементтер.

- Ономостикалық кеңістіктегі бірліктердің қайнар көзі жан-жақты сан қырлы бастаудан: мифтер, аңыздар, тарихи оқиғалар, нақыл сөздер, тіпті ауызекі қалжыңға айналып кеткен әзіл-оспақ сөздерден де көрінеді.

- Тұрақты тіркес құрамындағы жалқы есімдердің уақыт өте келе нақтылық мағынасы солғындап, біртіндеп жоғалып, абстракт мағынасы, яғни жалпыға өту тенденциясы байқалады.

- Кейіпкерлер аттарындағы жағымсыз өмір салты, тұрмыс-тіршілігі, мінез-құлқы, іс-әрекеті, жүріс-тұрысы бар. Олар: тоғышарлық, маскүнемдік, жағымпаздық, күншілдік, арызқойлық, жемқорлық, мәдениетсіздік, т.б

- Мифонимдер тарихи тұлғаның топтарының лексика-семантикалық үлгілері «бағзы замандар тарихи шындығының түрлі қабаттарын диахронды және гомогенді түрде, онимдік тілдің лексикасы хронологиялық тұрғыдан көп қабатты ғажайып кумулятивтік қызметке ие.

- Кейіпкер аттарындағы эмоция-экспрессия, коннатация апеллятивтену, пейоратив-мелиоратив т.б тілдік құбылыстарды танытуға тырыстық.

- Балағат, қарғыс мәнді сөздер – қазақтың көне, байырғы классикалық сөз өрнектері, оның қойнау-қабатында небір деректер, сан сыр бар,сондықтан айрықша экспрессивті мәнде мінездеме беру мүмкіншілігі мол.

- Сатиралық - юморлық кейіпкер аттары ойдан шығарылған, қиялдан туған жасанды аттар болғанымен, астарында қазақи мінез, әзіл-қалжың, ойлау дәрежесі, философиясы, тарихы, саясаты, мәдениеті жатыр деуге негіз бар.

- Қаламгердің ат қою мәселесіне бейжай қарамай, әртүрлі экспрессивтік бояуда жұмсауы олардың стилін, шеберлігін көрсетеді

**ҚОРЫТЫНДЫ**

Зерттеу жұмысы сатира мен юморлық кейіпкер аттар болғандықтан, оқырманын селт еткізер, есімі ерекше, «сөйлеп тұрған’’, «айқайлап тұрған’’, мағыналы, эмоциялы-экспрессивтік поэтонимдер талданылды.

Мұндай белгілі бір стильдік мәнде қолданылған поэтикалық аттар ономасиологиялық өрісте поэтонимдердеп колданылып жүргендігі атап өтілді. Сатиралық-юморлық поэтонимдерді зерттеу барысында ауыз әдебиетінен бүгінгі заман әдебиетіне дейінгі аралықты қамтылды. Кейіпкер аттарындағы эмоция, экспрессия, коннатация, сигнификат, пейоратив, деминутив, мелиоратив т.б тілдік құбылыстар танылды.

Қазақ фольклорындағы персонаждардан бастап, бүгінгі қазақ әдебиеті мен түрлі басылымдары бойынша сатиралық- юморлық аттар мен фамилияларды тізіп емес, керегін сүзіп, сараптап, алдық. Қазақ әдебиеті бойынша сатиралық-юморлық аттар түгелге жуық жиналып, жүйеленді. Жиналған екі мың алты жүзден астам кейіпкер атының жетпіс пайызы пейоратив, яғни жағымсыз бейнелер болып келеді, себебі жағымсыздық – әлеуметтік дамуға, тарихи ілгерілеу жолында көлденеңінен тұратын өмір құбылыстары.

Поэтонимдердің мағыналық топтарына лексика-семантикалық және тақырыптық тұрғыдан топтастырулар жасалып, олардың принциптері мен әдістері айқындалады. Семантикалық өріс мәселесі теориялық аспектіде шешімін тауып, соматикалық, зооморфтық, діни-мифологиялық, сандық және т.б. мағыналық-тақырыптар екшеленіп, олардың көп мағыналық, омонимдік, синонимдік, антонимдік, варианттылық қатарлары ерекше фразеологиялық категория ретінде зерттелінді. Бір жағынан, қазіргі қолданысымызда жоқ немесе өте аз ұшырасатын сөздерді айналымға түсіріп, тілдің байлығын арттырудың тағы бір жолын көрсетіп отырса, екінші жағынан, көркем бейнелер жасауда мүмкіндігінің молая түскенін дәлелдейді.

Зерттеуге алынған аттардың астарынан сатиралық-юморлық бейне жасауда стилистикалық мақсат қойылғандығын дәйектеуге талпыныс жасалды. Басқа тілден енген атаулардың кейіпкер атын жасауда белгілі бір дәрежеде стилистикалық рөл атқарғанына көзіміз жетті. Әр сөздің шығу төркінін анықтау арқылы қаламгердің ат қоюда өзіндік уәж болғаны анықталынды. Дегенмен, барлық ат бірдей осындай уәжбен алынған деп тұжырым жасауға болмайды.

Көркем шығармалардағы кейіпкер аттарын этнолингвистикалық тұрғыдан зерттеу – ономапоэтиканың қызықты мәселелерінің бірі. Оларды жүйелеу арқылы халықтың қоршаған ортаға көзқарасы, дүниетанымы, этикалық дәстүрі, ұлттық психологиясы, тұрмыс-салты, әдет-ғұрпы мен танымы туралы мағлұмат алуға болады, одан бүкіл этнографиясының пішім-бейнесі толық аңғарылады.

Этнолингвистика аясында зерттеліп отырған кейіпкер аттарын тек таза тілдік тұрғыдан қарастыру тым жеткіліксіз болар еді, өйткені ұлттық таным, мәдени құндылықтар, ментальді құрылым тыс қалар еді. Ұнамсыз есім жағымсыз кейіпкерді ғана танытады екен деп түсініп қалмау керек. Өйткені бұлардың арасында да аракідік кері қолданыс, яғни жағымды кейіпкерге әртүрлі себептермен байланысты қойылған мағынасы ұнамсыз есімдер ұшырасады. Мысалы, *Мырқымбай, Дайрабай, Боқбасар, Бойбермес* есімдерін алайық, бұлар мағынасы жағынан ұнамдылықты білдіріп тұрған жоқ, бірақ Б.Майлин мен М.Әуезов өз шығармаларында бұл аттарды жағымды кейіпкерлерге берілген. Өмірде де осындай кері қолданыс кездеседі. Баласы тұрмаған ата-ана көз тимесін деп ең жағымсыз мәндегі аттар қойған.

Ономастикалық фразеологиядағы этимологиялық қайнар көзі жан-жақты сан қырлы бастаудан: мифтер, аңыздар, әдеби персонождар, тарихи оқиғалар, нақыл сөздер, тіпті ауызекі қалжыңға айналып кеткен әзіл-оспақ сөздерден де көрінеді. Тұрақты тіркес құрамындағы жалқы есімдердің уақыт өте келе нақтылық мағынасы солғындап, біртіндеп жоғалып, абстракт мағынасы, яғни жалпыға өту тенденциясы байқалады. Көздеген нысанаға дәл тигізетін эмоциялы бояуы күшті, айрықша мәнді сипаттама беретін тілдік тәсілдер арқылы жазушы адам мінезінің толып жатқан қыр-сырын, оның ішкі жан дүниесін, портретін, жағымды не жағымсыз әрекетін бейнелейді, кейіпкерлерді ажуалау-сықақтау үшін аттарын да ирониялық тұрғыдан көрсетеді.

Тіліміздегі қарғыс мәндегі сөздер экспрессивтілік-эмоционалдық реңкте қолданылады. Бұлар – өзінің табиғатына қарағанда халықтың әр кезеңіндегі тұрмыстық, әлеуметтік тәжірибесінің негізінде жасалып, ғасырлар бойында атадан балаға ауысып, жалпыхалықтық сөйлеу тілінде сақталған элементтер. Балағат, қарғыс мәнді сөздер, фразеологиялық тіркестер – қазақтың көне, байырғы классикалық сөз өрнектері, оның қойнау қабатында небір деректер, сан сыр бар, сондықтан айрықша стилистикалық мәнде мінездеме беру мүмкіншілігі мол.

Кейіпкер аттары морфологиялық құрылысы жағынан түбірден, туынды сөздерден жасалып, біріккен тұлғалы, қайталанып келетін, сөз тіркесті және сөйлем сипатты болып келетіндігі анықталды. Лексикалық құрамы жағынан алғанда, ең алдымен, қазақтың көне сөздері мен кірме атаулардан, жергілікті сөйлеу ерекшеліктерінен, тіпті жаргондық қолданыстардан да жасалған.

Кейіпкер аттарының жасалу жолдары адам аты мен әке атауынан және фамилиядан, олардың құрылымдық үлгілері дәстүрлі есімдер мен ойдан шығарылған аттардан тұратындығын көрсетті. Олар гендерлік жағынан әйел, ер деп жіктеуден үлкен екі қатар түзетіндігін көрсетті.

Қазақтың тілінде оның басып өткен бүкіл ұзақ өмірінің өрнегі жатыр. Оның кейбір нұсқасы бүгінгі ұрпаққа тас мүсіндер мен жартастарға қашалаған жазулар арқылы ескі архитектуралық ескерткіштер мен ғимараттар арқылы жетуі мүмкін. Бірақ, бұлар өткен мәдени рухани өмірдің мың да бір елесі ғана, ал этностың шын мәніндегі болмысы мен дүниетанымы оның тек тілінде ғана сақталады. Олай болса, әрбір халықтыңкүлу ерекшелігі, күлкісі – психофизиологиялық күйінде ғана емес, тілінде.

Халық тіліндегі бейнелі оралымдардарда әзіл-сықақ көп. Соның көрінісі ретінде халықтың тұрмыс-тіршілік, өмір тәжірибесі, өсиет-өнегесі мақал-мәтелдердегі ұшқыр, қанатты сөздерден көрінеді. Фразеологиялық тіркестердің көпшілігі күлкі-ажуа, келеке, әзіл-сықақ, юморлық қасиетке бай.

Қазақ ұғымында туыстық атауларға байланысты жағымсыз қалыптасқан біраз ұғымдар бар: абысын – бәсекелестікті, күндестікті, жамағайын – бақталастықты, жиен – жиендік, яғни, ұрлық жасаушылықты, жеңге – жеңгетайлық жасаушы, қайынсіңлі – қайырымсыздықты, жезде – бос сөзділікті, білдірсе, қайнаға – сыншы, құдағи – мінші, немере – етін жеп, сүйегін беруші боп келеді. Сатириктердің кейіпкер атына туыстық аттарды беру уәжі – сол атаудың бойындағы жаман қасиетті көрсету.

Әр халықтың мәдени тұрмысын, әлемдік мәдениеттің, өркениеттің ауқымында сөз ету мәселесі тіл ғылымының тамырын тереңге жайған этнолингвистика саласының жан-жақты зерттелуінен туындап отыр. Этнографиялық тіл деректері – қазақтың қара сөзінің мазмұн-мәнін танытатын синкретті категория. Ономасиологиялық концепция бойынша, поэтонимдердің ішкі формасының пайда болуына себепші болған өз заманының өзекті құбылыстары, қазіргі тұрғыдан ақиқат шындықтың бейнесін, мағыналарындағы денотат, коннатат, сигнификат т.б тілдік құбылыстарды экстралингвистикалық факторлардан іздеуге болады. Тілдік таңбаның ерекше түрі болып табылатын ономастикалық бірліктерде ұлтымыздың мәдени кодтары жатыр.

Әр кейіпкер атының астарында ғасыр бойы қалыптасқан дүниетаным, ұлттық болмыс, ұлттық мінез, ұлттық дәстүр, ұлттық наным-сенімнен туындайтын құбылыс – этнолингвистикалық ерекшелік жатыр.

Сатириктер қолданған әлеуметтік символдық түстер – ұлттық дәстүр, әдет-ғұрып, рәсім, ырым, наным-сенім, мифтік түсінік, дүниетаным, бір сөзбен айтқанда, ұлттық бояуымен ерекшеленеді. Қаламгерлер кейіпкер атына түр-түсті жай әшекейлеу үшін емес, белгілі бір нысананы бағалауда, ойды қысқаша жеткізу, айтайын дегенін дәл беру, оқушының ой-сезіміне әсер ету, көркемдік сипатпен жеткізудің негізгі бір тәсілі ретінде, яғни стилистикалық мәнде әдейі қолданған. Нәзік табиғатты сезіну, түр мен түстің адам мен қоғам өмірінде қаншалықты маңыздылығын түсіну, оны өз орнымен пайдалана білу – нағыз суреткердің қолынан келетін іс, сөздің шұрайын жақсы білетін, лексикалық байлығымызды жете меңгергендігінің дәлелі, стилінің бір қырын көрсетеді. Мысалы, жасыл түспен кейіпкер атының жасалмауы халықтық дүниетанымының шегін көрсетеді. Сатира, юморда қолданылған сандық ұғымды кейіпкер аттары қазақ халқының өз тұрмысына, кәсібіне, салтына сай, нақышты, ұлттық өрнекті бейнелейді.

Тіл халықтың рухани байлығының ең қажеттілерін – мифологиясын өз бойына жинайды. Мифологиялық персонаждарды қолдану арқылы олардың мінез-құлқын, түр-сипатын, жағымсыз іс-әрекеттерін ұлттық дүниетаныммен байланыстырады. Осындай мифологиялық тіл фактілеріне талдау жасау мәдени тамырларымызға үңіле түсуге, оның құпия сырларын түсінуге септігін тигізеді. Кейіпкер аттарының мифтік танымға, әдет-ғұрыпқа, салт-санаға әкеп жүктеу, оларды бір-бірімен байланысты дүние ретінде қарастыруға, мәдениеттің құрамдас бір бөлігі, ұлттық тілдегі бейнесі деп тануға жол ашса, екінші жағынан, ғылымдар сабақтастығын (тіл, мәдениет, тарих, фольклор, этнология, әдебиет және т.б.) жан-жақты теориялық тұрғыдан аша түсуге мүмкіндік береді.

Сатиралық-юморлық кейіпкер аттары ойдан шығарылған, қиялдан туған жасанды аттар болғанымен, оның астарында қазақи мінез, әзіл-қалжың, ойлау дәрежесі, философиясы, тарихы, саясаты, мәдениеті жатыр. Қазақтыңюморын еш халықпен салыстыруға болмайды. Сатиралық-юморлық кейіпкер аттарын тілдік жағынан талдау арқылы тіл мен ұлт, сөздің образдық берілісі халық мәдениетінің, танымдық болмысының қайнар көзі жатқанын барынша дәлелдеуге тырыстық.

Жоғарыда ғылыми тұрғыдан дәйектелген экстралингвистикалық факторлар кейіпкер аттарының уәжделуін, олардың ұлттық санамен, болмыспен, тарихпен, рухани мәдениетпен, халықтың әдет-ғұрып, салт-дәстүрлерімен тығыз сабақтасқан жүйелілігін түсінуге жол ашады. Салт-дәстүр, өнер, мәдениет атауларынан туындаған аттардың жасалуы – ұлттық ерекшеліктің көрсеткіші, мәдениет пен тілдің байланысы мазмұн мен форманың диалектикасы болып табылады. Сатиралық-юморлық кейіпкер аттарын жан-жақты талдай отырып, мынандай қорытындыға келуге болады:

**-** ұлттық болмысты, этнос тарихын, ғасырлар шежіресіндегі халық өмірінен шынайы мағлұмат беретін, этносты танытатын ақпараттар көзі; ұлттық характер, образ сомдаудың шығармада ұлттық бояудың нақышын әрлендіретін тәсілдің түрі;

**-** ұлттық өнерді, эстетиканы, халықтың рухани өмірін тіл арқылы танудың жолын көрсететін лингвомәдени бағыт;

**-** сатиралық - юморлық кейіпкер аттары ойдан шығарылған, қиялдан туған жасанды аттар болғанымен, оның астарында қазақи мінез, әзіл-қалжың, ойлау дәрежесі, философиясы, тарихы, саясаты, мәдениеті жатыр;

**-** қазақ сатирасы мен юмор жанры және басқа көркем-әдеби туындылар бойынша сөйлейтін кейіпкер аттары жинақталып, тізімге алынды;

**-** барлық ономастикалық бірліктер тақырыптық-мағыналық жағынан жүйеленіп, әр топшаның онимдері ономастикалық жіктеліммен;

**-** кейіпкер аттарының грамматикалық-синтаксистік ерекшеліктері де қолданыс шеңберінде қаралды, модельдік үлгілері анықталынды;

**-** кейіпкер аттарының лексикалық құрамының көне сөздердер мен жаңа сөздерден, кірме элементтерден жасалғанын анықтау сөздік қордың мүмкіншілігін ресурсын көрсететін фактор екендігі анықталынды;

**-** кейіпкер аттарындағы этнолингвистикалық арна, дерек көздерін сан- мөлшерлік, түр-түстегі салт-сана, әдет-ғұрып, табу мен эвфемистік сипаттау арқылы дәлелденді.

Диссертациялық еңбек қазақ сатиралық-юморлық кейіпкер аттарын жүйелеген, астарындағы тілдік-танымдық деректерді әдебиеттану, логикалық, этнолинвистикалық, мәдениеттану, тарих, философия ғылымдары шектестігінде зерттеген, қазақты тарихи этнотұлға ретінде тануға жетелейтін ғылыми еңбек болып табылады. Сатиралық-юморлық кейіпкер аттарынан көрініс тапқан қазақтанудың қырларын тіл арқылы ашу, ұлттық менталитетті тану – қазақ поэтикалық ономастикасында тұңғыш қарастырылған зерттеу

**ЮМОРЛЫҚ АФОРИЗМДЕР**

Ақыру - есектен туған идея

\* \* \*

Аға сөзін ауырлаған ініден без.

\* \* \*

Кешірімді, жаман істі істегенше емес, жақсы істі бітіре алмағаныңа сұра.

\* \* \*

Сені жақсы адам да жамандайды, жаман адам да мақтайды. Осыны ажырата біл.

\* \* \*

Күйшінің күйін емес, күйін тап.

\* \* \*

Цирктегі аю да ақжаулығын аңсайды.

\* \* \*

Құлаштап жүзе алмасаң, итшелеп жүз.

\* \* \*

Жылан өз иірлігін білмей, түйенің мойнына күледі.

\* \* \*

Саусақ таңбасынан да, өкіметтік мөрден де, тілдің таңбасы өткір.

\* \* \*

Қасқырда тіл жоқ. Айтайын дегенін айта алмайды. Сондықтан да ұлиды. Ал адам баласы жан-жағын түсіне алмаса ән айта бастайды, сурет салады, өлең жаза бастайды.

\* \* \*

Не айтарыңды білмесең, оны мақтай бер.

\* \* \*

Екі күзде қошқар болмаған қозыны сойып же.

\* \* \*

Ақыру - есектен туған идея.

\* \* \*

Тікенектің бар білгені - балаққа жабысу.

\* \* \*

Мені өмірді сүюіме, сүруіме қамшылаған, жігерлендірген, намыстандырған, қайраттандырған достарым емес - дұшпандарым.

\* \* \*

Айтыс ақынымен бірге моншаға түспе! Ол сахнада көргенін жырлайды.

\* \* \*

Медалі жоқтар ғана төсін ұрады.

\* \* \*

Ақылсызға дау да жоқ, дауа да жоқ.

Бөрібай ОРАЗЫМБЕТ

Сорлы тышқан соқыр мысық бар дегенге сенбейді.

Өмір көрген түлкінің үш-үштен іні болады.

Есек семірсе иесін тебеді.

Тауықтың түсіне тары кіреді.

Жақсыдан қалған сөз олжа, тоқтыдан туған қозы олжа, ойнастан туған ұл олжа.

Жығылып жатып қисайғанға күлме.

Бастық кеткенше, адам өлгенше ғана сыйлы.

Қатын қысылса шағынады,

Ер қысылса сабылады.

Қатын ұшынса қағынады,

Ер ұшынса шабылады.

Байлауы жоқ шешеннен,

Үндемеген есті артық.

Бәйге алмаған жүйріктен,

Белі жуан бесті артық.

Соқыр тауыққа бәрі бидай.

Қасқырдан хал кетсе, ешкіні апа дейді.

Құнажын көзін сүзбесе,

Бұқа бұйдасын үзбейді.

Бүркіттің сайрағаны өлгені.

Есенің де есесі, есектің де шешесі бар.

Тоқал ешкі мүйіз сұраймын деп сақалынан айрылыпты.

Қызы бар үйдің жеңгесі сүйкімді.

Бардың қатыны өлсе төсегі жаңғырар,

Жоқтың қатыны өлсе басы қаңғырар.

Еріншек қатынның етегі жыртық,

Ерке қатынның ерні тыртық.

Дайындаған: Алшын Матай

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Авакова Р. Фразеологиялық семантика. –Алматы: Қазақ университеті, 2002. – 152 бет.
2. Адамбаев Б. Халық даналығы. –Алматы: Жазушы, 1976. –160 б.
3. Айтбаев Ө. Ұлттың жетелері үш таған // ХХ ғасыр: қазақ мәдениеті, тілі мен өнері. – Алматы, 2004.
4. Ақпанбек Б.Ә. Адам. Болмыс. Жан. Дүние. – Алматы: Өнер, 2003.

–148 б.

1. Ақыпбеков Ө. Балақай неге “алақай” дей алмайды? // Уақыт және қаламгер. Әдеби сын. –Алматы: Жазушы, 1973. –232 б.
2. Асылбекова Н.Ө. Кісі есімдерінің уәжділігі және танымдық сипаты.10.02.02. Алматы, 2006.-24 б.
3. Атабаева М.С. Қазақ тіліндегі диалектілік лексиканың этнолингвистикалық сипаты. Автореф. ф.ғ.д. дисс: 10.02.02. – Алматы, 2006. –44 б.
4. Аханов К.Тіл білімінің негіздері: Оқулық, 3-бас. – Алматы:Санат, 1993

– 496 бет.

1. Ахметжанова Ф.Р, Қайырбаева Қ.Т. Түр-түске байланысты тұрақты сөз тіркестері. Өскемен: ШҚМУ Баспасы, 2000. –136 бет.
2. Ахметов Э. Түркi тiлдерiндегi табу мен эвфемизмдер. – Алматы: Ғылым, 1995. – 176 б.
3. Әбдіков Т. “Жапон болсам Жапонияны жазар ем !..” // Ара. –2003.

– № 11.

1. Әбушәріп С. Афрасиабтың этнотегі // Түркология. – Түркістан, 2003. № 4. шілде-тамыз.
2. Әдебиеттану терминдер сөздігі. – Алматы: Ана тілі, 1998. – 384 б.
3. Әділбаева Ұ.Б. Қазақ тіліндегі өсімдік атауларының уәжділігі. Ф.ғ.к. дисс: 10.02.02. –Алматы, 2001.–28 б.
4. Әзімжанова Г.М. Кейіпкерді атайтын жалқы және жалпы есімдердің мәтін түзушілік қызметі // Тілтаным, 2003. –№ 3.
5. Әзімжанова Г. Көркем мәтінде кейіпкерді атайтын жалпы есімдердің стильдік қызметі // А.Байтұрсынұлы және қазақ филологиясының мәселелері. –Алматы, 2004. –70-72 бб.
6. Әзімжанова Г.М. Қазақ тіліндегі етістік тұлғаларының стилистикасы. ф.ғ.д. ... дисс: 10.02.06.10.02.06. Алматы, 1995. – 21 б.
7. Әлкебаева Д.Ә. Қазақ тілінің прагмалингвистикасы.–Алматы: Зият-Пресс, 2007.–244 б.
8. Әшімбаев С. Шындыққа сүйіспеншілік: Сын мақалалар, портреттер, эссе – Алматы: Жазушы, 1993.– 624 б.
9. Байменше С. Бейтаныс Бейімбет. – Астана: Елорда, 2001. –317 б.
10. Байтұрсынұлы а. Шығармалары. –Алматы: Жазушы, 1989.
11. Балақаев М., Серғалиев М. Қазақ тілінің мәдениеті. Оқулық. –Алматы: Зият Пресс, 2004. –140 б.
12. Баскаков Н.А. Имена половцев и названия половецких племен в русских летописях // Тюркская ономастика. – Алма-Ата: Наука, 1984. – 248с.
13. Баскаков Н.А. Элемент «gui» роза цветок» в составе женских имен // Ономастика Средней Азии. – М., 1978.
14. Бахилина Н.Б. История цветообозначений в русском языке. – М., 1975
15. Билан Л. Қазақтың өз құқықтық заңы болған // Айқын, 2007. –№51 (747)
16. Болатов Ж. Қазақ диалектологиясының кейбір мәселелері // Қазақ тіліндегі жергілікті ерекшеліктер. – Алматы, 1973. – 202 б.
17. Болғанбаев Ә., Бизақов С. Синонимдер сөздiгi. – Алматы, 2001. –312 б.
18. Болғанбаев Ә. Қазақ тіліндегі алғыс пен қарғыс мағынасындағ тұрақты сөз тіркестері // Қазақ тілі тарихы мен диалектологиясының мәселелері.
19. Болотов В.И. К вопросу о значении имен собственных // Восточнославянская ономастика. – М: Наука, 1974.– 263 с.
20. Вартаньян Э.А. Путешествие в слово. –М.: Сов.Россия, 1975. –190с.
21. Виноградов В.В. Стилистика.Теория поэтическей речи. – Москва, 1963. –168 с.
22. Виноградов В.В. О теории художественной литературы. –М., 1977.

– с.32.

1. Гордлевский В.А. Числительное 90 в турецком языке // Известия АН СССР. М., 1945 – Т.ІV. Вып. 3 – 4.
2. Ғабитханұлы Қ. Наным-сенімге байланысты қазақ тіліндегі тұрақты тіркестер: ф.ғ.канд. ...дисс: 10.02.06. – Алматы, 1995. –26 б.
3. Даль В.И. Толковый словарь русского языка. Современная версия.

– М.:Изд-во Эксмо, 2005. – 736 с.

1. Джанузаков Т. Очерк казахской ономастики. – Алма-Ата: Наука, 1982.
2. Дмитриев Н.К. Строй тюрских языков. – М.: Изд-во вост.лит., 1962.
3. Досжанов Б.Ә. Қазақ тіліндегі көне тұлғалы антропонимдер: ф.ғ.к. дисс: 10.02.02 – Астана, 2001.– 24 б.

–607с.

1. Елеукенов Ш. Әдебиетіміздің әлменді иығы – Әбдіжамил // Ақиқат, 2004. –№ 12.
2. Елубаев С. Қазақтың байырғы қара есептері. Алматы: Қазақстан, 1996. –144 б.
3. Есенқұлов А. Кірме терминдер және олардың жасалу жолдары // Қазақ терминологиясының мәселелері . – Алматы: Ғылым, 1986. –168 бет
4. Есімов Ғ. ХАКІМ АБАЙ: – Алматы: Атамұра – Қазақстан, 1994.

– 200 б.

1. Жаманбаева Қ.Ә. Тіл қолданысының когнитивтік негіздері: эмоция, символ, тілдік сана.–Алматы: Ғылым, 1998. –140 б.
2. Жанпейісов Е. Қазақ прозасының тілі. –Алматы: Ғылым, 1968. – 268 б.
3. Жанпейісова С.Е. Қазақ тілінің рухани мәдениет лексикасы. ф.ғ.к... дисс: 10.02.02. – Алматы, 1996. – 24 б.
4. Жанұзақов Т. Ономастикадағы жергiлiктi тiл ерекшелiктерi // Қазақ диалектологиясы. – Алматы, 1965. – 1-шығ. 193-200 Б.
5. Жанұзақ Т. Қазақ ономастикасы. Атаулар сыры 3.-Алматы:Дайк-Пресс, 2007.-524-б.
6. Жанұзақов Т. Қазақ тілі ономастикасының негізгі проблемалары. ф.ғ.д. ..дисс: 10.02.02. – Алматы, 1976. – 23 б.
7. Жанұзақов Т. Қазақ есімдерінің тарихы. – Алматы, 1971. – 97 б.
8. Жанұзаков Т. Есімдер сыры. –Алматы: Қазакстан, 1974. –132 б.
9. Жанұзақов Т., Есбаева К. Қазақ есімдері. – Алматы: Ғылым, 1988.
10. Жанұзақов Т. Қазақ тіліндегі жалқы есімдер. Алматы: Ғылым, 1965.

–224 б.

1. Жубанов Х. Исследования по казахскому языку. – Алма-Ата, 1966.

–261с.

1. Жанұзақов Т. Кiсi аттарының құрылыстары мен сипаттары // Қазақ ССР. Ғылым академиясының Хабарлары. Филология сериясы. 1-2 шығу. –1959. – 177 б.
2. Жанұзақов Т. Сан есiмнен жасалған жалқы есiмдер // Исследования по тюркологии. –Алма-Ата:Наука, 1969. – 296 с.
3. Жанузаков Т. Обычаи и традиции в казахской антропонимии // Этнография имен. –М., 1971. – 312 с.
4. Игорь жорығы туралы жыр. – Алматы: Қазмембас, 1951. –59 б.
5. Иманбердиева С. Қала ономастикасының кейбiр мәселелерi: Әдістемелік құрал. – Алматы: Арқас, 2004. – 136 б.
6. Исаева Ж. Әдеби тілдің нормасынан ауытқыған сөздердің тарихи-линвистикалық аспектісі. – Алматы: Арыс, 2004. – 204 б.
7. Исқақов М. Соқыр сенім және діни ғұрыптар. – Алматы, 1968. – 96 б.
8. Карпенко М.В. Русская антропонимика. – Одесса, 1970. –186 с.
9. Карпенко М.В. Словарь лингвистических терминов. – М.: Сов. Энциклопедия, 1969. – 608 стр.
10. Квятковский А.П. Поэтический словарь. – М: Наука, 1966. –
11. Кенжеахметұлы С. Араның тамыры арыда жатыр. // Ара. –2003, № 1.
12. Кенжеахметұлы С. Итшілеу. // Ара. –2003. – №3. –11 Б.
13. Кеңесбаев І. Қазақ тілінің фразеологиялық сөздігі. – Алматы: Ғылым, 1977. – 712 б.
14. Керімбаев Е.А. Казахская ономастика в этнокультурном, номинативном номинативном и функциональном аспектах. – Алматы, 1995. – 248с.
15. Керімбаев Д.М. Қазақ фольклорындағы жалқы есімдердің құрамы мен этнолингвистикалық сипаты: ф.ғ.к. ...дисс: 10.02.02. – Алматы, 2004.
16. Колоколова Л.И. Имена собственные в раннем творчестве А.П.Чехова.– Киев: Изд-во Киевского ун-та, 1961. – 76 с.
17. Конфуций даналығы. – Алматы, 2002.
18. Короткова Т.А. Суффикс –ск в ономастиконе Среднего Урала // Ономастика.Типология. Стратиграфия. – М.: Наука, 1988. – С. 228 – 232.
19. Қабдолов З. Арна. – Алматы: 1988. – 256 б.

Қабышұлы Ғ. «Құдайдан қорықпағаннан ...» // Қазақ әдебиеті, № 22, 2007.

1. Қазақ дәстүрлi мәдениетiнiң энциклопедиялық сөздiгi. – Алматы: Сөздік – Словарь, 1997. – 368 б
2. Қазақ ономастикасының мәселелері. – Алматы: Ғылым, 1986. – 136 б.
3. Қазақ тілінің түсіндірме сөздігі, 1 том. А-Ә, – Алматы: Ғылым, 1974.

– 696-б.

1. Қазақ тілінің түсіндірме сөздігі. Т–Ү. –Алматы: Ғылым, 1986, 9-том

– 500 б.

1. Қазақ тiлiнiң қысқаша этимологиялық сөздiгi.–Алматы: Ғылым,1966.
2. –240 б.
3. Қазақ тiлiнiң диалектологиялық сөздігі. –Алматы, Ғылым, 1969. –426
4. Қайдар Ә. Ғылымдағы ғұмыр. – Алматы: Атамұра, 2000. – 320 б + 24 б.
5. Қайдар Ә. Қазақ тілінің өзекті мәселелері. –Алматы: Ана тілі, 1998.

– 304 бет.

1. Қайдар Ә.Т. Халық даналығы. – Алматы:Тоғанай Т баспасы, 2004,

–560 б.

1. Кайдар А. Тысяча метких и образных выражений. – Астана:ТОО Білге, 2003. – 368с.
2. Қайдаров Ә. Этнолингвистика // Бiлiм және еңбек. –1968, –№ 12.
3. Кайдаров А.Т., Джанузаков Т.О. Состояние и перспективы развития казахской ономастики // Вестник АН Каз ССР. – Алма-Ата, 1983. –№ 1.
4. Кайдаров А.Т. Структура односложных корней и основ в казахском языке. – Алматы: Наука, 1986. – 386 с.
5. Қайратұлы Б. «Қазақбайдан туған сиам егіздері» // Жас Алаш. –2003. –№ 7.
6. Қалиев Б. Қазақ тiлiндегi өсiмдiк атаулары . – Алматы: Ғылым,1988.

–159 б.

1. Қасқабасов С. Қазақтың халық прозасы. – Алматы: Ғылым, 1984. –272 б.
2. Қашғари М. Түбі бір түркі тілі. – Алматы: Ана тілі, 1993. –192 б.
3. Қожакеев Т. Сатира туралы бірер сөз // Уақыт және қаламгер. ІІ кітап.
4. Қожакеев Т. Сатира негiздерi. Оқулық.– Алматы, «Санат» баспасы, 1996. – 464 бет.
5. Қожакеев Т. Сатира – күштілер қаруы. – Алматы: Жазушы, 1985. – 288б.
6. Қожакеев, Темiрбек. Сатира - тәрбие құралы [Текст] : филология және журналистика фак. студ. үшін көмекші құрал / Т. Қожакеев. - Алматы : [б. и.], 1984. - 89 бет.
7. Қондыбай С. Арғықазақ мифологиясы. – Алматы, 2004, І кітап.
8. Қондыбай С. Арғықазақ мифологиясы. Төртінші кітап.– Алматы: Дайк-Пресс., 2004. – 504 б.
9. Қондыбай С. Арғықазақ мифологиясы. – Алматы, 2004. 3- кітап.
10. Қордабаев Т. Қазақ тіл білімінің мәселелері. – Алматы: Рауан, 1991.

– 256 б.

1. Линько Т.В. Қазақша мал атаулары // Қазақ ономастикасының мәселелері. – Алматы: Ғылым, 1986. –136 б.
2. Лингвистический энциклопедический словарь.М.,Советская энциклопедия, 1990.
3. Магазаник Э. Ономапоэтика, или «говорящие имена» в литературе Ташкент, 1978. – 146 с.
4. Мадиева Г.Б. Имя собственное в контексте познания. – Алматы: Қазақ университеті, 2004. – 190 с.
5. Мәдиева Г., Б.Иманбердиева С.Қ. Ономастика: зерттеу мәселелері. – Алматы, 2005. – 240 б.
6. Майлин Б. Мен қалай жаздым // Сөзстан. –Алматы: Жалын, 1986.–216 б.
7. Малбақов М. Бір тілді түсіндірме сөздіктің құрылымдық негіздері.– Алматы: Ғылым, 2002. – 368 б.
8. Манкеева Ж.А. Академик Ә.Т.Қайдар зерттеулеріндегі түбір құрылымын анықтаудың когнитивтік аспектісі // Академик Ә.Т.Қайдар және тіл білімінің мәселелері. – Алматы, 2004. –642 б.
9. Манкеева Ж.А. Мәдени лексиканың ұлттық сипаты. – Алматы: Ғылым, 1997 – 272 б.
10. Марғұлан Ә. Қорқыт күші // Известия Казакского филиала. Акад.Наук. Вып. 3, Алма-Ата, 1944.
11. Мархабаев А. Тазша баланың ізбасары // Уақыт және қаламгер. Әдеби сын.Алматы:Жазушы, 1974.–324 б.
12. Мифы народов мира. – М, 1980. – 672-стр. том І.
13. Мүсірепов Ғ. Таңдамалы. Үш томдық. Бірінші том. –Алматы: Жазушы, 1980.–281 б.
14. Мүтәліпов Ж.М., Құлсариева А.Т.Мәдениеттану. –Алматы: Раритет,2001. – 344 б.
15. Новиков Н.Образы восточнославянской волшебной сказки.М.,
16. Нұрмұқанов Х. Сөз және шеберлік. – Алматы: Ғылым, 1984. –284 б.
17. Нұрпейісов Ә. «Қан мен тер» қалай жазылды? // Уақыт және қаламгер. Алматы, 1976. – 4-кітап.
18. Нұрмағанбетов Ә. Қос сөздердің құпиясы. – Алматы: Жалын, 1991. – 96б б.
19. Нұрмағанбетов Ә. Бес жүз бес сөз. – Алматы: Рауан, 1994.–304 бет.
20. Оңдасынов Н.Д. Арабша-қазақша түсiндiрме сөздiк . – Алматы: Мектеп, 1984. –256 б.
21. Оразбаева Ф. Тілдік қатынас: теориясы және әдістемесі. /Оқу құралы/, –Алматы, Ы.Алтынсарин атындағы Қазақтың білім академиясының Республикалық баспа кабинеті, 2000 ж., 208 б.
22. Подольская Н.В. Словарь русской ономастической терминологии. М., 1988. – 192 с.
23. Подольская И.В. Восточнославянские типовые исходные топоосновы // Имя нарицательные и собственные.– М.: Наука, 1978.–208с.
24. Потебня А.А. Из лекции по теории словесности. Басни. Пословицы. Поговорка. – Харьков, 1894. – с 164.
25. Рақышев А. Анатомиялық терминдер сөздігі. – Алматы: Ғылым, 1996 – 80б.
26. Риккер Б. Конфликт интерпретация // Очерк о герменевтике. – М., 1995.– 214 с.
27. Русская фразеология. – М., 1986. – 310 с.
28. Рысбаева Г. Сан есімдерге байланысты культтік фразеологизмдер // Н.Сауранбаев және қазақ тіл білімі. – Алматы, 2000.
29. Сағындықова Ф., Бисембаев Ж. Тәжікстан қазақтарының тіліндегі кейбір лексикалық ерекшеліктер // Қазақ тіліндегі жергілікті ерекшеліктер. – Алматы: Ғылым, 1990. –203 б.
30. Сағындықұлы Б. Қазақ тiлi лексикасы дамуының этимологиялық негiздерi. – Алматы: Санат, 1994. –168 б.
31. Салихова А.З. Қазақ тіліндегі комика тудырудың тілдік табиғаты: ф.ғ. к. дисс: 10.02.02. –Алматы, 2001, – 26 б.
32. Сарыбаев Ш.Ш. Қазақ тіл білімі мәселелері. – Алматы: Арыс, 2000. –624 б.
33. Саттаров Г.Ф. Этапы развития и очередные задачи татарской ономастики. – Казань,1970. – 88 с.
34. Сахариев Б. Н.В. Гоголь және қазақ әдебиеті // «Халық мұғалімі».–Алматы, 1952, № 3.
35. Севортян Э.В. Этимологический словарь тюркских языков. – М.,1978. –349 с.
36. Селищев А.М. Происхожденин русских фамилии, личных имен, произвищ. МГУ,1973. вып.128.
37. Словарь собственных имен, иностранных и трудных для понимания слов // Толстой Л.Н. Война и мир. Т. 1-2. – Л.:Лениниздат, 1959.– 848 с.
38. Султаньяев О.А. Об основах положительной экспрессии в казахских
39. имен // Антропонимика. – М:Наука, 1970. –360 с.
40. Сультаньев О.А. Казахские микротопонимы Кокчетавской области, образованные от личных имен. Ономастика. – М.: Наука, 1963. – 208 с.
41. Супрун В.И. Ономастические поле русского языка и его художественного-эстетический потенциал.– Волгоград, 1997.– 48 с.
42. Суперанская А.В. Как вас зовут ? Где вы живете? – М: Наука, 1964. –95 с.
43. Суперанкая А.В. Имя через века и страны. – М.: Наука, 1990. – 188 с.
44. Суперанская А.В. Общая теория имени собственного. – М.:Наука, 1973. –366 с.
45. Сыздық Р., Шалабай Б., Әділова А.Көркем мәтінді лингвистикалық талдау (Оқу құралы) – Алматы: Ғылым ғылыми баспа орталығы, 2002. –184 б.
46. Сыздықова Р. Қазақ әдеби тiлiнiң тарихы. – Алматы: Ана тілі, 1993. – 320 б.
47. Сыздықова Р. Сөздер сөйлейді. 2-басылуы. – Алматы: Санат, 1994.–272 бет.
48. Талжанов С. Аударма және қазақ әдебиетінің мәселелері. – Алматы: Ғылым, 1975. – 286 б.
49. Татарча-русча сүзлек. –М., 1966. –212 б.
50. Тәжиев Қ. Жырдағы киелі сандар сыры // ҚРБМ. ҒА Хабарлары. Тіл, әдебиет сериясы. 2004, 1 (143).
51. Тенишев Э.Р. Элементы духовной культуры // Сравнительно-историческая грамматика тюркских языков. – Москва: Наука, 1997.
52. Теория и методика ономастических исследовании. – М.: Наука, 1986. –293 с.
53. Толстой И.И. Толстая С.М. Имя в контексте культуры // Язык о языке. М., 2000.
54. Толстой А. Собр.соч. Т.7. М.,
55. Толстой И.И. Славянская лексикология и семасиология. – М., 1997.
56. Томанов М. Қазақ тілінің тарихи грамматикасы. – Алматы: Мектеп, 1988. – 264 б.
57. Топорова Т.В. Язык в зеркале культуры: древнегерманские двучленные имена собственные. –М.: Школа «Языки русской культуры», 1996. – 253 с.
58. Тiл бiлiмі сөздiгi. – Алматы: Ғылым, 1998. – 544 б.
59. Уайдин Ү. Ел естімеген сұмдық // Ара. – 2004. – № 2.
60. Уәли Н. Қазақ сөз мәдениетінің теориялық негіздері: ф.ғ.докт...дисс: 10.02.02.– Алматы, 2007. – 49 б.
61. Уәлиханов Ш.Сот реформасы жайында жазба. Алматы:Жеті Жарғы, 2003.-116 бет: суретті.
62. Уәлиханов Ш.Таңдамалы шығармалар.
63. Успенский Л.В. Слово о словах. Ты и твое имя. – Л.: Лениздат, 1962.– 608 с.
64. Федосюк Ю. Русские фамилии. – М., 1972. – 5 с.
65. Фрэзер Дж. Золотая ветвь. Вып 2. –М., 1928.
66. Хасенов Б. Қазақ тілінде сөздердің метафоралы қолданылуы. – Алматы: Ғылым, 1966. – 96 б.
67. Хұсайынов К.Ш. Дыбыс бейнелеуіш негіздерінің морфологиялық құрылымы //Қазақ тілі тарихы лексикологиясының мәселелері. – Алматы: Ғылым, 1988.
68. Ш.Айтматов, Боранды бекет,
69. Шанский Н.М. и др. Краткий этимологический словарь русского языка. – М., Просвещение.1975. – 543 с.
70. Шипова Е.Н. Словарь тюркизмов в русском языке. – Алма Ата, 1976.
71. Шойбеков Р.Н. Зергерлік құралдарының кейбір атаулары // Вопросы тюркского языкознания. – Алматы: Наука, 1985. – 184 с.
72. Шойбеков Р. Қазақ зергерлік өнерінің сөздігі. – Алматы, 1991.
73. Шойбеков Р.Н. Қолөнер лексикасындағы ала түс атауының символикасы. // Академик Ш.Ш.Сарыбаев және қазақ тіл білімі мәселелері. – Алматы, 2005.
74. Шүленбаев Н.Қ. Ықшамдалып жасалған қос сөздер жайында // Академик Ә.Т.Қайдар және тіл білімінің мәселелері. – Алматы, 2004. – 642-б.
75. Эмирова А.М. Крымскотатарская ономастика как объект этнолингвистики // Мир языка. – Алматы, 1999. – 293 с.

**Монографияда қолданылған сатиралық-юморлық шығармалар**:

1. Абай. Шығармалар жинағы. ІІ кітап. – Алматы: Жазушы, 1986.
2. Абдрахман А. Ұр, тоқпақ. – 2011. – 286 б.
3. Адамбеков С. Аюбайдың ажалы: драмалық шығармалар мен сатиралық комедиялар. - Алматы : Өнер, 1981. - 312 с.
4. Адамбеков С. Екі томдық шығармалар жинағы. - Алматы: Жазушы.
5. Аймағамбет, Айтбай. Ақ пейiл / Аймағамбет, Айтбай. - Алматы: Нұрлы әлем, 2003. - 160б.
6. Айтматов Ш. Боранды бекет. – Алматы: Жазушы, 1986.–416 б.
7. Айтмағамбетов,Есмұхамбет.Құлақтың қырсығы: Сықақ әңгiмелер / - Алматы: Жалын, 1977. - 76б

8. Алтайбаев,Жүсiп. Бұзаулы сиырға - арзан домбыра: Сатиралық мысқыл - сықақ әңгiмелер. - Алматы: Жазушы, 1978. - 104б.

1. Алтайбаев Ж. Сыпырғыш. –Алматы: Жазушы,1969. – 136 б
2. Алтайбаев Ж. Нақ, нақ: фельетондар, сықақтар, әңгімелер, повесть. - Алматы: Жазушы, 1981. - 326 с.
3. Алтайбаев Ж. Ұят-ай!: фельетондар мен сықақ әңгімелер / Ж. Алтайбаев. - Алматы : Жазушы, 1973. - 90 с.
4. Алтайбаев Ж. Таңдамалы шығармалары және естеліктер: - Алматы : Алаш, 2011. - 623 с.
5. Алты әзілкеш: сықақ өлеңдер, мысалдар, шымшымалар / құраст. К.
6. Асабаев З. Щаңсорғыш-аю емес – Алматы: Жазушы,1981. -125 б.
7. Асылбеков Абдрахман. Сауысқанның сәлемi: сықақтар, мысалдар, пародиялар. - Алматы: Жазушы, 1986.
8. Асылбеков А. Сауысқанның сәлемі: ред. Б. Искаков. - Алматы: Жазушы, 1986. - 94 с.
9. Ауылдың айтқыштары. – 2011. – 287 б. Ахметчин Ғ. "Ұмытшақтық" зобалаңы. - Астана: Елорда, 2001. – 336
10. Ахметчин,Ғұмар. Қолды болған қораз: Сықақ әңгiмелер / Ахметчин,Ғұмар. - Алматы: Жалын, 1978. - 68б..
11. Әбілқайыр Қанағат. Қағаз қала: . - Алматы : Жалын , 2008. - 80 бет. -
12. Әлжіков С. Күйдіргі: сықақ әңгімелер. - Алматы : Жазушы, 1991. – 205с
13. Әлжiков,Сақтапберген. Менi құттықтауыңызға болады: Сатиралық повесть және сықақ әңгiмелер / Әлжiков,Сақтапберген. - Алматы: Жазушы, 1978.
14. Әлімбек Т. Қалай Болса- Солай: әзіл-сықақ өлеңдер / Т. Әлімбек. - Алматы: ҚазАқпарат, 2011. - 284 б
15. Әлімбекұлы Т.Тойда жолығайық. –Алматы: Нұрлы Әлем, 2003. - 128 с.
16. Әлімбекұлы Т.Ым-жым:сатиралық өлеңдер. –Алматы: «Өлке баспасы», 2001. - 96 с.
17. Әмiрбеков,Көпен. Аты жоқ кiтап: Сықақтар / Әмiрбеков,Көпен. - Алматы: Жалын, 1977. - 63б.: суреттi.
18. Әмiрбеков,Көпен. Мың бiр мысал / Әмiрбеков,Көпен. - Алматы: Жазушы, 1991. - 202б.
19. Әмірбеков Көпен. Тілім қышып барады: сатиралық өлеңдер жинағы. - Алматы : Жалын, 1981. - 104 бет.
20. Әмір-Бек Көпен. Көкемнің көзі: естелік, эссе, сыр-сұхбат. - Алматы : Білім, 2008. - 352 бет.
21. Әмiрбеков,Көпен. Қысыр әңгiме: Әзiл-сықақ өлеңдер / Әмiрбеков,Көпен. - Алматы: Жазушы, 1983. - 96б.
22. Әмір-Бек,Көпен. Па,шіркін пародия!.: Сатира жинағы: Атамұра, 2009. - 304б.
23. Әміренов Т. Өмір өткелдері: өлеңдер, сықақтар. - Алматы: Жазушы, 1985. - 79 с.
24. Әмiренов Тәңiрберген. Өмiр өткелдерi: Өлеңдер мен сықақтар / Әмiренов,Тәңiрберген. - Алматы: Жазушы, 1985. - 80б.: суреттi.
25. Әубәкіров О. Бір дорба ән. – Алматы: Қазығұрт, 2003. –240 б.
26. Әубәкiров,Оспанхан. Қайда безiп барасың / Әубәкiров,Оспанхан. - Алматы: Жазушы, 1989. - 256б. : cуреттi,портр.
27. Әубәкiров, Оспанхан. Мың мiнездеме: Сықақ әңгiмелер мен пьесалар / Әубәкiров, Оспанхан. - Алматы: Атамұра, 2003. - 256б. - (Атамұра кiтапханасы).
28. Әубәкіров О. Сықақ, өлеңдер, сатиралық, әңгімелер: - Алматы: Арыс, 2010. - 317 с.
29. Әубәкіров О. Төрт томдық шығармалар жинағы / құраст. Ғ. Қабышұлы. -Алматы: Қазығұрт, 2005. 2 т. : Анау мен мынау. Әзіл-сықақтар. - 240 с.
30. Әубәкіров О. Бір дорба ән. – Алматы: Қазығұрт, 2003. –240 б.
31. Әубәкiров,Оспанхан. Өзiмiз бiлемiз: Сықақ өлеңдер /- Алматы: Жазушы, 1984. - 344б. : портр.
32. Әубәкiров,Оспанхан. Ұзын сөздiң қысқасы: Сықақ әңгiмелер / Әубәкiров,Оспанхан. - Алматы: Жазушы, 1967. - 100б.
33. Әуезов М. Пьесалар. Тоғызыншы том. –Алматы:Жазушы, 1981. –490 б.
34. Әше Қ. Аталы сөз: сықақ әңгімелер, өлеңдер, ел аузындағы оқшау сөздер, мақал-мәтелдер және повесть]. - Астана : Нұра-Астана, 2011. - 360 с.
35. Әшенов,Қ. Өзiмнен де бар: Повесть,әзiл-сықақ әңгiмелер / Қ. Әшенов. - Алматы: Жазушы, 1989. - 192б.
36. Бектемiрова,Нұрила. Ұялған тек тұрмас: Сықақ әңгiмелер / Бектемiрова,Нұрила. - Алматы: Жалын, 1985. - 88б.
37. Бостанов, Әлiмбет. Азу тiс: Әзiл-сықақ әңгiмелер, фельетондар / Бостанов, Әлiмбет. - Алматы: Нұрлы әлем, 2003. - 224б.: ил. - 1000 дана. - ISBN 9965-656-02-9 : 225т.00т.
38. Боранбайұлы А. «Бастау», «Жездеме хат», «Түрыңыздар, сот келеді», «Нарықтың намазы», «Білесіз де, күлесіз», «Әдресім — базар», «Не сатып жүрсіз?», «Пойызда туған махаббат», «Қырық күлкі», «Қызық кітап» және «Что продаете?», «Мой адрес— базар»
39. Боранбаев А. Ала қаптың әлегі : сатиралық өлеңдер / А. Боранбаев. - Алматы: ҚазАқпарат, 2011. - 284 б. - (Қазақ күлкісі)
40. Вишня,Остап. Бал шiркiн тәттi ғой: Әзiл-сықақ әңгiмелер,фельетондар,памфлеттер,хикая және сөз соңы / Вишня,Остап; Ауд.Ғ.Қабышев. - Алматы: Жазушы, 1977. - 192б.
41. Ғаббас Қабышев Бұл әлгі кім ғой... «Жалын» 1982ж (304 бет)
42. Домбаев Есенжол. Менiң туыстарым: Сықақ әңгiмелер мен повестер /Домбаев,Есенжол. - Алматы: Жазушы, 1977. - 256б.
43. Еркебаев С. Менің Қожанәсірім келді де... - Алматы : Жазушы, 1983. - 141 с.
44. Ермахан Ә. Қазізгі қазақ сатирасы «Қазақ университеті» Алматы, 2003. -35 бет
45. Ескендіров Қ. Менің ертегім. – Алматы: Жалын, 2008.-60 б
46. Жайлауов,Өкiм. Күмiс жаңбыр.Қосалқа.Iшiң бiлсiн: Өлеңдер, поэмалар, сықақтар / Жайлауов,Өкiм, Б. Батырбекова, Ү. Уайдин. - Алматы: Жазушы, 1976. - 182б: суреттi.
47. Жансүгір ұлы Ілияс. Жұқ: Сықақ әңгіме,фельетондар / Жансүгір ұлы Ілияс. - Алматы, 1935. - 136 б.
48. Жансүгіров. І. Құқ. – Алматы, 1995. – 128 б.
49. Жанысбаев, С. Адамша кел: сықақ әңгімелер / С. Жанысбаев, Д. Қалымов, Б.
50. Жанысбай, С. Ақабайдың ала қабы: әзіл-оспақ, сын-сықақ, фельетондар. - Алматы : Астана баспасы, 2009. - 230 с.
51. Жанысбаев, Сүйіндік. Адамша кел [Текст] : сықақ әңгімелер / С. Жанысбаев, Д. Қалымов, Б. Кірісбаев. - Алматы : Жалын , 1991. - 208 бет.
52. Жаппасұлы Е. Ой, қытығым келеді. – Алматы: Жазушы, 1988. –172 б.
53. Жаппасұлы Е. Қымсынбашы қылықтым: Әзіл-сықақ әңгімелер: Астана: Фолиант, 2001
54. Жаппасұлы, Еркін. Мыңқетпес мыңқ етер емес: Әзіл-сықақ әңгімелер / Жаппасұлы, Еркін. - Алматы: Жазушы, 2008. - 240б. - (Көркем әдебиет. Проза). Жаппасов Е. Кімге күлкі, кімге түрпі. - Алматы: Жалын, 1986. - 96 с.
55. Жаппарханов Ө. Мінездер: сықақ өлеңдер / Ө Жаппарханов. - Алматы: Жалын , 1981. - 40 с.
56. Жетiм жиналыс / Қабышұлы, Ғаббас. - Алматы: Жазушы, 1997. - 648б.: портр.
57. Жортанов С. Тегін емес // Күлкі қоржыны. – Алматы: Жазушы, 1993. –160 б.
58. Иманәлиев, О. Қоңыраулы қораз: сықақтар, лирикалар, поэмалар. - Алматы : Жазушы, 1991. - 118 с.
59. Иманәлиев О. Егізбүйрек: сықақтар, лирикалар және дастандар. - Алматы : Жазушы, 1977. - 74 с.
60. Иманәлиев,Оспанәлi. Жабық конверт: Әзiл-сықақ әңгiмелер / Иманәлиев,Оспанәлi. - Алматы: Жалын, 1983. - 128б.
61. Иманәлиев, Оспанәлі. Сыңар кебіс: әзіл-сықақ әңгімелер мен повесть. - Алматы : Жалын , 1977. - 176 бет.
62. Исахов О. Қожанасыр жолымен: сықақ әңгімелер, миниатюралар, пьесалар / О. Исахов. - Алматы : Рауан, 1996. - 141 с.
63. Кенеев Т. Қыңыр: сықақ әңгімелер, мысалдар.- Алматы : Жалын,1989.-103 с.
64. Кенжеахметов,Сейiт. Айтпады демеңiз: Әзiл-сықақ әңгiмелер мен фельетондар жинағы / Кенжеахметов,Сейiт. - Алматы: Жалын, 1981. - 96б.
65. Кенжеахметов,Сейiт. Ел құлағы елу: Сықақтар мен мысалдар / Кенжеахметов,Сейiт. - Алматы: Жазушы, 1980. - 72б: 1б.портр.
66. Кенжеахметұлы С. Итшілеу. // Ара. –2003. – №3. –11 Б.
67. Кенжеахметов,Сейiт. Кәрi шеңгел: Сын-сықақ өлеңдер / Кенжеахметов,Сейiт. - Алматы: Жазушы, 1967. - 32б: 1б.портр. - (Тұңғыш кiтап).
68. Кенжеахметов,Сейiт. Киiз қазық: Мысал, сықақ өлеңдер /Кенжеахметов,Сейiт. - Алматы: Жазушы, 1975. - 56б.
69. Кенжеахметұлы, С. Күлкінің киіз кітабы: әзіл, сықақ әңгімелер:екінші кітап. - Астана: Нұра-Астана, 2010. - 391 с.
70. Кенжеахметұлы С. Мірдің оғындай. - Астана : Нұра-Астана, 2008. - 296с.
71. Кенжеахметов,Сейiт. Сөз семсер: Сықақтар мен мысалдар / Кенжеахметов,Сейiт. - Алматы: Жалын, 1977. - 47б: суреттi.
72. Кенжебаев,Бейсенбай. Көңiл ашар: Сықақ әңгiмелер / Кенжебаев,Бейсенбай, Н. Төреқұлов. - Алматы: Жазушы, 1971. - 160б.
73. Кенжебаев Б.Тымпи. – Алматы, 1991.
74. Кенжебеков, О. Шыж-быж: сықақтар, мысалдар, шымшымалар. - Алматы : Жазушы, 1988. - 70 с.
75. Кеш жарық: жинақ / Құраст. А. Жаманқұлов. - Алматы : Өнер, 1989. - 232 с.
76. Көшеров Н. Асықпаңыз, айтамыз // Ара. – 2003. – 5 Б.
77. Күлеміз бе, қайтеміз ? : эстрадаға арналған әзіл-сықақ кітабы / құраст. : С. Еркебаев. - Алматы : Өнер, 1989. - 160 бет. –
78. Күллі әлемнің күлкісі: шетелдік сатира-юмористердің таңдамалы шағын туындылары / ауд.: А. Сыздық, Б. Садыр. - Астана : Аударма, 2007.
79. Кірісбаев. - Алматы : Жалын, 1991. - 205 с.
80. Қазақ балалар поэмасының антологиясы: [жинақ] / құраст. Г. Қажыбаева. - Алматы : Арда, 2011. - 487 с.
81. Қабышұлы Ғ. Күлеміз бе, қайтеміз... – Алматы: Жазушы, 1983. –200 б.
82. Қабышұлы Ғ. Көлденең кітап: сатиралық әңгімелер. - Алматы: Нұрлы Әлем, 2000. - 112 с.
83. Қабышұлы, Ғ. Анау-мынауизация. - Алматы : Көшпенділер, 2008. - 326с.
84. Қабышев,Ғаббас. Мысықта неге сақал жоқ?: Әзiл-сықақ әңгiмелер, памфлеттер. - Алматы: Жазушы, 1972.
85. Қабышев Ғаббас. Мiнездеме: Сықақ, әзiл әңгiмелер. - Алматы: Жазушы, 1970. - 78б.
86. Қабышұлы Ғ. Удай уәде. - Алматы: Жазушы, 2004. - 272 с.
87. Қазына: Көп томдық. 61-кiтап : Н.Муфтах.Ханталапай: Сықақ әңгiмелер, фельетондар / Ред. алқасы: Ә. Төлеуiшов/бас ред./ ж. б. - Ақтөбе: "А-Полиграфия" ЖШС, 2003. - 240б.: портр. - (Атырау ақын-жазушыларының кiтапханасы). –
88. Қуанышбаев, Қ. Шаншарлар [Текст] : өлеңдер-фелетондар, сықақ әңгімелер, пьесалар / құраст. С. Бегалин. - Алматы : Қазмемкөркемәдеббас, 1962. - 260 с.
89. Құлиясов Табыл. Сауда сақал сипағанша: Повесть және сықақ әңгiмелер. - Алматы: Жазушы, 1985. - 142б: суреттi.
90. Құлиясов Т. Қоңыраулы күлкіграмма: сықақ әңгімелер / Т. Құлиясов. - Алматы: Жалын, 1989. - 176 с.
91. Құрманғалиев Ж. Қалжыңдауға қалайсыз?: шымшымалар, мысалдар, сықақтар / Ж. Құрманғалиев, Қ. Смағұлов, Қ. Тұрмағамбетов. - Алматы : Жалын, 1984. 86 с.
92. Қыдырбекұлы Балғабек. Қара сандық: Сықақ әңгiмелер. - Алматы: Жазушы, 1969. - 144б.
93. Қыдырбекұлы, Балғабек. Қым-қиғаш жылдар: очерктер, публицистика, эссе, фельетондар / Б. Қыдырбекұлы. - Алматы : Санат, 1998. - 304 бет.
94. Қыдырбекұлы,Балғабек. Ұрының еншiсi: Сықақ әңгiмелер. - Алматы: Жазушы, 1972. - 174б. -
95. Майлин Б. Таңдамалы шығармалары. – Алматы: 1958,
96. Майлықожа. Дүние-ай: Өлеңдер, сықақтар. 2-кітап / Майлықожа; Құраст.: Ә.Оспанұлы. - Шымкент: Шымған, 1993. - 102б.: портр. - 51т.00т.
97. Маңғыстау әзілдері.
98. Маймұрынға- майшелпек: әзіл-сықақ әңгімелер жинағы / құрастырып, кіріспе сөзін жазған. Ғ. Қабышұлы. - Алматы: Қайнар, 1993. - 256 с.
99. Мәдиев,Бектұрсын. Ұл ма, қыз ба?: сықақ өлеңдер / Мәдиев,Бектұрсын. - Алматы: Жалын, 1979. - 40б. - 00с.15т
100. Мұқанов С.Таңдамалы шығармалар. Т.2. –Алматы: Жазушы, 1976. – 420 б.
101. Муфтахов Н. Қыл көпір: сықақ әңгімелер. - Алматы: Жалын , 1985. - 80 бет.
102. Наймантаев А. Теріс кітап. –Алматы: Дайк-Пресс, 2004. – 172 б.
103. Нұрмұхамедов Т. Серпін: өлеңдер, толғаулар, мысал-сықақтар. - Алматы :
104. Нұрпейісов Ә. Қан мен тер. – Алматы: Жазушы,
105. Ой, қытығым келеді! - Алматы: Өнер, 1994. - 176 с.
106. Олжай Қ. Атамыз Аласанбай: сатиралық роман. - Алматы : Жазушы, 2008. - 208 бет.
107. О несі- әй?!: әзіл-сықақ әңгімелер. - Алматы : Жазушы, 1991. - 352 с.
108. Отарбай, Қ. Вампир: итжығыс. - Алматы : ҚазАқпарат, 2011. - 273 с.
109. Өтетiлеуов,Ермек. Балақай: Өлең, әндер, тақпақтар, ертегi, аңыз, сықақтар, санамақтар, сабақтар, жаңылтпаштар,жұмбақтар / Өтетiлеуов,Ермек. - Алматы: Жалын, 1986. - 256б: суреттi. - 30000 дана. - 00с.75т.
110. Рашев, Мыңбай. Алмагүл: Поэмалар мен сықақтар / Рашев, Мыңбай. - Алматы: Жазушы, 1986. - 144б: суреттi
111. Рәш-тегі М. Тс-с...тісіңнен шығарма. – Алматы:Жазушы, 1996. – 95 б.
112. Рашев М. Суылдақ: сықақтар, әзіл-оспақтар. - Алматы: Қазақстан, 1990. - 368 с.
113. Рәш, Мыңбай. Кері тартқанды бері тарт: - Астана: Нұра-Астана. - Т. 1: Сықақ әңгімелер, фельетондар, мысалдар, пародиялар, эпиграммалар, бірқақпайлар. - 2008. - 392 бет
114. Сабыржанов Ж. Кәрі сайтан.– Алматы: Жалын, 1986.–80 б.
115. Садыров, Берiк. Не десем екен?!: Сықақ әңгiмелер / Садыров, Берiк; Б.Садыров. - Алматы: Жалын, 1987.
116. Садыр Б. Ойхой өмір!: әзіл-сықақ әңгімелер. - Астана: Нұра-Астана, 2011. - 282 с. -
117. Садыр Б. Социализм сатирасы: [әзіл-сықақ әңгімелер]. - Алматы: Арыс, 2010. - 383 с.
118. Сақтағанұлы, Т. Жеңілтек қызбен мас жігіт: сықақ өлеңдер. - Астана: КАМ-Медиапринт, 2009. - 96 с.
119. Сейтенов, Сейтқасым. Өңеш пен қол: Мысалдар мен сықақтар. - Алматы: Қазмемкөркемәдеббас., 1958.
120. Сейтенов, С. Сапар соңы: өлеңдер, мысалдар, сықақтар. - Алматы: Жазушы, 1969. - 136 с.
121. Смаханұлы, Шона. Алтын жұмыртқа: Сықақ әңгiмелер / Смаханұлы, Шона; Ш.Смаханұлы. - Алматы: Жазушы, 1969. - 72б.
122. Смаханұлы Ш. Елпекбайдың телпегі. –Алматы: Жазушы, 1987. –216 б.
123. Смаханұлы, Ш. Кел балалар күлейік. - Алматы : Мектеп, 1989. - 80 с.
124. Смаханұлы, Шона. Қоңыраулы шеңгел: Таңдамалы:Шымшыма-шаншымалар, мысал-сықақтар, өлеңдер. - Алматы: Жазушы, 1974. - 263б.: портр.
125. Смаханұлы, Ш. Жымияды жеңешем: мысал-сықақтар, өлеңдер. - Алматы : Жазушы, 1981. - 111 с.
126. Смағұлов, Қ. Бәрін де біліп жүрміз: мысалдар мен сықақтар. - Алматы : Жалын, 1988. - 64 с.
127. Соқпақбаев Б. Менің атым Қожа. –Алматы: Жазушы,
128. Сұрпақпайлар: 3 суреттi комедия-сықақ / Дәулетбаев,Мәжит. - Қаласы жоқ: Қазбасп, 1930. - 24б. - 4000 дана. - 00с.03т.
129. Табылды Ә. Әзіл-оспақ, сын-сықақ, Алматы: білім, 2006
130. Табылдиев, Әдiбай. Ана - жүрек: Өлеңдер, сықақтар / Табылдиев, Әдiбай; Ә.Табылдиев. - Алматы: Жазушы, 1981. - 88б.
131. Табылдиев Ә. Аялы алақан: өлеңдер, мысал-сықақтар. - Алматы: Жазушы, 1974. - 76 с.
132. Табылды, Әдiбай. Жыр - өмiр / Табылды, Әдiбай. - Алматы: Сөздiк-словарь, 2001. - 248б.: портр. - (Отырар кiтапханасы. Қаз. Респ. тәуелсiздiгiне 10 жыл).
133. Тайшықов, Қадыр. Күлмеске не: Күлкi әңгiме, фельетондар жинағы / Тайшықов, Қадыр; Қ.Тайшықов;Жауапты ред.Р.Жаманқұлов. - Алматы: Қазмемкөркемәдеббас., 1936.
134. Толымбек Әлімбекұлы Ым-жым «Өлке» Алматы2001ж(96 бет)
135. Толымбек Әлімбекұлы Тойда жолығайық! «Нұрлы әлем» Алматы 2003ж (128 бет)
136. Тоқмағамбетов, Асқар. Алтын жапырақтар: Таңдамалы сықақ өлеңдер мен дастандар / Тоқмағамбетов, Асқар; А.Тоқмағамбетов. - Алматы: Жазушы, 1975. - 320б.
137. Тоқмағамбетов, Асқар. Шәңгек: фельетондар мен сықақтар - 2-ші бас. - Алматы: Жазушы, 1967. - 98 бет.
138. Тоқмағамбетов, А. Шығармалар жинағы. - Алматы : Жазушы, 1984 - 1982. 3 т. : сатиралық шығармалар. - 1984. - 319 с.
139. Тоқмағамбетов А. Тырналар, сұлу тырналар: өлеңдер мен сықақтар. - Алматы: Жазушы, 1965. - 285 с
140. Тоқмағамбетов А. «Дейді екендер» дейді екен: сатиралық шығармалар: Алматы: "Ана тiлi" баспасы ЖШС, 2005
141. Тоұғзақов, Қасым. Жедел қарт: Фельетондар, памфлеттер, сықақтар мен аудармалар / Тоұғзақов, Қасым; Қ.Тоғұзақов. - Алматы: Қазақстан, 1966. - 95б.: суреттi. -
142. Төлепберген Н. Қияметтің қыл көпірі. – Алматы: Жалын, 1993.–80 бет.
143. Төлепбергенұлы, Н. Қырсыздарға-қырық тоқай.-Алматы: Жалын, 1988,72с.
144. Төлепбергенұлы, Нұртан. Мыстан кемпірдің амалы: әзіл-оспақ, сын-сықақ, езутартар, мысалдар. - Астана : Нұра-Астана, 2008. - 200 бет.
145. Тұрымбет А. Қыз Жүлік пен Тебеген. //Ара. –2003. № 6.
146. Уайдин, Үмбетбай. Быды-быды: Әзiл-сықақ әңгiмелер мен фельетондар / Уайдин, Үмбетбай; Ү.Уайдин. - Алматы: Жалын, 1982. - 156б. - 30000 дана. - 00с.40т.
147. Уайдин Ү. Ел естімеген сұмдық // Ара. – 2004. – № 2.
148. Уайдин, Үмбетбай. Ендiгiсiн айтпаймын: Әзiл-сықақ әңгiмелер / Уайдин, Үмбетбай; Ү.Уайдин. - Алматы: Жазушы, 1974. - 95б.: суреттi. - 12000 дана. - 00с.16т.
149. Уайдин, Үмбетбай. Контейнермен келген кемпiр: Сықақ әңгiмелер / Уайдин, Үмбетбай; Ү.Уайдин. - Алматы: Жалын, 1979
150. Уайдин Ү. Пәлен-пәштуан: күлетін, күлмейтін мәселелер. - Алматы: Жазушы, 1992. - 320 с.
151. Уәйдаұлы Ү. Шолақ мылтық: сықақтар - Алматы : Ана тілі, 2011. - 374с.
152. Уайдин Ү. Біз былай байығанбыз [Текст] : сықақтар / Ү. Уайдин. - Алматы : Ана тілі, 2005. - 288 с.
153. Фельетондар: жинақ / алғысөз Б. Қыдырбекұлынікі. - Алматы: Қазмембас, 1962. - 252 с.
154. Шайқы Е. «Ауыз тие отырыңыз», – Алматы, 1997
155. Шайқы Е. «Бір түрлі кітап» – Алматы, 2002 жылы
156. Шайқы Е. Мынауың жынды екен. - Астана : Астана-Полиграфия, 2009. - 272 бет. –
157. Шайқы Е. Жатыпатар. – Алматы:
158. Шайқы Е. Енелерге қарсы күрес курсына шақырамыз. //Ара, 2003, №7
159. Шамкин, Кәйкен. Ағасы мен бажасы: Сықақ әңгiмелер / Шамкин, Кәйкен. - Алматы: Жазушы, 1969. - 80б. - 24000 дана. - 00с. 13т.
160. Шанин, Жұмат. Үш бажа: 3 перделi күйлi сықақты драма. - Қызылорда: Қазбасп., 1932.
161. Шерім М. Құдағи құшақтай береді: сатиралық шығармалар. - Алматы: әл-Фараби, 1995.- 310б.
162. Шерім М. Төрт томдық сатиралық шығармалар жинағы . -Алматы: Нұрлы Әлем, Т.1 : Ымбаппа.- 2007.- 304 б.
163. Шерім М. Төрт томдық сатиралық шығармалар жинағы. -Алматы: Нұрлы Әлем, Т.2 : Быт-шытыңды шығарамын.-2007.- 304 б.
164. Шерім М. Төрт томдық сатиралық шығармалар жинағы. -Алматы: Нұрлы Әлем, Т.3 : Талтайып тұрғым келеді.- 2007.- 304 б.
165. Шерім М. Төрт томдық сатиралық шығармалар жинағы. -Алматы: Нұрлы Әлем, Т.4 : Кешіріңіз, сіз есек емессіз...- 2007.- 304 б.
166. Шопашев, Тiлеген. Кейбiреу: Сықақтар мен өлеңдер / Шопашев, Тiлеген. - Алматы: Қазмемкөркемәдеббас., 1961. - 131б.
167. Шұғаев, Ислам. Қисық айна: Сықақ өлеңдер; Суретшi Б.Мұхамедияев. - Алматы: Жазушы, 1985. - 96б.: суреттi. –
168. Шыңғысов, Қали. Арлан iшiк: Повесть және сықақ әңгiмелер / Шыңғысов, Қали. - Алматы: Жалын, 1978. - 64б. - 12000 дана. - 00с.20т.
169. Шыңғысов, Қали. Бетпе-бет: Сықақ әңгiмелер / Шыңғысов, Қали. - Алматы: Жалын, 1976. - 71б.: суреттi. - 12000 дана. - 00с.12т.
170. Шыңғысов Қ. Ошаған: сықақ өлеңдер, мысалдар. - Алматы: Жалын, 1988, 64 с.
171. Iлиясов, Қажытай. Бiле бiлсең...: Сықақ өлеңдер / Iлиясов, Қажытай. - Алматы: Жазушы, 1985. - 64б.: суреттi. - 4500 дана. - 00с.25т.
172. Iлиясов Қажытай. Маймылдың мәдениетi: Сықақ өлеңдер / Iлиясов, Қажытай. - Алматы: Жазушы, 1981. - 76б.: портр.
173. Ілиясұлы, Қажытай. Таңдамалы шығармалары [Текст] : [в тт.] / Қ. Ілиясұлы. - Астана : Нұра-Астана.Т. 2 : Әзіл- оспақ өлеңдер, пародиялар, күлдіргі айтыстар, мысал- баллада, мысал- дастандар / Қ. Ілиясұлы. - 2008. - 320 бет.
174. Юсупов М. Шымшуыр. - Алматы : Өнер, 1990. - 176 с.
175. Яшүкірқызы Ө. Шенеуікше тактика. - Алматы: Ұмай, 2007
176. Яшукірқызы Ө. Сексеуілдің шоғы: өлеңдер жинағы. - Алматы: Сөздік-Словарь, 2005. - 88 с.

КІТАПТА КЕЗДЕСЕТІН ТЕРМИНДЕР

Акроним

Анемоним

Антропоним

Антопонимист

Апеллятив

Ареноним

Ассоциация

Астроним

Геортоним

Гиппоним

Деминутив ат

Демоним

Денотат

Дигиотоним

Жалқы есім

Зооним

Зоофорлық ат

Ирония

Киноним

Когнитив

Коннатация

Концепт

Космоним

Матроним

Мелиоратив ат

Менсоним

Менталитет

Миф

Мифология

Мифоним

Оним

Ономаст

Ономастика

Ономастикон

Ономасиология

Ономастикалық кеңістік

Патроним

Пейоратив ат

Политоним

Порейоним

Поэтика

Поэтикалық ономастика

Поэтоним

Прецеденттік ат

Теоним

Теофорлық ат

Топоним

Топонимист

Трансонимдену

Сатира

Сигнификат

Соматика

Фитоним

Фитофолық атау

Хрематоним

Хронология

Эвфемизм

Экзоним

Экспрессия

Эмоция

Эмотив ат

Эромоним

Этимология

Этнография

Этнографиялық фактор

Этнодиалектизм

Этнолингвистика

Этноним

Этномәдени аттар

Этнопоэтикалық аттар

Этнопоэтоним

Юмор